
Este duminică după-amiază, iar doctorul Kay Scarpetta se află în 
biroul ei de la Academia Naţională de Medicină Legală din 
Hollywood, Florida, în timp ce pe cer se adună nori ameninţători ce 
promit o nouă furtună. Luna februarie n-ar trebui să fie atât de 
fierbinte şi ploioasă. 

Brusc, se aud pocnete amintind de împuşcături şi voci răcnind 
cuvinte care îi rămân neinteligibile. S-ar putea ca agenţi ai Serviciului 
de operaţiuni speciale, îmbrăcaţi în salopete negre, să fi luat instituţia 
cu asalt, trăgând în stânga şi-n dreapta şi, în afară de Scarpetta, care 
oricum nu-i prea bagă în seamă, nimeni nu-i aude. Ea continuă să 
analizeze un certificat de urgenţă emis de un coroner din Louisiana 
după examinarea unei paciente, o femeie care a ucis cinci persoane şi 
susţine că nu-şi aminteşte de faptele comise. 

Scarpetta socoteşte că acest caz nu se încadrează în tema de 
cercetare privind determinanţii prefrontali ai reactivităţii deschise de 
tip agresiv, temă cunoscută sub numele PRĂDĂTOR, timp în care îşi 
dă seama că zgomotul produs de motorul unei motociclete creşte în 
intensitate în incinta Academiei. 

Îi scrie un e-mail psihologului legist Benton Wesley: 


Includerea unei femei în cercetare ar prezenta interes, dar asta nu ar face ca datele 
să-şi piardă din relevanţă? Inţelesesem că studiul are în vedere doar bărbaţi. 


Bubuind asurzitor, motocicleta se apropie de clădire şi se opreşte 
chiar sub fereastra ei. Pete Marino o terorizează din nou, se gândeşte 
ea iritată, în timp ce Benton îi trimite un mesaj. 


Probabil că cei din Louisiana oricum nu ne-ar permite să o includem. Celor de acolo 
le place prea mult să-i execute pe criminali. Cu toate astea, mâncarea din închisoare e 
bună. 


Se uită pe fereastră exact când Marino opreşte motorul, coboară de 
pe motocicletă, priveşte în jur provocator ca un bărbat bine ce este, 
parcă întrebându-se dacă îl vede cineva. Scarpetta încuie dosarele 
cazului PRĂDĂTOR în sertarul biroului, apoi, la scurtă vreme, Marino 
intră în biroul ei fără să bată la uşă şi se instalează pe un scaun. 

— Ştii ceva de cazul Johnny Swift? întreabă el, etalându-şi braţele 
groase şi tatuate ce apar impresionante de sub vesta de blugi pe 
spatele căreia este imprimată emblema Harley Davidson. 

Marino este şeful serviciului de investigaţii din cadrul Academiei şi 
mai lucrează cu jumătate de normă la Biroul de Medicină Legală al 
comitatului Broward ca examinator decese. În ultima vreme, ţine să 
arate ca o parodie a unui motociclist dur. Îşi aşază pe biroul ei casca 


neagră, destul de uzată, pe care a aplicat multe abţibilduri înfăţişând 
găuri de glonţ. 

— Împrospătează-mi memoria. Şi, crede-mă, chestia asta e doar un 
ornament, adaugă ea, arătând către cască. E de fiţe şi nu ţi-ar sluji la 
nimic dacă ai avea vreun accident cu motocicleta aceea pentru 
donatorii de organe. 

Marino aruncă un dosar pe biroul ei. 

— Un medic din San Francisco, dar avea un cabinet şi în Miami. 
Împreună cu fratele lui, deţinea un apartament în apropiere de plajă 
în Hollywood. Nu departe de Renaissance, ştii? Clădirile acelea de 
apartamente de lângă parcul John Lloyd. În urmă cu vreo trei luni, de 
Ziua Recunoştinţei, fratele lui l-a găsit mort pe canapea, având în 
piept o rană produsă de o puşcă cu ţeava retezată. Apropo, omul 
tocmai suferise o intervenţie chirurgicală la o încheietură, care nu 
ieşise prea bine. La prima vedere, a părut sinucidere. 

— Eu încă nu lucram la biroul medicului legist pe vremea aceea, îi 
reaminteşte ea. 

În perioada respectivă, Scarpetta era deja directorul Academiei 
pentru probleme de medicină legală. Însă nu acceptase funcţia de 
consultant în probleme de patologie legală la Biroul de Medicină 
Legală al comitatului Broward decât în decembrie, când doctorul 
Bronson, şeful acestuia, începuse să-şi reducă programul de lucru şi 
spunea că ar avea intenţia de a se pensiona. 

— Mi-aduc aminte că am auzit ceva despre caz, răspunde ea, 
simțindu-se nu tocmai în largul ei în prezenţa lui Marino, pentru că 
rareori se mai bucură când îl vede. 

— Doctorul Bronson a efectuat autopsia, spune el, uitându-se la 
obiectele de pe biroul ei, privind oriunde, numai spre ea nu. 

— Ai participat şi tu? 

— Nu. Nici nu eram în oraş. Cazul nu s-a închis, pentru că poliţiştii 
din Hollywood se temeau că lucrurile nu erau chiar atât de simple şi îl 
suspectau pe Laurel. 

— Laurel? 

— Fratele lui Johnny Swift, geamăn identic. Nu aveau nici o probă, 
aşa că treaba s-a fâsâit. După aceea, vineri dimineaţă pe la trei am 
primit acasă un telefon ciudat, despre care am descoperit că a fost dat 
de la o cabină din Boston. 

— Din Massachusetts? 

— Întoemai. 

— Ştiam că numărul tău de telefon e la secret. 

— Este. 

Din buzunarul de la spate al blugilor, Marino scoate o bucată de 
hârtie cafenie împăturită şi o despătureşte. 

— Să-ţi citesc ce a spus tipul, fiindcă am notat totul, cuvânt cu 


cuvânt. S-a prezentat ca Hog. 

— Adică porc)? La asta s-a referit? 

Scarpetta îl priveşte atent, întrebându-se într-o doară dacă nu 
cumva o duce cu preşul, vrând să o ridiculizeze. Asta pentru că i-a mai 
făcut asemenea scene. 

— Omul a zis doar: Sunt Hog. Le-ai trimis o pedeapsă de râs. Asta n- 
am înţeles-o nici de-al naibii. După aceea, a continuat: Nu degeaba 
lipsesc anumite elemente de la locul crimei în cazul Johnny Swift, iar dacă 
ai avea cât de cât minte, te-ai uita bine să vezi ce i s-a întâmplat lui 
Christian Christian. Nici vorbă de vreo coincidență. Mai bine întreab-o pe 
Scarpetta, fiindcă mâna lui Dumnezeu îi va strivi pe toți perverşii, inclusiv 
pe cățeaua aia lesbiană care-i este nepoată. 

Sentimentele nu transpar în glasul ei când îi răspunde lui Marino: 

— Eşti sigur că exact asta a spus? 

— Am cumva faţă de scriitor de ficţiune? 

— Christian Christian? 

— Cine dracu ştie? Pe tip nu-l interesa dacă am nelămuriri în 
legătură cu ortografia vreunui nume. A vorbit încet, ca unul care nu 
simte nimic, cu o exprimare plată, după care a închis. 

— Şi a menţionat numele lui Lucy, ori doar a...? 

— Ţi-am reprodus exact vorbele lui, o întrerupe el. E singura ta 
nepoată, nu? Înseamnă că la ea s-a referit. lar HOG ar putea însemna 
mâna lui Dumnezeu:s, în caz că nu ai făcut asociaţia între una şi alta. 
Ca să nu mai lungesc povestea, am luat legătura cu poliţiştii din 
Hollywood şi ei ne-au rugat să aruncăm cât mai urgent o privire 
asupra cazului Johnny Swift. Se pare că au apărut probe din care 
rezultă că a fost împuşcat şi de la distanţă şi de aproape. Păi, ori una, 
ori alta. 

— Dacă a fost vorba de o singură împuşcătură, da. Cred că a 
intervenit ceva care a sucit interpretarea. Avem idee cine e acest 
Christian Christian? Vorbim despre o persoană? 

— Până în prezent, căutările pe computer nu ne-au oferit nimic. 

— Şi de ce-mi spui abia acum? M-am aflat aici tot weekendul. 

— Am avut treabă. 

— Dacă aveai informaţii despre un caz ca ăsta, nu trebuia să aştepţi 
două zile ca să-mi povesteşti de el, zice ea cât de calm poate. 

— Cred că n-ar trebui ca tocmai tu să-mi reproşezi că tăinuiesc 
informaţii. 

— Ce informaţii? întreabă ea nedumerită. 

— Ar trebui să fii mai precaută. Asta-i tot ce am de zis. 

— Nu-mi slujeşte la nimic dacă te exprimi atât de criptic, Marino. 

— Aproape c-am uitat. Cei de la Hollywood sunt curioşi în legătură 
cu părerea profesională a lui Benton, adaugă el cu un aer nepăsător, 
de parcă ar fi fost vorba despre ceva de importanţă secundară. 


Ca de obicei, Marino nu prea reuşeşte să-şi ascundă adevăratele 
sentimente faţă de Benton Wesley. 

— Sigur, pot să-i ceară să analizeze cazul, îi răspunde ea. N-am cum 
să mă pronunt în numele lui. 

— Cei de la Hollywood vor ca el să vadă dacă telefonul pe care l-am 
primit de la dementul ăsta de Hog a fost o glumă, iar eu le-am zis că 
ar fi cam greu, fiindcă mesajul nu e înregistrat şi tot ce avem este 
versiunea mea steno, luată pe o pungă de hârtie. 

Se ridică de pe scaun, iar statura lui masivă devine şi mai 
impunătoare, ceea ce o face să se simtă mai măruntă decât în alte 
ocazii asemănătoare. El îşi ia de pe birou casca inutilă şi-şi aşază 
ochelarii pe nas. Cât au discutat, nu s-a uitat nici măcar o dată la ea, 
iar acum Scarpetta nu-i poate vedea nici ochii. Nu-şi poate da seama 
ce ascunde în privire. 

— O să-i acord toată atenţia. Imediat, zice ea, în timp ce el se 
îndreaptă spre uşă. Dacă vrei să analizăm împreună mai târziu, ar fi 
foarte bine. 

— Îhî. 

— Ce-ar fi să vii pe la mine? 

— Îhî, face el din nou. La ce oră? 

— Şapte, zice ea. 

În spaţiul rezervat aparatului RMN, Benton Wesley îşi urmăreşte 
pacientul printr-un perete despărțitor din plexiglas. Luminile sunt 
scăzute, nenumăratele ecrane video clipesc de-a lungul pupitrului în 
formă de potcoavă, iar ceasul lui de mână se odihneşte pe geanta 
diplomat, rămasă închisă. După câteva ore petrecute în laboratorul de 
tomografie cognitivă, i-au îngheţat până şi oasele, ori cel puţin asta 
este senzaţia pe care o trăieşte. 

Pacientul din această seară primeşte doar un număr de identificare, 
dar el îi ştie numele. Basil Jenrette. Un ucigaş compulsiv, în vârstă de 
treizeci şi trei de ani, inteligent şi uşor anxios. Benton evită să 
folosească expresia de criminal în serie. Aceasta şi-a pierdut înţelesul 
din cauza folosirii abuzive, nu are o semnificaţie utilă şi nici n-a avut 
vreodată decât pentru a sugera la modul general că făptaşul a ucis trei 
sau patru persoane într-o anumită perioadă. Cuvântul serie presupune 
ceva care se petrece într-o succesiune. Nu face nici o referire la 
motivele sau la starea psihică a infractorului violent, iar când Basil 
Jenrette îşi vedea de crimele lui, o făcea compulsiv. Nu se putea 
înfrâna. 

Îi examinează creierul cu ajutorul unui tomograf 3-Tesla care are un 
câmp magnetic de şaizeci de mii de ori mai puternic decât cel al 
Pământului, pentru a descoperi dacă s-a petrecut ceva cu materia 
cenuşie şi cea albă şi ca să vadă ce şi cum funcţionează, în ideea că va 
afla motivul comportamentului ucigaş. Benton l-a întrebat despre 
motiv de nenumărate ori în cursul interviurilor clinice. 

O vedeam şi gata. Trebuia s-o ucid. 

Trebuia să o faci chiar atunci? 

Nu chiar acolo, pe stradă. O puteam urmări până ce mă lămuream şi 
apoi alcătuiam un plan. Cinstit să fiu, cu cât făceam mai multe planuri, cu 
atât mă simţeam mai bine. 

Şi cât timp îţi lua treaba asta? Urmărirea, planurile. Poţi aproxima? 
Zile, ore, minute? 

Minute. Poate ore. Uneori zile întregi. Depinde. Nişte curve proaste. 
Adică, dacă ai fi în situaţia uneia care-şi dă seama că va fi răpită, ai sta 
ca o tâmpită în maşină? Fără să încerci să fugi? 

Aşa făceau, Basil? Rămâneau în maşină şi nici măcar nu încercau să 
scape? 

Mai puţin ultimele două. Dar ştii despre ele, pentru că din cauza lor am 
ajuns aici. Nu mi-ar fi opus rezistenţă, dar mi s-a stricat maşina. Ridicol. 
Dacă ai fi fost în locul lor, n-ai fi preferat să fii ucis pe loc decât să rămâi 
în maşină, așteptând să vezi ce o să fac dacă te duc în bârlogul meu? 

Şi unde ţi-era bârlogul? Mereu în acelaşi loc? 


Totul numai pentru că mi s-a stricat nenorocita aia de maşină. 

Deocamdată, structura creierului lui Basil Jenrette arată normal, cu 
excepţia unei descoperiri accidentale ce priveşte o anormalitate 
cerebrală posterioară, un chist de aproximativ 6 milimetri, care i-ar 
putea afecta puţin echilibrul, dar nimic altceva. Dar modul în care îi 
funcţionează creierul nu este tocmai normal. Nu are cum să fie 
normal. Dacă ar fi, nu ar fi devenit candidat la studiul de cercetare 
PRĂDĂTOR şi probabil că nici nu ar fi fost de acord să participe. Lui 
Basil totul i se pare o joacă şi se crede mai deştept decât Einstein şi-şi 
închipuie că este cea mai dotată persoană de pe planetă. N-a avut nici 
o remuşcare pentru ceea ce a făcut şi pare destul de sincer când afirmă 
că, dacă i s-ar oferi prilejul, ar omorî şi alte femei. Din nefericire, Basil 
este agreabil. 

În vreme ce privesc spre tubul de peste doi metri - miezul 
magnetului, aflat de cealaltă parte a geamului - cei doi paznici de 
închisoare din salonul de tomografie oscilează între derută şi 
curiozitate. Poartă uniforme, dar nu au arme la ei. Acestea nu sunt 
permise în incinta laboratorului. Nimic din fier, aici înţelegându-se şi 
cătuşele pentru mâini şi picioare, nu este admis, astfel că gleznele şi 
încheieturile lui Basil sunt imobilizate cu cătuşe din plastic, iar el stă 
întins pe masa din magnet şi ascultă ciocăniturile şi pocniturile 
supărătoare ale pulsurilor de frecvenţă care sună ca o muzică infernală 
cântată la strunele liniilor de înaltă tensiune -— ori aşa îşi imaginează 
Benton. 

— Fii atent, următorul test e cu cuburi colorate. Trebuie doar să 
numeşti culoarea, îi comunică prin intercom doctoriţa Susan Lane, 
neuropsiholog. Nu, domnule Jenrette, te rog să nu mai dai din cap. Nu 
uita, banda de peste bărbie are rolul de a-ţi aminti să nu mişti capul. 

— Zece patru, se aude glasul lui Basil prin intercom. 

Este ora opt şi jumătate seara, iar Benton arată neliniștit. Trăieşte 
această stare de câteva luni, nu pentru că oameni ca Basil Jenrette vor 
deveni de o violenţă explozivă între frumoasele ziduri ale Spitalului 
McLean şi vor ucide tot ce le va ieşi în cale, ci pentru că acest studiu 
este sortit eşecului, devenind o risipă de bani obţinuţi din donaţii şi 
reprezintă o cheltuială prostească de timp ce ar putea fi folosit în alt 
mod. McLean este afiliat la Facultatea de Medicină Harvard şi nici 
spitalul, nici universitatea nu vor accepta cu zâmbetul pe buze ideea 
eşecului. 

— Să nu-ţi faci probleme dacă nu le nimereşti pe toate, spune 
doctoriţa Lane prin intercom. Nici nu ne aşteptăm să le observi pe 
toate. 

— Verde, roşu, albastru, roşu, albastru, verde, răsună în încăpere 
vocea sigură a lui Basil. 

Un cercetător notează rezultatele pe o fişă de înregistrare a datelor, 


în vreme ce tehnicianul care manevrează tomograful verifică imaginile 
pe ecranul său. Doctoriţa Lane apasă din nou butonul intercomului. 

— Domnule Jenrette? Ai răspuns excelent. Vezi bine totul? 

— Zece patru. 

— Foarte bine. De fiecare dată când ecranul se întunecă, te rog să fii 
bun şi să nu te mişti. Să nu vorbeşti, priveşti doar punctul alb de pe 
ecran. 

— Zece patru. 

Ea întrerupe legătura şi-l întreabă pe Benton: 

— Ce-i cu jargonul ăsta de poliţist? 

— Păi, a fost poliţist. Pesemne de aceea reuşea să convingă 
victimele să urce în maşina lui. 

— Doctore Wesley? spune cercetătoarea, răsucindu-se pe scaun. 
Pentru tine. Detectivul Thrush. 

Benton ia receptorul. 

— Ce s-a întâmplat? îl întreabă el pe detectivul de la Poliţia 
Massachusetts, secţia omoruri. 

— Sper că nu plănuiai să te culci devreme, începe Thrush. Ai auzit 
de cadavrul găsit azi-dimineaţă lângă lacul Walden? 

— Nu. Am stat toată ziua între patru pereţi. 

— Femeie albă, neidentificată, greu de precizat vârsta. Probabil 
trecută bine de treizeci de ani, ori puţin peste patruzeci, împuşcată în 
cap, iar cartuşul i-a fost vârât în anus. 

— Asta-i ceva nou. 

— I s-a făcut autopsia, dar mă gândeam că poate vrei să arunci o 
privire. Nu arată ca o victimă obişnuită. 

— O să termin aici în mai puţin de o oră, spune Benton. 

— Atunci ne vedem la morgă. 


În casă e linişte, iar Scarpetta, oarecum tulburată, se plimbă dintr-o 
cameră în alta, aprinzând luminile pe rând. Trage cu urechea după 
zgomotul unui automobil ori al unei motociclete, aşteptându-l pe 
Marino, care întârzie şi nu a răspuns la apelurile ei. 

Tulburată şi neliniştită, verifică dacă alarma antiefracţie este armată 
şi dacă luminile de perimetru funcţionează. Se opreşte o clipă în 
dreptul afişării video de la telefonul din bucătărie ca să se asigure că 
toate camerele care monitorizează faţa, spatele şi laturile casei 
funcţionează cum trebuie. Proprietatea ei apare umbrită în imaginile 
video, iar vegetaţia — lămâi, palmieri şi hibiscus — se leagănă în vânt. 
Magazia din spatele piscinei şi calea navigabilă situată dincolo de 
acestea au devenit o suprafaţă întinsă şi întunecată, punctată de 
luminile neclare ale lămpilor înşirate de-a lungul peretelui dinspre 
mare. Ea amestecă suc de roşii cu ciuperci în cratiţele aflate pe foc. 
Verifică dacă aluatul a crescut şi dacă mozzarella proaspătă s-a 


înmuiat suficient în vasele acoperite din apropierea chiuvetei. 

S-a făcut aproape nouă, iar Marino trebuia să ajungă la ea cu două 
ore în urmă. Mâine va fi prinsă cu câteva cazuri şi cursuri şi nu are 
chef de bădărănia lui. Se simte dusă cu zăhărelul. I s-a mai întâmplat. 
În ultimele trei ore, a lucrat fără oprire la presupusa sinucidere a lui 
Johnny Swift, iar acum Marino nici nu catadicseşte să apară. Se simte 
jignită, apoi se înfurie. Îi vine mai uşor să fie furioasă. 

Rămâne la fel de nervoasă şi când intră în camera de zi, încă 
trăgând cu urechea după un zgomot de motor, încă aşteptându-l. 
Ridică de pe canapea carabina Remington Marine Magnum cu 
douăsprezece focuri şi se aşază. Arma cu patul placat cu nichel pare 
grea când o ţine în poală, apoi introduce o cheiţă în încuietoare. 
Răsuceşte cheiţa spre dreapta şi trage piedica, eliberând-o de pe garda 
trăgaciului. Trage magazia înapoi ca să se asigure că în încărcător nu 
există nici un cartuş. 

— Acum o să trecem la citire, îl anunţă doctoriţa Lane pe Basil prin 
intercom. Citeşti cuvintele de la stânga la dreapta. Bine? Şi ţine minte, 
nici o mişcare. Până acum te-ai descurcat grozav. 

— Zece patru. 

— Hei, nu vreţi să vedeţi cum arată cu adevărat? îi întreabă 
tehnicianul pe cei doi gardieni. 

ÎI cheamă Josh. A absolvit facultatea de fizică de la MIT şi lucrează 
ca tehnician cât învaţă pentru următoarea diplomă; este un tip 
excentric, cu un ciudat simţ al umorului. 

— Eu ştiu deja cum arată. Ceva mai devreme, a trebuit să-l escortez 
la duşuri, îi explică unul dintre gardieni. 

— Şi după aceea? îl întreabă doctoriţa Lane pe Benton. Ce le făcea 
după ce le urca în maşina lui? 

— Roşu, albastru, albastru, roşu... 

Gardienii se apropie de ecranul video al lui Josh. 

— Le ducea undeva, le scotea ochii şi le menținea în viaţă cam două 
zile, le viola în mod repetat, le tăia gâtul şi azvârlea cadavrele, 
aşezându-le în aşa fel încât să şocheze lumea, tocmai îi spune Benton 
doctoriţei Lane pe un ton distant, de clinician. Asta, în cazurile pe care 
le cunoaştem. Eu cred că a mai ucis şi altele. În Florida, au mai 
dispărut câteva femei în perioada cât a acţionat Basil. Se bănuieşte că 
au murit toate, dar cadavrele lor n-au fost găsite. 

— Şi unde le ducea? La un motel, acasă? 

— Staţi puţin, le spune Josh gardienilor în timp ce alege opţiunea 
tridimensională din meniu, apoi SSD, adică Afişare prin haşurare. Asta 
e grozavă, zice el. Nu o arătăm niciodată pacienţilor. 

— Cum adică? 

— Îi dă peste cap cu totul. 

— Nu ştim unde, îi spune Benton doctoriţei Lane, în timp ce îl 
urmăreşte şi pe Josh, gata să intervină dacă acesta se lasă antrenat de 
ceea ce vede. Dar e interesant. Cadavrele pe care le abandona. Toate 
prezentau particule microscopice de cupru pe corp. 

— De unde Dumnezeu? 

— Amestecate cu praf şi ce se mai lipea de sângele închegat, în 
piele, păr... 

— Albastru, verde, albastru, roşu... 

— Foarte ciudat. 

Doctoriţa apasă pe butonul intercomului. 

— Domnule Jenrette? Cum te descurci? E bine? 

— Zece patru. 

— Acum, o să vezi cuvinte scrise în culori diferite față de înţeles. 


Vreau să-mi precizezi culoarea cernelii. Doar culoarea, bine? 

— Zece patru. 

— Nu e extraordinar? face Josh în vreme ce o imagine ce sugerează 
o mască mortuară umple ecranul, o reconstituire a unor felii groase de 
un milimetru, realizată cu o rezoluţie mare, ce alcătuiesc scanarea 
tomografică a craniului lui Basil Jenrette — o imagine decolorată, fără 
păr şi ochi, terminându-se brusc imediat sub falcă, de parcă omul ar fi 
fost decapitat. 

Josh face imaginea să se rotească, astfel încât gardienii să o poată 
vedea din diferite unghiuri. 

— De ce-i apare capul tăiat? întreabă unul dintre ei. 

— Acolo se termină semnalul de la circuit. 

— Dar nici pielea nu pare adevărată. 

— Roşu, ăă, verde, adică roşu, verde..., intervine vocea lui Basil. 

— Păi, nu e chiar piele. Cum să vă spun, computerul face o 
reconstituire a volumului, o redare de suprafaţă. 

— Roşu, albastru, ăă, verde, albastru, adică verde... 

— Folosim imaginile astea în primul rând pentru PowerPoint, ca să 
suprapunem părţile structurale peste cele funcţionale. E doar un 
pachet de analiză tomografică în care poţi asambla datele ca să le 
priveşti în orice fel doreşti, chiar să te distrezi cu ele. 

— Doamne, ce urât e... 

Benton a ascultat îndeajuns. Testul de recunoaştere a culorilor s-a 
încheiat. Îi aruncă lui Josh o privire tăioasă. 

— Josh! Ai terminat? 

— Patru, trei, doi, unu, gata, spune Josh, iar doctoriţa Lane începe 
testul de interferenţă. 

— Albastru, roşu vreau să zic... drace, ăă, albastru, adică verde, 
roşu... 

Vocea lui Basil pare că-i violentează pe cei din încăpere, pentru că a 
început să încurce toate culorile. 

— V-a spus vreodată motivul? îl întreabă doctorița Lane pe Benton. 

— Scuză-mă, răspunde el, aiurit. Ce motiv? 

— Roşu, albastru, ei rahat! Ăă, albastru, verde... 

— De ce le scotea ochii. 

— A zis că nu voia ca ele să vadă ce penis mic avea. 

— Albastru, albastru-roşu, roşu, verde... 

— Chestia asta n-a făcut-o prea bine, spune ea. De fapt, le-a încurcat 
mai pe toate. La ce departament de poliţie lucra, ca să ţin minte şi să 
nu mă las trasă pe dreapta pentru viteză excesivă în acea parte a 
lumii? Apoi apasă pe butonul intercomului. Te simţi bine? îl întreabă 
ea pe Basil. 

— Zece patru. 

— Poliţia Comitatului Dade. 


— Mare păcat. Şi mie, care mi-a plăcut mereu Miami... Deci, aşa ai 
reuşit să realizezi asta. Datorită relaţiilor tale în sudul Floridei, spune 
ea şi apasă din nou butonul intercomului. 

— Nu tocmai. 

Benton se uită fix prin geam către ţeasta lui Basil, aflată la capătul 
îndepărtat al magnetului, imaginându-şi restul trupului îmbrăcat ca o 
persoană normală, cu blugi şi cămaşă albă, încheiată la toţi nasturii. 

Deţinuţilor nu li se permite să poarte uniforma de închisoare în 
campusul spitalului. Asta ar crea probleme de relaţii cu publicul. 

— Când am început să solicităm penitenciarelor de stat subiecţi 
pentru acest studiu, cei din Florida au socotit că el e tipul cel mai 
potrivit. Se plictisea. Au fost fericiţi să scape de el, spune Benton. 

— Foarte bine, domnule Jenrette, tocmai spune doctoriţa Lane prin 
intercom. Acum, doctorul Wesley o să vină la tine ca să-ţi dea un 
mouse. După aceea, o să vezi câteva chipuri. 

— Zece patru. 

În mod obişnuit, doctoriţa Lane intra în camera de tomografie ca să 
se ocupe personal de pacient. Însă medicii şi oamenii de ştiinţă femei 
nu au dreptul să intre în contact fizic cu subiecţii programului 
PRĂDĂTOR. Şi medicii bărbaţi trebuie să fie precauţi imediat ce 
pătrund în sala de tomografie. În afara acesteia, ţinerea sub control a 
subiecţilor studiului de cercetare pe durata interviurilor este decisă de 
clinician. Benton este însoţit de cei doi gardieni în timp ce aprinde 
luminile din sala tomografului şi închide uşa. Gardienii se aventurează 
până în apropierea magnetului şi se uită cu atenţie când doctorul 
conectează mouse-ul şi îl aşază în mâna legată a lui Basil. 

Aşa cum arată, scund, slăbuţ, cu părul blond rărit şi cu ochii cenuşii 
prea apropiaţi de rădăcina nasului, Basil nu reţine prea mult atenţia. 
În regnul animal, leii, tigri şi urşii - animale de pradă - au ochii 
apropiaţi de nas. Girafele, iepurii şi porumbeii — animale vânate - au 
ochi mai depărtaţi de nas şi orientaţi spre laturile capului, deoarece au 
nevoie de o privire periferică mai bună pentru a supravieţui. Benton s- 
a întrebat de multe ori dacă acelaşi fenomen ce ţine de evoluţie se 
aplică şi oamenilor. Acesta ar fi un studiu de cercetare pe care nu-l va 
finanța nimeni. 

— Te simţi bine, Basil? îl întreabă Benton. 

— Ce fel de chipuri? vrea să ştie Basil, din care se vede doar capul, 
plasat la un capăt al magnetului, evocând imaginea unui plămân 
artificial. 

— O să-ţi explice doctor Lane. 

— Am o surpriză, îi anunţă Basil. O să vă spun după ce terminăm. 

Are o căutătură bizară, ca şi cum prin ochii lui ar privi nu ştiu ce 
creatură cu intenţii rele. 

— Grozav. Ador surprizele. Doar câteva minute şi terminăm, spune 


Benton cu un zâmbet pe faţă. Iar după aceea, vom purta o discuţie 
pentru a analiza rezultatele. 

Gardienii îl însoțesc pe Benton până când iese din sala de 
tomografie şi se întoarce în cameră, în timp ce doctoriţa Lane începe 
să explice prin intercom că nu vrea decât ca Basil să dea clic stânga pe 
mouse dacă faţa pe care o vede aparţine unui bărbat şi dreapta dacă 
aparţine unei femei. 

— Nu ai nimic de făcut sau spus, doar apeşi pe mouse, repetă ea. 

Există trei teste, iar scopul acestora nu priveşte capacitatea 
pacientului de a deosebi cele două sexe. În realitate, pe durata acestei 
serii de scanări funcţionale, se măsoară procesele afective. Feţele de 
bărbaţi ori femei ce apar pe ecran se află în spatele altora, care apar 
mult prea rapid pentru ca ochiul să le poată detecta, însă creierul le 
vede. Creierul lui Jenrette vede chipurile din spatele măştilor, feţe 
fericite, furioase, speriate, provocatoare. 

După fiecare set, doctoriţa Lane îl întreabă ce a văzut, dacă poate 
atribui chipurilor vreo emoție şi care este aceasta. Feţele de bărbaţi 
sunt mai serioase decât cele de femei răspunde el. Practic, spune 
acelaşi lucru cu referire la fiecare grup. Deocamdată, asta nu 
semnifică nimic. Nimic din ceea ce s-a întâmplat în aceste săli nu are 
un înţeles decât după analizarea miilor de imagini neurale. Apoi, 
oamenii de ştiinţă vor putea vizualiza acele părţi din creierul lui care 
au fost mai active pe durata testelor. Trebuie să se constate dacă 
creierul lui funcţionează altfel decât al cuiva considerat normal şi să 
se descopere şi altceva decât faptul că prezintă un chist incidental care 
nu are nici o legătură cu înclinația lui de a fi o fiară de pradă. 

— Ţi-a sărit ceva în ochi? o întreabă Benton pe doctoriţa Lane. Şi, 
apropo, îţi mulțumesc din nou, Susan. Ai fost de nepreţuit. 

Cei doi încearcă să programeze tomografiile deţinuţilor spre 
sfârşitul zilei sau în timpul weekendului, când nu mai este atâta 
aglomeraţie. 

— Doar din localizări, omul mi s-a părut normal - n-am observat 
anormalităţi evidente. Cu excepţia tendinței de a flecari tot timpul. 
Hiperfluenţa asta a lui... A fost vreodată diagnosticat ca bipolar? 

— Evaluările şi anamneză lui mă fac să mă minunez. Dar nu este 
cazul. N-a fost niciodată diagnosticat. N-a primit tratament pentru 
tulburări psihiatrice şi se află în închisoare doar de un an. Un subiect 
pe care şi l-ar dori oricine. 

— Mda, subiectul tău mult dorit nu s-a descurcat deloc bine când a 
trebuit să suprime stimulii de interferență, a făcut o mulţime de 
greşeli de atribuire la testul de interferenţă. Pariez că nu se încadrează 
în tipar, ceea ce sigur sugerează diagnosticul de tulburare bipolară. O 
să aflăm mai multe în curând. 

Doctoriţa Lane apasă din nou butonul intercomului şi spune: 


— Domnule Janrette, am terminat. Ai făcut o treabă extraordinară. 
Doctorul Wesley o să intre ca să te scoată de acolo. Te rog să te ridici 
foarte încet în capul oaselor, bine? Foarte încet, altfel te alegi cu 
amețeli. Ai înţeles? 

— Asta a fost tot? Doar testele astea ridicole? Arătaţi-mi pozele. 

Ea îi aruncă o privire lui Benton şi eliberează butonul intercomului. 

— Aţi spus că o să vă uitaţi la creierul meu cât o să privesc eu nişte 
poze. 

— E vorba de fotografii ale victimelor în timpul autopsiilor, îi 
explică Benton doctoriţei Lane. 

— Mi-aţi promis poze! Aţi promis că o să-mi daţi corespondenţa! 

— Bine, zice ea către Benton. Pacientul îți aparţine în totalitate. 


Carabina cu ţeava retezată e grea şi complicat de mânuit, iar ea 
întâmpină dificultăţi când se întinde pe canapea şi îndreaptă ţeava 
spre piept, încercând să apese pe trăgaci cu degetul mare de la 
piciorul stâng. 

Scarpetta coboară puşca şi-şi imaginează cum ar fi să încerce acelaşi 
lucru după ce a suferit o intervenţie chirurgicală la încheietura mâinii. 
Puşca ei cântăreşte aproape patru kilograme şi începe să-i tremure 
mâna atunci când o ridică ţinând-o de ţeava de 45 de centimetri 
lungime. Îşi lasă picioarele pe podea şi-şi scoate pantoful sport şi 
şoseta. Piciorul ei de atac este stângul, dar va trebui să se slujească de 
dreptul, de aceea se întreabă dacă Johnny Swift era stângaci ori 
dreptaci. Asta ar prezenta o oarecare importanţă, dar nu neapărat 
considerabilă, mai ales dacă omul se simţea deprimat şi hotărât, însă 
ea nu este convinsă nici de una, nici de alta, nu mai crede nimic. 

Se gândeşte la Marino şi, cu cât gândurile i se îndreaptă mai mult 
spre el, cu atât mai rău se înfurie. Nu are dreptul să o trateze astfel, să 
o desconsidere la fel cum a procedat când s-au întâlnit prima oară, iar 
asta s-a petrecut cu mulţi ani în urmă, a trecut atâta vreme de atunci, 
încât o uimeşte că el mai reuşeşte să-şi aducă aminte cum să 
procedeze pentru a repeta povestea. Aroma pizzei de casă a invadat 
camera de zi. Umple casa, iar resentimentul îi face inima să bată mai 
accelerat şi pieptul pare să-i fi devenit neîncăpător. Se lasă pe spate pe 
partea stângă, propteşte patul armei de spătarul canapelei, aşază ţeava 
pe mijlocul pieptului şi apasă pe trăgaci cu degetul mare de la piciorul 
drept. 

Basil Janrette nu o să-i facă nici un rău. 

Neîncătuşat, acesta stă faţă în faţă cu Benton în micuța cameră de 
examinare, cu uşa închisă. Stând pe scaun, Basil se arată tăcut şi 
politicos. Izbucnirea lui în interiorul magnetului a ţinut probabil două 
minute, iar când s-a calmat, doctoriţa Lane plecase deja. N-a văzut-o 
când a fost scos de acolo, iar Benton se va asigura că nici nu o va 
vedea vreodată. 

— Sigur nu te simţi ameţit ori ceva mai ciudat? întreabă Benton pe 
un ton calm şi înţelegător, tipic pentru el. 

— Mă simt grozav. Testele au fost nemaipomenite. Mi-au plăcut 
dintotdeauna. Ştiam eu că o să iasă totul bine. Unde-s pozele? Doar 
mi-ai promis. 

— Basil, n-am discutat despre aşa ceva. 

— Am făcut totul corect, o să iau numai calificative maxime. 

— Înţeleg că ţi-a plăcut experimentul. 

— Data viitoare să-mi arăţi pozele, aşa cum ai promis. 

— Basil, nu ţi-am promis asta. Experienţa ţi s-a părut interesantă. 

— Cred că n-am voie să fumez aici. 

— Regret, aşa e. 

— Cum arată creierul meu? Arată bine? Aţi remarcat ceva? Puteţi 
aprecia cât de deştept este cineva doar uitându-vă la creierul lui? Dacă 
mi-ai arăta fotografiile, ai vedea că ele se potrivesc cu imaginile pe 
care le am în minte. 

A ajuns să vorbească încet şi precipitat şi, în timp ce îi dă înainte 
despre ceea ce ar putea să descopere oamenii de ştiinţă în creierul lui, 
presupunând că aceştia sunt în stare să descifreze ceea ce se află 
acolo, pentru că, zice el, sigur există un ceva acolo, ochii îi devin 
sclipitori, aproape sticloşi. 

— Un ceva acolo? se miră Benton. Poţi să-mi explici la ce te referi, 
Basil? 

— La memoria mea. Dacă puteţi pătrunde în ea, să vedeţi ce se află 
acolo, să-mi vizionaţi amintirile. 

— Îmi pare rău, dar nu se poate. 

— Zău? Eu pun pariu că au apărut tot soiul de imagini când se 
auzea bip-bip, bang-bang sau buf-buf. Pun rămăşag că aţi văzut 
imaginile, dar nu vreţi să-mi spuneţi şi mie despre ele. Erau zece şi le- 
aţi văzut pe toate. Le-aţi văzut pozele, zece, nu patru. Eu spun mereu 
zece patru, în glumă, e o chestie hazoasă. Voi credeţi că sunt patru, 
dar eu ştiu că sunt zece şi aţi fi şi voi convinşi dacă mi-aţi arăta 
pozele, pentru că v-aţi convinge că s-ar potrivi cu imaginile din 
mintea mea. Când aţi pătrunde în mintea mea, aţi vedea imaginile de 


acolo. Zece la patru. 

— Spune-mi şi mie la ce fotografii te referi, Basil. 

— Mă jucam cu tine, zice el cu o clipire glumeaţă. Îmi vreau 
corespondenţa. 

— Ce imagini am putea vedea în creierul tău? 

— Ale acelor proaste. Ele nu vor să-mi dea corespondenţa. 

— Vrei să spui că ai omorât zece femei? îl întreabă Benton fără să 
pară şocat şi fără să-l judece. 

Basil zâmbeşte, ca şi cum i-ar fi venit o idee. 

— Aha. Acum pot să-mi mişc capul, nu? Nu mai am banda aceea 
lipită pe bărbie. O să-mi lipească o bandă la fel când o să mă 
injecteze? 

— N-o să fii injectat, Basil. Aşa ne-a fost înţelegerea. Condamnarea 
la moarte ţi-a fost comutată în detenţie pe viaţă. Nu-ţi aminteşti că am 
discutat despre asta? 

— Asta pentru că-s nebun, zice el cu un zâmbet. De aceea m-aţi 
adus aici. 

— Ba nu. O să-ţi repet înţelegerea, pentru că este important să 
pricepi. Te afli aici pentru că te-ai declarat de acord să participi la 
studiul nostru, Basil. Guvernatorul Floridei a aprobat transferul tău la 
spitalul nostru, Butler, dar cei din Massachusetts n-au fost de acord cu 
asta decât dacă îţi comutau sentinţa în detenţie pe viaţă. În 
Massachusetts nu există pedeapsa cu moartea. 

— Vreau să le vedeţi pe cele zece doamne. Să le vedeţi aşa cum mi 
le aduc eu aminte. Sunt în mintea mea. 

Basil ştie că este imposibil ca prin scanare să se vadă gândurile şi 
amintirile cuiva. Se arată inventiv, ca de obicei. Vrea să vadă 
fotografiile de la autopsii ca să-şi poată alimenta fantazările violente 
şi, în buna tradiţie a bolnavilor mintal cu tendinţe narcisiste, îşi 
închipuie că este o persoană cu simţul umorului. 

— Asta era surpriza, Basil? întreabă Wesley. Că ai comis zece crime 
în loc de patru, cele pentru care ai fost judecat? 

El clatină din cap şi spune: 

— Vreau să mai ştii doar de una. Asta-i surpriza. Ceva special 
pentru tine, pentru că te-ai purtat frumos. Dar vreau corespondenţa. 
Ăsta-i târgul. 

— Vreau mult să aud surpriza pe care mi-ai pregătit-o. 

— Doamna din Magazinul de Crăciun, zice el. Mai ţii minte cazul 
ăsta? 

— Ce-ar fi să-mi povesteşti? spune Benton drept răspuns şi nu-şi dă 
seama la ce se referă Basil. Nu are cunoştinţă de vreo crimă care s-a 
petrecut într-un magazin cu obiecte de Crăciun. 

— Dar de corespondenţa mea ce se aude? 

— Să văd ce pot face. 


— Să mori tu că te ocupi de asta? 

— O să mă interesez. 

— Nu-mi aduc aminte data exactă. Să vedem. Rămâne cu privirea 
aţintită în tavan, ţinându-şi mâinile agitate în poală. Acum vreo trei 
ani, în Las Olas, cred că s-a întâmplat prin iulie. Deci acum vreo doi 
ani şi jumătate. De ce ar vrea cineva să cumpere căcaturi de Crăciun 
în iulie, undeva în sudul Floridei? Femeia vindea Moşi Crăciuni, 
spiriduşi, spărgătoare de nuci şi lisuşi-copii. M-am dus acolo într-o 
dimineaţă, după ce stătusem treaz toată noaptea. 

— Ţi-aduci aminte numele ei? 

— Nici nu l-am ştiut vreodată. Mda, poate l-am ştiut. Dar am uitat. 
Dacă mi-aţi arăta poze, poate asta mi-ar împrospăta memoria şi aţi 
vedea-o în mintea mea. Să vedem, încerc să v-o descriu. Aşa. Da, bine. 
O femeie albă, cu părul lung şi vopsit blond. Cam grasă. Să fi avut 
treizeci şi cinci sau patruzeci de ani. Am intrat, am încuiat uşa şi am 
ameninţat-o cu un cuţit. Am violat-o în spate, în magazie şi i-am tăiat 
gâtul de aici până aici dintr-o mişcare. 

Şi face un gest larg cu palma în dreptul gâtului. 

— Partea ciudată a fost că acolo se găsea un ventilator din alea 
oscilante şi eu l-am pornit, pentru că era zăpuşeală, dar aşa s-a 
împrăştiat sânge peste tot. S-a făcut mare mizerie şi a trebuit să curăţ. 
Apoi, ia să vedem - se uită din nou spre tavan, aşa cum procedează de 
fiecare dată când minte — în ziua aia nu mă îmbrăcasem în uniformă, 
plecasem cu motocicleta şi o lăsasem într-o parcare cu plată din 
spatele hotelului Riverside. 

— Bicicleta sau motocicleta? 

— Honda Shadow, domnule. Ce, aş fi luat eu bicicleta dacă mă 
duceam să omor pe cineva? 

— Deci plănuiseşi să ucizi pe cineva în dimineaţa aceea? 

— Mi se păruse o idee bună. 

— Ai plănuit să o ucizi pe femeia aceea, ori pe cineva, pur şi 
simplu? 

— Ţin minte că în parcare erau nişte rațe care se bălăceau prin 
băltoace, pentru că plouase mult, vreme de câteva zile la rând. Peste 
tot erau rațe cu pui. Asta m-a iritat întotdeauna. Sărmanele răţuşte. 
Multe sunt călcate de maşini. Şi vezi răţuştele strivite pe şosea şi 
mama învârtindu-se pe lângă ele, arătând atât de triste... 

— Ai călcat şi tu rațe, Basil? 

— N-aş face nici un rău vreunui animal, doctore Wesley. 

— Dar ai spus că ai omorât păsări şi iepuri când erai mic. 

— Asta s-a întâmplat de mult. Ştii cum sunt băieţii când au o puşcă 
cu aer comprimat. În fine, ca să-mi continui povestirea, nu m-am ales 
decât cu douăzeci şi şase de dolari şi nouăzeci şi unu de cenți. Trebuie 
să-mi rezolvi treaba cu corespondenţa. 


— Mereu repeţi asta, Basil. Ţi-am spus că o să fac tot ce-mi stă în 
putinţă. 

— După aceea, am rămas cam dezamăgit. Doar doi dolari şi 
nouăzeci şi unu de cenți... 

— Din sertarul casei de marcat. 

— Zece patru. 

— Cred că erai mânjit rău de sânge. 

— Avea o baie în spatele magazinului. Apoi ridică din nou privirea 
spre tavan. Am turnat Clorox peste ea, acum mi-am amintit asta. Ca să 
nu rămână ADN-ul meu pe ea. Acum îmi eşti dator. Vreau 
corespondenţa. Şi să mă scoţi din celula sinucigaşilor. Doresc una 
normală, unde să nu fiu spionat. 

— Ne asigurăm că nu păţeşti ceva. 

— Daţi-mi o altă celulă şi corespondenţa şi o să-ţi mai povestesc 
despre Magazinul de Crăciun, promite el, iar acum, cu ochii foarte 
sticloşi, se agită pe scaun, strânge pumnii şi bate din picior. Merit o 
recompensă. 

Lucy stă într-un loc de unde poate vedea uşa principală, de unde 
poate urmări cine vine sau pleacă. Este alertă şi face calcule chiar şi 
când ai crede că se relaxează. 

În ultimele seri s-a dus până la restaurantul Lorraine's şi a discutat 
cu barmanii, Buddy şi Tonia. Nici unul nu-i ştie numele adevărat, însă 
amândoi şi-au amintit de Johnny Swift, îl ţin minte ca acel doctor 
arătos care nu era pervers, aşa spune Buddy. Mare păcat, adaugă el. 
Mereu singur, mai puţin ultima oară când a fost acolo, spune Tonia. 
Ea era de serviciu în acea seară şi-şi aduce aminte că Johnny avea 
atele la încheieturi. Când l-a întrebat ce păţise, el i-a răspuns că 
suferise o operaţie şi lucrurile nu mergeau prea bine. 

Johnny se aşezase la bar împreună cu o femeie şi se purtau amical 
unul cu celălalt, discutând de parcă n-ar fi avut pe nimeni în jur. Pe ea 
o chema Jan şi părea foarte deşteaptă, simpatică şi politicoasă, dar 
sfioasă, câtuşi de puţin plină de aere, îmbrăcată sportiv, cu blugi şi un 
tricou, aşa îşi aminteşte Tonia. Era evident că Johnny nu se întâlnea 
cu ea de multă vreme, poate că abia o cunoscuse, i se păruse 
interesantă şi se vedea că o place. 

O plăcea din punct de vedere sexual? vrea să ştie Lucy. 

N-am avut impresia asta. El, adică ea mai curând, hm, mi s-a părut că 
ea avea nişte probleme, iar el o ajuta să le depăşească. Doar era doctor, 
înţelegi? 

Asta nu o surprinde pe Lucy. Johnny nu era egoist. Se dovedea 
mereu extraordinar de amabil. 

Stă în restaurantul Lorraine's şi se gândeşte că Johnny a intrat acolo 
la fel ca ea şi s-a aşezat la acelaşi bar, ba poate chiar pe acelaşi scaun. 
Şi-l imaginează cu Jan, cineva abia cunoscut. Nu-i stătea în fire să iasă 
la agăţat femei, să aibă relaţii întâmplătoare. Nu-l interesau legăturile 
de o noapte şi probabil că o ajuta, îi oferea consiliere. Dar în legătură 
cu ce? Vreo problemă medicală? Ori psihologică? Povestea legată de 
tânăra timidă pe nume Jan este derutantă şi deconcertantă. Lucy nu-şi 
dă bine seama de ce. 

Poate că nu se simţea nici el prea grozav. O fi fost speriat pentru că 
operaţia de tunel carpian nu reuşise, aşa cum îşi pusese speranţe. 
Poate că împrietenindu-se şi oferind sfaturi unei tinere timide şi 
atrăgătoare reuşise să-şi uite temerile, să se simtă puternic şi 
important. Lucy bea tequila şi se gândeşte la ceea ce i-a spus el în San 
Francisco, atunci când a fost cu el în septembrie, ultima oară când l-a 
întâlnit. 

Biologia este crudă, spunea el. Obligaţiile fizice nu iartă. Nimeni nu te 
vrea dacă eşti rănit şi infirm, inutil şi diform. 


Dumnezeule, Johnny. Nu-i vorba decât de o operaţie de tunel carpian. 
Nu e o amputare. 

Iartă-mă, a spus el. Nu ne aflăm aici ca să discutam despre mine. 

În vreme ce stă la bar, se gândeşte la el şi urmăreşte oamenii, 
majoritatea bărbaţi, intrând şi ieşind din restaurant, aducând cu ei 
crâmpeie de zăpadă purtată de vânt. 


În timp ce Benton trece în automobilul său Porsche Turbo S prin 
dreptul clădirilor din cărămidă în stil victorian ale campusului 
universităţii de medicină, la Boston a început să ningă, iar toate 
acestea îl fac să-şi aducă aminte de vremurile de început, când 
Scarpetta avea obiceiul să-l cheme noaptea la morgă. Întotdeauna îşi 
dădea seama că era vorba de un caz greu. 

Majoritatea psihologilor legişti nu intră niciodată în vreo morgă. Nu 
asistă la autopsii şi nici nu vor să se uite la fotografii. Îi interesează 
mai degrabă amănunte privind făptaşul decât ceea ce i-a făcut acesta 
victimei, deoarece infractorul este pacientul, iar victima nu rămâne 
decât materialul folosit de el pentru a-şi exprima violenţa. Aceasta 
este scuza pe care o prezintă mulţi psihologi şi psihiatri legişti. O 
explicaţie mai plauzibilă ar fi că nu au curajul ori dorinţa de a sta de 
vorbă cu victimele ori, mai rău, să-şi petreacă timpul alături de 
cadavrele lor mutilate. 

Benton se deosebeşte de aceştia. După ce a lucrat vreme de mai bine 
de un deceniu cu Scarpetta, nici n-ar putea fi altfel. 

Nu ai dreptul să lucrezi la un caz dacă nu-ţi apleci urechea la ce au de 
spus morţii, i-a zis ea cu cincisprezece ani în urmă, când au lucrat la 
primul lor caz. Dacă nu te interesează cadavrele, atunci, sincer, agent 
special Wesley, nici pe mine nu mă interesează persoana ta. 

Cum spui, doctore Scarpetta. Sunt încredinţat că o să te ocupi de 
prezentări. 

Bine, atunci, a spus ea. Vino. 

În ziua aceea se apropiase prima oară de un frigider de morgă şi 
încă are impresia că aude zdrăngănitul mânerului care se trage într-o 
parte şi şuierul aerului rece, stătut. Acum ar fi în stare să recunoască 
oriunde acel miros întunecat, mort, urât şi stăruitor. Atârnă apăsător 
în aer şi şi-a imaginat mereu că, dacă l-ar putea vedea, ar arăta ca o 
negură murdară ce se târâie pe pământ, care se răspândeşte încet din 
orice fiinţă care a murit. 

Reia în minte conversaţia avută cu Basil, analizează fiecare cuvânt, 
fiecare tresărire, fiecare expresie facială. Infractorii violenţi promit tot 
felul de lucruri. Ei manipulează la maximum pe oricine pentru a 
obţine ceea ce vor, promit să dezvăluie ascunzătorile unde se află 
cadavrele, recunosc fapte ce nu au fost soluționate, mărturisesc detalii 
ale faptelor, oferă idei privind motivele şi starea emotivă din 


momentul respectiv. În cele mai multe cazuri, mint. În cel de faţă, 
Benton este îngrijorat. Ceva legat de o părticică din cele declarate de 
Basil i se pare adevărat. 

Încearcă să dea de Scarpetta pe telefonul mobil. Nu-i răspunde. 
Câteva minute mai târziu, încearcă din nou, dar tot fără succes. 

Îi lasă un mesaj: „Te rog să mă suni când primeşti asta.” 


Uşa se deschide din nou şi, parcă împinsă înăuntru de viscol, o 
femeie intră odată cu o jerbă de fulgi. 

Poartă un palton lung, negru, pe care şi-l curăţă cu dosul palmei în 
vreme ce-şi dă gluga pe spate, pielea ei albă a devenit trandafirie din 
cauza frigului, iar ochii îi sunt sclipitori. E atrăgătoare, chiar 
remarcabil de drăguță, cu păr blond-închis, ochi negri şi un trup pe 
care ţine să şi-l etaleze. Lucy o urmăreşte cum se îndreaptă, parcă 
alunecând, spre partea din spate a restaurantului, trecând ca o boare 
printre mese, ca o femeie sexy plecată în pelerinaj, ori ca o vrăjitoare 
senzuală cu paltonul ei lung şi negru, care fâlfâie pe lângă cizmele 
negre, în timp ce se îndreaptă direct spre barul unde se află suficiente 
scaune libere. Şi-l alege pe cel aflat lângă Lucy şi, strângându-şi 
pulpanele paltonului, se aşază fără un cuvânt şi fără să privească în 
jur. 

Lucy bea tequila şi se uită la televizorul aflat deasupra barului, 
lăsând impresia că ultima idilă dintre celebrităţi ce se derulează pe 
ecran ar interesa-o. Buddy îi pregăteşte femeii o băutură, sugerând că 
ştie ce-i place. 

— Aş mai dori un pahar, îi spune Lucy barmanului aproape imediat. 

— Vine. 

Femeia îmbrăcată în palton cu glugă se uită cu interes la sticla 
colorată de tequila, pe care Buddy o ridică de pe un raft. Urmăreşte cu 
aviditate lichidul de culoarea ambrei cum curge într-un firicel delicat, 
acoperind curând fundul paharului de coniac. Lucy agită încet 
băutura, iar mirosul acesteia îi umple nările, ajungând parcă până în 
creier. 

— Chestia aceea o să-ţi dea dureri de cap venite tocmai din Hades, 
spune femeia îmbrăcată în palton cu glugă, cu un glas destul de gros, 
care e seducător şi, în acelaşi timp, încărcat de secrete. 

— E mai curată decât băuturile obişnuite, explică Lucy. Şi n-am mai 
auzit de multă vreme cuvântul Hades. Mai toţi cei pe care-i cunosc 
spun iad. 

— Eu mă aleg cu cele mai cumplite dureri de cap de la margarita, se 
scuză femeia, sorbind dintr-un Cosmopolitan care este roz şi cu aspect 
ucigător, într-un pahar de şampanie. Şi nici nu cred în iad. 

— O să crezi în el dacă mai bei porcării ca aceea, îi răspunde Lucy, 
iar în oglinda din spatele barului urmăreşte uşa restaurantului 


deschizându-se din nou şi un nou val de ninsoare pătrunzând brusc 
înăuntru. 

Bătând în rafale dinspre golf, vântul plesneşte ca un bici din mătase, 
amintindu-i de ciorapii care se zbat când sunt atârnaţi pe o frânghie 
de rufe, deşi ea n-a văzut încă ciorapi de mătase întinşi la uscat şi nici 
n-a auzit sunetul scos de ei pe vreme agitată. Percepe ciorapii negri ai 
femeii deoarece scaunele înalte şi fustele scurte, despicate, nu 
constituie o combinaţie prea fericită, decât dacă femeia s-ar afla la un 
bar unde bărbaţii manifestă interes doar față de cei de acelaşi sex cu 
ei, iar în Provincetown, cam aşa stau lucrurile. 

— Stevie, mai vrei un Cosmo? întreabă Buddy, iar în acest fel Lucy 
a aflat numele femeii. 

— Nu, răspunde Lucy în locul ei. Să încerce şi Stevie ce beau eu. 

— Sunt dispusă să-ncerc orice, spune Stevie. Cred că te-am văzut la 
Pied and the Vixen, dansând cu diferite persoane. 

— Eu nu dansez. 

— Dar te-am văzut. Ar fi greu să te confund cu altcineva. 

— Vii des pe aici? o întreabă Lucy, pentru că n-a mai văzut-o până 
în acel moment, nici la Pied, nici la Vixen şi la nici un alt club ori 
restaurant din Provincetown. 

Stevie îl priveşte atentă pe Buddy, care toarnă tequila. El lasă sticla 
pe bar, se îndepărtează şi se ocupă de alt client. 

— E prima oară, spune Stevie, adresându-se lui Lucy. O săptămână 
în P... town, un cadou pe care mi l-am oferit de Ziua îndrăgostiţilor. 

— În miezul iernii? 

— Ultima oară când am verificat, Ziua îndrăgostiţilor a căzut mereu 
iarna. Întâmplător, e sărbătoarea mea preferată. 

— Dar acum nu e sărbătoare. Săptămâna asta, am venit aici în 
fiecare seară şi nu te-am văzut. 

— Păi, cine eşti tu? Poliţia barurilor? întreabă Stevie şi se uită cu 
atâta concentrare în ochii lui Lucy, încât acest lucru are efect. 

Lucy simte ceva. Nu, gândeşte ea. Nu vreau ca istoria să se repete. 

— Poate că nu vin aici doar seara, aşa cum faci tu, spune Stevie şi 
întinde mâna după sticla de tequila, atingând braţul lui Lucy. 

Sentimentul capătă forţă. Stevie examinează eticheta colorată, aşază 
sticla înapoi pe bar, fără să se grăbească şi trupul ei îl atinge pe cel al 
lui Lucy. Senzaţia se amplifică. 

— Cuervo? Ce-ai găsit aşa deosebit la Cuervo? întreabă Stevie. 

— De unde ştii ce fac eu? se miră Lucy. Încearcă să alunge senzaţia. 

— O simplă bănuială. Arăţi ca o persoană noctambulă, spune Stevie. 
Părul tău este roşcat de la natură, adevărat? Aduce a mahon amestecat 
cu roşu-închis. Părul vopsit nu are cum să arate aşa. Şi nici nu l-ai 
purtat mereu lung, aşa cum îl ai acum. 

— Eşti cumva ghicitoare? 


Senzaţia a devenit îngrozitoare. Şi nu vrea să dispară. 

— Îmi dădeam şi eu cu părerea, spune Stevie cu glas seducător. În 
fine, tot nu mi-ai răspuns la întrebare. Ce găseşti atât de deosebit la 
Cuervo? 

— Cuervo Reserva de la Familia. E ceva deosebit. 

— Bine, asta e ceva. S-ar părea că, după multă vreme, asta e 
noaptea mea fericită, spune Stevie, atingând-o pe Lucy pe braţ, iar 
palma zăboveşte ceva mai mult decât ar fi nevoie. Asta mi se întâmplă 
pentru prima oară în Provincetown. E prima oară că beau tequila 
făcută sută la sută din agave, care costă treizeci de dolari înghiţitura. 

Lucy se întreabă de unde ştie Stevie cât costă o înghiţitură de 
tequila. Pentru cineva care nu se pricepe la o asemenea băutură, ea 
pare să ştie prea multe. 

— Cred că o să mai beau un păhărel, ridică Stevie glasul către 
Buddy şi am impresia că ai putea să fii mai generos când torni în 
pahare. Fii bun cu mine. 

Buddy surâde şi-i mai toarnă o băutură, iar după două pahare, 
Stevie se lipeşte de Lucy şi-i şopteşte la ureche: 

— Ai ceva? 

— Ce anume? o întreabă Lucy şi se lasă în voia sorții. Senzaţia este 
amplificată de tequila şi pare să persiste pe durata întregii nopţi. 

— Ştii ceva? se aude discret glasul lui Stevie, iar răsuflarea ei o 
gâdilă în ureche pe Lucy, iar sânul se împinge în braţul ei. Ceva de 
fumat. Care să merite efortul. 

— Ce te face să crezi că am aşa ceva? 

— Speram şi eu. 

— Te pricepi la asta. 

— Aici, poţi procura de oriunde. Te-am urmărit. Lucy a cumpărat 
ceva cu o seară în urmă, fiindcă ştie unde să trateze, la Vixen, unde nu 
merge pentru a dansa. Nu-şi aminteşte s-o fi zărit pe Stevie. Nu erau 
mulţi oameni în preajmă, fiindcă nu au cum să fie în această perioadă 
a anului. S-ar fi cuvenit să o observe pe Stevie. Asta, pentru că ar fi în 
stare să o remarce într-o mulțime, pe o stradă aglomerată, oriunde. 

— Poate că tu faci parte din poliţia barurilor, spune Lucy. 

— Nici n-ai habar cât de distractivă e chestia asta, zice Stevie cu 
glas seducător. Unde locuieşti? 

— Destul de aproape. 

Biroul de Medicină Legală al statului este plasat acolo unde se află 
majoritatea acestor instituţii, adică la marginea zonei ceva mai 
elegante a oraşelor, de obicei într-o zonă învecinată cu o facultate de 
medicină. Aici, complexul din beton şi cărămidă roşie are în spate 
Bariera Massachusetts, iar de cealaltă parte a acestuia se află Casa de 
corecție a comitatului. Priveliştea este ca şi inexistentă, iar zgomotul 
traficului nu se stinge niciodată. 

Benton opreşte în dreptul intrării din spate şi bagă de seamă că în 
parcare se mai află doar două automobile. Crown Victoria bleumarin 
aparţine detectivului Thrush. Iar automobilul de teren Honda probabil 
că este al unui patolog legist care nu este plătit pe măsură şi nu s-a 
arătat deloc încântat când Thrush l-a convins să vină la o oră atât de 
târzie. Benton apasă pe butonul soneriei şi-şi trece privirea peste 
parcarea aproape pustie, fără să se gândească dacă este în siguranţă 
ori singur, apoi uşa se deschide şi Thrush îi face semn să intre. 

— Dumnezeule, ce detest să intru aici noaptea, spune Thrush. 

— Mda, nu prea are ce să-ţi placă aici, în orice perioadă a zilei, 
remarcă Benton. 

— Mă bucur că ai venit. Mi-e greu să cred că ai venit cu maşina 
aceea, spune el, uitându-se a Porsche-ul negru în timp ce închide uşa. 
Pe o asemenea vreme? Nu eşti sănătos. 

— Mda, trebuia ceva cu tracţiune integrală. Dar nu ningea 
dimineaţă, când am plecat la muncă. 

— Ceilalţi psihologi cu care am lucrat nu veneau niciodată, 
indiferent de vreme, zice Thrush. Şi nici specialiştii în profile. 
Majoritatea celor de la FBI pe care-i ştiu n-au văzut niciodată un 
cadavru. 

— Decât pe cele de la sediu. 

— Fi, pe naiba. Avem destule şi la sediile secţiilor de poliţie. Poftim. 

În timp ce se deplasează pe un coridor, îi întinde un plic lui Benton. 

— Ţi-am pus totul pe un disc. De la locul crimei şi de la autopsie şi 
ce s-a consemnat până acum. Ai totul acolo. Am înţeles că are să ningă 
rău. 

Lui Benton îi fuge din nou gândul la Scarpetta. Mâine este Ziua 
îndrăgostiţilor, iar ei ar trebui să petreacă seara împreună, la o cină 
romantică undeva de unde se vede portul. Ea ar urma să rămână şi în 
weekendul în care e Ziua Preşedinţilor. Nu s-au mai întâlnit de 
aproape o lună. Probabil că ea nici nu va putea ajunge acolo. 

— S-au anunţat ninsori slabe, spune Benton. 

— Am auzit că se apropie o furtună dinspre Cape. Sper că mai ai şi 
altă maşină, nu doar asta sport, de un milion de dolari. 


Thrush este un bărbat masiv, care şi-a petrecut viaţa în 
Massachusetts şi asta se cunoaşte în felul de a vorbi. În pronunția lui 
nu se poate descoperi nici un r. Are în jur de cincizeci de ani, părul 
încărunţit îi este tuns milităreşte şi poartă un costum cenuşiu şi boţit, 
semn că probabil a lucrat fără întrerupere toată ziua. El şi Benton 
continuă să înainteze pe coridorul bine iluminat. De o curăţenie 
impecabilă, acesta miroase a deodorant şi de-a lungul lui se înşiră 
camere de depozitare şi de păstrare a probelor în care intrarea se face 
pe baza unor cartele electronice. Există chiar şi o targa mobilă pentru 
cazuri de urgenţă - şi Benton nu înţelege ce caută acolo — şi un 
microscop electronic cu scanare, aceasta fiind cea mai spațioasă şi mai 
bine echipată morgă din câte a văzut. Cât priveşte personalul, asta e 
altă poveste. 

Ani de zile, Biroul de Medicină Legală a suferit din cauza unor 
probleme grave de ocupare a posturilor ca urmare a salariilor mici 
care nu atrag defel patologi competenţi şi personal auxiliar. La asta se 
adaugă presupuse erori şi nereguli care au dat naştere unor dispute şi 
critici caustice şi unor probleme de relaţii publice care fac ca viaţa şi 
moartea să devină lucruri dificile pentru toţi cei de acolo. Biroul nu-şi 
deschide porţile pentru presă ori oameni din afară, iar ostilitatea şi 
neîncrederea se simt. Benton preferă să vină aici mai mult noaptea. 
Vizitele în timpul orelor de program l-ar face să se simtă nedorit şi 
privit cu neplăcere. 

El şi Thrush se opresc o clipă în faţa uşii unei camere de autopsie 
care este folosită în cazurile importante ori în cele considerate bizare 
ori riscante din punct de vedere biologic. Simte vibrația telefonului 
mobil. Aruncă o privire la ecranul lui. De obicei, dacă nu apare nici o 
identificare, înseamnă că este ea. 

— Bună, spune Scarpetta. Sper că ai o noapte mai plăcută decât a 
mea. 

— Mă aflu la morgă. Apoi, adresându-se lui Thrush: O clipă. 

— Asta nu-i bine, zice Scarpetta. 

— Te anunţ după aceea. O întrebare. Ai auzit despre ceva petrecut 
într-un magazin cu obiecte de Crăciun din Las Olas cu doi ani şi ceva 
în urmă? 

— Prin ceva presupun că te referi la o crimă. 

— Exact. 

— N-aş putea spune pe loc. Poate mă lămureşte Lucy. Am auzit că 
pe acolo ninge. 

— O să te aduc până aici, chiar dacă va trebui să închiriez sania 
Moşului. 

— Te iubesc. 

— Şi eu, spune el. Încheie convorbirea şi-l întreabă pe Thrush: Cu 
cine avem onoarea? 


— A, doctorul Lonsdale a fost amabil şi m-a scos din încurcătură. O 
să-ţi placă. Numai că n-a făcut el autopsia. Ea a făcut-o. 

Ea este şefa. Ea a ajuns unde se află pentru că este femeie. 

— După mine, spune Thrush, femeile n-ar trebui să se ocupe de aşa 
ceva. Ce fel de femeie este aceea căreia să-i placă o asemenea treabă? 

— Unele sunt bune, spune Benton. Chiar foarte bune. Nu toate 
ajung acolo din cauza sexului lor. Mai curând, în ciuda acestui aspect. 

Thrush nu o cunoaşte pe Scarpetta. Benton nu aduce niciodată 
vorba de ea, nici măcar faţă de oamenii pe care îi cunoaşte bine. 

— Femeile n-ar trebui să vadă porcării ca astea, spune Thrush. 


Aerul nopţii e pătrunzător şi de un alb-lăptos pe Commercial Street. 
Fulgii de zăpadă roiesc în luminile stradale, iluminând noaptea, 
făcând lumea să sclipească şi să pară ireală în vreme ce amândouă 
merg pe mijlocul străzii tăcute şi pustii, îndreptându-se spre est, de-a 
lungul mării, către casa pe care Lucy a închiriat-o în urmă cu două 
zile, după ce Marino a primit acel telefon ciudat de la bărbatul pe 
nume Hog. 

Aranjează lemnele şi aprinde focul, apoi ea şi Stevie se aşază în faţa 
lui pe cuverturi şi-şi rulează o ţigară folosind marfă foarte bună din 
Columbia Britanică, apoi trag din ea pe rând. Fumează, discută şi râd, 
apoi Stevie mai vrea una. 

— Doar una, se milogeşte ea, în timp ce Lucy o dezbracă. 

— Asta-i altceva, spune Lucy, privind atentă la trupul gol al lui 
Stevie, la amprentele palmare de pe el, probabil tatuaje. 

Sunt patru amprente. Două pe sâni, ca şi cum cineva i-ar cuprinde 
în palme şi două pe partea interioară a coapselor, de parcă cineva i-ar 
desface picioarele cu forţa. Nu are nici una pe spate, acolo unde Stevie 
nu ar putea să ajungă pentru a şi le aplica singură, asta presupunând 
că sunt din acelea lavabile. Lucy rămâne cu privirea la ele. Atinge una 
dintre urmele palmare, îşi lasă mâna peste ea, jucându-se cu un sân al 
lui Stevie. 

— Verificam dacă se potriveşte, spune Lucy. E falsă? 

— Ce-ar fi să te dezbraci? 

Lucy face doar ce vrea şi nu ţine să-şi scoată hainele. Vreme de 
câteva ore, face tot ce vrea în lumina focului, pe cuverturi şi Stevie o 
lasă, e mult mai vie decât oricine altcineva atins vreodată de Lucy, o 
piele netedă, cu contururi plăcute, zveltă, aşa cum Lucy nu mai este, 
iar când Stevie încearcă să o dezbrace, aproape că se opune cu furie, 
nu îngăduie, apoi Stevie oboseşte şi renunță, iar Lucy o ajută să 
ajungă în pat. După ce adoarme, Lucy rămâne trează şi ascultă 
scheunatul bizar al vântului, încercând să-şi dea seama exact ce 
anume îi evocă acel sunet şi socotind că nu seamănă cu zbaterea în 
curent a unor ciorapi de mătase, ci aminteşte de ceva în suferință şi 


nenorocire. 

Sala de autopsii este mică, având podeaua acoperită cu gresie şi 
obişnuita masă chirurgicală, un cântar digital, un fişet pentru probe, 
ferăstraie pentru autopsii şi diferite lame, plăci de disecţie şi o masă 
portabilă de autopsii, prinsă de partea din faţă a unei chiuvete de 
disecţie fixate de perete. Frigiderul înalt, în care se poate intra fără să 
te apleci, este încastrat în zid, având uşa întredeschisă. 

Thrush îi întinde lui Benton o pereche de mănuşi albastre din 
cauciuc şi-l întreabă: 

— Vrei cizme, mască, ceva? 

— Mulţumesc, nu, spune Benton şi curând după aceea, doctorul 
Lonsdale iese din frigider, împingând o targa din oţel inoxidabil pe 
care se află un cadavru vârât într-un sac de plastic. 

— Sper să nu dureze prea mult, precizează el, oprind targa în 
apropierea chiuvetei şi blocând două din roţile oscilante. Abia mă mai 
înţeleg cu soţia. Şi mai e şi ziua ei de naştere. 

Trage fermoarul şi dă deoparte plasticul. Victima are părul negru 
tăiat scurt şi inegal, umed şi încă mânjit de sânge, în care se văd 
fragmente de creier şi alte ţesuturi. Din faţa ei nu a rămas mai nimic. 
Arată de parcă o bombă de mică putere i-a explodat în cap, lucru ce 
nu este departe de adevăr. 

— Împuşcată în gură, explică doctorul Lonsdale, care este tânăr şi 
manifestă o vioiciune vecină cu nerăbdarea. Fracturi craniene masive, 
lichefierea creierului, treabă pe care, de obicei, o asociem cu 
sinuciderea, însă nimic altceva nu susţine ideea asta. Mi se pare că 
femeia a avut capul aplecat prea mult pe spate când s-a tras, ceea ce 
explică faptul că faţa i-a fost practic spulberată, iar câţiva dinţi i-au 
zburat din gură. Repet, e ceva neobişnuit pentru cazuri de sinucidere. 

Aprinde o lampă care măreşte şi o poziţionează aproape de cap. 

— Nici nu-i nevoie să-i deschidem gura cu forţa, comentează el. 
Asta pentru că nu mai are faţă. Să mulţumim Cerului pentru micile 
favoruri. 

Benton se apleacă şi în nări îi pătrunde duhoarea dulceagă de 
putreziciune a sângelui în descompunere. 

— Funingine pe cerul gurii, pe limbă, continuă descrierea doctorul 
Lonsdale. Laceraţii superficiale la limbă, pielea din jurul gurii şi la 
plică nazolabială, datorită efectului de expansiune când se produce 
propagarea gazelor din ţeava armei. Nu-i deloc o moarte frumoasă. 

Trage fermoarul până la capăt. 

— Am lăsat la urmă ceea ce era mai interesant, spune Thrush. Ce 
părere ai? Mie-mi aminteşte de Crazy Horse. 

— Te referi la indian? 


Doctorul Lonsdale îi aruncă o privire întrebătoare şi desface capacul 
unui borcan mic de sticlă, plin cu un lichid limpede. 

— Da. Cred că a aplicat amprente palmare roşii pe crupa calului. 

Pe corpul femeii se văd amprente palmare roşii, pe sâni, pe 
abdomen şi pe partea interioară a coapselor, iar Benton aduce lampa 
cu lupă ceva mai aproape. 

Doctorul Lonsdale şterge marginea unei amprente şi spune: 

— Alcool izopropilic, un solvent ca acesta îndepărtează urmele. 
Evident, nu se şterg cu apă, iar asta îmi aminteşte de cernelurile pe 
care le folosesc unii pentru tatuaje temporare. Un fel de vopsea ori 
colorant. Presupun că se putea folosi şi cerneală tip marker 
permanent. 

— Presupun că nu ai mai constatat aşa ceva în alte cazuri pe care le- 
aţi avut în regiune, spune Benton. 

— Nicidecum. 

Mărite, urmele de palme sunt bine definite, având margini clare, de 
parcă ar fi fost desenate cu un creion şi Benton caută dâre de 
pensulare, orice amănunt care ar putea sugera cum s-a aplicat 
vopseaua, cerneala sau colorantul. Nu poate stabili asta, dar pe baza 
intensității culorii, bănuieşte că semnele „artistice” au fost făcute 
recent. 

— Cred că şi-a făcut astea cu puţin înainte. Vreau să spun că nu are 
legătură cu moartea ei, adaugă Lonsdale. 

— Aşa gândeam şi eu, îl aprobă Thrush. Se practică destule chestii 
de vrăjitorie în zonă, mai ales că Salem este atât de aproape. 

— Mă-ntreb cât de repede se decolorează aşa ceva, zice Benton. Le- 
ai măsurat ca să vezi dacă au aceeaşi dimensiuni ca mâinile ei? 
întreabă el şi face un semn către cadavru. 

— Mi se par mai mari, spune Thrush, desfăcându-şi palma. 

— Are şi pe spate aşa ceva? întreabă Benton. 

— Câte una pe fiecare fesă şi una între omoplaţi, îi răspunde 
doctorul Lonsdale. Par mâini de bărbat. 

— Da, spune Thrush. 

Doctorul Lonsdale răsuceşte uşor cadavrul pe o parte, iar Benton 
examinează semnele de palme de pe spate. 

— Am impresia că aici e un soi de rosătură, spune el, observând o 
zonă zgâriată pe amprenta dintre omoplaţi. O inflamație. 

— Nu cunosc toate amănuntele, îi zice Lonsdale. Nu e cazul meu. 

— Locul arată de parcă a fost vopsit după ce s-a ales cu zgârietura, 
spune Benton. Sunt şi urme de lovire, ori mi se pare? 

— Poate vreo tumefiere localizată. Răspunsul trebuie dat de cei de 
la histologie. Nu e cazul meu, le reaminteşte el. N-am participat la 
autopsie. Doar am aruncat o privire. Asta s-a întâmplat înainte de a o 
scoate din frigider. M-am uitat la raportul autopsiei. 


În cazul în care şefa a dovedit neglijenţă ori incompetenţă în 
activitate, el nu are chef să ia pe umerii lui acuzaţiile. 

— Aveţi idee de când este moartă? întreabă Benton. 

— Păi, temperaturile scăzute au întârziat instalarea fenomenului de 
rigor mortis. 

— Îngheţase când a fost găsită? 

— Nu tocmai. Evident, când a ajuns aici, cadavrul avea o 
temperatură de 38 de grade. Dar Fahrenheit. Nu am ajuns la locul 
crimei. Nu vă pot preciza asemenea detalii. 

— Azi-dimineaţă la ora zece, temperatura era de minus 6 grade 
Celsius, îi spune Thrush lui Benton. Condiţiile meteo se găsesc pe 
discul pe care ţi l-am dat. 

— Deci, raportul autopsiei a fost deja redactat, spune Benton. 

— E pe disc, îi răspunde Thrush. 

— Şi alte probe? 

— Puţine urme de sol, fibre, alte materiale, care s-au lipit de sânge, 
spune Thrush. O să le trimit cât de curând la laborator. 

— Povesteşte-mi despre tubul glonţului pe care l-aţi recuperat, îl 
roagă Benton. 

— În rectul femeii. Nu se vedea, însă a apărut la radiografie. A 
dracului treabă. Când mi-au arătat filmul, am crezut întâi că tubul era 
sub cadavru, pe masa de radiografii. Nu mi-am dat seama că avea 
chestia asta în ea. 

— Ce tip este? 

— Remington Express Magnum, calibrul 12. 

— Păi, dacă s-a sinucis, sigur nu ea şi-a vârât tubul în rect după 
aceea, constată Benton. Aţi verificat în programul NIBLN <5}? 

— Se face, spune Thrush. Cuiul percutor a lăsat o urmă foarte clară 
de târâre. Cred că vom reuşi să identificăm arma. 

A doua zi dis-de-dimineaţă, fulgii împinşi de vânt ajung şi deasupra 
golfului Cape Cod şi se topesc imediat ce ating apa. Ninsoarea abia 
dacă se aşterne pe fâşia roşiatică de plajă din faţa ferestrelor lui Lucy, 
însă este groasă pe acoperişurile caselor din apropiere şi pe balconul 
din faţa dormitorului. Îşi trage pilota până sub bărbie şi se uită spre 
apă şi zăpadă, nemulțumită că trebuie să se scoale ca să se ocupe de 
Stevie, femeia care doarme alături de ea. 

N-ar fi trebuit să se ducă seara trecută la restaurantul Lorraine. Ar 
vrea să n-o fi făcut şi acum numai la asta se gândeşte. Se simte 
dezgustată de sine şi grăbită să părăsească acea casă cu verandă de jur 
împrejur şi cu acoperiş înclinat, având mobila deteriorată de şirul 
nesfârşit de chiriaşi trecuţi pe acolo, a cărei bucătărie este mucedă şi 
meschină ca suprafaţă şi cu aparate depăşite de mult. Urmăreşte zorile 
care par să intre în joc cu orizontul, pe care îl fac să reflecte diferite 
nuanţe de cenuşiu, iar ninsoarea cade aproape la fel de apăsat ca 
noaptea trecută. Se gândeşte la Johnny. Acesta a venit aici, în 
Provincetown şi s-a întâlnit cu cineva înainte de a muri. Lucy ar fi 
trebuit să descopere asta de mult, dar nu a reuşit. N-a fost în stare să 
privească lucrurile în faţă. Ascultă respiraţia regulată a lui Stevie. 

— Eşti trează? o întreabă Lucy. Trebuie să te scoli. 

Rămâne cu privirea pironită la zăpadă, la rațele sălbatice care saltă 
pe apa cenuşie a golfului şi se întreabă cum se face că nu au îngheţat. 
Cu toate că ştie despre calităţile izolatoare ale pufului, tot nu poate 
crede că vreo fiinţă cu sânge cald poate pluti pe apa rece ca gheaţa, în 
mijlocul viforului, fără să-i pese. Ei îi este frig şi sub pilotă, pătrunsă 
de răceală, respinsă şi trăind o senzaţie de neplăcere aşa cum se află 
acum, în sutien, chiloţi şi bluză de pijama. 

— Stevie, trezeşte-te. Hai, că trebuie să plec, spune ea cu glas ceva 
mai apăsat. 

Stevie nu se clinteşte, stă cu spinarea care se ridică şi coboară rar, la 
fiecare răsuflare, indiferent cât de slabă, astfel că Lucy se simte nu 
doar îngreţoşată de regret, ci şi iritată şi dezgustată, deoarece s-ar 
părea că nu reuşeşte să-şi reprime acest sentiment, pe care îl detestă. 
De aproape un an îşi zice mereu gata, iar apoi apar nopţi ca aceasta şi 
nu e bine şi nici logic şi întotdeauna regretă, întotdeauna, pentru că 
este degradant, după care trebuie să se smulgă din acea situaţie şi să 
mintă din nou. Nu are de ales. Modul în care trăieşte nu mai 
reprezintă alegerea ei. S-a lăsat prinsă prea mult în asta ca să mai 
aleagă altceva, iar în privinţa unor lucruri, altcineva a făcut alegerea 
în locul ei. Îşi atinge sânii sensibilizaţi şi pântecele cu pielea întinsă ca 
să se convingă de adevăr şi tot nu poate înţelege. Cum de i s-a 


întâmplat aşa ceva? 

Cum de a murit Johnny? 

N-a analizat ce i s-a întâmplat lui. Fa a plecat de acolo, luând 
secretele cu sine. 

Regret, gândeşte ea, sperând că el, oriunde ar fi, ştie ce este în 
mintea ei, aşa cum ştia mereu, doar că altfel. Poate că acum îi 
cunoaşte gândurile. Poate înţelege de ce ea a stat deoparte, acceptând 
că şi-a făcut-o singur. O fi fost deprimat. Poate s-a simţit distrus. Ea n- 
a crezut nici o clipă că l-a ucis fratele lui. Nici n-a întrevăzut 
posibilitatea ca altcineva să o fi făcut. Apoi Marino a primit un 
telefon, acel apel ameninţător de la Hog. 

— Trebuie să te scoli, îi spune ea lui Stevie. 

Lucy întinde mâna după pistolul ei, un Colt Mustang.380, aflat pe 
masa de lângă pat. 

— Hai, trezeşte-te. 


Aflat în celula lui, Basil Jenrette stă întins pe patul de oţel, acoperit 
cu o pătură subţire, una din acelea care nu degajă gaze otrăvitoare, 
precum cianura, în caz de incendiu. Salteaua e subţire şi tare şi nici ea 
nu ar degaja gaze mortale în caz de incendiu. Injecţia ar fi fost 
neplăcută, scaunul electric şi mai şi, însă camera de gazare, în nici un 
caz. Să te îneci, să nu mai poţi respira, sufocându-te. Doamne, nu. 

Când se uită la saltea în timp ce-şi face patul, se gândeşte la incendii 
şi la incapacitatea de a respira. Nu e chiar atât de ticălos. Măcar nu a 
făcut asta nimănui, treaba aceea pe care profesoara de pian o făcea 
până când Basil a renunţat la lecţii, fără să-i pese cât de rău îl bătea 
mama cu o curea. A abandonat şi n-a vrut să se mai ducă acolo ca să 
simtă cum se îneacă, gata să verse, aproape sufocându-se. Senzaţia nu 
i-a mai revenit în minte decât atunci când a apărut discuţia despre 
camera de gazare. Indiferent ce ştia el despre modul în care se petrec 
execuțiile la Gainsville, cu acul, gardienii l-au ameninţat cu camera de 
gazare, râzând în hohote când el s-a făcut ghem pe pat şi a început să 
tremure. 

Acum nu mai trebuie să se teamă de camera de gazare ori de alt 
mijloc de execuţie. A devenit parte dintr-un proiect ştiinţific. 

Trage cu urechea să audă scrâşnetul sertarului din partea de jos a 
uşii de oţel, aşteaptă să se deschidă, aducându-i micul dejun. 

Nu vede dacă afară s-a luminat, pentru că încăperea nu are ferestre, 
dar ştie că s-a crăpat de ziuă, după zgomotele pe care le fac gardienii 
care trec de la o celulă la alta, trag sertarele şi le închid, dându-le 
altor deţinuţi ouă cu şuncă şi pesmet, uneori ouă prăjite, alteori 
omletă. Stând întins pe pat, sub pătura neotrăvitoare şi pe salteaua 
neotrăvitoare şi gândindu-se la corespondenţa lui, simte mirosul de 
mâncare. Trebuie să-şi obţină corespondenţa. Se simte furios şi 


îngrijorat cum n-a fost de multă vreme. Ascultă paşii, apoi faţa plină şi 
neagră a Unchiului Remus apare dincolo de deschizătura cu plasă din 
partea de sus a uşii. 

Aşa l-a botezat Basil. Unchiul Remus. Basil nu şi-a mai primit 
corespondenţa din cauza Unchiului Remus. Iar asta, de o lună. 

— Vreau scrisorile, se adresează el către faţa Unchiului Remus. Am 
dreptul constituţional să-mi primesc corespondenţa. 

— Ce te face să crezi că cineva ar scrie unui amărât ca tine? îl 
întreabă Unchiul Remus, de dincolo de plasă. 

Nu poate distinge prea mult, doar forma întunecată a feţei şi ochii 
umezi care îl privesc cercetător. Basil ştie cum să procedeze cu ochii, 
cum să-i scoată, pentru ca ei să nu-şi mai arunce strălucirea spre el, ca 
să nu vadă locurile despre care nu trebuie să afle, după care aceştia 
devin întunecaţi şi înnebuniţi, iar el aproape că se sufocă. Înăuntru, în 
celula de protecţie maximă, nu poate face mai nimic, aşa că furia şi 
îngrijorarea îi fac stomacul să se contorsioneze ca o cârpă de vase. 

— Ştiu că am corespondenţă, spune Basil. O vreau. Faţa dispare din 
dreptul plasei, apoi se deschide sertarul. Basil coboară din pat, ridică 
tava, iar sertarul din partea de jos a uşii groase şi cenuşii din oţel se 
închide cu un zdrăngănit. 

— Sper că nu ţi-a scuipat nimeni în mâncare, spune Unchiul Remus 
prin plasă. Poftă mare, adaugă el. 


Revenind în dormitor, Lucy simte răceala podelei din scânduri late 
sub tălpile desculţe. Stevie încă doarme sub pilotă, iar ea aşază două 
ceşti cu cafea pe noptieră şi-şi strecoară mâna sub saltea, căutând cu 
degetele încărcătorul pistolului. Chiar dacă s-a purtat necugetat seara 
trecută, acum nu va fi chiar atât de nesăbuită încât să-şi lase pistolul 
încărcat când are pe cineva străin în casă. 

— Stevie? zice ea. Hai! Trezeşte-te! Hei! 

Stevie deschide ochii şi rămâne cu privirea spre Lucy care, în 
picioare lângă pat, introduce un încărcător în pistol. 

— Ce privelişte, replică Stevie, căscând. 

— Trebuie să plec, spune Lucy şi îi întinde o ceaşcă. Stevie rămâne 
cu ochii la pistol. 

— Ai avut încredere în mine, dacă l-ai lăsat pe masă toată noaptea. 

— De ce să n-am încredere? 

— Credeam că voi, avocaţii, trebuie să vă temeţi de toţi oamenii ale 
căror vieţi le-aţi distrus, spune Stevie. În ziua de azi, nu poţi şti cum 
reacţionează oamenii. 

Lucy i-a spus că e avocat în Boston. Pesemne că Stevie şi-a închipuit 
o mulţime de lucruri neadevărate. 

— De unde ştiai că-mi place cafeaua neagră? 

— N-am ştiut, spune Lucy. N-am în casă nici lapte, nici frişca. 


Serios, trebuie să plec. 

— Eu cred că trebuie să rămâi. Pariez că n-o să-ţi pară rău. Doar n- 
am terminat nimic, adevărat? M-ai ameţit şi drogat straşnic şi nici n- 
am apucat să te dezbrac. Asta mi se întâmplă pentru prima oară. 

— S-ar părea că multe lucruri ţi s-au întâmplat pentru prima oară 
acum. 

— Dar nu te-ai dezbrăcat, îi reaminteşte Stevie, după care soarbe 
din cafea. Asta sigur e ceva nou. 

— Nu prea mai erai pe lumea asta. 

— Ba eram, suficient cât să încerc. Dar nu-i prea târziu să încercăm 
din nou. 

Se ridică în capul oaselor şi se aşază mai bine pe perne, iar pilota îi 
alunecă de pe sâni şi sfârcurile îi sunt tari în aerul rece. Ea ştie precis 
ce are de oferit şi cum să o dovedească, iar Lucy nu crede că cele 
petrecute seara trecută reprezintă o noutate, nimic nu a fost aşa. 

— Dumnezeule, ce mă doare capul, spune Stevie, observând că Lucy 
o priveşte. Parcă spuneai că tequila de calitate nu dă dureri de cap. 

— Ai amestecat-o cu votcă. 

Stevie bate uşor pernele cu palma ca să le rotunjească, iar pilota 
alunecă şi mai jos, până pe coapse. Îşi ridică părul blond-închis de pe 
ochi şi, în lumina dimineţii, merită să fie privită, însă Lucy nu mai 
vrea nimic de la ea şi din nou se simte intrigată de urmele de palme. 

— Ţii minte că aseară te-am întrebat despre semnele astea? spune 
ea, privindu-le. 

— M-ai întrebat o mie de lucruri aseară. 

— Te-am întrebat unde ţi le-ai făcut. 

— Ce-ar fi să vii în pat, spune Stevie şi bate cu palma pe pat, iar 
privirea ei pare să o frigă pe Lucy. 

— Cred că te-a durut când ţi le-a desenat. Doar dacă nu-s false, 
lucru aproape sigur. 

— Le pot şterge cu diluant de ojă sau cu ulei de corp pentru copii. 
Sunt convinsă că n-ai în casă nici una, nici alta. 

— Dar ce haz au? întreabă Lucy şi priveşte lung la urmele de palme. 

— N-a fost ideea mea. 

— Atunci, a cui? 

— A cuiva care mă irită. Ea mi le face, iar eu trebuie să le curăţ. 

Rămasă cu privirea la ea, Lucy se încruntă. 

— Deci laşi pe cineva să le picteze pe piele. Mda, cam ciudat şi 
simte o înţepătură de gelozie imaginându-şi pe cineva pictând corpul 
gol al lui Stevie. Nu-i nevoie să-mi spui cine, încheie ea pe un ton 
sugerând lipsa de importanţă. 

— E mult mai bine să fii cea care pictează, spune Stevie, iar Lucy e 
străpunsă din nou de gelozie. Vino, o invită cealaltă cu glas 
mângâietor, bătând din nou cu palma în pat. 


— Trebuie să plecăm. Am treburi de rezolvat, îi răspunde Lucy şi îşi 
ia pantalonii negri, largi, cu buzunare aplicate, un pulover lălâi negru 
şi pistolul în baia minusculă, de lângă dormitor. 

Închide uşa şi o încuie. Se dezbracă fără să se privească în oglindă, 
dorind ca tot ce s-a petrecut cu trupul ei să fie închipuit sau un 
coşmar. Se pipăie în timp ce face duş, să vadă dacă s-a schimbat ceva 
şi evită oglinda în timp ce se şterge cu prosopul. 

— Uită-te la tine, spune Stevie când Lucy iese din baie, îmbrăcată şi 
cu un aer absent, într-o dispoziţie mai proastă decât în urmă cu câteva 
minute. Arăţi ca un agent secret. Chiar că eşti tare. Aş vrea să fiu ca 
tine. 

— Dar nu mă cunoşti. 

— După noaptea trecută, ştiu destule, spune ea, măsurând-o din cap 
până în picioare. Cine n-ar vrea să-ţi semene? Nu pari să te temi de 
nimic. Ţi-e frică de ceva? 

Lucy se apleacă şi aranjează cearşaful în jurul lui Stevie, acoperind- 
o până la bărbie, iar ea se schimbă la faţă. Se crispează şi priveşte în 
jos, către pat. 

— Îmi pare rău. N-am vrut să te jignesc, spune Stevie cu un aer umil 
şi roşeşte. 

— E răcoare aici. Te-am acoperit fiindcă... 

— Am înţeles. Mi s-a mai întâmplat. Ridică privirea, iar ochii ei 
adânci se umplu de spaimă şi tristeţe. Mă socoteşti urâtă, nu? Urâtă şi 
grasă. Nu-ţi plac. În lumina zilei, adică. 

— În nici un caz nu eşti urâtă ori grasă, spune Lucy. Şi-mi placi. 
Doar că... Uf, drace, scuză-mă. N-am vrut să... 

— Nu mă surprinde. Ce motiv ar avea cineva ca tine să mă placă? 
spune Stevie, trăgându-şi pilota în jurul trupului şi coborând din pat, 
acoperită complet. Ai putea avea pe oricine. Îţi rămân recunoscătoare. 
Mulţumesc. N-o să spun nimănui. 

Lucy a rămas fără grai şi o urmăreşte pe Stevie aducându-și hainele 
din camera de zi, îmbrăcându-se în timp ce tremură şi strâmbând din 
buze într-un mod inimitabil. 

— Dumnezeule, Stevie, nu plânge. 

— Măcar spune-mi ceea ce merit. 

— Ce să înţeleg din asta? 

Privind-o cu ochi uriaşi, întunecaţi şi înspăimântați, Stevie replică: 

— Acum aş vrea să plec, dacă nu te superi. N-o să spun nimănui. 
Mulţumesc, îţi rămân recunoscătoare. 

— De ce vorbeşti astfel? 

Stevie îşi aduce paltonul negru, lung, cu glugă şi îl îmbracă. Lucy o 
urmăreşte pe fereastră cum se îndepărtează învăluită în fulgi de 
zăpadă, iar pulpanele paltonului flutură, lovindu-se ritmic de cizmele 
negre, înalte. 

Jumătate de oră mai târziu, Lucy trage fermoarul jachetei de schi şi- 
şi vâră pistolul şi două încărcătoare suplimentare într-un buzunar. 

Încuie uşa casei şi coboară treptele înzăpezite ce duc spre stradă, 
timp în care-şi aduce aminte de Stevie şi de purtarea ei inexplicabilă şi 
are un sentiment de vinovăţie. Se gândeşte la Johnny şi se simte 
vinovată, amintindu-şi de San Francisco, unde el a invitat-o la masă şi 
a asigurat-o că totul va fi bine. 

O să fie bine, i-a promis el. 

Nu pot trăi astfel, a zis ea. 

La restaurantul Mecca de pe Market Street era seara femeilor, aşa că 
acestea umpluseră localul, femei atrăgătoare, care păreau fericite, 
încrezătoare şi mulţumite de sine. Lucy se simţise privită, iar asta o 
deranjase în alt fel decât până atunci. 

Vreau să fac ceva chiar acum, a spus ea. Uită-te la mine. 

Lucy, arăţi grozav. 

N-am mai fost atât de grasă de la zece ani. 

Nu mai lua medicamentul şi... 

Mă face să mă simt rău şi epuizată. 

Nu te las să faci ceva necugetat. Trebuie să ai încredere în mine. 

În lumina lumânării, el s-a uitat lung în ochii ei, iar chipul lui îi va 
rămâne mereu în minte, aşa cum a privit-o în acea seară. Fra 
atrăgător, având trăsături frumoase şi ochi neobişnuiţi, de culoarea 
celor de tigru şi ea nu i-a putut ascunde nimic. El ştia tot ce era de 
cunoscut, în fiece amănunt imaginabil. 

Singurătatea şi sentimentul de vinovăţie se ţin scai de ea, aşa cum 
urmează şi ea linia trotuarului înzăpezit spre vest, de-a lungul golfului 
Cape Cod. Atunci fugise, îşi aduce aminte momentele când a auzit de 
moartea lui. Aşa cum nimeni n-ar trebui să afle de moartea cuiva, 
anunţată la radio. 

Un medic de prestigiu a fost găsit împuşcat într-un apartament din 
Hollywood, iar surse apropiate organelor de cercetare afirmă că ar 
putea fi vorba de sinucidere... 

Nu avea pe cine să întrebe. Se presupunea că nu-l cunoştea pe 
Johnny, iar ea nu-l întâlnise niciodată pe fratele lui, Laurel şi nici pe 
alţi prieteni ai lor; aşadar, pe cine ar fi putut întreba? 

Telefonul mobil începe să vibreze, iar ea îşi pune casca în ureche şi 
răspunde. 

— Unde eşti? o întreabă Benton. 

— Mă plimb prin viscol, în Ptown. Ei, nu-i chiar vifor. A început să 
piardă din tărie. 

E vag ameţită, are o uşoară mahmureală. 


— A apărut ceva interesant? 

Ea se gândeşte la noaptea trecută şi are o senzaţie de dezorientare şi 
ruşine. De aceea spune: 

— Doar că nu a fost singur când a venit aici ultima oară, în 
săptămâna dinainte de a muri. Se pare că a trecut pe aici imediat după 
operaţie, apoi a plecat spre Florida. 

— Laurel era cu el? 

— Nu. 

— Şi cum s-a descurcat singur? 

— Păi ţi-am spus, se pare că n-a fost singur. 

— Cine ţi-a spus? 

— O persoană care lucrează la bar. S-a întâlnit cu cineva. 

— Ştim cu cine? 

— O femeie. Foarte tânără. 

— Numele? 

— Jan, restul nu-l ştiu. Johnny era supărat din cauza operaţiei, care 
n-a fost prea reuşită, după cum ştii. Oamenii sunt în stare de multe 
când se sperie şi nu se simt mulţumiţi de ei înşişi. 

— Şi tu cum te simţi? 

— Bine, minte ea. 

Asta era laşitate. Egoism. 

— După voce, nu ţi-e chiar bine, îi spune Benton. Ceea ce i s-a 
întâmplat lui Johnny nu e din vina ta. 

— M-am ferit. N-am făcut absolut nimic. 

— Aş vrea să-ţi petreci câtva timp cu noi. Kay va sta aici o 
săptămână. Ne-ar face plăcere să te vedem. lar noi doi am avea 
prilejul să mai discutăm între patru ochi, spune Benton, psihologul. 

— Nu vreau s-o văd. Fă-o să înţeleagă asta, dacă poţi. 

— Lucy, nu se poate să te porţi aşa cu ea. 

— Nu-ncerc să supăr pe nimeni, zice ea, gândindu-se din nou la 
Stevie. 

— Atunci, spune-i adevărul. E mult mai simplu. 

— Tu m-ai sunat, replică ea, schimbând brusc subiectul. 

— Aş vrea să faci ceva pentru mine, îi răspunde el. Vorbesc de la un 
telefon verificat. 

— Dacă nu cumva e cineva pe aici cu vreun sistem de interceptare 
şi eu vorbesc pe un telefon verificat. Spune. 

El îi povesteşte despre o crimă care se pare că ar fi fost comisă într- 
un fel de magazin cu obiecte de Crăciun, undeva în zona Las Olas, în 
urmă cu aproape doi ani şi jumătate. Îi relatează tot ce i-a spus Basil 
Jenrette. Adaugă că Scarpetta nu a auzit de vreun asemenea caz, însă 
pe vremea aceea ea nu lucra în sudul Floridei. 

— Informaţia provine de la un bolnav mintal, îi reaminteşte el, aşa 
că nu pot garanta că este reală sută la sută. 


— Presupusei victime din magazinul de Crăciun i-au fost scoşi 
ochii? 

— Asta nu mi-a spus. N-am vrut să-i pun prea multe întrebări până 
când nu verific ce mi-a spus. Poţi căuta în programul FLIT, să vezi 
dacă nu găseşti ceva? 

— O să încerc după ce urc în avion, promite ea. 

Ceasul de pe perete, aflat deasupra bibliotecii, arată ora 
douăsprezece şi jumătate, iar avocatul care reprezintă un puşti care 
probabil şi-a ucis frăţiorul profită şi consultă fără grabă hârtiile de 
cealaltă parte a biroului la care stă Kay Scarpetta. Dave e tânăr, 
brunet, bine clădit, unul dintre acei bărbaţi ale cărui trăsături 
neregulate se îmbină într-un mod foarte atrăgător. E cunoscut pentru 
performanţele sclipitoare în domeniul malpraxisului şi, de fiecare dată 
când vine la Academie, secretarele şi cursantele găsesc brusc motive să 
treacă prin dreptul uşii lui Scarpetta, mai puţin Rose, desigur. Rose a 
fost secretara lui Scarpetta vreme de cincisprezece ani, a trecut binişor 
de vârsta pensionării şi nu mai e chiar atât de vulnerabilă la farmecul 
masculin, decât dacă acesta e de tip Marino. Probabil că el este 
singurul bărbat cu care acceptă să flirteze, iar Scarpetta ridică 
receptorul ca să întrebe unde se află Marino. Trebuia să fie deja în 
birou pentru întâlnire. 

— Am încercat să dau de el şi seara trecută, îi spune Scarpetta lui 
Rose. De câteva ori chiar. 

— Să văd dacă-l găsesc, se oferă secretara. În ultima vreme s-a 
comportat cam ciudat. 

— Nu doar în ultima vreme. 

Dave examinează un raport de autopsie şi stă cu capul înclinat puţin 
pe spate, ca să citească slujindu-se de ochelarii cu rame groase care îi 
stau pe vârful nasului. 

— În ultimele săptămâni a fost mai rău. Am strania impresie că e 
vorba de o femeie. 

— Încearcă să-l găseşti. 

Închide şi se uită peste birou să vadă dacă Dave e pregătit cu 
întrebările preliminare privind un alt caz dificil de omor, despre care 
el este convins că poate fi soluţionat contra unui onorariu 
considerabil. Spre deosebire de majoritatea departamentelor de poliţie 
care solicită sprijinul experţilor medicali şi ştiinţifici ai Academiei, 
avocaţii de obicei plătesc şi, de regulă, mai toţi clienţii care pot plăti 
sunt persoane cât se poate de vinovate. 

— Marino nu vine? întreabă el. 

— Încercăm să dăm de el. 

— Am o depoziţie în mai puţin de o oră. Întoarce o pagină a 
raportului. Mi se pare că, dacă te gândeşti bine, constatările sunt în 
favoarea unui impact şi nimic mai mult. 

— Eu n-am de gând să afirm asta la proces, îi zice ea uitându-se la 
raport, la amănuntele unei autopsii pe care nu a făcut-o ea. Eu spun 
că, deşi hematomul subdural poate fi provocat de o lovitură - în cazul 


de față, presupusa cădere de pe canapea pe podeaua cu gresie — e 
foarte puţin probabil, adică mai curând a rezultat din zguduitura 
violentă ce a dat naştere unor forţe de forfecare în cavitatea craniană 
şi duce la sângerare subdurală, plus vătămări ale măduvei spinării. 

— Cât priveşte hemoragiile retiniene, nu suntem de acord că şi ele 
pot fi provocate de traumă, de exemplu lovirea cu capul de podea, 
rezultatul fiind hemoragia subdurală? 

— Nici vorbă să se întâmple într-o cădere atât de scurtă. Repet, mai 
curând a fost provocată de zguduirea cu violenţă a capului înainte şi 
înapoi. Aşa cum afirmă clar şi raportul. 

— Nu cred că mă ajuţi prea mult în chestiunea asta, Kay. 

— Dacă nu vrei o părere nepărtinitoare, mai bine găseşte-ţi alt 
expert. 

— Nu există altul. Tu n-ai rival în treaba asta, zâmbeşte el. Dacă 
suferea de un deficit de vitamina K? 

— Dacă ai vreo analiză a sângelui antedeces, care să indice un 
deficit de vitamina K indus de proteine, îi răspunde ea. Dacă te apuci 
să cauţi spiriduşi... 

— Din nefericire, nu avem nici o analiză. N-a supravieţuit suficient 
ca să ajungă la spital. 

— Asta, da problemă. 

— Mda, sindromul copilului zgâlţâit nu poate fi dovedit. Evident că 
e neclar şi improbabil. Am putea măcar menţiona aşa ceva. 

— Este limpede că mama nu trebuia să-şi lase fiul de paisprezece 
ani să poarte de grijă nou-născutului, când băiatul a apărut deja de 
două ori în faţa tribunalului pentru minori sub acuzaţia de molestare a 
altor copii şi se ştie ce temperament exploziv are. 

— Dar tu n-o să spui asta. 

— Nu. 

— Uite, eu te rog doar să arăţi că nu există nici o probă concludentă 
că acest copil a fost zgâlţâit. 

— Voi mai arăta că nu există nici dovezi clare că nu a fost, că nu 
găsesc nici un cusur raportului de autopsie în chestiune. 

— Academia e grozavă, spune Dave, ridicându-se de pe scaun. 
Numai că voi îmi faceţi viaţa grea. Marino nu se prezintă la discuţii. 
Iar acum, tu mă laşi să mă agit degeaba. 

— Îmi pare rău în legătură cu Marino, spune ea. 

— Poate c-ar trebui să fii mai autoritară cu el. 

— Asta sigur nu se poate. 

Dave îşi aşază sub curea cămaşa vărgată care sare în ochi, îşi 
îndreaptă cravata de mătase, apoi îşi îmbracă haina de mătase, făcută 
pe comandă. Îşi aranjează hârtiile în geanta din piele de crocodil. 

— Se zvoneşte că cercetezi cazul Johnny Swift, zice el apoi, în timp 
ce închide cu zgomot încuietorile genţii. 


Preţ de o clipă, Scarpetta rămâne blocată. N-are idee de unde a aflat 
Dave despre asta. De aceea, zice: 

— Dave, eu am învăţat să nu acord prea mare atenţie zvonurilor. 

— Fratele lui e proprietarul unuia dintre restaurantele mele 
preferate din South Beach. Se cheamă Zvonuri, nu-i ironic? Să ştii că 
Laurel a avut unele probleme. 

— Nu ştiu nimic despre el. 

— Cineva care lucrează acolo povesteşte mereu că Laurel l-a ucis pe 
Johnny pentru bani, pentru ceea ce i-ar fi putut lăsa prin testament. 
Mai zice că Laurel are unele obiceiuri destul de costisitoare. 

— Sună a bârfă. Ori o fi cineva care-i poartă pică. Dave se îndreaptă 
spre uşă. 

— Eu n-am vorbit cu femeia. De fiecare dată când am încercat să 
discut cu ea, nu era acolo. Eu unul am impresia că Laurel e un tip de 
treabă, apropo. Cred însă că nu e chiar o coincidenţă faptul că am 
auzit povestea aceea, iar apoi să aflu de redeschiderea cazului. 

— Eu nu ştiu să fi fost închis, zice Scarpetta. 


Fulgii sunt îngheţaţi şi aspri, iar pe trotuare şi străzi zăpada albă s-a 
întărit. Puţini oameni s-au aventurat pe afară. Lucy merge cu pas vioi, 
sorbind dintr-un recipient cu latte fierbinte, îndreptându-se către 
hanul Anchor, unde s-a cazat în urmă cu câteva zile sub un nume 
fictiv, ca să-şi poată ascunde acolo Hummer-ul închiriat. Nu l-a parcat 
niciodată în apropierea casei, pentru că nu vrea ca vecinii să ştie ce 
maşină conduce. Coteşte pe o alee îngustă care şerpuieşte spre 
parcarea de lângă apă, unde Hummer-ul este acoperit de zăpadă. 
Descuie uşile, porneşte motorul şi comută încălzirea pe dezgheţarea 
parbrizului, iar geamurile acoperite cu stratul alb îi dau senzaţia 
răcoroasă şi ciudată că s-ar afla într-un iglu. 

Telefonează unuia dintre piloţii ei, când o mână înmănuşată începe 
să curețe zăpada de pe geamul lateral din partea ei şi în locul curat 
apare o faţă încadrată de glugă. Lucy întrerupe apelul şi dă drumul 
telefonului pe bancheta din dreapta. 

Vreme de o clipă, se uită fix la Stevie, apoi coboară geamul şi prin 
minte i se derulează mai multe posibilităţi. Nu este bine că a fost 
urmărită până aici. E foarte rău că n-a observat asta. 

— Ce faci? întreabă Lucy. 

— Voiam să-ţi spun ceva. 

Pe faţa lui Stevie se vede o expresie greu de descifrat. Pare în pragul 
lacrimilor şi e extrem de tulburată şi de jignită, ori poate vântul aspru 
şi îngheţat care bate dinspre golf face ca ochii ei să fie atât de 
sclipitori. 

— Eşti cea mai impresionantă persoană pe care am cunoscut-o, 
spune Stevie. Cred că eşti eroina mea. Noua mea eroină. 


Lucy nu-şi dă seama dacă nu cumva Stevie o ia în râs. Poate că nu. 

— Stevie, trebuie să ajung la aeroport. 

— Încă n-au început să anuleze zborurile. Dar se spune că vremea 
va fi cumplită în restul săptămânii. 

— Mulţumesc pentru informaţie, spune Lucy, iar expresia din ochii 
lui Stevie este intensă şi tulburătoare. Serios, îmi pare rău. N-am vrut 
să te jignesc. 

— Dar n-ai făcut-o, spune Stevie, ca şi cum aude asta pentru prima 
oară. Nicidecum. N-am crezut că o să-mi placi atât de mult. De aceea 
am vrut să te găsesc şi să-ţi spun. Să-ţi bagi asta în capul tău isteţ, 
poate-ţi aduci aminte într-o zi ploioasă. Nu mi-aş fi închipuit că o să- 
mi placi atât de mult. 

— Mereu spui asta. 

— Sunt intrigată. Te porţi cu atâta siguranţă de sine, chiar aroganță. 
Dură şi distantă. Însă mi-am dat seama că în sinea ta eşti cu totul 
altfel. Ciudat cum ies lucrurile atât de diferit faţă de ceea ce 
anticipezi. 

Vântul împinge fulgi în interiorul maşinii şi ei se aşază delicat pe 
banchete. 

— Cum de m-ai găsit? o întreabă Lucy. 

— M-am întors acasă la tine, dar plecaseşi. Ţi-am urmărit paşii prin 
zăpadă. Aşa am ajuns aici. Ce măsură porţi? Treizeci şi opt şi 
jumătate. N-a fost greu. 

— Bine, îmi pare rău... 

— Te rog, spune Stevie apăsat, cu convingere. Ştiu că nu sunt doar o 
altă floare la reverul tău, cum se zice. 

— Nu mă ocup cu aşa ceva, spune Lucy, dar adevărul e altul. 

O ştie şi ea, chiar dacă nu ar descrie niciodată lucrurile astfel. Are 
un sentiment de jenă faţă de Stevie. Jenă şi faţă de mătuşa ei, faţă de 
Johnny şi de toţi cei pe care i-a dezamăgit. 

— S-ar putea spune că m-ai marcat profund, spune Stevie pe un ton 
jucăuş, seducător, iar Lucy nu vrea să retrăiască acel sentiment. 

Stevie e din nou sigură pe ea, plină de secrete şi uimitor de 
atrăgătoare. 

Lucy pune maşina în marşarier, iar fulgii de zăpadă care pătrund pe 
geam îi ard faţa, la fel ca vântul dinspre apă. Stevie bagă mâna într-un 
buzunar şi scoate un petic de hârtie pe care i-l întinde prin geamul 
deschis. 

— Numărul meu de telefon, spune ea. 

Prefixul este 67, zona Boston. Fata nu i-a spus unde locuieşte. Nici 
Lucy n-a întrebat-o. 

— Atât voiam să-ţi zic, spune Stevie. Şi să ai o zi a îndrăgostiţilor 
fericită. 

Se uită una la cealaltă prin geamul deschis, motorul duduie, iar 


ninsoarea cade şi se depune pe paltonul negru al lui Stevie. E 
frumoasă, iar Lucy are acelaşi sentiment pe care l-a trăit şi în 
restaurantul Lorraine's. Credea că dispăruse. Dar sentimentul a 
persistat. 

— Nu sunt ca altele, zice Stevie, privind drept în ochii lui Lucy. 

— Sigur că nu. 

— Ai acolo numărul meu de mobil. De fapt, locuiesc în Florida. 
După ce am plecat de la Harvard, nu m-am mai deranjat să-mi schimb 
numărul. Nu contează. Asta, pentru minutele gratis, înţelegi? 

— Ai studiat la Harvard? 

— De obicei, nu vorbesc despre asta. Unii pot crede că-mi dau aere. 

— Unde în Florida? 

— Gainsville, răspunde ea. Noroc de Ziua îndrăgostiţilor! repetă ea. 
Sper să fie cea mai fericită zi pe care ai avut-o vreodată. 

Tabla inteligentă din sala de curs 1A e ocupată de fotografia color a 
unui tors de bărbat. Are cămaşa desfăcută la nasturi şi un cuţit mare 
înfipt în pieptul păros. 

— Sinucidere, se lansează în supoziţii unul dintre studenţi. 

— Ar mai fi ceva. Cu toate că nu se vede în fotografia asta, le spune 
Scarpetta celor şaisprezece cursanţi care alcătuiesc clasa din această 
sesiune a Academiei, are multiple răni de cuţit. 

— Omucidere, spune cursantul, schimbându-şi imediat părerea, iar 
ceilalţi izbucnesc în râs. 

Scarpetta trece la următorul diapozitiv, acesta prezentând rănile 
multiple, adunate în jurul celei fatale. 

— Par superficiale, spune un alt cursant. 

— Dar unghiul? Ar trebui să fie la un anumit unghi dacă s-a sinucis? 

— Nu neapărat, dar iată întrebarea, spune Scarpetta de pe podiumul 
aflat în faţa clasei. Ce vă sugerează cămaşa descheiată? 

Tăcere. 

— Dacă ai avea de gând să te înjunghii, ai face-o prin 
îmbrăcăminte? întreabă ea. Şi, apropo, ai dreptate, se adresează ea 
studentului care a făcut comentariul privitor la superficialitatea 
rănilor. Majoritatea — şi le indică pe tablă - abia au străpuns pielea. 
Sunt ceea ce numim semne de ezitare. 

Cursanţii îşi notează. Sunt inteligenţi, de vârste diferite, fiecare cu o 
istorie diferită, provenind din diverse zone ale ţării, doi dintre ei 
tocmai din Anglia. Câţiva sunt detectivi, care cred că au nevoie de 
instruire intensivă în medicină legală în domeniul investigaţiilor la 
locul faptei. Alţii sunt anchetatori care doresc acelaşi lucru. Unii sunt 
absolvenţi de colegiu care pregătesc lucrări de masterat în psihologie, 
biologie nucleară şi microscopie nucleară. Unul este procuror 
districtual adjunct, care doreşte să obţină mai multe condamnări în 
cadrul proceselor. 

Scarpetta expune încă o fotografie pe tablă, de astă dată una din 
cale afară de brutală, înfăţişând un bărbat cu intestinele ieşite printr-o 
incizie căscată larg în abdomen. Câţiva cursanţi scot gemete. Unul 
dintre ei exclamă: „Vai.” 

— Cine este familiarizat cu procedeul seppuku? întreabă Scarpetta. 

— Harachiri, rosteşte cineva din pragul uşii. Doctorul Joe Amos, 
specialistul în patologie legală ce predă anul acesta, intră în sală de 
parcă ar fi vorba de cursul lui. E înalt şi deşirat, cu părul negru greu 
de disciplinat, bărbia lungă şi ascuţită şi ochi negri, sclipitori. 
Scarpetta îl asociază cu o pasăre mare şi neagră, un corb. 

— Cer scuze pentru întrerupere, spune el. Individul acela — şi face 


un semn din cap către imaginea înfiorătoare de pe tablă — a luat un 
cuţit mare de vânătoare, l-a înfipt într-o parte a abdomenului şi a tăiat 
cu o mişcare bruscă spre cealaltă parte. Asta zic şi eu motivaţie. 

— Doctore Amos, a fost cazul tău? îl întreabă o cursantă drăguță. 

El se apropie de ea şi pare foarte serios şi important. 

— Nu. Trebuie, totuşi, să reţineţi ceva: puteţi deosebi sinuciderea de 
omucidere prin faptul că la sinucidere persoana va face tăietura de-a 
latul abdomenului, iar apoi va tăia în sus, făcând forma clasică de L pe 
care o putem vedea la harachiri. Adică exact ce vedeţi aici. 

Şi îndreaptă atenţia cursanților spre tablă. Scarpetta reuşeşte să-şi 
păstreze calmul. 

— Ar fi greu să faci aşa ceva într-un omor, adaugă el. 

— Dar aici nu apare în formă de L. 

— Evident, spune el. Cine vrea să voteze pentru crimă? câţiva 
cursanţi ridică mâinile. 

— Şi eu votez la fel, spune el cu convingere. 

— Doctore Amos? Cam cât de repede a murit? 

— S-ar putea să fi supravieţuit câteva minute. În asemenea cazuri, 
hemoragia este masivă. Doctore Scarpetta, aş vrea să discutăm câteva 
minute. Îmi pare rău că v-am întrerupt, le spune el cursanților. 

Ea şi Joe ies în hol. 

— Ce s-a întâmplat? întreabă ea. 

— Scena de iad pe care am programat-o pentru ceva mai târziu în 
după-amiaza asta, spune el. Aş vrea să o condimentăm puţin. 

— Şi nu puteam discuta despre asta după curs? 

— Da, dar m-am gândit că ai putea găsi vreun voluntar printre 
cursanţi. Sunt în stare să facă orice le-ai cere. 

Ea nu ia în seamă măgulirea. 

— Întreabă-i dacă e vreunul dispus să dea o mână de ajutor la 
scenă, dar nu le oferi tuturor amănunte. 

— Şi care ar fi amănuntele? 

— Mă gândeam la Jenny. Poate o laşi să sară cursul de la ora trei, 
ca să mă ajute. 

Se referă la cursanta atrăgătoare care l-a întrebat dacă s-a ocupat de 
cazul de eviscerare. 

Scarpetta i-a văzut împreună şi nu doar o dată. Joe e logodit, dar 
asta nu-l împiedică să se arate prietenos cu unele cursante atrăgătoare, 
indiferent cât de mult descuraja Academia un asemenea 
comportament. Deocamdată nu a fost surprins comiţând nici o 
infracţiune mai gravă şi, într-un fel, Scarpetta ar dori ca asta să se fi 
întâmplat deja. I-ar face plăcere să scape de el. 

— O s-o punem să joace rolul făptaşului, îi explică el încet, dar 
emoţionat. Arată atât de nevinovată, atât de dulce. De aceea luăm doi 
cursanţi o dată, îi punem să lucreze la o crimă, cu victima împuşcată 


de mai multe ori în timp ce stătea pe toaletă. Totul se petrece într-o 
cameră de motel, fireşte şi Jenny trebuie să apară distrusă, isterică. 
Fiica celui ucis. Vom vedea dacă studenţii se vor lăsa impresionați. 

Scarpetta rămâne tăcută. 

— Sigur, la faţa locului sunt şi câţiva poliţişti. Să spunem că ei 
cercetează, presupunând că făptaşul a fugit. Vrem să vedem dacă e 
vreunul dintre ei suficient de inteligent să-şi dea seama că frumoasa 
tânără e cea care l-a lichidat pe tip cât el îşi făcea nevoile. Şi ia ghici! 
Ea este făptaşul. Cei de la faţa locului sunt neatenţi, iar ea scoate 
pistolul şi începe să tragă, apoi e ucisă. Şi, voila. O sinucidere clasică, 
realizată de poliţie. 

— Poţi s-o rogi chiar tu pe Jenny, dar după curs, spune Scarpetta în 
timp ce încearcă să afle de ce acest scenariu i se pare cunoscut. 

Joe are o obsesie cu scenele de acest gen, o inovaţie introdusă de 
Marino, privind crime extreme mimate, care ar trebui să oglindească 
riscurile reale şi neplăcerile morţii adevărate. Uneori socoteşte că Joe 
ar trebui să se lase de patologia legală şi să-şi vândă sufletul celor de 
la Hollywood. Asta, dacă are cumva suflet. Scenariul pe care tocmai l- 
a propus îi aduce aminte de ceva. 

— Simpatic, nu? face el. S-ar putea întâmpla în realitate. Apoi ea îşi 
aminteşte. Chiar s-a întâmplat. 

— Am avut un caz de genul ăsta în Virginia, sune ea. Când eram 
şefă. 

— Serios? se miră el. Cred că nu mai există nimic nou sub soare. 

— Şi, apropo, Joe. În majoritatea cazurilor de seppuku, de 
harachiri, cauza decesului este stopul cardiac ca urmare a colapsului 
cardiac din cauza scăderii bruşte a presiunii intraabdominale, care 
apare după eviscerarea bruscă. Nu hemoragia. 

— A fost cazul tău? Cel de acolo? întreabă el şi face semn spre sală. 

— Al meu şi al lui Marino. Dar demult. Şi încă ceva, adaugă ea. E o 
sinucidere, nu omucidere. 

Avionul Citation X zboară spre sud cu viteza de sub mach unu, în 
timp ce Lucy încarcă nişte fişiere într-o reţea virtuală particulară care 
e atât de protejată, încât nici Securitatea Internă nu ar reuşi să o 
penetreze. 

Cel puţin aşa crede, că infrastructura informaţiilor ei este sigură. 
Consideră că nici un hacker, inclusiv vreun serviciu guvernamental, 
nu poate monitoriza transmisiile de date secrete generate de sistemul 
de gestiune a bazelor de date de Transmisii Eterogene de Imagini, 
cunoscut şi sub acronimul HIT. Chiar ea l-a elaborat şi programat. 
Guvernul nu are cunoştinţă de el, e convinsă de asta. Şi puţini ştiu de 
el. HIT este invenţia ei şi ar putea să vândă cu uşurinţă acest program, 
dar nu are nevoie de bani, pentru că a făcut avere cu ani în urmă, din 
crearea altui program, în primul rând din unele dintre motoarele de 
căutare pe care le foloseşte în ciberspaţiu chiar în aceste momente, 
căutând decese violente care s-ar fi putut produce în vreun magazin, 
indiferent de tip, din sudul Floridei. 

În afara omuciderilor din magazine de băuturi, saloane de masaj şi 
cluburile cu chelneriţe topless, nu a găsit alte crime comise cu 
violenţă, soluționate ori nu, care ar putea confirma ceea ce Basil 
Jenrette i-a spus lui Benton. Cu toate acestea, a existat cândva un 
magazin numit Magazinul de Crăciun. Era situat la intersecţia 
autostrăzii A1A cu bulevardul East Las Olas, în rând cu alte buticuri 
cu obiecte turistice şi cafenele şi chioşcuri ce vindeau îngheţată pe 
plajă. În urmă cu doi ani, Magazinul de Crăciun a fost vândut unui 
lanţ comercial numit Beach Bums, specializat în tricouri, costume de 
baie şi suvenire. 


Lui Joe îi vine greu să creadă la câte cazuri a lucrat Scarpetta într-o 
carieră relativ scurtă. Patologii legali rareori îşi găsesc o slujbă înainte 
de treizeci de ani, presupunând că şi-au continuat studiile. În cazul ei, 
la cei şase ani de pregătire medicală postuniversitară, se adaugă trei 
de drept. Iar de la treizeci şi cinci de ani este şefa celui mai important 
sistem de examinare medicalo-legală din Statele Unite. Spre deosebire 
de mulţi şefi, ea n-a fost doar un administrator. A făcut şi autopsii, cu 
miile. 

Majoritatea se află într-o bază de date la care se spune că are acces 
doar ea şi tot ea a primit burse guvernamentale pentru a desfăşura 
diferite studii privind violenţa — sexuală, legată de droguri, domestică 
— tot soiul de acţiuni violente. Într-unele dintre cazurile ei mai vechi, 
Marino, detectiv la omucideri pe vremea când ea era şefă, a lucrat ca 
investigator principal. De aceea ea are şi rapoartele lui în baza de 


date. Aceasta seamănă cu un magazin de dulciuri. O arteziană din care 
ţâşneşte numai şampanie fină. E dătătoare de orgasme. 

Joe derulează cazul C328-93, sinuciderea prin intermediul 
poliţiştilor, care devine modelul scenei de iad din această după- 
amiază. Dă din nou un clic pe fotografia de la faţa locului şi se 
gândeşte la Jenny. În cazul real, fiica ucigaşă e prezentată cu faţa în 
jos într-o baltă de sânge pe podeaua din living. A fost împuşcată de 
trei ori, o dată în abdomen şi de două ori în piept, iar el se gândeşte la 
felul în care era îmbrăcată când şi-a ucis tatăl în vreme ce el stătea pe 
tron, apoi a jucat teatru în faţa poliţiştilor, după care a scos din nou 
pistolul. A murit desculţă, având pe ea o pereche de blugi albaştri 
tăiaţi şi un tricou. Nu avea chiloţi ori sutien. Trece apoi la fotografiile 
de autopsie, nu tocmai interesat de felul în care arăta incizia în formă 
de Y, ci mai curând de felul în care arăta ea goală pe masa rece de 
oţel. Avea doar cincisprezece ani când poliţiştii au împuşcat-o mortal, 
iar el se gândeşte la Jenny. 

Ridică privirea şi îi zâmbeşte. Ea stă de cealaltă parte a biroului 
răbdătoare, aşteptând instrucţiuni. El deschide un sertar şi scoate 
afară un Glock de 9 milimetri, trage magazia ca să se asigure că nu 
există glonţ pe ţeava, dă drumul încărcătorului pe masă şi împinge 
arma spre ea. 

— Ai tras vreodată cu un pistol? o întreabă pe noua preferată a 
profesoarei. 

Ea are un nas frumos, uşor cârn şi ochi uriaşi, de culoarea ciocolatei 
cu lapte şi el şi-o imaginează goală şi moartă, la fel ca fata din scena 
de pe ecran. 

— Am crescut printre arme, spune ea. La ce te uiţi, dacă nu te 
deranjează întrebarea? 

— La e-mail-uri, îi răspunde el, iar faptul că nu spune adevărul nu-l 
tulbură câtuşi de puţin. 

Îi place mai curând să nu spună adevărul, mult mai mult decât îi 
displace. Adevărul nu e întotdeauna adevărat. Ce e acela adevăr? 
Adevărat este ceea ce decide el. Totul ţine de interpretare. Jenny îşi 
întinde gâtul ca să vadă mai bine imaginea de pe ecran. 

— Grozav. Lumea îţi transmite prin e-mail fişiere cu cazuri 
integrale. 

— Uneori, spune el, dând clic pe o altă fotografie, iar imprimanta 
color din spatele biroului porneşte. Ceea ce facem noi e secret, spune 
el după aceea. Pot avea încredere în tine? 

— Desigur, doctore Amos. Înţeleg perfect ce înseamnă secret. Dacă 
n-ar fi aşa, ar trebui să mă pregătesc pentru o altă profesie. 

O fotografie color a fetei moarte într-o baltă de sânge pe podeaua 
din living alunecă în tava imprimantei. Joe se întoarce să o ia, îi 
aruncă o privire şi i-o întinde cursantei. 


— Aşa va trebui să arăţi în după-amiaza asta, spune el. 

— Sper că nu pe bune, glumeşte ea. 

— Iar acesta ţi-e pistolul. Se uită la Glock-ul aflat pe birou, în faţa 
ei. Unde-ţi propui să-l ascunzi? 

Ea priveşte fotografia, care nu o impresionează şi întreabă: 

— Ea unde l-a ascuns? 

— În fotografie nu se vede, îi răspunde el. Un portvizit care, apropo, 
ar fi trebuit să atragă atenţia cuiva. Ea l-a găsit pe tatăl ei mort, a 
telefonat la poliţie, a deschis uşa când poliţiştii au sosit acolo, avându- 
l în mână. E isterizată, n-a ieşit din casă, dar de ce umbla cu 
portvizitul după ea? 

— Deci asta trebuie să fac. 

— Pistolul va sta în portvizit. La un anumit moment, scoţi un 
şerveţel pentru că hohoteşti de plâns şi odată cu el pistolul şi începi să 
tragi. 

— Şi altceva? 

— Apoi vei fi ucisă. Încearcă să arăţi bine. Ea zâmbeşte. 

— Şi altceva? 

— Felul în care e îmbrăcată. 

Se uită la ea şi încearcă să sugereze din ochi ce doreşte. Ea îşi dă 
seama. 

— Nu am exact aceleaşi lucruri, răspunde ea, jucându-se puţin cu el, 
făcând pe neştiutoarea. 

Numai aşa nu e şi probabil că a ieşit cu băieţii încă de pe când era 
la grădiniţă. 

— Aşa, Jenny, vezi dacă găseşti ceva să semene. Pantaloni scurţi, 
bluză, fără pantofi ori şosete. 

— Fata nu are lenjerie intimă, aşa-mi pare. 

— Atunci, asta e. 

— Arată ca o târfă. 

— Bine. Atunci, să arăţi şi tu ca o târfă, spune el. Jenny socoteşte 
treaba asta drept foarte amuzantă. 

— Adică, eşti o târfă, nu? întreabă el şi o priveşte cu ochii lui mici 
şi întunecaţi. Dacă nu, o să caut pe altcineva. Scena asta necesită o 
târfă. 

— Nu-i nevoie să cauţi alta. 

— Serios? 

— Serios, zice ea. 

Apoi se răsuceşte, aruncând o privire la uşa închisă, de parcă ar fi 
îngrijorată că vreo persoană ar putea intra pe neaşteptate. El nu spune 
nimic. 

— Am putea da de bucluc, adaugă ea. 

— Nu vreau să fiu exmatriculată. 

— Vrei să devii investigator când o să mai creşti. 


Ea dă din cap în timp ce-l priveşte, jucându-se deliberat cu nasturele 
de sus al bluzei polo, care face parte din uniforma Academiei. Arată 
bine în bluza aceea. Lui îi place cum se mulează pe corpul ei. 

— Sunt fetiță mare deja. 

— Eşti din Texas, spune el după aceea, uitându-se la bluza mulată şi 
la pantalonii kaki, ai buzunare aplicate. În Texas totul creşte mare şi 
frumos, nu? 

— Cum adică, îmi vorbeşti obscen, doctore Amos? rosteşte ea cu 
accent texan. 

El şi-o imaginează moartă. Într-o baltă de sânge, împuşcată mortal, 
întinsă pe podea. Şi o vede apoi goală pe masa de disecţie. Una dintre 
realităţile vieţii spune că morţii încetează să mai fie sexy. Gol 
înseamnă gol dacă persoana arată bine şi nu e moartă de multă vreme. 
A spune că un bărbat nu s-a gândit deloc la o femeie frumoasă care, 
întâmplător, e moartă este o glumă. Poliţiştii îşi prind în bolduri 
fotografii pe avizierele din plută, imagini ale unor femei-victime 
excepţional de frumoase. lar doctorii legişti care le ţin prelegeri 
poliţiştilor, cărora le arată anumite fotografii, aleg în mod deliberat pe 
cele care le vor plăcea. Joe a văzut aşa ceva. Ştie ce fac bărbaţii. 

— Dacă reuşeşti un rol mare în scena morţii, îi spune el lui Jenny, 
îţi pregătesc o cină pe cinste. Sunt expert în vinuri. 

— Dar eşti şi logodit. 

— E plecată la o conferinţă la Chicago. S-ar putea să rămână blocată 
în zăpadă pe acolo. 

Jenny se ridică. Se uită la ceas, apoi la el. 

— Cine a fost preferata profesorului înaintea mea? întreabă ea. 

— Tu eşti deosebită, spune el. 

La o oră după decolarea de pe pista rezervată companiei Signature 
Aviation din Fort Lauderdale, Lucy se ridică de pe canapea ca să mai 
bea o cafea şi să treacă pe la baie. Cerul de deasupra geamurilor mici 
şi ovale ale avionului cu reacţie este acoperit cu nori de furtună, care 
sunt în plină evoluţie. 

Se aşază mai bine pe scaunul tapiţat cu piele şi face mai multe 
căutări privind evaluările de impozite din comitatul Broward şi 
evidenţele privind proprietăţi, ştiri şi orice altceva îi trece prin minte, 
ca să vadă ce ar putea descoperi despre fostul magazin cu obiecte 
pentru Crăciun. Începând cu anii şaptezeci şi până la începutul anilor 
nouăzeci, acolo a funcţionat un soi de restaurant numit Rum Runner. 
După aceea, vreme de doi ani, a existat un magazin de îngheţată şi 
produse de cofetărie, care se chema Nuca de Cocos. Apoi, în anul 
2000, clădirea a fost închiriată unei doamne pe nume Florrie Anna 
Quincy, văduva unui înstărit grădinar peisagist din West Palm Beach. 

Lucy îşi lasă uşor degetele pe tastatură în timp ce urmăreşte un 
articol care a apărut în Miami Herald, la scurtă vreme după ce s-a 
deschis Magazinul de Crăciun. Se afirmă acolo că doamna Quincy a 
crescut la Chicago, unde tatăl ei fusese broker de mărfuri şi la fiecare 
Crăciun se oferise voluntar ca Moş Crăciun la magazinul universal 
Macy's. 


„Crăciunul era cea mai frumoasă perioadă a anului pentru noi”, a afirmat doamna 
Quincy. „Tatăl meu iubea acţiunile futures în domeniul cherestelei, asta poate şi pentru 
că a crescut în ţinutul tăietorilor de lemne, Alberta, Canada, unde noi aveam pomi de 
Crăciun în casă tot anul, pini mari în vase de lemn, cu lumini albe şi figurine sculptate. 
Cred că de aceea aş vrea să sărbătoresc în fiecare zi Crăciunul.” 


Magazinul doamnei Quincy este o colecţie uimitoare de podoabe, 
cutii muzicale, Moşi Crăciuni de toate felurile, scene de iarnă şi 
trenuri electrice miniaturale care aleargă pe şine la fel de mici. Cel 
care intră în magazinul ei trebuie să se mişte cu atenţie pe aleile lumii 
ei fragile, debordând de imaginaţie şi va uita aproape imediat că 
soarele, palmierii şi oceanul sunt dincolo de prag. Doamna Quincy a 
declarat că de luna trecută, când s-a deschis, Magazinul de Crăciun a 
înregistrat o afluenţă deosebită, dar clienţii intră mai mult să se uite 
decât să cumpere. 


Lucy îşi soarbe cafeaua şi aruncă o privire la chifla cu cremă de 
brânză de pe tava lăcuită, confecţionată din rădăcină noduroasă de 
copac. Îi este foame, dar se teme să mănânce. Obsedată de greutatea 
ei, se gândeşte mai mereu la mâncare şi ştie că dieta nu o va ajuta. Ar 
putea flămânzi până la moarte şi tot nu va putea schimba felul în care 


arată şi se simte. Corpul i-a fost o maşinărie reglată cu o fineţe 
maximă, dar a trădat-o. 

Mai face o căutare pe Internet şi ridică receptorul încastrat în braţul 
fotoliului, încercând să dea de Marino, timp în care se uită la 
rezultatele apărute pe ecran. El îi răspunde, dar legătura e proastă. 

— Sunt în zbor, spune ea, citind ce are pe ecran. 

— Când înveţi să pilotezi chestia aceea? 

— Probabil că niciodată. N-am timp de atâtea examene şi evaluări. 
Abia dacă am vreme pentru elicoptere. 

Nici nu vrea să-şi găsească timp. Cu cât zboară mai mult, cu atât îi 
place mai mult şi nu mai vrea să aibă asemenea plăceri. Dacă nu 
există vreun remediu inofensiv, pe care să-l cumpere ca oricare alt om, 
medicaţia ar trebui explicată celor de la Administraţia Federală a 
Aviației, iar data următoare când s-ar prezenta la medicul specialist 
pentru reînnoirea certificatului medical, ar trebui să declare folosirea 
de Dostinex. Asta ar da naştere la întrebări. Birocraţii din serviciul 
guvernamental i-ar tulbura intimitatea şi ar găsi probabil vreun motiv 
ca să-i anuleze licenţa. Singura soluţie ar fi să nu mai ia acel 
medicament şi chiar a încercat o vreme să se descurce fără el. Ori ar 
putea să renunţe complet la zbor. 

— Eu rămân fidel motocicletelor Harley, tocmai spune Marino. 

— Am un indiciu. Nu se referă la vreun caz în lucru. Ceva diferit, 
probabil. 

— De la cine? întreabă el bănuitor. 

— Benton. Un pacient i-a spus o poveste despre o crimă 
nesoluţionată din Las Olas. 

Formulează totul cu precauţie. Lui Marino nu i s-a spus despre 
proiectul PRĂDĂTOR. Benton nu vrea să-l amestece, temându-se că 
Marino nu va înţelege ori nu va susţine studiul. Filosofia lui privind 
infractorii violenţi este aceea de a-i trata cu duritate, de a-i întemniţa, 
iar apoi a-i ucide cu cruzime. Pesemne că e singura persoană de pe 
planetă căreia îi mai pasă dacă un criminal cu tulburări mintale este 
mai curând bolnav decât rău cu intenţie conştientă, ori dacă un 
pedofil nu-şi poate înfrâna înclinațiile, aşa cum un individ dement nu 
se poate opune vedeniilor ce-i dirijează viaţa. Marino consideră că 
examinările psihologice şi explorările tomografice sunt doar nişte 
baliverne. 

— Acest pacient susţine că în urmă cu vreo doi ani şi jumătate o 
femeie a fost violată şi ucisă în Magazinul de Crăciun, îi explică Lucy 
lui Marino, îngrijorată că într-o bună zi o să-l dea de gol pe Benton, că 
face experimente pe deţinuţi. 

Marino ştie că McLean, spitalul Universităţii Harvard, model de 
aşezământ psihiatric cu propriul pavilion cu autofinanţare, pentru că 
oferă tratament bogaţilor şi celebrităților, nu este o instituţie de 


psihiatrie legală. Dacă deţinuţii sunt aduşi acolo pentru evaluare, 
înseamnă că se desfăşoară ceva neobişnuit şi ilegal. 

— Magazinul de ce? întreabă Marino. 

Ea repetă ce a spus mai devreme, adăugând: 

— Proprietatea unei anumite Florrie Anna Quincy, albă, treizeci şi 
opt de ani, al cărui soţ a avut câteva crescătorii în West Palm... 

— De animale, ori copaci? 

— Copaci. În primul rând citrice. Iar Magazinul de Crăciun a 
funcţionat doar doi ani, din 2000 până în 2002. 

Lucy tastează alte comenzi şi converteşte fişierele de date în fişiere- 
text pe care i le va transmite prin e-mail lui Benton. 

— Ai auzit de un loc pe nume Beach Bums? 

— Te aud cu întreruperi acum, spune Marino. 

— Alo? Acum e mai bine? Marino! 

— Te aud. 

— Aşa se numeşte magazinul deschis în acelaşi loc. Doamna Quincy 
şi Helen, fiica ei de şaptesprezece ani, au dispărut în iulie 2002. Am 
găsit un articol despre asta într-un ziar. Povestea nu a mai continuat, 
ci doar câteva rânduri pe ici şi colo, dar nimic în anul care a trecut. 

— Înseamnă că femeile au apărut, iar pentru ziarişti ştirea nu a mai 
prezentat interes, îi răspunde Marino. 

— Din ce am găsit eu, nimic nu sugerează că mai sunt în viaţă. În 
realitate, primăvara trecută, fiul ei a încercat să le declare decedate 
legal pe amândouă, dar nu a reuşit. Poate verifici tu la poliţia din Fort 
Lauderdale, vezi dacă îşi mai aduce aminte cineva de dispariţia 
doamnei Quincy şi a fiicei ei. Eu vreau să trec pe la Beach Bums 
mâine. 

— Poliţiştii de la Fort Lauderdale nu ar fi lăsat cazul să atârne aşa 
dacă n-ar fi avut motive întemeiate. 

— Să vedem cum stau lucrurile, propune ea. 


La ghişeul de bilete al USAir, Scarpetta continuă să protesteze. 

— Imposibil, spune ea din nou, cât pe ce să-şi iasă din răbdări, atât 
de frustrată se simte. Poftiţi numărul de înregistrare, confirmarea 
tipărită. Uitaţi-vă. Clasa întâi, ora plecării şase douăzeci. Cum se poate 
ca programarea mea să fi fost anulată? 

— Doamnă, aşa spune computerul. Rezervarea dumneavoastră a fost 
anulată la ora două şi un sfert. 

— Astăzi? se miră Scarpetta, care refuză să creadă. Sigur e vorba de 
o eroare. 

— Da, astăzi. 

— Imposibil. Eu sigur n-am telefonat ca să anulez rezervarea. 

— Înseamnă că altcineva a făcut-o. 

— Atunci o reconfirm, spune Scarpetta, vârând mâna în geantă ca 


să scoată portofelul. 

— Avionul este plin. Vă pot trece pe lista de aşteptare, dar mai sunt 
şapte persoane înaintea dumneavoastră. 

Scarpetta îşi reprogramează plecarea pentru a doua zi şi îi 
telefonează lui Rose. 

— Îmi pare rău, dar trebuie să te întorci ca să mă iei de la aeroport, 
spune ea. 

— A, nu se poate. Ce s-a întâmplat? Din cauza vremii? 

— Mi-a fost anulată rezervarea. Iar avionul e plin. Rose, ai telefonat 
tu mai devreme ca să confirmi plecarea? 

— Bineînţeles. În jurul prânzului. 

— Nu înţeleg ce s-a întâmplat, spune Scarpetta, gândindu-se la 
Benton şi la sărbătoarea de Ziua îndrăgostiţilor pe care trebuia să o 
petreacă împreună. Drace! exclamă ea. 

Diformă ca un fruct de mango prea copt, luna gălbuie atârnă greu 
deasupra copacilor sărăcăcioşi, a ierburilor şi a umbrelor dense. În 
lumina ei nesigură, Hog vede suficient de bine pentru a distinge 
lucrul. 

Îl vede venind pentru că ştie încotro să caute. Vreme de câteva 
minute, i-a detectat energia în infraroşu cu detectorul de căldură pe 
care îl mişcă pe întuneric în plan orizontal, scanând, de parcă ar avea 
în mână o baghetă, o baghetă magică. O linie de semne de un roşu- 
strălucitor se deplasează de-a latul micului ecran cu cristale lichide al 
tubului din material plastic ultrauşor, de culoare oliv, ce detectează 
diferenţa de temperatură superficială dintre lucrul cu sânge cald şi 
pământ. 

El este Hog, iar corpul lui este un lucru şi-l poate părăsi la cerere şi 
nimeni nu-l poate vedea. Nimeni nu-l zăreşte acum, în pustietatea de 
la miezul nopţii, ţinând detectorul de căldură ca pe o nivelă, în timp 
ce aparatul descoperă căldura radiată de carnea vie şi îl alertează prin 
micile semne roşietice care defilează în şir indian pe sticla întunecată. 

Pesemne că acel lucru este un raton. 

Lucru tâmpit. În timp ce stă aşezat cu picioarele încrucişate pe solul 
nisipos şi urmăreşte orizontul, Hog i se adresează încet lucrului. 
Aruncă o privire la punctele roşii care se deplasează pe lentila de la 
capătul tubului, care este îndreptat spre lucru. Cercetează taluzul 
împresurat de umbre şi simte casa veche şi ruinată din spatele lui, îi 
percepe atracţia. Îşi percepe capul mare din cauza căştilor antifonice, 
respiraţia îi este zgomotoasă, sunând la fel ca atunci când foloseşti un 
tub cu muştiuc pentru respirat, scufundat şi mut, neauzind altceva 
decât sunetul propriei respiraţii precipitate şi superficiale. Nu-i place 
senzaţia din urechi, dar e important să poarte casca aceea. 

Ştii ce se întâmplă acum, îi spune el încet lucrului. Dar cred că n-ai 
habar. 

Urmăreşte forma întunecată, uşor rotunjită, strecurându-se înainte, 
aproape lipită de pământ. Se deplasează ca o pisică mare, blănoasă, 
poate chiar este o pisică. 

Încet, trece prin iarba-dracului, grâuşor şi rogoz, toate crescute în 
smocuri, pătrunzând şi ieşind din umbrele dese de sub siluetele 
colţuroase ale pinilor deşiraţi şi ale pâlcurilor de copaci morţi, gata să 
se destrame. Scanează, urmărind lucrul, stând cu ochii pe semnele 
roşii ce se succed pe lentilă. Lucrul este prost, iar briza bate nefericit 
pentru el, astfel că nu-i detectează mirosul, ceea ce îl face să fie şi mai 
tâmpit. 

Închide detectorul de căldură şi-l lasă să se odihnească în poală. 


Ridică puşca Mossberg 835 Ulti-Mag, cu finisaj ce ajută la camuflare, 
al cărei pat îi atinge falca în timp ce aliniază inelul de ochire cu lucrul 
şi pare rece şi tare. 

Unde crezi c-o să ajungi aşa? întreabă el cu dispreţ. 

Lucrul nu o rupe la fugă. Ce prost el 

Hai. Aleargă. Să vezi ce se întâmplă. 

Nepăsător la orice din jur, lucrul îşi continuă mersul înainte, 
aproape ştergând solul cu burta. 

Hog îşi simte inima bătând tare şi rar şi-şi aude respiraţia accelerată 
în timp ce urmăreşte lucrul cu raza verzuie de depistare şi apasă pe 
trăgaci, iar detunătura puştii pare să sfârtece liniştea nopţii. Lucrul 
face un salt şi cade pe pământ, rămânând nemişcat. El îşi scoate casca 
antifonică şi ascultă, aşteptându-se să audă un țipăt ori vreun geamăt, 
dar nu percepe nimic, ci doar zgomotul traficului pe autostrada South 
27 şi hârşâitul scos de pantaloni şi pantofi când se scoală în picioare şi 
se destinde după ce a stat atât de mult ghemuit. Cu mişcări lente, 
extrage tubul, îl prinde şi-l vâră într-un buzunar, după care porneşte 
de-a lungul acostamentului. Apasă un buton de pe ţeava puştii, iar 
raza de lumină care ţâşneşte din armă cade asupra lucrului. 

Este o pisică vărgată, cu pântecele umflat. O răstoarnă cu vârful 
bocancului. Avea pui şi, în timp ce trage cu urechea, se gândeşte să o 
mai împuşte o dată. Dar nu percepe nimic, nici o mişcare, nici un 
sunet, nici un semn de viaţă. Pesemne că lucrul se furişa către casa 
dărăpănată, căutând ceva de mâncare. Se gândeşte că probabil 
mirosise ceva acolo. Dacă lucrul a socotit că în casă ar fi găsit 
mâncare, înseamnă că e limpede că a fost ocupată recent. Hog se 
gândeşte la această posibilitate şi apasă piedica de siguranţă şi-şi pune 
arma pe umăr, petrecându-şi antebraţul peste pat, aşa cum ar proceda 
un tăietor de lemne cu toporul lui. Se uită lung la lucrul mort şi 
gândul i se îndreaptă spre muncitorul forestier sculptat în lemn pe 
care l-a văzut la Magazinul de Crăciun, o statuie mare, chiar lângă 
uşă. 

— Lucru tâmpit, spune el cu voce tare, dar nu e nimeni să-l audă, ci 
doar lucrul mort. 

— Ba nu, tu eşti lucrul tâmpit, răsună glasul lui Dumnezeu în 
spatele lui. 

Îşi scoate căştile şi se răsuceşte. Ea a apărut acolo, înveşmântată în 
negru, ca o siluetă întunecată ce pluteşte în noaptea cu lună. 

— Ţi-am spus să nu faci asta, zice ea. 

— Aici nu are cine să audă, îi răspunde el, trecându-şi arma pe 
celălalt umăr şi văzând limpede tăietorul de lemne de parcă l-ar avea 
în faţă. 

— N-am să te mai previn altă dată. 

— N-am ştiut că eşti aici. 


— Ştii unde sunt doar dacă vreau eu să ştii. 

— Ţi-am făcut rost de Field & Streams: Două. Şi de hârtie din 
aceea lucioasă. 

— Ţi-am spus să-mi faci rost de şase cu totul, inclusiv două Fly 
Fishing şi două Angling Journals:7)... 

— Le-am furat. Era prea greu să cumpăr şase în acelaşi timp. 

— Atunci du-te înapoi. De ce eşti atât de prost? 

Ea este Dumnezeu. Are un IQ de 150. 

— O să faci ce-ţi zic eu, spune ea. 

Dumnezeu este o femeie, chiar ea şi nu există altul. A devenit 
Dumnezeu după ce el a făcut lucrul cel rău şi a fost alungat, izgonit 
foarte departe, unde era frig şi ningea mereu, apoi s-a întors şi între 
timp ea devenise Dumnezeu şi i-a spus că el este Mâna ei. Mâna lui 
Dumnezeu. Hog. 

Se uită cum Dumnezeu se îndepărtează, topindu-se în noapte. Aude 
motorul puternic în timp ce ea se îndepărtează în zbor, de-a lungul 
autostrăzii. Şi se întreabă dacă va mai face sex cu el. Se gândeşte tot 
timpul la asta. De când a devenit Dumnezeu, ea nu mai vrea să facă 
sex cu el. Împreunarea lor este sfântă, îi explică ea. Face sex cu alţii, 
dar nu cu el, pentru că el este Mâna ei. Ar fi ca şi cum ar face sex cu 
sine. Aşa zice ea şi râde. 

— Ai dat dovadă de prostie, clar? îi spune Hog lucrului cu pui din 
țţărână. 

El vrea să facă sex. Vrea şi acum, când se uită la lucrul mort, pe care 
îl împinge din nou cu piciorul şi se gândeşte la Dumnezeu şi la felul 
cum arată ea goală, cu urme de palme peste tot. 

Ştiu că vrei, Hog. 

Da, vreau, spune el. Vreau. 

Ştiu unde vrei să-ţi aşezi palmele. Am dreptate, nu? 

Da. 

Vrei să le pui acolo unde îi las pe alţii să le aşeze, adevărat? 

Aş dori să nu mai laşi pe nimeni să facă asta. Da, vreau. 

Ea îl pune să picteze urme de palme în locuri pe care să nu le atingă 
alţi oameni, locuri unde şi-a aşezat el palmele când a făcut lucrul cel 
rău şi a fost alungat, trimis în locuri îngheţate, unde ninge, locul unde 
l-au vârât în maşinăria aceea şi i-au rearanjat moleculele. 

În dimineaţa următoare, marţi, norii se adună dinspre oceanul 
îndepărtat, iar lucrul mort şi cu pui zace ţeapăn pe pământ, iar 
muştele l-au şi găsit. 

— Na, uite ce-ai făcut. Ţi-ai ucis puii, nu? Lucru prost. 

Hog îl împinge cu piciorul. Muştele se împrăştie ca nişte scântei 
dintr-un lemn prea uscat. Se uită cum bâzâie şi se aşază pe capul 
sfărâmat, pe care sângele s-a coagulat. Priveşte lung la lucrul rigid şi 
la muştele care l-au năpădit. Zăboveşte cu privirea, netulburat de acea 
imagine. Se lasă pe vine lângă el, apropiindu-se îndeajuns ca să 
gonească din nou muştele şi simte mirosul. Percepe o adiere de 
moarte, o duhoare care, peste câteva zile, va deveni copleşitoare şi 
detectabilă de la mare distanţă, asta în funcţie de direcţia vântului. 
Muştele îşi vor depune ouăle în orice orificiu sau rană, iar curând 
cadavrul va fi năpădit de viermi, dar pe el nu-l deranjează asta. Îi 
place să vadă puterea morţii. 

Se îndreaptă spre casa în ruină, ţinându-şi puşca în braţe. Ascultă 
uruitul vătuit de depărtare al autostrăzii South 27, dar nimeni n-ar 
avea motive să vină până aici. Până la urmă, se va întâmpla şi asta. 
Dar acum, nu. Urcă treptele verandei, atinse de putreziciune, iar o 
scândură curbată cedează sub greutatea lui, apoi deschide uşa cu un 
vânt, pătrunzând în spaţiul întunecat, lipsit de aer şi încărcat de praf. 
Până şi în zilele senine, interiorul casei rămâne întunecat şi sufocant, 
iar în dimineaţa asta este chiar mai rău, fiindcă în curând va izbucni o 
furtună. Este ora opt şi afară e aproape la fel de întuneric ca în casă, 
iar el a început să transpire. 

— Tu eşti? 

Glasul răsună din beznă, din partea din spate a casei, adică acolo 
unde trebuie să se afle vocea. 

Lipită de un perete, există o masă improvizată, făcută din placaj şi 
cărămizi din ciment şi cenuşă de cărbune, iar pe ea se află un mic 
acvariu. Îndreaptă puşca spre acvariu şi apasă butonul de pe manşon, 
iar raza de xenon izbucneşte orbitoare, atingând sticla şi iluminând 
forma întunecată a tarantulei ce se află înăuntru. Stă nemişcată pe 
pământul nisipos şi pe talaş, amintind de o mână neagră în apropierea 
buretelui îmbibat cu apă şi a pietrei preferate. Într-un colţ al 
acvariului, greieri mici se agită în lumină, deranjaţi de ea. 

— Vino să vorbeşti cu mine, strigă vocea autoritară, dar mai pierită 
decât cu o zi în urmă. 

Nu-şi dă seama dacă se bucură că vocea mai are vlagă, dar probabil 
că da. Ia capacul de pe acvariu şi-i vorbeşte încet, dulce, păianjenului. 
Abdomenul lui a chelit şi e mânjit de adeziv uscat şi sânge de un 


galben-deschis şi îl cuprinde ura când îşi aduce aminte de ce arată aşa 
şi ce l-a făcut să sângereze, cât pe ce să-i aducă moartea. Părul nu va 
creşte la loc decât după ce păianjenul va năpârli şi s-ar putea să se 
vindece, dar nu se ştie. 

— Ştii cine-i de vină, nu? i se adresează el păianjenului. Şi eu am 
intervenit, adevărat? 

— Vino încoace, se aude vocea. Mă auzi? 

Păianjenul nu se clinteşte. S-ar putea să moară. E foarte probabil. 

— Iartă-mă că am lipsit atât de mult. Ştiu că te simţi singur, îi zice 
el păianjenului. Nu te-am putut lua cu mine din cauza stării tale. Am 
avut mult de mers. Şi a fost frig. 

Vâră mâna în acvariu şi mângâie păianjenul cu delicateţe. Acesta 
abia se mişcă. 

— Tu eşti? 

Glasul s-a auzit mai slab şi răguşit, dar tot autoritar, încearcă să-şi 
imagineze cum va fi când glasul se va stinge şi se gândeşte la lucrul 
mort, ţeapăn şi năpădit de muşte, undeva în praf. 

— Tu eşti? 

Ţine degetul apăsat pe buton, iar raza luminează în direcţia în care 
este îndreptată puşca, iluminând podeaua din lemn, murdară de 
țărână şi ouă uscate de insecte. Ghetele se deplasează în urma luminii 
mişcătoare. 

— Alo? Cine-i acolo? 

În laboratorul de analiză arme de foc şi unelte, Joe Amos trage 
fermoarul unei haine de piele neagră, purtând inscripţia Harley 
Davidson, în jurul unui bloc de patruzeci de kilograme de gelatină de 
testare. Deasupra acestuia se află un alt bloc, de aproape zece 
kilograme, pe care sunt puşi ochelari de soare Ray Ban şi o eşarfă 
neagră, având imprimat pe ea un craniu cu oase încrucişate. 

Joe se trage un pas înapoi ca să-şi admire opera. E încântat, dar 
destul de obosit. A stat până târziu seara trecută, cu noua preferată a 
profesorului. Şi a băut prea mult vin. 

— Caraghios, nu? spune el către Jenny. 

— Caraghios, dar dezgustător. Ar fi bine să nu-i spui şi lui. Am 
înțeles că nu e omul care să ştie de glumă, adaugă ea, aşezându-se pe 
tăblia unei mese. 

— Persoana care nu ştie de glumă sunt eu. Cred că o să pun 
colorant roşu alimentar într-o şarjă. Ca să semene mai mult a sânge. 

— Grozav. 

— O să adaug puţin cafeniu şi poate o să arate ca descompus. Poate 
găsesc şi ceva ca să pută. 

— Tu şi scenele tale de iad. 

— Dacă-mi merge mintea tot timpul... Mă doare spatele, spune el, 
admirând iarăşi ce a făcut. Mă doare spatele şi pentru asta o s-o dau în 
judecată pe ea. 

Gelatina, un material elastic şi transparent, compus din oase şi 
colagen extras din ţesuturi conjunctive, nu este uşor de manevrat, iar 
blocurile pe care le-a îmbrăcat s-au dovedit greu de dus din congelator 
până lângă peretele vătuit al poligonului interior de tragere. Uşa 
laboratorului este încuiată. Lumina roşie din faţa uşii stă aprinsă, 
avertizând că în poligon se execută trageri. 

— Îmbrăcat de gală şi neavând unde să mergi, spune el către 
masa de material cu un aspect deloc atrăgător. 

Cunoscut îndeobşte sub numele de hidrolizat de gelatină, acesta se 
mai foloseşte la producerea şampoanelor şi a balsamurilor de păr, a 
rujului de buze, a băuturilor cu proteine, a analgezicelor pentru 
durerile artritice şi a multor altor lucruri pe care Joe nu le va atinge 
niciodată în viaţă. Nu-şi va săruta nici logodnica dacă e rujată, asta-i 
clar. Ultima oară când a făcut-o, a închis ochii când a simţit buzele ei 
pe ale lui şi, brusc şi-a imaginat resturi de vită, porc şi peşte fierbând 
într-un cazan uriaş. De acum înainte va citi etichetele de pe produse. 
Dacă proteinele animale hidrolizate sunt enumerate între ingrediente, 
produsul ajunge la coş, ori e pus înapoi în raft. 

Bine pregătită, gelatina aceasta poate simula carnea umană. Devine 


un mediu aproape la fel de bun ca țesutul de porc, pe care Joe l-ar 
prefera. A auzit de laboratoare de testare a armelor de foc unde se 
folosesc porci morţi pentru testarea penetrării şi expansiunii 
gloanţelor în nenumărate situaţii diferite. Ar prefera să tragă într-un 
porc. Ar îmbrăca o carcasă mare de porc pentru a arăta ca un om şi i- 
ar lăsa pe studenţi să-l ciuruiască cu gloanţe trase de la diferite 
distanţe, folosind arme şi muniţie de mai multe tipuri. Asta ar fi cu 
adevărat o scenă de iad bună. Una mai dată naibii ar fi împuşcarea 
unui porc viu, dar Scarpetta n-ar permite niciodată aşa ceva. N-ar vrea 
să audă nici de vreun cursant care trage într-un porc mort. 

— N-ar avea nici un rost să o dai în judecată, spune Jenny. Şi ea 
este avocat. 

— Şi ce mare chestie? 

— Păi, din ce spui tu, ai mai încercat asta şi n-ai reuşit nimic. În 
orice caz, Lucy e cea cu bani. Am auzit că se crede mare. N-am 
întâlnit-o. Şi nici vreunul dintre noi. 

— Nimic nu-ţi scapă. Într-o bună zi, cineva o s-o pună la punct. 

— Cineva ca tine? 

— Poate că am şi făcut-o. Zâmbeşte. Să-ţi spun ceva, nu plec de aici 
fără partea mea. Merit ceva după toate căcaturile pe care m-a pus să le 
fac, zice el, iar acum se gândeşte din nou la Scarpetta. Mă tratează ca 
pe un gunoi. 

— Poate o s-o cunosc pe Lucy înainte de absolvire, spune Jenny cu 
un aer gânditor, stând pe tăblia mesei şi privind la Joe şi la omul din 
gelatină pe care el l-a îmbrăcat ca să semene cu Marino. 

— Sunt nişte rahaţi, zice el. Marea treime. Ei bine, le-am pregătit o 
mică surpriză. 

— Ce anume? 

— O să vezi. Poate-ţi povestesc. 

— Despre ce-i vorba? 

— Într-un fel, zice el, o să scot ceva din treaba asta. Ea mă 
subapreciază şi face o mare greşeală. Până la urmă, o să râdem pe 
săturate. 

Ca intern, are ca îndatorire să o asiste pe Scarpetta la morga 
comitatului Broward, unde ea îl tratează ca pe un salahor de rând, 
silindu-l să sutureze cadavrele după autopsie şi să numere pastilele din 
flacoanele cu medicamente care vin odată cu morţii şi să înregistreze 
efectele personale, de parcă ar fi un amărât de asistent de morgă, nu 
medic. Tot Scarpetta i-a dat sarcina să cântărească, să măsoare, să 
fotografieze şi să dezbrace cadavrele şi să umble prin mizeria 
dezgustătoare care poate apărea pe fundul sacului de plastic, mai ales 
dacă e vorba de vreun cadavru pescuit, intrat în putrefacție, plin de 
viermi, ori de carne puturoasă şi oase provenite de la rămăşiţe de 
schelet. Cea mai revoltătoare este corvoada de a amesteca gelatina în 


proporţie de zece la sută pentru realizarea blocurilor pentru testări 
balistice, pe care le folosesc oamenii de ştiinţă ori cursanţii. 

De ce? Dă-mi un motiv plauzibil, i-a spus el vara trecută lui Scarpetta, 
când ea i-a stabilit îndatoririle. 

Face parte din instruire, Joe, i-a răspuns ea în stilul ei ce nu admite 
replică. 

Mă instruiesc pentru a deveni patolog legist, nu tehnician de laborator 
sau bucătar, s-a plâns el. 

Metoda mea e să pregătesc medicii legişti de la zero, i-a spus ea. Trebuie 
să te pricepi şi să fii dispus să faci orice treabă. 

Aha. Şi presupun că o să-mi spui că ai făcut şi tu blocuri de gelatină, 
încă de când ţi-ai început activitatea. 

Încă fac treaba asta şi chiar mă bucur să-ţi dau cea mai bună reţetă, i-a 
răspuns ea. Prefer marca Vyse, însă şi Kind & Knox tip 2-50-A este bună. 
Întotdeauna încep cu apă rece, între 7 şi 10o C şi adaug gelatina în apă, nu 
invers. Amestec tot timpul, dar nu prea energic, pentru că nu trebuie 
introduse bule de aer. Se adaugă 2,5 mililitri de Foam Eater la un bloc de 
douăzeci de kilograme şi trebuie ca forma de turnare să fie curată lună. Ca 
piesă de rezistenţă, se adaugă 2,5 mililitri de ulei de scorţişoară. 

Interesant! 

Uleiul de scorţişoară împiedică formarea ciupercilor, a precizat ea. 

I-a scris reţeta personală, iar apoi o listă cu echipamente, între care 
o balanţă cu braţ triplu articulat, vas gradat, agitator de vopsele, 
seringă de doisprezece centimetri cubi, acid propionic, furtun pentru 
vibrator de acvariu, folie de aluminiu, o lingură mare şi câte altele, iar 
apoi i-a oferit o demonstraţie gen Martha Stewart: în bucătăria 
laboratorului, ca şi cum asta ar face ca totul să fie minunat când el 
scoate cu lingura pudră de animale din butoaiele de douăsprezece 
kilograme, apoi cântăreşte totul, polimerizează şi ridică sau târâie tăvi 
mari şi grele şi le aranjează în congelatoare sau în frigiderele mari cât 
un stat de om, iar apoi se asigură că studenţii se adună la poligonul 
interior ori exterior înainte ca manechinele dracului să înceapă a se 
descompune, pentru că aşa se întâmplă. Se înmoaie la fel ca îngheţata 
la soare şi trebuie folosite în maximum douăzeci de minute după ce 
sunt scoase de la frigider, în funcţie de temperatura mediului de 
testare. 

Scoate apoi un ecran de protecţie dintr-un dulap de depozitare şi-l 
propteşte de blocurile de gelatină îmbrăcate ca un motociclist, după 
care îşi pune casca antizgomot şi ochelarii de protecţie. Îi face semn 
lui Jenny să procedeze la fel. Alege un pistol Beretta 92 din oţel inox, 
o armă cu dublă acţiune de mare clasă, care are cătarea cu tritiu. 
Introduce încărcătorul cu muniţie Speer Gold Dot cu greutatea de 9,5 
grame, care prezintă şase zimţi în jurul bordurii tubului, astfel că 
proiectilul se dilată ori înfloreşte chiar şi după ce trece prin 


îmbrăcăminte groasă precum patru straturi de pânză de bumbac sau o 
jachetă de piele căptuşită, cum sunt acelea pentru motociclişti. 

Diferit este doar faptul că în acest test balistic se foloseşte structura 
reticulară produsă când glonţul trece prin ecranul de protecţie, înainte 
de a străpunge haina de motociclist şi trasează o brazdă prin pieptul 
domnului Jeleu, după cum numeşte el manechinele de testare 
confecţionate din gelatină. 


Trage manşonul şi execută cincisprezece focuri în manechin, 
imaginându-şi că acesta este Marino. 

Privind pe fereastra sălii de conferințe, Scarpetta vede cum 
palmierii se zbat nebuneşte în vânt. O să plouă, gândeşte ea. S-ar părea 
că o furtună urâtă se îndreaptă spre ei, iar Marino întârzie ca de obicei 
şi încă nu i-a răspuns la apelurile telefonice. 

— Bună dimineaţa, propun să începem, se adresează ea celor din 
personal. Avem multe de analizat şi e deja nouă fără un sfert. 

Nu-i plac întârzierile. Detestă când cineva o face să întârzie, iar în 
cazul de faţă, Marino e vinovat de asta. Din nou el. Îi strică 
obiceiurile. Ruinează totul. 

— Sper ca în această seară să mă aflu în avion, în drum spre Boston, 
spune ea. Cu condiţia ca rezervarea mea să nu fie din nou anulată. 

— Companiile aeriene s-au tâmpit, spune Joe. Nici nu-i de mirare că 
toate intră în faliment. 

— Ni s-a cerut să analizăm cazul Hollywood, o posibilă sinucidere 
de care se leagă o serie de circumstanţe tulburătoare, începe ea. 

— Întâi de toate, aş vrea să ridic o problemă, spune Vince, 
specialistul în arme de foc. 

— Te rog, spune Scarpetta şi scoate fotografii de douăzeci pe 
douăzeci şi cinci de centimetri dintr-un plic şi se apucă să le distribuie 
celor din jurul mesei. 

— În urmă cu o oră, cineva a făcut nişte trageri de testare în 
poligonul interior. Se uită la Joe. Tragerea asta nu era planificată. 

— Am vrut să fac rezervarea pentru poligon de aseară, dar am uitat, 
spune Joe. Nimeni nu avea treabă acolo. 

— Trebuie să faci rezervare. E singurul mod în care putem ţine 
evidenţa... 

— Am testat un lot nou de gelatină pentru balistică şi am folosit apă 
fierbinte în loc de rece, ca să văd dacă apar diferenţe la testul de 
calibrare. Diferenţa e de un centimetru. Asta-i o veste bună. A trecut 
testul. 

— Probabil că vor apărea diferenţe de un centimetru în plus sau în 
minus de fiecare dată când amesteci materialul, spune Vince cu arţag. 

— Nu trebuie să folosim blocuri care nu sunt bune. De aceea verific 
mereu calibrarea şi încerc să o aduc la perfecţie. Asta-mi impune să 
stau mult timp în laboratorul de testare a armelor de foc. Nu eu am 
vrut asta. 

Joe se uită la Scarpetta. 

— Eu răspund de gelatină. 

O priveşte din nou. 

— Sper că n-ai uitat să foloseşti blocuri de frânare ca să nu faci 
peretele ciur cu atâtea gloanţe, zice Vince. Ţi-am mai cerut asta şi altă 


dată. 

— Doctore Amos, doar ştii regulile, intervine Scarpetta. În faţa 
colegilor lui, ea i se adresează întotdeauna cu „doctore”, în loc de Joe. 
Îi arată mai mult respect decât merită. 

— Trebuie să notăm totul în registru, adaugă ea. Orice armă de foc 
scoasă din seria de referință, orice cartuş. Orice test de tragere. 
Trebuie să respectăm protocoalele interne. 

— Am înțeles, doamnă. 

— Să nu uităm de implicaţiile juridice. Majoritatea cazurilor 
soluționate de noi ajung în tribunale, adaugă ea. 

— Am înţeles, doamnă. 

— În regulă. 

Apoi le spune despre Johnny Swift. Le povesteşte că la începutul 
lunii noiembrie a suferit o intervenţie chirurgicală la încheieturile 
mâinilor, iar curând după aceea s-a dus la Hollywood să locuiască la 
fratele lui. Erau gemeni identici. Cu o zi înainte de Ziua Recunoștinței, 
fratele, Laurel, s-a dus la cumpărături şi a revenit acasă în jur de patru 
şi jumătate. După ce a dus înăuntru cumpărăturile, l-a descoperit pe 
doctorul Swift pe canapea, mort în urma unei răni de glonţ de puşcă 
în piept. 

— Parcă ţin minte cazul, spune Vince. A fost dat la ştiri. 

— Da, mi-l amintesc foarte bine pe doctorul Swift, spune Joe. 
Obişnuia să discute cu doctor Self. O dată, când am fost invitat şi eu la 
emisiunea ei, a telefonat Swift şi a făcut-o albie de porci în legătură cu 
sindromul Tourette şi, întâmplător, eu sunt de acord cu ea, de obicei 
suferința nu e decât un pretext pentru comportament urât. El a bătut 
câmpii despre disfuncţia neurochimică, anormalităţi ale creierului. 
Marele expert! adaugă el cu sarcasm. 

Pe nimeni nu interesează apariţiile lui Joe în emisiunea doctorului 
Self. De fapt, pe nimeni nu interesează prezenţa lui în nici o emisiune. 

— Nu s-au găsit tubul şi arma? o întreabă Vince pe Scarpetta. 

— Potrivit raportului poliţiei, Laurel Swift a observat o puşcă pe 
podea la aproape un metru în spatele canapelei. Dar nici urmă de tub. 

— Lucru neobişnuit. Se împuşcă singur în piept şi reuşeşte să 
azvârle arma peste spătarul canapelei? Joe s-a trezit din nou vorbind. 
Nu am văzut nici o fotografie cu puşca la faţa locului. 

— Fratele susţine că a văzut puşca pe podea în spatele canapelei. 
Am spus susține. O să ajungem şi la partea aceea imediat, spune 
Scarpetta. 

— Dar urme de praf de puşcă pe cadavru? 

— Îmi pare rău că nu-i şi Marino aici, pentru că el este învățătorul 
nostru în acest caz şi cooperează îndeaproape cu poliția din 
Hollywood, răspunde ea, păstrând pentru sine sentimentele pe care le 
are față de el. Ştiu doar că hainele lui Laurel n-au fost testate pentru 


urme de praf de puşcă. 

— Dar mâinile? 

— Au prezentat urme de praf de puşcă. Dar el susţine că a atins 
cadavrul, l-a scuturat şi s-a mânjit şi de sânge. Teoretic, este 
explicabil. Ar mai fi câteva amănunte. Când a murit, avea 
încheieturile în atele, alcoolemia era de 0,1, iar potrivit raportului 
întocmit de poliţie, în bucătărie s-au găsit mai multe sticle goale de 
vin. 

— Suntem convinşi că a băut singur? 

— Nu suntem convinşi de nimic. 

— După mine, nu i-a fost prea uşor să ţină o puşcă în mână dacă a 
suferit o operaţie la încheieturi. 

— Tot ce se poate, îl aprobă Scarpetta. Iar dacă nu te poţi sluji de 
mâini, ce faci? 

— Ai picioare. 

— Se poate. Am încercat chiar eu, cu Remington-ul meu de calibru 
12. Neîncărcat, adaugă ea, într-o tentativă de umor. 

A încercat pentru că Marino încă nu a apărut. Nici n-a telefonat. Nu- 
i pasă. 

— Nu am fotografii ale demonstraţiei, spune ea, suficient de 
diplomată ca să nu adauge că nu le are tocmai pentru că Marino nu s- 
a întors. E de ajuns să spun că focul ar fi creat recul, ori poate piciorul 
a avut o reacţie şi a azvârlit puşca înapoi, astfel că ar fi căzut dincolo 
de spătarul canapelei. Să zicem că s-a sinucis. Dar nu apar rosături pe 
nici unul dintre degetele mari de la picior. 

— E rană de contact? întreabă Vince. 

— Densitatea prafului de puşcă de pe cămaşă, marginea jupuită, 
diametrul şi forma rănii, absenţa semnelor tip petală de pe umplutura 
glonţului, aflată încă în rană, întăresc ideea de rană de contact. Din 
păcate, apare o neconcordanţă grosolană care, după părerea mea, se 
datorează medicului legist care s-a bazat pe constatările unui radiolog 
pentru stabilirea distanţei. 

— Cine? 

— Este cazul doctorului Bronson, spune ea, iar câţiva dintre 
specialişti scot gemete. 

— Dumnezeule, dar omul e mai bătrân decât un papă! Când naiba 
are de gând să se pensioneze? 

— Papa abia a murit, glumeşte Joe. 

— Îţi mulțumim, domnule ştiri CNN. 

— Radiologul a stabilit că rana de glonţ este, citez, rană de la 
distanță, zice Scarpetta, reluând discuţia. O distanţă de cel puţin un 
metru. Aşa. Acum avem omucidere, pentru că nu poţi ţine ţeava puștii 
la un metru de piept, adevărat? 

După câteva clicuri de mouse, pe tabla inteligentă apare o 


radiografie digitală precisă a rănii din pieptul lui Johnny Swift. Alicele 
arată ca o furtună de băşicuţe albe, care plutesc printre formele 
fantomatice ale coastelor. 

— Alicele s-au dispersat, le atrage Scarpetta atenţia şi, ca să-i dăm 
radiologului puţin credit, dispersia alicelor în cavitatea toracică este în 
concordanţă cu distanţa de un metru, un metru şi ceva, dar cred că 
aici avem de a face cu un exemplu perfect de efect al bilei de biliard. 

Şterge radiografia de pe tablă şi ia câteva stilusuri de culori diferite. 

— Primele alice au fost încetinite când au pătruns în corp şi apoi au 
fost izbite de următoarele, ceea ce a făcut ca acelea care s-au ciocnit 
să se disperseze într-un şablon ce simulează împuşcătura de la 
distanţă, explică ea, desenând alice roşii ce ricoşează din lovirea cu 
alicele albastre, ca nişte bile de biliard. Prin urmare, au simulat o rană 
de la distanţă, când, de fapt, n-a fost decât o rană de contact. 

— Şi dintre vecini n-a auzit nimeni împuşcătura? 

— Se pare că nu. 

— Poate că la ora aceea mulţi erau pe plajă, ori plecaţi din oraş să 
sărbătorească Ziua Recunoștinței. 

— Se poate. 

— Ce fel de puşcă a fost şi cui îi aparţinea? 

— Nu ştim decât că era calibrul 12, cu alice, spune Scarpetta. Însă a 
dispărut înainte de sosirea poliţiei. 

Ev Christian e trează şi stă pe o saltea neagră, mânjită cu ceea ce 
crede că este sânge închegat de mult. Pe podeaua murdară a încăperii 
mici şi sordide, cu tavanul gata să se prăbuşească şi cu tapetul pătat 
de apă, se află împrăştiate nişte reviste. Nu vede prea bine fără 
ochelari şi abia distinge copertele pornografice. Abia dacă zăreşte 
sticlele de apă minerală şi ambalajele de mâncare răspândite şi ele 
peste tot. Între saltea şi peretele dărăpănat se află un mic pantof sport, 
de copil. Ev l-a ridicat de nenumărate ori şi l-a ţinut în mână, 
întrebându-se ce semnifică şi cui i-a aparţinut, temându-se că fetiţa ar 
putea fi moartă. Uneori, Ev ţine pantoful la spate când el intră în 
cameră, temându-se că i-l va lua. Este tot ce are. 

Niciodată nu poate dormi mai mult de o oră sau două şi nu are 
habar cât timp se scurge. De fapt, timpul nu mai există pentru ea. 
Lumina cenuşie pătrunde prin fereastra spartă de pe cealaltă parte a 
încăperii şi nu poate vedea soarele. Acum miroase a ploaie. 

Nu ştie ce a făcut el cu Kristin şi cu băieţii. Nu ştie ce le-a făcut. Îşi 
aminteşte ca prin ceaţă primele ore, acele ceasuri ireale, când el i-a 
adus apă şi mâncare şi s-a holbat la ea pe întuneric şi era la fel 
întunecat ca bezna, întunecat ca un spirit întunecat, pândind din 
cadrul uşii. 

Cum te simţi? a întrebat-o el cu glas moale şi rece. Cum te simţi când 
ştii că o să mori? 

În încăpere este permanent întuneric. Se întunecă şi mai mult când el se 
află înăuntru. 

Nu mă tem. Sufletul nu mi-l poţi atinge. 

Cere-ţi iertare. 

Nu-i prea târziu să te căieşti. Dumnezeu îţi va ierta până şi cel mai 
cumplit păcat dacă te umileşti şi te căieşti. 

Dumnezeu e femeie. Eu sânt Mâna ei. Spune că regreţi. 

Blasfemnie. Să-ţi fie ruşine. N-am făcut nimic de care să-mi pară râu. 

O să te învăţ ruşinea. O să-ţi ceri iertare la fel ca ea. 

Kristin? 

Apoi el a plecat, iar Ev a auzit voci din altă parte a casei. N-a distins 
ce se vorbea, dar el îi spunea ceva lui Kristin, sigur. I se adresa unei 
femei. Ev n-a reuşit să distingă, dar i-a auzit vorbind. N-a înţeles 
vorbele şi-şi aminteşte de paşi târâş şi glasuri de cealaltă parte a 
zidului, iar apoi a auzit-o pe Kristin şi-a dat seama că era ea. Când se 
gândeşte mai bine, se întreabă totuşi dacă nu cumva a visat totul. 

Kristin! Kristin! Sunt aici! Aici! Să nu-ndrăzneşti să-i faci vreun rău! 

Îşi aude propria voce în gând, dar poate c-a fost un vis. 

Kristin? Kristin? Răspunde-mi! Să nu-ndrăzneşti să-i faci vreun rău! 


Apoi a auzit din nou discuţii, deci nu s-a înşelat. Dar nu este sigură. 
Poate a visat. O fi visat că i-a auzit târşâitul bocancilor de-a lungul 
holului şi apoi uşa principală închizându-se. Toate acestea se puteau 
petrece în minute, probabil ore. Poate a auzit un motor de maşină. 
Poate a fost un vis, o amăgire. Ev a stat în picioare pe întuneric, 
simțind cum inima îi palpită şi a ascultat să audă glasul lui Kristin şi al 
băieţilor, dar, nimic. A strigat până când gâtul a început să o ardă şi 
abia mai putea vedea ori respira. 

Ziua a venit şi s-a terminat, iar forma lui întunecată apare cu pahare 
din hârtie cerată, aducând apă şi ceva de mâncare, iar silueta lui 
întunecată stă locului şi o urmăreşte, iar ea nu-i poate vedea faţa. Nu 
i-a zărit-o niciodată, nici măcar prima oară, când el a intrat în casă. 
Poartă o glugă neagră, cu găuri tăiate în dreptul ochilor, o glugă 
asemănătoare unei feţe de pernă, lungă şi largă peste umeri. Îi place 
să o împungă cu ţeava puștii de parcă ar fi un animal de la grădina 
zoologică, de parcă ar avea curiozitatea de a vedea ce va face într-o 
astfel de situaţie. O împunge cu ţeava în părţile intime şi îi urmăreşte 
reacţiile. 

Să-ţi fie ruşine, spune Ev de fiecare dată când o împunge. Mă poţi 
răni, dar n-ai cum să-mi atingi sufletul, el îi aparține lui Dumnezeu. 

Ea nu-i aici. Eu sunt Mâna ei. Cere-ţi iertare. 

Dumnezeul meu este un Dumnezeu gelos. „Să nu ai alţi Dumnezei afară 
de Mine!” 

Ea nu-i aici şi o împunge cu ţeava puştii, uneori atât de tare încât îi 
lasă cercuri perfecte, de culoare închisă, pe piele. 

Spune că-ţi pare rău, o îndeamnă el. Ev stă pe salteaua împuţită, care 
e gata să putrezească. A mai fost folosită într-un mod oribil, e rigidă şi 
pătată cu ceva negru, iar ea se află acolo, în camera mizeră, lipsită de 
aer, plină de gunoaie, trăgând cu urechea şi încercând să gândească, 
ascultând, rugându-se şi strigând după ajutor. Nimeni nu-i răspunde. 
Nimeni n-o aude şi ea se întreabă unde se află. Unde este casa asta din 
care nimeni n-o aude? 

Nu poate evada, din cauza modului inteligent în care el a îndoit şi 
răsucit umeraşe de haine în jurul încheieturilor şi gleznelor ei, cu 
frânghii printre ele şi le-a legat apoi de o grindă a tavanului ce stă 
coşcovit, de parcă ar fi o marionetă grotescă, plină de vânătăi şi de 
pişcături de insecte şi cu iritaţii ale pielii; are mâncărimi şi dureri pe 
tot corpul dezgolit. Cu un efort, se poate ridica în picioare. Se dă jos 
de pe saltea ca să-şi golească băşica udului şi restul. Când o face, 
durerea e sfâşietoare şi aproape că leşină. 

Face totul pe întuneric. A ajuns să şi vadă pe întuneric, îi aude 
respiraţia pe întuneric. E o siluetă întunecată. E Satana. 

— Ajută-mă, Doamne, spune ea către fereastra spartă, către cerul 
cenuşiu de dincolo de ea, către Dumnezeu de dincolo de cer, undeva 


în raiul Lui. Doamne, ajută-mă! 

Scarpetta aude mugetul îndepărtat al unei motociclete cu două ţevi 
de eşapament, foarte zgomotoase. 

Încearcă să se concentreze, timp în care motocicleta se apropie şi 
trece prin dreptul clădirii, îndreptându-se către parcarea facultăţii. Se 
gândeşte la Marino şi se întreabă dacă va trebui să-l concedieze. Nu 
ştie sigur dacă are acest drept. 

Tocmai le explică celor prezenţi că în casa lui Laurel Swift existau 
două telefoane, însă amândouă fuseseră decuplate, iar cordoanele de 
legătură lipseau. Laurel îşi lăsase telefonul mobil în maşină, spunând 
că nu a găsit mobilul fratelui său, aşa că nu a avut cum să cheme 
ajutoare. Intrând în panică, a ieşit din casă şi a făcut semn unui 
automobilist să oprească. Nu s-a întors înăuntru decât la sosirea 
poliţiei, iar în acel moment s-a constatat şi dispariţia puștii. 

— Acestea sunt informaţiile primite de la doctorul Bronson, spune 
Scarpetta. Am discutat cu el în câteva rânduri şi-mi pare rău, dar nu 
deţin alte amănunte. 

— Cordoanele telefoanelor. Au mai apărut după aceea? 

— Nu ştiu, spune ea, deoarece Marino n-a informat-o. 

— Se poate ca Johnny Swift să le fi scos, ca să fie sigur că nu se vor 
putea chema ajutoare în caz că nu murea pe loc, asta presupunând că 
avem o sinucidere, sare Joe cu unul dintre scenariile lui pline de 
imaginaţie. 

Scarpetta nu-i răspunde, întrucât nu ştie decât ceea ce i-a comunicat 
doctorul Bronson în stilul lui confuz şi dezlânat. 

— Mai lipsea ceva din casă? În afară de cablurile telefoanelor, 
mobilul mortului şi puşcă? De parcă astea n-ar fi de ajuns. 

— Va trebui să-l întrebi pe Marino, spune ea. 

— Cred c-a sosit. Doar dacă nu mai există altcineva cu o motocicletă 
care face zgomot cât o navetă spaţială. 

— Mă mir că Laurel n-a fost acuzat de crimă, dacă vreţi părerea 
mea, zice Joe. 

— Nu poţi acuza pe cineva de crimă dacă nu stabileşti modul în 
care a survenit decesul, îi răspunde Scarpetta. Modul urmează a fi 
determinat şi nu există suficiente probe pentru a schimba soluţia în 
sinucidere ori omucidere, ori accident, deşi nu văd cum ar putea fi 
vorba de accident aici. Dacă nu stabilim cauzele decesului ca să-l 
mulţumim pe doctorul Bronson, va schimba încadrarea, clasificând 
decesul ca survenind din cauze necunoscute. 

Se aud sunete de paşi apăsaţi pe mocheta din hol. 

— A dispărut orice idee de bun-simţ, spune Joe. 

— Modul în care a murit o persoană nu se stabileşte pe baza 


bunului-simţ, spune Scarpetta, dorindu-şi ca Joe să-şi păstreze 
comentariile pentru sine. 

Uşa sălii de şedinţe se deschide şi apare Pete Marino, ţinând într-o 
mână o geantă diplomat şi o cutie de gogoşele crocante cu cremă; e 
îmbrăcat în jeanşi negri, cizme negre, vestă neagră din piele cu 
emblema Harley pe spinare, costumaţia lui obişnuită. 

O ignoră pe Scarpetta şi se aşază pe scaunul lui, alături de ea, apoi 
împinge cutia cu gogoşele spre centrul mesei. 

— Eu aş dori să testăm îmbrăcămintea fratelui pentru a vedea ce 
urme de praf de puşcă există, deci ar trebui să punem mâna pe hainele 
purtate în ziua aceea, spune Joe rezemându-se de spătarul scaunului, 
atitudine pe care o adoptă când ţine să domine discuţia, lucru care e 
mai pregnant decât în mod normal atunci când Marino se află în 
preajmă. Să le cercetăm apelând la o radiografiere slabă, la Faxitron, 
microscopie electronică ori spectrometrie. 

Marino rămâne cu privirea asupra lui Joe, de parcă ar dori să-l 
plesnească. 

— Sigur, e posibil să găsim urme provenind din alte surse decât 
împuşcături. Materialele de izolaţie sanitară, bateriile, lubrifianţii 
auto, vopselele. Aşa cum s-a întâmplat în practica mea de laborator de 
luna trecută, spune Joe, în timp ce ridică din cutie o gogoaşă acoperită 
de ciocolată strivită, iar mai toată glazura stă lipită de cutie. Ştii ce s-a 
întâmplat cu ele? 

Îşi linge degetele şi se uită peste masă, la Marino. 

— Aceea a fost o probă practică ciudată, spune Marino. Mă-ntreb de 
unde ţi-a venit o asemenea idee. 

— Voiam să ştiu doar ce s-a întâmplat cu hainele fratelui, spune 
Joe. 

— Cred c-ai vizionat prea multe emisiuni fantastice de medicină 
legală, îi spune Marino, privindu-l drept în faţă. Exces de Harry Potter 
care face poliţie pe ecranul mare şi plat al televizorului tău. Te crezi 
patolog legist, ori ceva pe acolo, avocat, om de ştiinţă, investigator la 
faţa locului, poliţist, Căpitanul Kirk şi lepuraşul de Paşti, toate la 
un loc. 

— Apropo, reconstituirea de ieri a avut un succes monstru, spune 
Joe. Păcat că ţi-a scăpat. 

— Mda, care-i treaba cu hainele, Pete? îl întreabă Vince pe Marino. 
Ştim cu ce era îmbrăcat când a găsit cadavrul fratelui său? 

— Dacă ne luăm după el, nu era îmbrăcat, spune Marino. Cică a 
intrat pe uşa de la bucătărie, a lăsat cumpărăturile pe o masă şi apoi s- 
a dus drept spre baia de lângă dormitor ca să urineze. Asta-i istoria. 
Apoi a făcut duş, pentru că în noaptea precedentă trebuise să lucreze 
la restaurantul pe care-l are şi, când a privit întâmplător pe uşă, a 
văzut puşca zăcând pe podea, în spatele canapelei. În acel moment era 


gol, aşa zice el. 

— Miroase de la o poştă a invenţie, spune Joe cu gura plină. 

— După părerea mea, e probabil vorba de un spărgător care a fost 
surprins, replică Marino. Sau altcineva care a fost surprins. Un doctor 
bogat poate avea o relaţie cu o persoană nepotrivită. Mi-a văzut 
cineva jacheta Harley? Era neagră, cu un craniu şi oase încrucişate pe 
un umăr şi drapelul american pe celălalt. 

— Unde ai purtat-o ultima oară? 

— Mi-am scos-o în hangar mai zilele trecute, când eu şi Lucy 
făceam nişte fotografii aeriene. Când m-am întors, dispăruse. 

— N-am văzut-o. 

— Nici eu. 

— Drace! Şi m-a costat o groază. Aplicațiile erau făcute la comandă. 
La naiba! Dacă mi-a furat-o cineva... 

— Pe aici nu se fură, spune Joe. 

— Zău? Nici idei nu se fură? face Marino şi-l fulgeră cu privirea. 
Asta-mi aminteşte de ceva, i se adresează el lui Scarpetta, fiindcă tot 
vorbim de reconstituiri... 

— Nu despre asta discutam, precizează ea. 

— Am venit aici ca să spun câteva lucruri despre asta. 

— Altă dată. 

— Am câteva idei bune, le-am lăsat pe biroul tău, într-un dosar, îi 
spune Marino lui Scarpetta. Să-ţi ofer ceva interesant de rumegat pe 
durata vacanței. Mai ales că probabil vei rămâne înzăpezită acolo şi te 
vom revedea la primăvară. 

Ea îşi stăpâneşte iritarea, încearcă să o ţină secretă, sperând că 
nimeni nu va băga asta de seamă. Marino tulbură în mod deliberat 
şedinţa de lucru şi o tratează în acelaşi fel ca acum cincisprezece ani, 
când ea era examinator medical şef în Virginia, o femeie într-o lume a 
bărbaţilor, o femeie cu o poziţie, a socotit Marino, deoarece ea a 
absolvit medicina, dar şi dreptul. 

— Cazul Swift ar constitui o reconstituire perfectă, aşa cred, spune 
Joe. Detectarea de urme de praf de puşcă şi spectrometria radiologică, 
dar şi alte constatări, dau rezultate diferite. Să vedem dacă studenţii 
îşi vor da seama. Pariez că nici unul n-a auzit de efectul bilei de 
biliard. 

— Eu n-am nevoie de chibiţi, spune Marino, ridicând glasul. M-a 
auzit cineva dorindu-mi o mulţime de gură-cască? 

— Păi, îmi ştii părerea despre creativitatea ta, îi spune Joe. Cinstit 
să fiu, e periculoasă. 

— Nu dau doi bani pe părerea ta. 

— Norocul nostru că Academia nu e falimentară. Se putea ajunge la 
o despăgubire costisitoare, spune Joe, de parcă nu i-ar trece prin 
minte că într-o bună zi Marino ar putea mătura podeaua cu el. După 


ce ai reuşit tu, am avut mare noroc. 

În vara precedentă, una dintre scenele de omucidere traumatizase o 
cursantă, care apoi părăsise Academia, ameninţase că va intenta 
proces, însă nimeni nu mai auzise de ea de atunci încoace. Scarpetta şi 
personalul ei sunt în pragul nebuniei când e vorba să îi permită lui 
Marino să participe la instruire, fie că e vorba de scene mimate, de iad 
ori de alt gen, ori chiar de simple prelegeri. 

— Să nu-ţi închipui că nu ţin seama de ceea ce s-a petrecut, atunci 
când fac reconstituiri, continuă Joe. 

— Scene create de tine? spune Marino cu glas apăsat. Te referi la 
ideile acelea pe care le-ai furat de la mine? 

— Eu le consider răsuflate. N-am nevoie să fur ideile nimănui, cu 
atât mai puţin pe ale tale. 

— Serios? Crezi că nu-mi recunosc propriile rahaturi? Nu ştii 
destule ca să inventezi chestii la fel ca mine, doctore patolog în 
devenire. 

— Ajunge, intervine Scarpetta. A ridicat glasul. Eu spun că ajunge. 

— Am o idee grozavă, cu un cadavru considerat a fi victima unui 
atac armat comis din maşină, spune Joe, dar când se recuperează 
glonţul, acesta prezintă un şablon de reţea în plumb, deoarece victima 
a fost ucisă printr-un ecran de protecţie din geamul maşinii, iar corpul 
i-a fost azvârlit... 

— Ăsta-i cazul meu! explodează Marino şi dă cu pumnul în masă. 

Indianul seminole are un camion alb şi rablagit, încărcat cu coceni 
de porumb, parcat la o oarecare distanță de pompele de benzină. Hog 
îl urmăreşte de câtva timp. 

— Mi-a furat cineva portofelul şi telefonul mobil, cred că s-a- 
ntâmplat cât am fost la duş, tocmai spune omul la telefonul cu fise, 
stând cu spatele către benzinăria CITGO şi către camioanele de mare 
tonaj care huruie intrând şi ieşind de la alimentare. 

Hog nu-şi trădează amuzamentul când îl aude răcnind plin de iritare 
că va trebui să rămână acolo peste noapte, plângându-se şi blestemând 
pentru că va fi silit să doarmă în cabina camionului; nu are telefon şi 
nici bani pentru o cameră de motel. Nu are bani nici de duş şi, oricum, 
preţul a crescut la cinci dolari, iar asta înseamnă mult, mai ales că nu 
se oferă nimic altceva, nici măcar săpun. Unii bărbaţi intră câte doi, 
beneficiind de o reducere de preţ, după care dispar îndărătul unui 
gard de pe latura vestică a magazinului alimentar CITGO, unde-şi pun 
hainele grămadă pe o bancă, apoi intră într-un spaţiu minuscul, 
iluminat sărăcăcios, unde se află un singur duş şi o scurgere mare şi 
ruginită în mijlocul podelei. 

În duş este întotdeauna ud pe jos. Para duşului picură tot timpul, iar 
robinetele scârţâie când sunt răsucite. Bărbaţii îşi aduc săpunul, 
şamponul, pasta de dinţi şi periuţa, de obicei în câte o pungă de 
plastic. Îşi aduc şi propriile prosoape. Hog nu a făcut niciodată duş 
acolo, dar s-a uitat la hainele oamenilor, închipuindu-şi ce s-ar putea 
afla în buzunarele lor. Bani. Celulare. Uneori, droguri. Femeile fac duş 
într-un spaţiu organizat la fel, în partea de est a magazinului. Ele nu 
intră niciodată câte două, indiferent de reducerea de preţ şi, pline de 
nervozitate, se grăbesc să se spele, ruşinate de goliciunea lor şi 
îngrozite că cineva ar putea intra peste ele, că vreun bărbat masiv, 
puternic, ar putea să le facă ce doreşte. 

Hog formează numărul 800 pe care îl ia de pe cartonul verde pe 
care îl ţine împăturit în buzunarul de la spate al pantalonilor, unul de 
formă rectangulară, lung probabil de aproape douăzeci de centimetri, 
având o gaură mare şi o tăietură la un capăt, astfel încât să poată fi 
agăţat de clanţa unei uşi. Pe cartelă sunt scrise diverse informaţii şi 
desenul unei lămâi îmbrăcate în cămaşă tropicală şi cu ochelari de 
soare. Hog îndeplineşte dorinţa lui Dumnezeu. El este Mâna lui 
Dumnezeu şi face lucrarea Sa. Dumnezeu are un IQ de 150. 

— Vă mulţumim că aţi apelat Programul de Eradicare a Bolilor la 
Citrice, se aude înregistrarea pe care o cunoaşte deja. Apelul 
dumneavoastră ar putea fi înregistrat, pentru o calitate mai bună a 
serviciilor. 


Vocea femeii continuă să spună că, dacă a apelat ca să anunţe 
daune în Palm Beach, comitatele Dade, Broward sau Monroe, să 
tasteze altă cifră în continuare. Hog îl urmăreşte pe seminole urcându- 
se în cabina camionului său, iar cămaşa roşie îi aminteşte de un 
țapinar, cel sculptat lângă uşa de intrare în Magazinul de Crăciun. 
Formează numărul sugerat de vocea înregistrată. 

— Departamentul Agriculturii, îi răspunde o femeie. 

— Aş vrea să stau de vorbă cu un inspector de citrice, vă rog, spune 
el şi priveşte lung la indianul seminole şi se gândeşte la lupte cu 
aligatori. 

— Cu ce vă pot fi de folos? 

— Sunteţi inspector? întreabă el şi îşi aduce aminte de aligatorul pe 
care l-a văzut în urmă cu vreo oră pe malul canalului îngust care se 
întinde de-a lungul autostrăzii South 27. 

A luat asta drept semn de bun augur. Aligatorul avea cel puţin un 
metru şi jumătate, era foarte întunecat şi uscat şi nu-l interesau 
camioanele mari cu cherestea care treceau huruind. Hog ar fi oprit 
dacă ar fi avut loc pe marginea autostrăzii. S-ar fi uitat la animal, ar fi 
urmărit felul netemător în care trata viaţa, tăcut şi calm, dar pregătit 
oricând să se arunce în apă ori să atace vreo pradă neatentă, ca să o 
târâie la fundul canalului, unde s-ar îneca şi putrezi, numai bună de 
mâncat mai târziu. Ar fi privit îndelung la aligator, dar nu putea ieşi 
în siguranţă de pe autostradă şi, în plus, se afla în misiune. 

— Vreţi să anunţaţi ceva? îl întreabă femeia. 

— Lucrez pentru un serviciu de întreţinere a peluzelor şi am 
observat întâmplător ulceraţii la frunzele unui lămâi într-o curte cam 
la o stradă de locul unde am tuns iarba ieri. 

— Îmi puteţi da adresa? 

Îi recită o adresă din zona West Lake Park. 

— Îmi spuneţi cum vă numiţi? 

— Aş prefera să rămân anonim. S-ar putea să am necazuri cu şeful 
meu. 

— Cum doriţi. Aş vrea să vă pun câteva întrebări. Aţi intrat în acea 
curte unde consideraţi că aţi observat pomii cu ulceraţii? 

— Curtea e deschisă, de aceea am pătruns acolo, pentru că am văzut 
mulţi pomi frumoşi, garduri vii şi multă iarbă şi mă gândeam că poate 
mă angajez să tai iarba dacă ar avea cineva nevoie de asta. Apoi am 
remarcat frunze cu un aspect ciudat. Câţiva pomi au frunze cu mici 
leziuni. 

— Aţi observat cumva şi o margine cu aspect apos în jurul vreuneia 
dintre aceste leziuni? 

— Am impresia că aceşti copaci s-au infectat recent, poate de aceea 
au scăpat  neobservaţi la inspecţiile de rutină făcute de 
dumneavoastră. Mă îngrijorează grădinile alăturate. Şi acolo sunt 


lămâi care, după aprecierea mea, se află la mai puţin de şase sute de 
metri de cei infectați, ceea ce înseamnă că probabil sunt infectați şi ei, 
iar citricele din alte grădini se găsesc la mai puţin de şase sute de 
metri depărtare. Şi tot aşa, în toată zona aceea. Sper că înțelegeţi 
îngrijorarea mea. 

— Ce vă face să credeţi că inspecţiile noastre de rutină nu au 
depistat problemele pe care le menţionaţi? 

— Nimic nu arată că aţi fi trecut pe acolo. Eu lucrez cu citrice de 
multă vreme, mai toată viaţa am lucrat la firme de întreţinere a 
peluzelor. Am văzut tot ce se poate mai rău, livezi întregi au trebuit 
arse. Oamenii au rămas pe drumuri. 

— Aţi observat leziuni şi pe fructe? 

— Cum vă explicam, se pare că boala este în etapa de debut, da, de 
debut. Am văzut livezi întregi arse din cauza leziunilor. Zeci de vieţi 
ruinate. 

— Când aţi intrat în curtea în care consideraţi că aţi văzut frunze cu 
leziuni, aţi făcut dezinfecţia la plecare? îl întreabă femeia, iar lui Hog 
nu-i place tonul ei. 

Nu o place. E proastă şi tiranică. 

— Sigur că am făcut decontaminarea. Lucrez în domeniu de multă 
vreme. Întotdeauna mă pulverizez pe mine şi pe sculele mele cu 
GX-1027, conform reglementărilor. Ştiu ce se întâmplă. Am văzut 
livezi mari distruse, arse şi abandonate. Oameni rămaşi fără nimic. 

— Scuzaţi-mă... 

— Se întâmplă lucruri foarte urâte. 

— lertaţi-mă... 

— Oamenii trebuie să ia bolile astea în serios, spune Hog. 

— Ce număr de înmatriculare are vehiculul dumneavoastră, cel pe 
care-l folosiţi pentru întreţinerea peluzelor? Presupun că aveţi un 
abţibild negru cu galben, conform legii, în partea stângă a parbrizului. 
Am nevoie de acel număr. 

— Ce importanţă are numărul acela? îi spune el inspectoarei, care 
se crede mai importantă şi mai puternică decât el. Vehiculul aparţine 
patronului meu şi o să am necazuri dacă află că am dat acest telefon. 
Dacă află lumea că acest serviciu de întreţinere a peluzelor anunţă 
boli ale citricelor, lucru ce ar putea duce la distrugerea tuturor 
arborilor din zonă, ce credeţi că se va alege de afacerea noastră? 

— Am înţeles, domnule. Dar este important să-mi spuneţi numărul 
acela pentru evidenţele noastre. Şi aş dori o modalitate de a vă 
contacta, în caz de nevoie. 

— Nu, spune el. O să-mi pierd slujba. 

Benzinăria CITGO este plină de camionagii care-şi parchează 
maşinile în spatele magazinului alimentar, către o latură a 
restaurantului Chickee Hut, aliniindu-le la marginea pădurii, ca să 
doarmă în cabine şi probabil să facă sex acolo. 

Camionagiii mănâncă la Chickee Hut, care e scris anapoda, pentru 
că oamenii care merg acolo sunt nişte ignoranţi şi probabil că nici nu 
ştiu ce înseamnă. Chickee este un cuvânt în limba seminolilor şi nici 
măcar indienii nu-s în stare să-l scrie corect. 

Camionagiii neştiutori trăiesc de la mână pân” la gură şi trag acolo 
ca să-şi cheltuiască banii la magazinul alimentar, unde găsesc din 
belşug combustibil, bere, hot dogs şi trabucuri şi o gamă largă de 
bricege în cutii de sticlă. Pot juca biliard la sala de jocuri Golden Tee 
şi mai pot să-şi repare tractoarele la atelierul CB, care se ocupă şi de 
antene şi de vulcanizare. CITGO oferă service complet într-o zonă 
pustie, unde oamenii vin şi pleacă, văzându-şi de treburile lor. Nimeni 
nu-l deranjează pe Hog. Oamenii abia dacă se uită la el, pentru că e 
vânzoleală mare şi nimeni nu manifestă vreun interes, cu excepţia 
unui individ care lucrează la restaurantul Chickee Hut. 

Acesta se află în spatele unui gard din sârmă de la marginea 
spaţiului de parcare. Inscripţiile prinse pe gard anunţă că persoanele 
care se prostituează vor fi deferite justiţiei, singurii câini admişi sunt 
cei din genul canis domesticus, iar animalele sălbatice pătrund în acea 
zonă pe risc propriu. Noaptea sunt destule animale sălbatice, dar Hog 
nu are de unde să ştie asta din proprie experienţă, deoarece el nu-şi 
risipeşte bani în sala de jocuri, nici la biliard şi nici la tonomat. Nu 
bea. Nu fumează. Nu vrea să facă sex cu nici una dintre femeile de la 
CITGO. 

Arată dezgustător cu fustele lor scurte şi bluzele mulate pe corp, cu 
fețele stridente de prea mult machiaj ieftin şi de prea mult stat în 
soare. Ele aşteaptă în restaurantul în aer liber sau la bar, care nu este 
decât un acoperiş din frunze de palmier şi o tejghea din lemn zgâriat, 
în faţa căruia sunt aşezate opt scaune înalte. Fetele mănâncă 
specialităţi precum costiţă la grătar şi chifteluţe şi fripturi ţărăneşti şi 
beau. Mâncarea este bună şi gătită în faţa clientului. Hog preferă 
carnaţii, care costă doar patru dolari. Un sandvici cu caşcaval face trei 
dolari şi un sfert. Femei de două parale, dezgustătoare, unor femei ca 
acestea li se întâmplă lucruri rele. Aşa şi merită. 

Parcă şi-o caută singure. 

Ele povestesc tuturor. 

— Aş dori un sandvici cu caşcaval la pachet, îi spune Hog omului de 
la bar. Şi un cârnat aici. 


Bărbatul are pântecele umflat şi poartă un şorţ mânjit cu de toate. 
Trebuie să scoată mereu capace de la sticlele de bere, care picură şi pe 
care le păstrează la gheaţă într-o cadă. Omul burtos l-a mai servit şi cu 
alte ocazii, dar nu pare să-şi amintească de el. 

— Vrei caşcavalul prăjit în acelaşi timp cu cârnatul? întreabă el, 
împingând două sticle de bere către un camionagiu şi femeia lui, 
amândoi deja aproape beţi. 

— Vreau doar ca sandviciul să fie ambalat când o să plec. 

— Te-am întrebat dacă le vrei în acelaşi timp. 

Nu pare iritat, ci de-a dreptul nepăsător. 

— E bine şi aşa. 

— Ce vrei de băut? întreabă burtosul în vreme ce desface altă sticlă 
de bere. 

— Apă simplă. 

— Fi, ce dracu’ mai e şi asta, apă simplă? întreabă cu voce tare 
camionagiul cherchelit, iar doamna lui chicoteşte şi îşi freacă un sân 
de braţul lui gros şi tatuat. Apă pe care o bei simplă? 

— Apă simplă, repetă Hog spre bărbatul gras de la bar. 

— Mie nu-mi place nimic simplu, adevărat, puiule? îngână prietena 
ameţită a camionagiului, prinzându-se mai bine de taburet cu 
picioarele plinuţe ce-i ies din şort, iar sânii mari dau să-i ţâşnească din 
bluza decoltată. 

— Şi încotro mergi? întreabă fata beată. 

— Spre nord, răspunde el. Aşa cred. 

— Fi, ai grijă cum conduci pe aici dacă eşti singur, spune fata 
împleticit. Am auzit că-s o mulţime de nebuni prin zonă. 

— Avem idee pe unde umblă? o întreabă Scarpetta pe Rose. 

— Nu e-n birou şi nici la mobil nu răspunde. Când am vorbit cu el 
după şedinţa de lucru şi i-am spus că vrei să-l vezi, mi-a zis că are de 
rezolvat ceva, iar după aceea se va întoarce, îi reaminteşte Rose. Asta 
s-a întâmplat acum o oră şi jumătate. 

— la ce oră ai spus că trebuie să plecăm spre aeroport? zice 
Scarpetta şi priveşte pe fereastră la palmierii ce se leagănă în rafalele 
de vânt şi se gândeşte din nou că s-ar cuveni să-l concedieze. Vine 
furtuna şi chiar destul de urâtă. Cam aşa se arată. În fine, n-am de 
gând să-l aştept. Trebuie să plec. 

— Zborul e abia la şase şi jumătate, spune Rose şi îi transmite 
câteva mesaje telefonice. 

— Nu înţeleg de ce mă mai deranjez. Ce mă mai agit atât ca să 
discut cu el? 

Scarpetta aruncă o privire la mesaje. Rose se uită la Scarpetta cum 
numai ea ştie. Rămâne tăcută, gânditoare, în cadrul uşii, cu părul alb 
pieptănat peste cap şi prins la spate într-o buclă răsucită, cu taiorul 
cenuşiu demodat, dar elegant şi bine călcat. După zece ani, pantofii 
gri din piele de şopârlă arată tot ca noi. 

— Când vrei, când nu mai vrei să vorbeşti cu el. Ce se întâmplă? 

— Cred c-ar trebui să plec. 

— N-am întrebat ce crezi. Am întrebat ce se întâmplă. 

— Mă întreb ce să fac cu el. Mă tot bate gândul să-l concediez, dar 
mai curând mi-aş da eu demisia decât să fac asta. 

— Ai putea ocupa poziţia de şef, îi reaminteşte Rose. Dacă ai fi de 
acord, l-ar sili pe doctorul Bronson să se pensioneze şi poate ar trebui 
să te gândeşti serios la asta. 

Rose ştie ce spune. Poate părea foarte sinceră când sugerează ceva 
ce, în sinea ei, n-ar dori ca Scarpetta să facă, iar rezultatul este 
previzibil. 

— Nu, mulţumesc, spune Scarpetta cu o hotărâre de neclintit. Am 
mai discutat despre asta şi, în caz c-ai uitat, Marino e unul dintre 
investigatorii lor, aşa că n-aş scăpa de el dacă mi-aş da demisia de la 
Academie şi aş ajunge să lucrez cu program normal la biroul 
medicului legist. Cine e doamna Simister şi despre ce biserică e vorba? 
întreabă ea, nelămurită de unul dintre mesajele telefonice. 

— Nu ştiu cine e, dar mi-a vorbit de parcă te-ar fi cunoscut. 

— N-am auzit de ea. 

— A telefonat acum câteva minute şi a zis că vrea să discute cu tine 
despre o familie care a dispărut din zona West Lake Park. N-a lăsat 
nici un număr, a zis că va reveni. 


— Ce familie dispărută? Aici, la Hollywood? 

— Aşa a zis. Să vedem, zbori din Miami, din nefericire. Cel mai 
prost aeroport din lume. Aş spune că nu e nevoie să plecăm... mda, 
doar ştii traficul de acolo. Poate c-ar fi cazul să pornim cam pe la 
patru. Dar nu mai plec nicăieri decât după ce verific rezervarea. 

— Eşti sigură că am la clasa întâi? Şi să nu fi fost anulată din nou. 

— Am rezervarea tipărită, dar va trebui să te înregistrezi, pentru că 
e făcută în ultimul moment. 

— Nu-mi vine să cred. Întâi anulează rezervarea, iar acum e făcută 
în ultimul moment pentru că a trebuit s-o refac? 

— Acum totul e bine. 

— Nu te supăra, Rose, dar aşa ai spus şi luna trecută. Şi, de fapt, 
numele meu nu era în computer şi aşa am ajuns să călătoresc la clasa 
turist. Atâta drum, până la Los Angeles. Şi uite ce s-a întâmplat ieri. 

— Primul lucru pe care l-am făcut dimineaţă a fost să confirm. O s-o 
fac din nou. 

— Crezi că situaţia asta e din cauza scenelor de iad create de 
Marino? Poate că din cauza asta se poartă aşa. 

— Am impresia că simte că l-ai exclus după treaba aceea, că nu mai 
ai încredere în el şi nu-l mai respecţi. 

— Cum să mă încred în judecata lui? 

— Încă nu mi-e clar ce a făcut, îi răspunde Rose. Am dactilografiat 
chiar eu acea scenă şi am tipărit-o la fel cum procedez cu toate şi, aşa 
cum ţi-am mai spus, scenariul lui nu cuprindea un ac de seringă în 
buzunarul acelui bărbat mare şi gras. 

— EL a stabilit totul. A supravegheat realizarea scenei. 

— EI jură că altcineva a strecurat acul în buzunarul mortului. 
Probabil că ea a făcut-o. Pentru bani pe care, din fericire, nu i-a 
căpătat. Nu-l învinuiesc pe Marino pentru felul cum se simte. Scenele 
acestea au fost ideea lui, iar acum doctorul Amos le face singur şi se 
bucură de tot felul de atenţii din partea cursanților, în vreme ce 
Marino e tratat ca un... 

— Nici nu se poartă frumos cu studenţii. Chiar din prima zi a fost 
aşa. 

— Fi, acum e şi mai rău. Cursanţii nu-l cunosc şi-l consideră un 
dinozaur iritabil, un fost care s-a scrântit. Iar eu ştiu ce înseamnă să fii 
tratat ca un scrântit bătrân, ori, mai grav, să te simţi astfel. 

— Eşti orice, numai o fostă nu. 

— Măcar eşti de acord că am îmbătrânit, spune Rose şi se retrage pe 
uşă, adăugând: Mai fac o încercare de a-l găsi. 


Aflat în camera 112 a motelului Last Stand, Joe stă la biroul ieftin 
aşezat în faţa patului de proastă calitate şi verifică în computer 
rezervarea pentru Scarpetta, notându-şi numărul zborului şi alte 


informaţii. Apoi apelează linia aeriană. 

După cinci minute cât trebuie să aştepte, ajunge să se adreseze unei 
persoane în carne şi oase. 

— Doresc să schimb o rezervare, spune el. 

Recită informaţiile, apoi schimbă rezervarea la clasa turist, cât mai 
în spatele avionului posibil, de preferinţă un loc la mijloc, deoarece 
şefa lui nu suportă ferestrele şi intervalul de trecere. La fel cum a 
procedat cu atâta succes ultima oară, când ea a plecat la Los Angeles. 
I-ar putea anula din nou rezervarea. Însă aşa e mai amuzant. 

— Da, domnule. 

— Se poate la clasa economic? 

— Nu, domnule, pentru o modificare atât de aproape de ora plecării 
va trebui să treceţi pe la ghişeul rezervări din nou. 

Uşurat, închide şi şi-o imaginează pe atotputernica Scarpetta 
îngrămădită între două persoane necunoscute, poate chiar doi grăsani 
puturoşi pe care să-i suporte vreme de trei ore. Zâmbeşte, apoi 
conectează un înregistrator digital la receptorul telefonului, care este 
un sistem hibrid. Aparatul de aer condiţionat face zgomot destul de 
puternic, dar efectul nu se simte. Îi este neplăcut de cald şi percepe 
mirosul slab de carne intrată în putrefacție, de la o scenă recentă de 
iad care a inclus carne crudă de porc, ficat de vită şi piele de pui, 
rulate într-un covor şi ascunse sub podea, chiar dedesubtul unui 
dulap. 

A programat exerciţiul imediat după un prânz special pe care l-a 
trecut în contul Academiei, care a cuprins cotlete fripte şi orez şi care 
a avut ca urmare faptul că unii dintre cursanţi au început să se înece 
de greață când legătura împuţită a fost descoperită zemuind de 
lichidele rezultate din putrefacție şi plină de viermi. În graba lor de a 
recupera ceea ce simula rămăşiţe umane şi de a curăța scena, 
membrilor Echipei A le-a scăpat din vedere o bucăţică de unghie care 
era tot sub podea, pierzându-se în zeama împuţită şi, aşa cum s-a 
dovedit, aceasta era singura probă care ar fi putut dezvălui identitatea 
ucigaşului. 

Joe îşi aprinde un trabuc şi îşi aminteşte cu plăcere de succesul 
acelei reconstituiri, succes cu atât mai răsunător cu cât a stârnit 
revolta lui Marino, care a insistat că Joe a furat din nou o idee de-a 
lui. Masivul poliţist-ţărănoi mai are până să-şi dea seama că alegerea 
făcută de Lucy, a unui sistem de monitorizare a comunicaţiilor care se 
interfaţează cu centrala Academiei, înseamnă, având o poziţie relativ 
privilegiată, că oricine poate controla pe cine vrea, în orice mod 
imaginabil. 

Lucy a dat dovadă de neglijenţă. Descurcăreaţă superagentă Lucy și- 
a uitat un Treo — un dispozitiv de comunicaţii de mici dimensiuni, 
ultrasofisticat, care îi slujea de agendă personală, telefon celular, e- 


mail, aparat foto şi multe altele — într-unul dintre elicopterele ei. Asta 
s-a întâmplat cu aproape un an în urmă. Abia îşi începuse stagiatura 
când a avut acel noroc nesperat; se afla în hangar cu o cursantă, una 
extrem de drăguță şi îi arăta elicopterele lui Lucy când, întâmplător, a 
observat un Treo în aparatul Bell 407. 

Acel Treo îi aparţinea lui Lucy. lar ea rămăsese conectată încă. Nici 
n-a avut nevoie de parola ei ca să acceseze tot ce conţinea 
dispozitivul. L-a păstrat cât să descarce toate fişierele, după care l-a 
aşezat înapoi în elicopter, aproape ascuns sub o banchetă, unde Lucy 
l-a găsit ceva mai târziu în cursul aceleiaşi zile, fără să-şi dea seama ce 
se întâmplase. Şi nici până acum ştia că se întâmplase ceva. 

Joe are parolele, zeci de parole, inclusiv pe cea a administratorului 
de sistem, ceea ce îi permite ei, iar acum şi lui, să aibă acces la 
sistemele computerizate şi de telecomunicaţii ale sediilor regionale din 
Florida, la sediile centrale din Knoxville, birourile-satelit din New 
York şi Los Angeles, la Benton Wesley şi la studiul său strict secret 
PRĂDĂTOR şi la tot ce acesta şi Scarpetta îşi încredinţează unul 
altuia. Joe poate redirecţiona fişiere şi e-mailuri, poate procura 
numerele de telefon date la secret ale oricărei persoane care a avut 
vreodată treabă cu Academia, poate crea un haos de nedescris. 
Perioada de lucru ca intern se va încheia peste o lună, iar până la 
plecare, pe care o va marca aşa cum se cuvine, ar putea face în aşa fel 
încât Academia să sufere o implozie, oamenii de aici să se deteste unii 
pe alţii, dar mai ales bruta aceea de Marino şi dominatoarea Scarpetta. 

Este uşor să monitorizeze linia telefonică a marelui fraier, să 
activeze microfonul de la telefon, astfel încât să aibă o „ureche” chiar 
în cameră. Marino dictează totul, inclusiv scenele lui de iad, iar Rose 
le dactilografiază pentru că el scrie cu greşeli de ortografie, nu se 
pricepe la gramatică, citeşte cu greutate şi, practic, este un analfabet. 

Joe simte un val de euforie şi stinge trabucul într-o cutie de Coke, 
după care se conectează la sistemul centralei telefonice. Accesează 
linia telefonică din biroul lui Marino şi activează microfonul ca să afle 
dacă el este în încăpere şi pune ceva la cale. 

Când a acceptat funcţia de consultant de patologie legală în cadrul 
proiectului PRĂDĂTOR, Scarpetta nu s-a arătat entuziasmată. L-a 
prevenit pe Benton, a încercat să-l determine să renunţe, i-a reamintit 
în mod repetat că subiecţii studiului nu se sinchisesc dacă oamenii cu 
care vorbesc sunt medici, psihologi, ori profesori la Harvard. 

— Or să-ţi rupă gâtul sau te vor da cu capul de pereţi aşa cum ar 
proceda cu oricine altul, spusese ea. Nu există ceva care să se cheme 
imunitate perfectă. 

Am stat toată viaţa în preajma unor asemenea oameni, îi răspunsese el. 
Cu asta mă ocup. 

Dar n-ai făcut asta într-un astfel de mediu. Nu la un spital psihiatric al 
VIP-urilor, care de când se ştie nu a avut treabă cu ucigaşi condamnaţi. Nu 
doar că vrei să priveşti în abis, dar mai instalezi şi lumini şi lifturi acolo, 
Benton. 

Prin peretele comun, o aude pe Rose vorbind în biroul ei. 

— Unde Dumnezeu ai fost? spune ea. 

— Hei, când te iau o dată la plimbare? îi răspunde Marino cu glas 
puternic. 

— Ţi-am spus că nu mă urc pe chestia aia. Cred că telefonul ţi-e 
defect. 

— Mereu am fantezii, visându-te îmbrăcată cu o jachetă neagră de 
piele. 

— Te-am căutat şi nu erai în birou. Ori, cel puţin, nu ai vrut să 
deschizi. 

— N-am fost acolo deloc, toată dimineaţa. 

— Dar ledul de linie e aprins. 

— Banu e. 

— A fost acum câteva clipe. 

— lar mă verifici? Am impresia că ţi-am căzut cu tronc, Rose. 

Marino continuă discuţia cu glas vesel, în vreme ce Scarpetta 
analizează un e-mail primit de la Benton, un nou anunţ de recrutare 
care va fi publicat în The Boston Globe şi pe Internet. 


STUDIU RMN PENTRU ADULŢI SĂNĂTOŞI 

CERCETĂTORII FACULTĂŢII DE MEDICINĂ HARVARD STUDIAZĂ ÎN PREZENT 
STRUCTURA ŞI FUNCȚIONAREA CREIERULUI LA ADULŢII SĂNĂTOŞI, LA CENTRUL 
DE TOMOGRAFIE AL SPITALULUI MCLEAN DIN BELMONT, MASSACHUSETTS 


— Du-te acum. Doctorul Scarpetta te aşteaptă şi iar ai întârziat. 

O aude pe Rose dăscălindu-l pe Marino în felul ei ferm, dar 
afectuos. 

— Mai bine ai renunţa la scenele astea cu dispariţia. 


PUTEŢI PARTICIPA LA STUDIU DACĂ: 

+ SUNTEŢI BĂRBAT CU VÂRSTA ÎNTRE ŞAPTESPREZECE ŞI PATRUZECI ŞI CINCI 
DE ANI 

* VĂ PUTEŢI PREZENTA LA SPITALUL MCLEAN PENTRU CINCI ŞEDINŢE 

* NU AŢI SUFERIT TRAUME CRANIENE ŞI NU CONSUMAŢI DROGURI E 

* NU AŢI FOST DIAGNOSTICAT CU SCHIZOFRENIE ORI TULBURARE BIPOLARA 


Scarpetta parcurge rapid restul anunţului, ajungând şi la partea 
bună a mesajului, un post-scriptum de la Benton: 


Vei rămâne uimită să constaţi câţi oameni se consideră normali. Aş vrea ca ninsoarea 
să se oprească. Te iubesc. 


Cu masivitatea lui, Marino umple cadrul uşii. 

— Ce s-a întâmplat? întreabă el. 

— Te rog, închide uşa, spune Scarpetta şi întinde mâna după 
receptor. 

El o închide, îşi ia un scaun, nu exact vizavi de ea, ci la un anumit 
unghi, astfel încât să nu fie silit să se uite drept la ea şi să o vadă la 
biroul mare, pe fotoliul încăpător din piele. Ea cunoaşte trucurile lui. 
Îi ştie mai toate manevrele stângace. Nu-i place să trateze cu ea de 
cealaltă parte a biroului impunător, preferând să stea fără să-i separe 
nimic, ca nişte egali. Ştie psihologia de birou, ştie mai multe decât el. 

— Doar o clipă, spune ea. 


BANG-BANG-BANG-BANG-BANG, se aud sunetele rapide ale unui 
puls de radiofrecvenţă care face ca un câmp magnetic să excite 
protoni. 

În laboratorul de tomografie, se scanează creierul unui bărbat care 
se consideră normal. 

— Cât de rea e vremea acolo? întreabă Scarpetta la telefon. 

Doctoriţa Lane apasă butonul intercomului. 

— Te simţi bine? îl întreabă pe cel mai recent subiect de studiu în 
cadrul programului PRĂDĂTOR. 

Omul susţine că e normal. Probabil că nu-i. Habar nu are că scopul 
studiului este comparaţia dintre creierul lui şi cel al unui criminal. 

— Nu ştiu, se aude glasul calm al celui normal. 

— E acceptabilă, îi spune Benton lui Scarpetta la telefon. Dacă nu 
vei întârzia din nou. Dar se spune că mâine seară va fi urât. 

VIU-VIU-VIU-VIU... 

— Nu aud nimic, spune el, exasperat. 

Recepţia este proastă. Uneori, telefonul lui mobil nici măcar nu sună 
aici, înăuntru şi e distras, frustrat, obosit. Scanarea nu iese bine. Nimic 
nu i-a mers astăzi. Doctoriţa Lane e deprimată. Josh stă plictisit în faţa 
ecranului. 


— Parcă am pierdut orice speranţă, îi spune Lane lui Benton, cu o 
expresie resemnată pe faţă. Chiar dacă am antifoane. 

De două ori în cursul zilei, subiecţii normali de control au refuzat 
scanarea pentru că suferă de claustrofobie, un amănunt pe care au 
uitat să-l menţioneze când au fost acceptaţi pentru studiu. Acum acest 
subiect de control se plânge de zgomot, spune că aude sunete ca nişte 
chitare bas care urlă ca în iad. Măcar are imaginaţie. 

— O să te mai sun înainte de decolare, spune Scarpetta la telefon. 
Anunţul sună bine, ca oricare altul. 

— Îţi mulţumesc pentru entuziasm. O să avem nevoie de mulţi 
amatori. Pierderile cresc mereu. Pesemne că pluteşte ceva 
claustrofobic în aer. Pe lângă asta, aproximativ unul din trei subiecţi 
nu este normal. 

— Nici eu nu mai ştiu ce e aceea normalitate. Benton îşi acoperă 
cealaltă ureche, umblă fără ţintă încercând să audă, să obţină un 
semnal mai bun. 

Regret, dar a apărut un caz mare, Kay. O să avem o grămadă de 
treabă. 

— Cum ne simţim acolo înăuntru? întreabă doctorita Lane prin 
intercom. 

— Nu bine, se aude glasul subiectului. 

— Întotdeauna apare câte ceva când trebuie să ne vedem, spune 
Scarpetta încercând să acopere ceea ce acum sună ca un ciocan care 
bate toaca rapid într-o bucată de lemn. O să dau o mână de ajutor. 

— Vreau să renunţ, spune subiectul care se consideră normal. 

— Nu vom obţine nimic aşa, răspunde Benton şi se uită prin geamul 
de plexiglas către normalul aflat de cealaltă parte a magnetului. 

Acesta face mişcări din cap, pe care are aplicaţi senzori lipiţi cu 
bandă adezivă. 

— Susan? spune Benton şi o priveşte pe doctoriţă. 

— Ştiu, confirmă doctoriţa Lane. Va trebui să-l aşez din nou. 

— A stricat marcajele, constată Josh, ridicând privirea. 

— Gata, spune doctoriţa Lane către subiectul normal. Trebuie să ne 
oprim. Vin să te scot. 

— Îmi pare rău, doamnă, nu suport chestia asta, se aude vocea 
stresată a subiectului. 

— Păcat. Încă unul muşcă tărânau2, spune Benton la telefon către 
Scarpetta, timp în care se uită la doctor Lane care deschide camera 
magnetică şi se apropie să-l elibereze pe ultimul om care dezamăgeşte. 
Mi-am pierdut două ore ca să-l evaluez pe individ, iar acum, la 
revedere. A terminat-o. Josh? Pune pe cineva să-i cheme un taxi. 


Hainele negre din piele scârţâie când Marino se aşază mai comod în 
costumaţia Harley. Face un efort ca să arate cât de relaxat se simte. 


Prăvălit în scaun, cu picioarele desfăcute larg. 

— Ce anunţ? întreabă el, după ce Scarpetta închide. 

— Un studiu la care participă. 

— Aha. Ce fel de studiu? 

Pune întrebarea de parcă ar avea nişte bănuieli. 

— Un studiu de neuropsihologie. Felul în care oameni diferiţi 
prelucrează în mod diferit unele tipuri de informaţii, chestii din astea. 

— Aha. Asta e povestea. Probabil aceeaşi pe care o folosesc de 
fiecare dată când sună un reporter, ceva ce nu spune nimic. De ce 
voiai să mă vezi? 

— Ai primit mesajele mele? De duminică până acum ţi-am trimis 
patru. 

— Da, le-am primit. 

— Frumos ar fi fost să şi răspunzi la ele. 

— N-ai spus că era vorba de 911. 

Acesta a fost codul între ei de-a lungul anilor, când îşi transmiteau 
mesaje pe pager, pe vremea când telefoanele mobile nu erau atât de 
răspândite şi apoi pentru că nu erau sigure. Acum Lucy a instalat 
modulatoare şi nu ştiu mai ce ca să protejeze intimitatea convorbirilor 
şi se pot lăsa şi mesaje vocale. 

— Nu mai las şi mesaj 911 când e vorba de unul vocal, precizează 
ea. Cum vine asta? După bip, spun şi eu „911”? 

— Ziceam că n-ai precizat că era o treabă urgentă. Ce voiai? 

— Mi-ai tras clapa. Trebuia să analizăm cazul Swift, ori ai uitat? 

I-a pregătit şi ceva pentru masa de seară, dar nu mai aduce vorba de 
asta. 

— Am fost ocupat, pe drum. 

— N-ai vrea să-mi spui şi mie ce-ai făcut şi unde anume? 

— Am probat noua motocicletă. 

— Vreme de două zile încheiate? N-ai oprit să alimentezi, ori să 
mergi la toaletă? Nu ţi-ai găsit timp să dai un telefon? 

Se lasă pe spătarul fotoliului masiv de la biroul mare şi se simte 
mică atunci când îl priveşte. 

— De ce să-ţi spun ce fac? 

— Pentru că sunt directorul secţiei de medicină legală, dacă nu din 
alt motiv. 

— lar eu sunt şeful departamentului de investigaţii, iar asta se 
subordonează Operaţiunilor Speciale şi instruirii. Aşa că Lucy mi-e 
şefă, nu tu. 

— Nu Lucy ţi-e supervizor. 

— Cred c-ar fi mai bine să discuţi cu ea aspectul ăsta. 

— Investigaţiile se subordonează în realitate secţiei de medicină 
legală. Nu eşti chiar agent de Operaţiuni Speciale, Marino. 
Departamentul meu îţi plăteşte salariul. Serios. 


E pe punctul de a se repezi la el şi ştie că nu trebuie să procedeze 
astfel. 

El o priveşte, iar ea vede faţa lui lată, dură, degetele mari, groase, 
care bat darabana pe braţul fotoliului. Îşi încrucişează genunchii şi 
începe să legene un picior, evidențiind gheata masivă şi neagră, marca 
Harley. 

— Slujba ta e să mă ajuţi la rezolvarea cazurilor, spune ea. Eşti 
persoana pe care mă bizui cel mai mult. 

— Eu cred că e mai bine să rezolvi asta cu Lucy. Bate darabana rar 
pe braţul fotoliului şi-şi leagănă piciorul, iar ochii lui cenuşii privesc 
dincolo de ea. 

— Eu trebuie să-ţi raportez totul, iar tu nu-mi spui absolut nimic, 
adaugă el. Faci ce vrei şi nu consideri că-mi datorezi vreo explicaţie. 
Stau aici şi-ţi ascult minciunile de parcă eu aş fi prea prost şi n-aş 
reuşi să văd adevărul. Tu nu mă-ntrebi şi nici nu-mi spui nimic decât 
dacă îţi convine. 

— Nu eu lucrez pentru tine, Marino. Ea nu se poate împiedica să o 
spună clar. Cred că lucrurile stau tocmai invers. 

— Zău? 

Se apleacă mai mult peste biroul mare, iar faţa i-a devenit 
împurpurată. 

— Întreab-o pe Lucy, spune el. Ea e stăpână peste locul ăsta. Ea 
plăteşte salariile tuturor. Întreab-o. 

— Evident, n-ai fost prezent la majoritatea discuţiilor noastre despre 
cazul Swift, spune ea, schimbând tonul şi străduindu-se să renunţe la 
ceea ce riscă să se transforme într-o bătălie. 

— De ce să mă deranjez? Eu sunt cel care aduce informaţiile. 

— Noi speram să ni le şi împărtăşeşti. Doar suntem cu toţii prinşi în 
treaba asta. 

— Nu zău! Toată lumea e băgată. Nimic al meu nu-mi mai aparţine. 
S-a deschis sezonul la cazurile rezolvate de mine mai de mult, scenele 
de iad. Dai oricui tot ce vrei şi nu îţi pasă cum mă simt. 

— Nu-i adevărat. Aş vrea să te mai linişteşti. Nu ţin să faci un atac 
cerebral. 

— Ai aflat de reconstituirea de ieri? De unde crezi că a provenit? El 
intră în fişierele noastre. 

— Imposibil. Exemplarele pe hârtie sunt sub cheie. Exemplarele în 
format electronic sunt inaccesibile. În ce priveşte scena de ieri, de 
acord că seamănă foarte mult cu... 

— Seamănă pe dracw'. Este exact aceeaşi. 

— Marino, cazul a fost dat şi la ştiri. De fapt, încă-l mai poţi găsi pe 
Internet. Am verificat. 

El o priveşte insistent, iar faţa lui lătăreață este atât de 
neprietenoasă, încât ea abia o mai recunoaşte. 


— Putem discuta puţin despre Johnny Swift, te rog? 

— Întreabă-mă ce vrei, spune el cu un aer sumbru. 

— Mă derutează posibilitatea spargerii ca motiv. S-a petrecut 
spargerea, ori nu? 

— Nu lipseşte nimic de valoare din casă, cu excepţia porcăriei 
întâmplate cu cardul de credit. 

— Care porcărie? 

— La o săptămână după moartea lui, cineva a retras două mii cinci 
sute de dolari de pe el. Câte o extragere de cinci sute de dolari de la 
cinci bancomate din zona Hollywood. 

— Şi au fost depistate? 

Marino ridică din umeri şi spune: 

— Da. Aparate din parcări, în zile diferite, la ore diferite, totul 
diferit, mai puţin suma. Întotdeauna cinci sute. Iar când banca 
emitentă a cardului de credit a încercat să-l anunţe pe Johnny Swift — 
care era deja mort — despre comportamentul neobişnuit, care putea fi 
un indiciu că altcineva se folosea de cârdul lui, retragerile au încetat. 

— Dar n-au fost camere de supraveghere? Nu e nici o şansă să 
identificăm persoana pe film? 

— Nici un bancomat nu avea cameră de filmare. Cel care a operat 
ştia ce face, pesemne că mai procedase la fel şi altădată. 

— Laurel cunoştea codul PIN? 

— Johnny nu putea conduce din cauza operaţiei. Aşa că Laurel 
trebuia să facă totul, inclusiv retragerea de numerar. 

— Mai avea cineva codul PIN? 

— Din câte ştim, nu. 

— Asta nu-i deloc bine pentru el, spune Scarpetta. 

— Eu nu cred că şi-a ucis fratele geamăn pentru un card de credit. 

— Oamenii ucid şi pentru mai puţin de atât. 

— După mine, trebuie să avem în vedere altă persoană, poate 
cineva cu care Johnny Swift a avut vreo ciocnire. Poate că această 
persoană l-a ucis şi l-a auzit pe Laurel sosind. S-a ascuns, ceea ce 
explică prezenţa puştii pe podea. Apoi, când Laurel a fugit din casă, 
tipul şi-a luat puşca şi a şters-o. 

— Dar ce căuta puşca pe podea? 

— Poate aranja lucrurile ca să pară o sinucidere şi a fost întrerupt. 

— Văd că insişti pe ideea omuciderii. 

— Vrei să spui că nu eşti de aceeaşi părere? 

— Am întrebat doar. 

Marino îşi plimbă privirea prin încăpere, trece peste biroul plin de 
tot felul de lucruri, peste maldărele de hârtii şi dosare. Se uită la ea cu 
ochi împietriţi, care ei i s-ar părea înspăimântători dacă în trecut nu ar 
fi văzut în ei şi nesiguranţă ori durere. Poate că Marino pare schimbat 
şi distant doar pentru că-şi rade ţeasta care şi aşa a început să-i 


chelească şi acum poartă în ureche un cercel cu diamant. Lucrează ca 
un obsedat în sala de gimnastică şi a ajuns la masa musculară cea mai 
mare pe care ea a văzut-o la el vreodată. 

— Ţi-aş fi recunoscător dacă mi-ai analiza scenele de iad, spune el. 
Pe discul acela le am pe toate care mi-au venit în minte. Te-aş ruga să 
te uiţi cu atenţie la ele. Asta, fiindcă în avion n-o să ai altceva mai bun 
de făcut. 

— S-ar putea să-mi găsesc ceva mai bun de făcut, încearcă să-l irite 
puţin, ca să se mai însenineze. Nu are succes. 

— Rose le-a pus pe toate pe disc, începând cu primul scenariu de 
anul trecut, îl găseşti acolo, într-un fişier, într-un plic sigilat — şi face 
semn către dosarele de pe biroul ei. Poate îl vâri în laptop şi arunci o 
privire la ele. O să găseşti acolo şi treaba cu glonţul prezentând striaţii 
de la ecranul de protecţie al portierei. Mare mincinos e omul. Eu am 
creat scenariul acela. 

— Dacă verifici pe Internet şi cauţi ţinte intermediare în cazul unor 
atacuri armate, îţi garantez că o să găseşti cazuri şi teste ale unor 
arme de foc ce includ şi gloanţe trase prin ecrane de protecţie ale unor 
uşi sau portiere, spune ea. Regret, dar nu mai există multe lucruri noi 
ori personale. 

— Omul nu-i decât un şoarece de laborator, care până anul trecut a 
trăit înăuntrul unui microscop. N-are de unde să ştie chestiile despre 
care scrie. Imposibil. Asta din cauza celor întâmplate la Ferma de 
cadavre. Măcar tu puteai fi sinceră în privinţa asta. 

— Ai dreptate, recunoaşte ea. Trebuia să-ţi spun că după aceea am 
încetat să-ţi mai analizez scenariile. Şi toţi am procedat la fel. Trebuia 
să stau de vorbă cu tine şi să lămurim lucrurile, însă tu erai atât de 
iritabil şi de bătăios, că nimeni n-a mai vrut să se apropie de tine. 

— Poate că, dacă erai „lucrată” la fel ca mine şi tu ai fi fost la fel de 
bătăioasă. 

— Joe nu a călcat pe la Ferma de cadavre şi nici măcar la Knoxville 
când s-a întâmplat treaba aia, îi reaminteşte ea. Aşa că te rog să-mi 
explici cum putea să fi strecurat un ac de seringă în buzunarul 
mortului. 

— Exerciţiul de la faţa locului trebuia să pună cursanţii în faţa unui 
cadavru real, intrat în putrefacție la Fermă, ca să se vadă dacă pot 
rezista fără să verse, pentru a recupera câteva elemente ce constituie 
probe. Acul murdar nu era prevăzut în scenariu. El a aranjat totul ca 
să lovească în mine. 

— Nu chiar toată lumea ţi-a pus gând rău. 

— Dacă nu mi-a făcut-o el, atunci de ce nu a intentat proces fata 
aceea? Pentru că e o farsă, de aceea. Acul acela nenorocit nu era 
infectat cu SIDA, înţelegi, fiindcă nu fusese folosit. O scăpare din 
partea dobitocului. 


Scarpetta se ridică de la birou. 

— Marea problemă este că nu ştiu ce să mă fac cu tine, spune ea, în 
timp ce închide geanta diplomat. 

— Nu sunt eu cel care are secrete, spune el, urmărind-o. 

— Ba ai o sumedenie. Mai niciodată n-am habar unde te afli ori ce 
faci. 

Îşi ia jacheta de la taior de pe cuierul prins de spatele uşii. El se uită 
neclintit la ea cu ochi precum cremenea. Degetele nu mai bat 
darabana în rezemătoarea fotoliului. Se ridică făcând costumul de 
piele să scârţâie. 

— Cred că Benton se simte cât se poate de important fiindcă 
lucrează cu toţi oamenii aceia de la Harvard, spune el şi nu e prima 
oară că afirmă asta. Numai specialişti în rachete, doldora de secrete. 

Ea îl fixează cu privirea şi rămâne cu mâna pe clanţă. Poate că a 
devenit şi ea paranoică. 

— Da. Sigur e interesant ce face el acolo. Dar dacă vrei să ştii 
părerea mea, m-aş bucura să-ţi spun să nu mai pierzi vremea. 

Imposibil ca el să fi făcut aluzie la PRĂDĂTOR. 

— Ce să mai vorbesc de risipa de bani! Bani ce ar putea fi cheltuiţi 
mai cu folos. Eu? Nu prea înghit ideea de a băga atâţia bani şi grijă în 
asemenea gunoaie. 

Cu excepţia echipei de lucru, a preşedintelui spitalului, a Comisiei 
de Control Intern şi a anumitor şefi din sistemul penitenciar, este de 
presupus că nimeni nu mai ştie de programul PRĂDĂTOR. Nici măcar 
subiecţii normali din cadrul studiului nu au cunoştinţă de el, ori de 
scopul lui. Marino nu are de unde să ştie, decât dacă a pătruns cumva 
în computerul ei şi i-a citit e-mail-urile ori dosarele pe care le ţine sub 
cheie în sertare. E prima oară când îi vine în minte gândul că, dacă 
cineva încalcă regulile de securitate, aceea poate fi doar el. 

— La ce te referi? îl întreabă ea cu glas reţinut. 

— Poate c-ar trebui să fii mai precaută când trimiţi fişiere. Asigură- 
te că nu au nimic ataşat, îi răspunde el. 

— La ce fişiere te referi? 

— Observațiile pe care le-ai scris după prima întâlnire cu scumpul 
Dave despre cazul copilului zgâlţâit, despre care el vrea ca toată 
lumea să-l considere un accident. 

— Ţie nu ţi-am trimis nici o observaţie. 

— Ba da, sigur. Le-ai trimis vinerea trecută, dar întâmplător, nu am 
verificat mesajele decât după ce te-am văzut duminică. Observaţii 
ataşate la un e-mail pe care ţi l-a transmis Benton. Unul pe care, cât se 
poate de sigur, nu trebuia să-l văd şi eu. 

— Dar n-am făcut aşa ceva, insistă ea tot mai alarmată. Nu ţi-am 
trimis nimic. 

— Poate că n-ai făcut-o cu intenţie. Ciudat cum se dau oamenii de 


gol, zice el şi în aceeaşi clipă se aude o ciocănitură slabă în uşă. 

— De aceea n-ai venit la mine duminică seară? De aceea n-ai apărut 
la discuţia cu Dave de ieri-dimineaţă? 

— lertaţi-mă, spune Rose în timp ce intră. Cred că unul dintre voi ar 
trebui să se răspundă la telefon. 

— Puteai să-mi spui ceva, să-mi oferi şansa de a mă apăra, îi zice 
Scarpetta. Probabil că nu-ţi spun chiar totul, dar nu te-am minţit 
niciodată. 

— Minciuna prin omisiune tot minciună se cheamă. 

— Scuzaţi-mă, repetă Rose încercarea. 

— PRĂDĂTOR, se adresează Marino lui Scarpetta. Asta nu e 
minciună? 

— Doamna Simister, îi întrerupe Rose, ridicând puţin glasul. Femeia 
de la biserică. A telefonat mai devreme, îmi pare rău, dar are un mesaj 
urgent. 

Marino nu face gestul de a se apropia de telefon, ca şi cum ar ţine 
să-i reamintească lui Scarpetta că nu-i este subordonat şi că trebuie să 
răspundă chiar ea la telefon. 

— Of, pentru numele lui Dumnezeu, face ea şi se întoarce la birou. 
Fă-mi legătura. 

Marino îşi vâră mâinile adânc în buzunarele blugilor şi se reazemă 
de cadrul uşii, urmărind-o pe Scarpetta răspunzând la telefonul dat de 
acea doamnă Simister sau cum o mai fi chemând-o. 

Înainte, îi plăcea să stea cu orele în biroul ei, ascultând-o şi, în 
acelaşi timp, bând cafea şi fumând. Nu-l deranja să ceară explicaţii 
pentru ceea ce nu pricepea, nu-l supăra aşteptarea când ea era 
întreruptă de cineva sau ceva, lucru care se întâmpla frecvent. Nu-l 
deranja când ea întârzia. 

Acum, lucrurile s-au schimbat, iar asta doar din vina ei. N-are de 
gând să o aştepte. Nu vrea să-i asculte explicaţiile şi preferă să rămână 
neştiutor decât să-i adreseze vreo întrebare din domeniul medical, în 
sens profesional ori personal, chiar dacă ar muri, cu toate că altădată 
obişnuia să o întrebe orice. Ea l-a trădat. L-a umilit şi a făcut-o 
dinadins şi acum, indiferent ce ar susţine, procedează la fel, tot voit. 
Întotdeauna a susţinut logic ceea ce îi convine, făcând lucruri 
supărătoare în numele logicii şi al ştiinţei, ca şi cum îl consideră atât 
de tâmpit, încât e sigură că niciodată nu va reuşi să vadă dincolo de 
aparenţe. 

Asta nu se deosebeşte de ceea ce i s-a întâmplat lui Doris. Într-o zi, 
ea a venit acasă plângând, iar el n-a reuşit să-şi dea seama dacă era 
furioasă ori tristă, dar a înţeles că o tulburase ceva, aducând-o într-o 
stare în care el nu o mai văzuse niciodată. 

Ce s-a întâmplat? Trebuie să-ţi scoată dintele? a întrebat-o Marino în 
timp ce-şi bea berea stând pe scaunul lui preferat şi urmărea ştirile la 
TV. 

Ea şi-a acoperit faţa şi a continuat să plângă de parcă ar fi jelit după 
cineva pe moarte, de aceea el s-a aşezat alături de ea şi a luat-o pe 
după umăr. A ţinut-o aşa câteva minute, dar văzând că nu scoate o 
vorbă, i-a cerut să-i spună ce păţise. 

M-a atins, i-a spus ea, plângând. Ştiam că nu e bine şi l-am întrebat de 
ce, dar el a zis să mă calmez, că e doctor, iar în sinea mea ştiam ce face, 
dar m-am speriat. Trebuia să-mi dau seama, trebuia să zic nu, dar n-am 
ştiut cum să procedez, iar apoi i-a explicat că dentistul, ori specialistul 
în canale radiculare, ori ce naiba se consideră el, a zis că Doris avea 
probabil o infecţie din cauza fracturării unei rădăcini, iar el trebuia să- 
i examineze glandele. Acela fusese cuvântul folosit, aşa afirma Doris. 

Glandele. 

— O clipă, îi spune Scarpetta acelei doamne Simister. Să trec 
telefonul pe difuzor. Am un investigator chiar lângă mine. 

Îi aruncă o privire lui Marino, dând de înţeles că o îngrijorează ce a 
auzit, iar el încearcă să o alunge din minte pe Doris. Încă se gândeşte 


deseori la ea şi se pare că pe măsură ce îmbătrâneşte, îşi aduce aminte 
de tot mai multe lucruri petrecute între ei şi de felul cum s-a simţit 
când dentistul a pipăit-o şi apoi când ea l-a părăsit pentru un vânzător 
de maşini, un fraier de vânzător. Toată lumea îl părăseşte. Toată 
lumea îl trădează. Toată lumea vrea ceea ce are el. Toţi îl socotesc 
prea nătărău ca să-şi dea seama de manevrele ori uneltirile lor. În 
ultimele săptămâni, toate acestea au căpătat proporţii insuportabile. 

Iar acum, asta! Scarpetta îl minte în legătură cu acel studiu. Îl 
exclude. Îl degradează. Se înfruptă din ce doreşte când are chef şi pe 
el îl tratează ca pe un gunoi. 

— Aş dori să vă ofer mai multe informaţii. Glasul doamnei Simister 
pătrunde în încăpere şi pare de o vârstă matusalemică. Sper să nu se fi 
întâmplat nimic, dar mi-e teamă că e zadarnic. E groaznic atunci când 
poliţiei nu-i pasă. 

Marino n-are habar despre ce vorbeşte femeia şi nici nu ştie cine 
este, ori de ce a telefonat tocmai la Academia Naţională de Medicină 
Legală şi nu şi-o poate scoate pe Doris din minte. Regretă că s-a 
mulţumit doar să-l amenințe pe acel doctor sau specialist în canale 
radiculare, sau ce mama naibii era. Trebuia să-i storcească mutra şi 
poate să-i facă zob câteva degete. 

— Explică-i investigatorului Marino la ce te referi când spui că 
poliţia nu se sinchiseşte. 

— Ultima oară când am remarcat vreun semn de viaţă acolo a fost 
joi noaptea, iar când mi-am dat seama că toţi dispăruseră fără urmă, 
am telefonat imediat la poliţie, ei au trimis un poliţist, iar acesta a 
chemat un detectiv. Se vede că poliţiei nu-i pasă. 

— Te referi la poliţia din Hollywood, spune Scarpetta, uitându-se la 
Marino. 

— Da. O detectivă pe nume Wagner. 

Marino îşi dă ochii peste cap. Incredibil. După atâtea ghinioane în 
ultima vreme, doar asta-i mai lipsea. Rămas în uşă, întreabă: 

— Reba Wagner? 

— Poftim? întreabă femeia, cu glas certăreţ. 

Se apropie de telefonul de pe birou şi repetă întrebarea. 

— Ştiu doar că inițialele de pe cartea ei de vizită sunt R.T. De aceea 
presupun că ar putea s-o cheme Reba. 

Marino îşi dă din nou ochii peste cap şi face un semn cu degetul 
spre propriul cap, sugerând astfel că detectivul R.T. Wagner e proastă 
ca o bâtă. 

— S-a uitat prin curte şi casă şi a zis că nu există nici un semn 
privind vreo faptă ilegală. A considerat că oamenii aceia au fugit 
singuri şi că poliţia nu poate face nimic. 

— Îi cunoşti pe acei oameni? 

— Locuiesc vizavi de ei; ne desparte un canal. Şi mergem la aceeaşi 


biserică. Simt eu că s-a întâmplat ceva rău. 

— Bine, spune Scarpetta. Doamnă Simister, ce-aţi dori să facem noi? 

— Să verificaţi măcar casa. Biserica o închiriază, înţelegeţi? Şi de la 
dispariţia lor a rămas încuiată. Însă contractul expiră peste trei luni, 
iar proprietarul spune că nu va penaliza biserica, pentru că a găsit pe 
altcineva să o închirieze. Unele dintre doamnele de la biserică vor să 
se ducă acolo mâine dimineaţă ca să se apuce de împachetat. După 
aceea, nu se vor mai găsi indicii. 

— Bine, spune din nou Scarpetta. Să vă spun cum vom proceda. O 
să discutăm cu detectivul Wagner. Nu putem pătrunde în casă fără 
aprobarea poliţiei. Nu avem jurisdicție, decât dacă ni se solicită 
sprijinul. 

— Am înţeles. Vă mulţumesc foarte mult. Vă rog să faceţi ceva. 

— În regulă, doamnă Simister. O să vă contactăm. Avem nevoie de 
numărul dumneavoastră de telefon. 

— Hm, face Marino, după ce Scarpetta închide. Probabil că o fi 
vreun caz de tulburare mintală. 

— Ce-ar fi să-i telefonezi detectivei Wagner, pentru că s-ar părea că 
o cunoşti, spune Scarpetta. 

— A lucrat pe motocicletă până nu de mult. Proastă ca noaptea, dar 
se pricepea să meargă grozav pe Road King. Nu-mi vine să cred că a 
ajuns detectiv. 

Îşi scoate telefonul mobil şi îl îngrozeşte ideea că va auzi glasul 
Rebei şi ar voi ca amintirea lui Doris să nu-l mai chinuiască atât. Cere 
dispeceratului de poliţie Hollywood ca detectivul Wagner să ia 
imediat legătura cu el. Încheie convorbirea şi-şi plimbă privirea prin 
birou, se uită oriunde, numai la ea nu şi gândul îi rămâne tot la Doris 
şi la dentist, ori ce dracu’ era, dar şi la vânzătorul de maşini. Se 
gândeşte ce mult l-ar fi satisfăcut dacă l-ar fi caftit pe dentist, ori ce 
naiba era, până ce nu mai ştia de el, în loc să se îmbete şi să dea 
buzna în cabinetul lui, cerându-i să iasă din sala de tratamente şi 
întrebându-l în faţa numeroşilor pacienţi din sala de aşteptare de ce 
socotise necesar să examineze ţâţele soţiei lui şi să-i explice ce 
legătură aveau ele cu canalul radicular. 

— Marino? 

Pentru el rămâne un mister de ce incidentul acela încă îl frământă 
după atâţia ani. Nu înțelege de ce au început să-l sâcâie o sumedenie 
de lucruri. Ultimele săptămâni au fost un adevărat iad. 

— Marino! 

El se apropie şi se uită la Scarpetta în acelaşi timp în care îşi dă 
seama că mobilul lui sună. 

— Da, răspunde el. 

— Detectiv Wagner la telefon. 

— Investigator Pete Marino, zice el, ca şi cum nu ar cunoaşte-o. 


— Te rog să-mi spui ce doreşti, investigator Pete Marino. 

Şi ea lasă impresia că nu-l cunoaşte. 

— Am înţeles că ai fost anunţată de dispariţia unei familii din zona 
West Lake. Din câte am înţeles, joia trecută, seara. 

— De unde ai auzit despre asta? 

— S-ar părea că există temeri privind dispariţia acelor oameni. Şi se 
spune că nu ai fost prea săritoare. 

— Am fi verificat la sânge dacă am fi considerat că e ceva dubios. 
Din ce sursă ai obţinut informaţiile acestea? 

— De la o doamnă care merge la aceeaşi biserică cu familia în 
cauză. Ai numele persoanelor despre care se crede că au dispărut? 

— Să mă gândesc. Au nume cam ciudate, Eva Christian şi Crystal 
sau Christine Christian. Ceva de genul ăsta. Nu-mi amintesc numele 
băieţilor. 

— Ai vrut să spui Christian Christian? Scarpett şi Marino schimbă 
priviri. 

— Cam aşa ceva. Nu am agenda în față. Dacă vrei să verifici, n-am 
nimic împotrivă. Serviciul meu nu e dispus să aloce resurse pentru 
ceva când nu există absolut nici o probă... 

— Asta am înţeles-o deja, spune Marino, deloc politicos. Am auzit 
că cineva de la biserică vrea să golească mâine casa, iar dacă e să 
aruncăm o privire acolo, doar acum putem s-o facem. 

— Nu lipsesc nici de o săptămână, iar biserica vrea să închidă deja 
casa? Eu am impresia că oamenii au plecat din oraş şi nu se vor mai 
întoarce. Tu ce părere ai? 

— Părerea mea e că trebuie să ne convingem, îi răspunde Marino. 


Bărbatul de la tejghea e mai în vârstă şi mai distins decât şi-a 
imaginat Lucy. Se aştepta să găsească pe cineva care să arate ca un 
fost surfer, cu fața bătută de vânt şi plin de tatuaje. Cam ăsta ar fi 
tipul care ar trebui să lucreze ca vânzător într-un magazin cu numele 
Beach Bumsu3). 

Lasă jos cutia camerei de filmat, iar degetele ei trec printre cămăşi 
şi bluze în culori stridente, imprimate cu rechini, flori, palmieri şi alte 
desene tropicale. Vede maldăre de pălării din pai cu borurile căzute şi 
vitrine pline de ochelari de soare şi loţiuni, nefiind interesată de nici 
unul dintre acele obiecte, dar dorindu-şi ca lucrurile să stea altfel. 
Vreme de un moment, se uită, pentru că aşteaptă ieşirea din magazin 
a altor doi clienţi. Se întreabă cum s-ar simţi să fie ca oricine altul, să 
o intereseze suvenire şi obiecte de vestimentaţie ţipătoare şi zile 
petrecute la soare, să aibă o senzaţie plăcută din felul cum arată pe 
jumătate goală, într-un costum de baie. 

— Aveţi unguent din acela care are şi oxid de zinc? îl întreabă unul 
dintre clienţi pe Larry, care stă la tejghea. 


Are părul alb şi des şi o barbă bine îngrijită, are şaizeci şi doi de ani, 
s-a născut în Alaska, are un Jeep, n-a deţinut niciodată o casă, n-a 
absolvit colegiul, iar în 1957 a fost arestat pentru beţie şi tulburarea 
liniştii publice. Se ocupă de Beach Bums de aproximativ doi ani. 

— Nimeni nu mai vrea din acela, îi spune el clientului. 

— Eu, da. Nu-mi crapă pielea ca după alte loţiuni. Cred că-s alergic 
la aloe. 

— Loţiunile astea de protecţie nu conţin aloe. 

— Ochelari Maui Jim aveţi? 

— Sunt prea scumpi, draga mea. Singurii pe care-i avem sunt cei ce 
se pot vedea acolo. 

Discuţiile continuă o vreme, fiindcă ambii clienţi fac mici 
cumpărături, după care pleacă. Lucy se apropie de tejghea. 

— Te pot ajuta cu ceva? întreabă Larry, uitându-se atent la modul în 
care este ea îmbrăcată. De unde ai apărut, din filmul Misiune 
imposibilă? 

— Am venit cu motocicleta. 

— Mda, eşti printre puţinele cu bun-simţ. Uită-te pe fereastră. Toată 
lumea e în şort şi tricouri, fără căşti. Unii au nişte pălării lălâi. 

— Cred că eşti Larry. 

El pare surprins şi spune: 

— Ai mai fost aici? Nu te ţin minte şi nu uit uşor chipurile pe care 
le văd. 

— Aş vrea să discutăm despre Florrie şi Helen Quincy, spune ea. 
Dar mai întâi te-aş ruga să încui uşa. 


Motocicleta Harley Davidson, botezată Screamin’ Eagle Deuce, cu 
flăcări pictate pe fondul albastru şi metalul cromat, stă într-un colţ 
îndepărtat al parcării facultăţii şi, pe măsură ce se apropie de ea, 
Marino iuţeşte pasul. 

— Al dracului ticălos nenorocit, exclamă el şi începe să alerge. 

Urlă obscenităţi destul de tare, pentru că Link, îngrijitorul care 
pliveşte un strat de flori, se opreşte din treabă şi sare în picioare. 

— Aţi păţit ceva? 

— Rahat de om împuţit! 

Cauciucul roții din faţă este dezumflat. Dezumflat de tot, iar 
„motorul” stă practic pe jantă. Marino se apleacă să se uite la cauciuc, 
iritat şi furios, caută un cui sau vreun şurub, ceva ascuţit pe care să-l fi 
luat pe drum dimineaţă, când a venit la slujbă. Împinge motocicleta 
înainte şi înapoi şi abia după aceea descoperă cauza. O tăietură de 
vreo trei milimetri care pare să fi fost făcută cu ceva ascuţit şi dur, 
pesemne un cuţit. Probabil vreun bisturiu din inox, iar ochii i se rotesc 
de colo-colo, căutându-l pe Joe Amos. 

Da, am observat mai devreme, spune Link, apropiindu-se de el şi 


ştergându-şi palmele pe salopeta albastră. 

— Foarte frumos din partea ta să mă anunţi abia acum, spune 
Marino cu furie, în timp ce caută în compartimentul de bagaje trusa 
de scule şi se gândeşte nervos la Joe Amos şi simțind că enervarea îi 
creşte clipă de clipă. 

— Cred că aţi luat un cui de pe undeva, îşi dă cu părerea Link şi se 
apleacă pentru a se uita mai de aproape. Arată rău. 

— N-ai văzut pe nimeni prin preajmă, dând târcoale motocicletei? 
Unde dracu” mi-e trusa de petice? 

— Am fost prin zonă mai toată ziua şi n-am văzut pe nimeni 
apropiindu-se. Asta, da motocicletă. Poftim? Aproape o mie patru sute 
centimetri cubi? Am avut şi eu un Springer până când nişte demenţi 
mi-au apărut brusc în faţă şi am zburat peste capota lor. Am început 
treaba la stratul acela de flori pe la zece dimineaţă. Cauciucul era deja 
pe jantă. 

Marino rememorează cele petrecute dimineaţă. A ajuns acolo între 
nouă şi un sfert şi nouă şi jumătate. 

— Cu o gaură ca asta, cauciucul s-ar fi lăsat atât de repede, că nici 
n-aş fi ajuns în parcare şi sigur nu era înțepat când am oprit să-mi iau 
gogoşele, spune el. Trebuie să se fi întâmplat după ce am lăsat-o aici. 

— Mda, nu-mi place chestia asta. 

Marino se uită în jur, gândindu-se la Joe Amos. E-n stare să-l ucidă. 
Dacă s-a atins de motocicleta lui, e un om mort. 

— Nici nu vreau să mă gândesc la asta, tocmai spune Link. Al naibii 
curaj să vii în parcare în plină zi şi să faci aşa o chestie... Dacă s-a 
întâmplat aşa. 

— Ce mama dracu', unde-o fi? exclamă Marino, căutând în 
compartimentul din partea cealaltă a şeii. Ai ceva ca să lipesc gaura 
asta? Ei, drace! Ce mama ei? Renunţă să mai scotocească. Probabil că 
oricum n-ar merge, la o gaură atât de mare! 

Va trebui să schimbe cauciucul. Are câteva de rezervă în hangar. 

— Cred că Joe Amos a fost. L-ai văzut cumva? L-ai văzut pe 
măgarul acela în apropierea motorului meu? 

— Nu. 

— Ori pe vreo cursantă? 

Cursantele îl urăsc. Toţi cursantii, de fapt. 

— Nu, îi răspunde Link. Aş fi observat dacă cineva ar fi venit în 
parcare şi şi-ar fi făcut de lucru pe lângă motocicletă sau pe lângă vreo 
maşină. 

— Chiar nimeni? insistă Marino, apoi se gândeşte că poate chiar 
Link e amestecat în treaba asta. 

Probabil că nimeni de la Academie nu-l place. Probabil că jumătate 
din lume e geloasă pe Harley-ul lui. A observat că destul de mulţi 
oameni se uită după motocicletă, îl urmăresc până în benzinării sau pe 


unde mai opreşte, ca să o vadă mai bine. 

— Va trebui să o duci de coarne până la garajul de lângă hangar, 
spune Link, ori poţi să iei o remorcă din acelea de care foloseşte Lucy 
pentru motocicletele ei V-Rodu4. 

Marino se gândeşte la porţile de la ambele intrări, faţă-spate, pe 
terenul Academiei. Nimeni nu poate pătrunde acolo fără să ştie codul. 
Trebuie că e vorba de cineva din Academie. Se gândeşte la Joe Amos 
din nou şi înţelege un lucru important. Joe a participat la şedinţă. Se 
afla deja acolo, dând din clanţa lui mare, când a sosit el. 

Casa vopsită în oranj, cu acoperiş alb, a fost construită în deceniul 
în care s-a născut Scarpetta, adică anii cincizeci, îşi imaginează 
oamenii care trăiesc acolo şi, când merge prin curtea din spate, le 
simte absenţa. 

Se gândeşte mereu la cel care a spus că se numeşte Hog, apoi la 
referirea lui cifrată la Johnny Swift şi la părerea lui Marino că era 
vorba de Christian Christian. Scarpetta este aproape convinsă că Hog a 
spus de fapt Kristin Christian. Kristin lipseşte. Scarpetta s-a gândit de 
multe ori că în sudul Floridei se găsesc nenumărate locuri unde te poţi 
descotorosi de cadavre, fiindcă există nenumărate zone mlăştinoase, 
canale, lacuri şi păduri de pin. Carnea se descompune rapid în zona 
subtropicală, insectele hulpave roiesc în număr mare, iar animalele 
rod oasele, pe care le împrăştie care încotro. Carnea nu rezistă mult în 
apă, iar sarea din apa mării suge mineralele din schelete, dizolvându- 
le complet. 

Apa din canalul ce trece prin spatele casei are culoarea sângelui 
intrat în putrefacție. Pe apa stătută, de culoare cafenie, plutesc frunze 
moarte ce arată ca schijele aruncate de o explozie. Soarele intră şi iese 
din norii tot mai ameninţători, aerul canicular e apăsător şi umed, 
vântul bate în rafale. 

Detectivul Wagner preferă să i se spună Reba. E atrăgătoare şi foarte 
sexy, chiar dacă pare arsă de soare, părul bogat şi răsfirat este vopsit 
în culoarea platinei, iar ochii îi sunt albaştri şi sclipitori. Nu are chiar 
creier de gândac. Nu e proastă ca o vacă şi mai e până să apară ca o 
târfă pe o motocicletă cu roţi de comandă, cu zece spiţe, ca să-l citeze 
pe Marino, care a mai spus că e o călăreaţă fără cal, cu toate că 
Scarpetta nu a înţeles prea bine ce înseamnă asta. Lucru destul de 
limpede, Reba nu are experienţă, dar se vede strădania ei. Scarpetta se 
gândeşte dacă e sau nu cazul să-i spună de apelul anonim care a făcut 
referire la Kristin Christian. 

— Au locuit aici o vreme, dar nu au cetăţenie, spune Reba despre 
cele două surori care trăiesc în acea casă cu doi băieţi. Sunt din Africa 
de Sud. Şi băieţii la fel, poate tocmai de aceea i-au primit. Dacă vreţi 
să ştiţi părerea mea, cei patru s-au întors acolo. 

— Deci au hotărât să dispară, poate să fugă în Africa de Sud, dar 
din ce motiv? o întreabă Scarpetta, privind dincolo de canalul îngust, 
întunecat, simțind că umiditatea o apasă ca o mână lipicioasă, 
asudată. 

— Am înţeles că au vrut să adopte băieţii. Dar era puţin probabil că 
li se va permite. 

— De ce? 


— Se pare că rudele din Africa de Sud vor copiii, dar la început nu 
i-au putut lua, pentru că trebuia să-şi găsească o casă mai încăpătoare. 
Iar surorile sunt fanatice religioase, ceea ce ar fi cântărit destul de 
mult împotriva lor. 

Scarpetta simte prezenţa caselor de pe celălalt mal al canalului, a 
peticelor de iarbă de un verde sclipitor şi a piscinelor mici, albastru- 
deschis. Nu ştie sigur care este casa doamnei Simister şi se întreabă 
dacă Marino discută deja cu ea. 

— Şi ce vârstă au băieţii? 

— Şapte şi doisprezece ani. 

Scarpetta aruncă o privire la agenda ei şi dă câteva pagini în urmă. 

— Eva şi Kristin Christian. Nu mi-e limpede de ce îi îngrijesc. 

Are grijă să vorbească despre persoanele dispărute la prezent. 

— Nu, nu Eva. Numele nu are „a” în el, precizează Reba. 

— Ev sau Eve? 

— Doar Ev, ca în Evelyn. Fără „e” sau „a”. Simplu, Ev. Scarpetta 
notează „Ev” în agenda cu coperte negre şi se gândeşte: Ce nume! Se 
uită lung la canal şi observă că lumina soarelui care cade pe apă o 
face să capete culoarea unui ceai tare. Ev şi Kristin Christian. Ce nume 
pentru nişte femei religioase care au dispărut ca nişte fantome! Apoi 
soarele este din nou acoperit de nori, iar apa devine întunecată. 

— Ev şi Kristin Christian sunt numele lor adevărate? întreabă 
Scarpetta. Sigur nu-s de împrumut? Sigur nu şi-au schimbat numele la 
un moment dat, poate pentru a le conferi conotaţii religioase? 
întreabă ea, privind dincolo de apă, la casele care par desenate cu 
cretă. 

Urmăreşte o siluetă cu pantaloni de culoare închisă şi cămaşă albă, 
care se plimbă prin curtea din spate a unei case, poate chiar a 
doamnei Simister. 

— Din câte ştim, sunt numele lor reale, îi răspunde Reba, uitându-se 
în aceeaşi direcţie ca Scarpetta. Ai naibii inspectorii ăştia, caută copaci 
bolnavi peste tot. 

Politica asta... Au doar scopul de a-i împiedica pe oameni să crească 
citrice în propria curte, ca să le cumpere de la magazin. 

— Să ştii că nu-i adevărat. Ulceraţiile la citrice sunt o adevărată 
nenorocire. Dacă boala nu e ţinută sub control, nimeni n-o să mai 
poată creşte citrice în propria ogradă. 

— E o adevărată conspirație. Am auzit ce spun comentatorii de la 
radio. O ascultați vreodată pe doctor Self la radio? Merită să auziţi ce 
spune despre asta. 

Dacă are posibilitatea, Scarpetta nu o ascultă niciodată pe doctor 
Self. Urmăreşte silueta de peste canal cum se ghemuieşte în iarbă şi 
caută în ceva ce pare a fi o geantă închisă la culoare. Omul scoate 
ceva din ea. 


— Ev Christian este reverend sau preot, sau ceva de genul ăsta, la o 
biserică ciudată ca nume... Trebuie să-l citesc. E prea lung ca să-l ţin 
minte, spune Reba şi frunzăreşte prin agendă. Fiicele Adevărate ale 
Sigiliului lui Dumnezeu. 

— N-am auzit de o asemenea biserică, spune Scarpetta pe un ton 
destul de ironic şi îşi notează. Şi Kristin? Ea ce face? 

Inspectorul se ridică în picioare şi asamblează ceea ce pare a fi un 
instrument de cules fructe. Îl înalţă spre un copac şi trage un grepfrut, 
care cade pe iarbă. 

— Şi Kristin lucrează la biserică. E asistentă, citeşte şi face meditaţie 
în timpul slujbelor. Părinţii copiilor au murit într-un accident de 
scuter în urmă cu aproape un an. Ştii, erau pe o Vespa. 

— Unde? 

— În Africa de Sud. 

— Şi de unde ai informaţiile astea? o întreabă Scarpetta. 

— De la cineva din cadrul bisericii. 

— Ai vreun raport privind accidentul? 

— Păi, am spus că s-a petrecut în Africa de Sud, îi răspunde 
detectivul Wagner. Încercăm să găsim şi raportul. 

Scarpetta continuă să se gândească dacă şi când ar fi momentul 
potrivit să-i spună de apelul telefonic tulburător al lui Hog. 

— Cum îi cheamă pe băieţi? 

— David şi Tony Luck. Destul de caraghios, dacă te gândeşti mai 
bine. Luckus}. 

— N-ai primit sprijinul autorităţilor din Africa de Sud? Unde 
anume? 

— Capetown. 

— De unde sunt şi surorile? 

— Aşa mi s-a spus. După ce părinţii au murit, surorile au luat copiii. 
Biserica lor e probabil la douăzeci de minute de mers pe jos, pe Davie 
Boulevard, exact lângă un magazin de animale de companie. 

— Ai primit confirmarea biroului medicului legist din Capetown? 

— Încă nu. 

— O să te ajut eu în privinţa asta. 

— Ar fi grozav. Se cam leagă, nu? Păianjeni, scorpioni, broaşte 
veninoase, tot felul de şobolani albi pe care-i poţi cumpăra ca să-ţi 
hrăneşti şerpii, spune Reba. Ceea ce se petrece acolo aduce a cult. 


— N-am permis niciodată cuiva să intre şi să-mi fotografieze 
lucrurile decât dacă a fost vorba de o chestiune clară de poliţie. Am 
fost prădat cândva. Dar asta s-a întâmplat de mult, explică Larry, 
stând pe taburetul înalt de la tejghea. 

Pe fereastră se vede traficul constant de pe AIA şi, ceva mai 
departe, oceanul. A început o ploaie uşoară, semn că furtuna se 


apropie de uscat şi se îndreaptă spre sud. Lucy se gândeşte la ceea ce 
i-a spus Marino în urmă cu câteva minute, referitor la casă şi la 
persoanele dispărute şi, desigur, la pana de cauciuc, lucru de care s-a 
plâns cel mai mult. Se gândeşte la ceea ce trebuie să facă mătuşa ei în 
aceste momente, când furtuna se îndreaptă spre zona aceea. 

— Sigur că am auzit o mulţime de lucruri despre asta. Larry revine 
la Florrie şi Helen Quincy după o digresiune lungă despre schimbările 
mari petrecute în Florida şi despre intenţia lui serioasă de a se muta 
înapoi în Alaska. E la fel ca întotdeauna. Amănuntele capătă proporţii 
cu timpul. Dar n-aş vrea să filmezi aici. 

—E o chestiune poliţienească, repetă Lucy. Mi s-a cerut să 
investighez personal cazul. 

— Dacă eşti reporter sau cine ştie ce? 

— Am lucrat la FBI şi apoi la ANML. Ai auzit de Academia 
Naţională de Medicină Legală? 

— Instituţia aceea mare de pregătire din Everglades? 

— Nu-i chiar în Everglades. Avem laboratoare private şi experţi şi 
am încheiat acorduri cu majoritatea departamentelor de poliţie din 
Florida. Le ajutăm în caz de nevoie. 

— Asta costă. Cine plăteşte, contribuabilii ca mine, nu? 

— Indirect. Donaţii, diverse — serviciu contra serviciu. Ei ne ajută, 
noi îi instruim. Îi învăţăm tot felul de lucruri. 

Lucy bagă mâna în buzunarul de la spate al pantalonilor şi scoate 
un portofel negru şi i-l întinde. El îi examinează actele, acte false de 
identitate, o insignă de investigator care nu valorează nici cât alama 
din care e făcută, pentru că şi aceea este falsă. 

— Dar nu văd fotografia, constată el. 

— Doar nu-i permis de conducere. 

El pronunţă cu voce tare numele ei fals şi citeşte că este de la 
Operaţiuni Speciale. 

— Întoemai. 

— Bine, dacă aşa zici... îi înapoiază portofelul. 

— Spune-mi ce-ai auzit, spune Lucy, aşezând camera video pe 
tejghea. 

El se uită spre uşa încuiată, la cei doi tineri în costume sumare de 
baie, care încearcă să o deschidă. 

— Mă faci să pierd clienţi, îi spune el lui Lucy, dar nu pare să se 
sinchisească prea mult. Când am avut şansa de a prelua acest loc, am 
auzit o grămadă de lucruri despre dispariţia familiei Quincy. Mie mi-a 
ajuns la urechi faptul că venea întotdeauna la magazin la ora şapte şi 
jumătate dimineaţa ca să pornească trenurile electrice şi să aprindă 
luminile în brazi, să dea drumul la muzica de Crăciun şi să facă tot ce 
mai trebuia. Se pare că în ziua aceea nici nu a deschis. Plăcuța cu 
ÎNCHIS era tot în uşă când fiul ei s-a arătat îngrijorat şi a venit să le 


caute, pe ea şi pe fiica ei. 

Lucy vâră mâna într-un buzunar al pantalonilor largi şi scoate un 
pix negru din suportul unui casetofon miniatural. Extrage apoi şi o 
mică agendă. 

— Te superi dacă-mi notez câte ceva? întreabă ea. 

— Să nu iei drept literă de lege tot ce spun. Eu nu eram aici când s- 
a întâmplat, aşa că nu fac decât să repet ce am auzit. 

— Înţeleg că doamna Quincy a comandat nişte mâncare, spune 
Lucy. S-a scris în ziare despre treaba asta. 

— La Floridian, un restaurant vechi de pe malul celălalt, lângă 
podul mobil. Un local destul de drăguţ, în caz că n-ai călcat pe acolo. 
Am înţeles că nici n-a telefonat, fiindcă nu era nevoie. Întotdeauna îi 
pregăteau acelaşi lucru. Sandviciuri cu ton. 

— Şi ceva pentru fiică? Pentru Helen? 

— Asta nu mai ţin minte. 

— Doamna Quincy primea personal mâncarea? 

— Dacă nu cumva era fiul ei prin preajmă. De la el ştiu o parte din 
cele petrecute atunci. 

— Aş vrea să discut şi cu el. 

— Nu l-am mai văzut de vreun an. La început, îl vedeam mai des. 
Trecea pe aici, arunca o privire, stătea de vorbă cu mine... Aş putea 
spune că în primul an după dispariţia lor, era obsedat de locul ăsta. 
Apoi, dar asta e doar o părere, n-a mai suportat să-şi aducă mereu 
aminte. Locuieşte într-o casă frumoasă din Hollywood. 

Lucy face privirea roată prin magazin. 

— Nu există nimic să amintească de Crăciun acum, spune Larry, 
pentru cazul în care ea ar dori să ştie asta. 

Lucy nu-l întreabă nimic despre Fred, fiul doamnei Quincy. A aflat 
deja din baza de date HIT că Fred Anderson Quincy are douăzeci şi 
şase de ani. Ştie adresa şi că lucrează la domiciliu în domeniul graficii 
pe computer, ca proiectant web. Larry continuă şi spune că în ziua 
când doamna Quincy şi Helen au dispărut, Fred a încercat de 
nenumărate ori să ia legătura cu ele şi, în cele din urmă, s-a dus la 
magazin şi l-a găsit închis, iar automobilul Audi al mamei era încă 
parcat în spate. 

— Sigur a deschis magazinul în dimineaţa aceea? îl întreabă Lucy. 
Nu e posibil să li se fi întâmplat ceva după ce au coborât din maşină? 

— Cred că orice e posibil. 

— Portofelul şi cheile maşinii s-au găsit în magazin? făcuse cafea, 
folosise telefonul, făcuse ceva care să arate că ea şi Helen fuseseră 
înăuntru? De exemplu, brazii aveau luminile aprinse, trenurile 
electrice mergeau? Se auzea muzica de Crăciun? Dar luminile din 
magazin? 

— Am auzit că nu s-au găsit portofelul şi cheile maşinii. Am auzit 


diferite poveşti despre ce s-a găsit în magazin. Unii spun că toate erau 
pornite. Alţii, că nu. 

Lucy îşi îndreaptă atenţia către partea din spate a magazinului. Se 
gândeşte la cele spuse de Basil Jenrette lui Benton. Nu înţelege cum a 
fost posibil ca Basil să fi violat şi ucis pe cineva în depozit. Greu de 
crezut că putea face curat şi putea îndepărta cadavrul din magazin, 
ducându-l într-o maşină cu care să plece neobservat. Doar era plină zi. 
lar zona e populată chiar şi în afara sezonului, iar un asemenea 
scenariu nu explică ce s-a întâmplat cu fiica, decât dacă nu cumva el a 
răpit-o şi a ucis-o probabil în alt loc, aşa cum a procedat şi cu celelalte 
victime ale lui. Cumplit gând. O fată de şaptesprezece ani... 

— Ce s-a întâmplat cu magazinul după dispariţia lor? întreabă Lucy. 
S-a redeschis? 

— Nu. Oricum nu era o piaţă bună pentru chestii de Crăciun. Dacă 
vrei părerea mea, era mai mult un hobby excentric al ei decât altceva. 
Magazinul, aşa cum era, nu s-a redeschis, iar fiul ei a luat toată marfa 
la o lună sau două după dispariţia lor. Beach Bums s-a instalat în 
septembrie acelaşi an şi m-a angajat pe mine. 

— Aş vrea să arunc o privire în spate, spune Lucy. După aceea, o să 
te scutesc de prezenţa mea. 


Hog mai ia două portocale, apoi apucă grepfruturi cu coşuleţul care 
are nişte gheare şi e plasat la capătul băţului lung al hoţoaicei. Se uită 
dincolo de canal şi le urmăreşte pe Scarpetta şi pe detectiv Wagner 
dând ocol piscinei. 

Detectivul gesticulează cam mult. Scarpetta îşi notează şi priveşte 
pretutindeni. Lui Hog îi face o plăcere deosebită să urmărească 
întregul spectacol. Nişte proaste şi nişte proşti. Nimeni nu e atât de 
inteligent pe cât se crede. El este în stare să-i păcălească pe toţi, de 
aceea zâmbeşte imaginându-şi cum Marino va sosi ceva mai târziu, 
reținut de o pană neaşteptată, situaţie care ar fi putut fi evitată cu 
uşurinţă dacă ar fi venit aici cu un vehicul de la Academie. Dar el, nu 
şi nu. Nu suporta ideea, trebuia să repare pana chiar atunci. Ţărănoi 
tâmpit. Hog se lasă pe vine în iarbă, desface hoţoaica deşurubând 
segmentele din aluminiu şi băgându-le în sacul negru din plastic. 
Sacul e greu şi îl aruncă pe umăr aşa cum un ţapinar îşi pune securea 
pe spinare, ca țţapinarul din Magazinul de Crăciun. 

Merge prin curte fără să se grăbească, îndreptându-se către casa 
minusculă cu stuc, de culoare albă, aflată alături. O vede pe femeie 
cum se leagănă pe veranda însorită, privind prin binoclu la casa oranj- 
deschis de pe celălalt mal al canalului. Urmăreşte casa de câteva zile. 
Cât de distractiv poate fi. Hog a intrat şi ieşit din casa oranj de trei ori 
până acum şi nimeni n-a băgat de seamă. A intrat şi ieşit ca să-şi 
aducă aminte ce s-a întâmplat, să retrăiască, să petreacă înăuntru cât 


mai mult timp. Nimeni nu-l vede. Se poate face nevăzut. 

Intră în curtea doamnei Simister şi începe să examineze unul dintre 
lămâi. Ea îndreaptă binoclul spre el. Peste o clipă, trage zăvorul, dar 
nu intră în curte. Hog n-a văzut-o niciodată în grădină. Omul care se 
ocupă de curtea ei vine şi pleacă, dar ea nu părăseşte niciodată casa şi 
nici nu-i vorbeşte acestuia. Şi cumpărăturile îi sunt aduse la uşă, de 
fiecare dată de acelaşi om. Ar putea fi o rudă, poate fiul. Bărbatul nu 
face decât să ducă sacoşele. Niciodată nu stă multă vreme. Nimeni nu 
se deranjează să stea cu ea. Ar trebui să-i fie recunoscătoare lui Hog. 
Foarte curând se va bucura de multă atenţie. Mulţi vor afla de ea când 
va sfârşi la emisiunea doctorului Self. 

— Lăsaţi-mi pomii în pace, spune cu voce tare doamna Simister, 
având un pronunţat accent străin. Oamenii voştri au venit aici de două 
ori săptămâna asta şi a devenit deja hărţuială. 

— Îmi pare rău, doamnă. Aproape c-am terminat, spune Hog pe un 
ton politicos şi smulge o frunză din lămâi şi se uită la ea. 

— leşi de pe proprietatea mea, altfel chem poliţia. Glasul ei devine 
strident. E înspăimântată. E furioasă că-şi va pierde preţioşii copaci şi 
aşa se va întâmpla, dar atunci nu va mai avea nici o importanţă. 
Copacii ei sunt infectați. Sunt bătrâni, au cel puţin douăzeci de ani şi 
i-a ajuns ruina. I-a venit uşor. Pe unde apar camioanele portocalii ca 
să taie copacii infectați şi să-i toace, pe drum rămân frunze. El le 
culege, le face bucățele, apoi le pune în apă şi urmăreşte cum 
bacteriile se înmulţesc, formând lanţuri ce seamănă cu nişte bule 
foarte fine. Umple o seringă cu ele, cea pe care i-a dat-o Dumnezeu. 

Hog trage fermoarul de la geanta neagră şi scoate un recipient sub 
presiune cu vopsea roşie. Trasează cu vopsea o dungă în jurul 
trunchiului. Sânge pictat pe uşă, ca un înger al morţii, dar nimeni nu 
va fi cruțat. Hog aude rugăciunea într-un colţişor întunecat de undeva 
din mintea lui, ca o cutie ascunsă departe de atingerea oricui. 

Martorul mincinos nu va rămâne nepedepsit. 

Nu voi rosti nimic. 

Mincinoşii sunt pedepsiţi. 

N-am spus nimic. Nu. 

Pedeapsa venită din mâna mea este nesfârşită. Nu. Nu! 

— Ce faci acolo? Lasă-mi copacii în pace, n-auzi? 

— Doamnă, o să vă explic, spune Hog politicos, chiar cu înţelegere. 

Doamna Simister clatină din cap. Furioasă, închide uşa glisantă din 
sticlă şi o încuie. 

În ultima vreme a fost neobişnuit de cald şi ploios pentru această 
perioadă a anului, iar Scarpetta simte iarba aspră, ca un burete, sub 
tălpi, iar când soarele iese din nou de după norii întunecaţi, razele lui 
par să se lipească fierbinţi de capul şi de umerii ei când dă roată curţii 
din spate. 

Observă tufişurile roz-cu-roşu de hibiscus, palmierii, câţiva lămâi 
având dungi roşii în jurul trunchiului şi se uită lung dincolo de canal, 
spre inspectorul care trage fermoarul sacului după ce femeia în vârstă 
a răcnit la el. Se întreabă dacă bătrâna este doamna Simister şi 
presupune că Marino încă nu a ajuns la casa ei. Mereu întârzie, 
niciodată nu se grăbeşte să facă ce-l roagă ea — asta dacă se deranjează 
să întreprindă ceva. Se apropie de un zid de beton care coboară abrupt 
spre canal. În acesta poate că nu sunt aligatori, dar nu există gard şi 
un copil ori un câine ar putea cădea cu uşurinţă peste marginea lui, 
înecându-se. Ev şi Kristin au luat cei doi copii în custodie şi nu au 
făcut efortul de a construi un gard în curtea din spate. Scarpetta îşi 
imaginează proprietatea după căderea întunericului şi faptul că este 
foarte uşor să uiţi unde se termină curtea şi unde începe canalul. 
Acesta trece de la est la vest şi este îngust în spatele casei, dar ceva 
mai departe devine mai lat. La mare distanţă, se văd frumoase bărci 
cu vele şi cu motor, legate la docurile din spatele unor case mult mai 
elegante decât aceea în care au locuit Ev, Kristin, David şi Tony. 

Din câte spune Reba, surorile şi băieţii au fost văzuţi ultima oară joi 
seară, pe 10 februarie. A doua zi dimineaţă, Marino a primit apelul 
din partea bărbatului care a spus că-l cheamă Hog. Persoanele 
dispăruseră deja. 

— S-a anunţat la ştiri despre dispariţia lor? o întreabă Scarpetta pe 
Reba, gândindu-se dacă anonimul apelant putea afla astfel numele lui 
Kristin. 

— Nu cred. 

— Iar tu ai încheiat un raport. 

— Nu era ceva care să prezinte interes pentru presă, îmi pare rău, 
dar aici mereu dispar oameni, doctore Scarpetta. Bun venit în sudul 
Floridei. 

— Spune-mi ce altceva mai ştii despre joi seară, când au fost văzuţi 
ultima oară. 

Reba îi spune că Ev a ţinut o predică la biserică, iar Kristin a citit 
din Biblie. A doua zi, când cele două femei n-au venit la biserică 
pentru rugăciune, cineva a încercat să vorbească la telefon cu ele, dar 
nu i-a răspuns nimeni, de aceea s-a dus cu maşina până la casa lor. 
Avea o cheie şi a intrat. Toate păreau netulburate, doar Ev, Kristin şi 


băieţii dispăruseră, iar aragazul fusese lăsat la foc mic, iar pe el se 
găsea o tigaie goală. Amănuntul privind aragazul este important, iar 
Scarpetta îşi va îndrepta atenţia asupra lui când va intra în casă, dar 
deocamdată nu e pregătită, iar abordarea scenei o va face să semene 
cu un animal de pradă. Se mişcă dinspre exterior spre interior, 
păstrând ceea ce este mai rău pentru la urmă. 


Lucy îl întreabă pe Larry dacă depozitul arată altfel decât în urmă 
cu doi ani, când a venit el ca vânzător. 

— Eu nu m-am atins de nimic de acolo, spune el. 

În lumina supărătoare a singurului bec fără glob, plasat aproape de 
tavan, Lucy trece în revistă cutiile de carton şi rafturile pe care stau 
înşirate tricouri, loţiuni, prosoape de plajă, ochelari de soare, 
echipament de curăţenie şi alte lucruri. 

— Nici n-are rost să mă sinchisesc de felul în care arată depozitul, 
spune Larry. Ce anume te interesează? 

Ea se îndreaptă spre baie, un spaţiu meschin, fără fereastră, cu o 
chiuvetă şi toaleta. Pereţii sunt din cărămizi cu o spoială de tencuială 
peste care s-a tras un strat subţire de vopsea de un verde-deschis, iar 
podeaua este pardosită cu gresie cafenie. Deasupra capului atârnă tot 
un bec fără apărătoare. 

— Nu s-a revopsit, nu s-a schimbat gresia? întreabă ea. 

— Exact aşa era când am preluat eu magazinul. Doar nu crezi că s-a 
întâmplat ceva aici? 

— Aş dori să revin împreună cu cineva, spune ea. 


De pe celălalt mal al canalului, doamna Simister stă la pândă. Se 
leagănă pe veranda închisă cu sticlă, împingându-se cu picioarele pe 
care le propteşte în uşa glisantă, se leagănă înainte şi înapoi cu 
balansoarul, iar papucii abia de ating podeaua cu dale de gresie, în 
timp ce scaunul scoate un susur slab. O caută din ochi pe femeia 
blondă în taior de culoare închisă, care s-a plimbat prin curtea casei 
oranj-deschis. Îl caută şi pe inspectorul care i-a încălcat proprietatea, 
îndrăznind să tulbure liniştea pomilor, având neobrăzarea să-i 
marcheze cu vopsea roşie. Acum a plecat. Femeia blondă a plecat şi 
ea. 

La început, doamna Simister a crezut că blonda era vreo fanatică 
religioasă. O mulţime de asemenea femei au vizitat casa aceea. Apoi s- 
a uitat prin binoclu şi nu a mai fost atât de sigură. Blonda nota ceva 
într-un carneţel şi avea o geantă neagră atârnată pe umăr. 
Reprezentanta vreunei bănci sau o avocată — tocmai se pregătea să o 
categorisească, apoi a apărut cealaltă femeie, foarte bronzată, cu părul 
alb şi purtând pantaloni kaki şi pistol într-un toc la subsuoară. 
Pesemne că este aceeaşi care a mai trecut pe acolo în urmă cu câteva 


zile. Vineri. Şi aceea era bronzată, cu părul alb. Doamna Simister nu 
este sigură. 

Cele două femei au stat de vorbă, apoi au dispărut din vedere, după 
casă, îndreptându-se spre intrarea din faţă. Probabil că se vor întoarce. 
Doamna Simister se uită după inspector, acelaşi care s-a arătat tare 
amabil prima oară, întrebând-o despre copacii ei şi data plantării lor şi 
ce semnificau pentru ea. Pentru ca apoi să revină şi să-i marcheze cu 
vopsea. Asta a făcut-o să se gândească pentru prima oară, după ani de 
zile, la arma pe care o are, un pistol. Când i l-a dat fiul ei, ea a spus că 
singurul lucru ce s-ar putea întâmpla ar fi ca vreo persoană rău 
intenţionată să o folosească împotriva ei. Ţine pistolul sub pat, ascuns. 

Nu l-ar fi împuşcat pe inspector. Însă nu s-ar fi dat înapoi dacă ar fi 
fost vorba să-l pună pe goană. Inspectorii ăştia de citrice sunt plătiţi 
doar ca să distrugă pomii pe care oamenii i-au avut jumătate din 
viaţă. A auzit la radio vorbindu-se despre asta. Probabil că şi ai ei vor 
urma. Îi iubeşte. Omul care se ocupă de grădină îi îngrijeşte, culege 
fructele şi i le lasă în prag. Imediat după ce s-a căsătorit cu Jake şi au 
cumpărat casa, acesta a plantat toţi pomii pentru ea. Se cufundă în 
amintiri, uitând de sine, când telefonul de pe masa aflată în apropiere 
începe să sune. 

— Alo?! răspunde ea. 

— Doamna Simister? 

— Cine e la telefon? 

— Investigator Pete Marino. Am discutat mai devreme. 

— Da? Cum ai zis că te cheamă? 

— Aţi telefonat la Academia Naţională de Medicină Legală în urmă 
cu câteva ore. 

— Ba n-am sunat nicăieri. Vrei să-mi vinzi ceva? 

— Nu, doamnă. Aş vrea să trec pe acolo ca să stăm de vorbă, dacă 
nu vă deranjează. 

— Ba mă deranjează, spune ea şi închide. 

Strânge braţele reci şi metalice ale balansoarului cu atâta tărie, 
încât degetele mari se albesc sub pielea flască, pătată de soare a 
mâinilor bătrâne şi devenite inutile. 

Tot timpul telefonează cineva care nu o cunoaşte. O sună şi tot felul 
de automate şi nu reuşeşte să înţeleagă de ce oamenii stau să asculte 
înregistrări pe bandă ale unora puşi pe făcut bani. Telefonul sună din 
nou, iar ea îl ignoră, ridicând în schimb binoclul ca să se uite la casa 
portocaliu-deschis, unde trăiesc cele două doamne cu cei doi huligani 
mici. 

Plimbă binoclul peste canal, apoi spre proprietatea de pe celălalt 
mal. Curtea şi piscina apar brusc, mari şi sclipitoare în verde şi 
albastru. Sunt bine conturate, dar femeia blondă cu taior închis la 
culoare şi cea bronzată cu pistolul nu se mai văd. Ce-or fi căutând? 


Cine sunt cele două femei care locuiesc acolo? Unde-s cei doi 
huligani? În ziua de azi, toţi copiii au ajuns nişte huligani. 

Aude soneria de la uşă şi încetează să se mai legene, iar inima 
începe să-i bată mai tare. Cu cât îmbătrâneşte, cu atât mai uşor o 
sperie mişcările şi sunetele neaşteptate, cu atât mai mult se teme de 
moarte şi de ceea ce înseamnă ea — dacă înseamnă ceva. Trec câteva 
clipe, iar soneria se aude din nou, iar ea stă nemişcată şi aşteaptă. 
Sună din nou şi cineva bate în uşă cu putere. În cele din urmă, se 
ridică. 

— Stai puţin, vin acum, bolboroseşte ea, iritată şi îngrijorată. Sper 
că nu eşti careva cu ceva de vânzare. 

Intră în camera de zi, iar mersul ei alene stârneşte foşnete pe covor. 
Nu-şi poate ridica picioarele aşa cum o făcea altădată, abia merge. 

— Stai, vin cât de repede pot, spune ea iritată, când aude din nou 
soneria. 

Poate-s cei de la UPS. Or fi adus ceva comandat de fiul ei pe 
Internet. Se uită pe vizorul de la uşa de intrare. Persoana de pe 
verandă sigur nu poartă uniforma cafenie ori albastră a comisionarilor 
şi nici nu i-a adus corespondenţa ori vreun pachet. Iar a apărut omul 
acela. 

— Acum ce mai vrei? se răsteşte ea supărată, rămânând cu ochiul în 
dreptul vizorului. 

— Doamna Simister? Am nişte formulare pe care trebuie să le 
completaţi. 

Poarta dă spre curtea din faţa casei, unde Scarpetta îşi îndreaptă 
atenţia asupra plantelor dese de hibiscus, care delimitează 
proprietatea de aleea care duce la canal. 

Nu se văd ramuri şi mlădiţe rupte, nici un element care să sugereze 
că cineva a pătruns pe proprietate trecând prin gardul viu. Băgând 
mâna în geanta de umăr din nailon, pe care o ia de obicei la locul 
crimelor, scoate o pereche de mănuşi albe din bumbac şi se uită la 
maşina parcată pe aleea din beton crăpat, un automobil de culoare 
cenuşie, lăsat la voia întâmplării, cu jumătate de roată pe gazon. Îşi 
pune mănuşile şi se întreabă de ce Ev ori Kristin or fi parcat maşina 
aşa, presupunând că vreuna dintre ele conduce. 

Se uită pe geamurile maşinii la banchetele cenuşii din plastic şi la 
repetorul de impulsuri Sun Passus;, fixat bine pe partea interioară a 
parbrizului. Îşi mai notează ceva. Deja se profilează un şablon clar. 
Curtea din spate şi piscina sunt îngrijite meticulos. Nu vede gunoaie şi 
nici dezordine în maşină, nimic, în afara unei umbrele ce stă pe 
covoraşul din faţa banchetei spate. Cu toate acestea, maşina e parcată 
neglijent, ca şi cum şoferul nu ar vedea bine ori s-ar fi grăbit. Se 
apleacă pentru a se uita mai atent la noroiul şi resturile de frunze 
moarte prinse în adânciturile pneului. Se uită la stratul de praf gros de 
dedesubt, ceea ce face ca acea porţiune să capete culoarea cenuşie 
amintind de oase vechi. 

— S-ar părea că maşina a mers pe un drum de ţară, spune Scarpetta, 
ridicându-se şi continuând să examineze pneurile murdare, trecând de 
la unul la altul. 

Reba se ţine după ea şi dă ocol maşinii, având o expresie de 
curiozitate pe faţa bronzată şi uşor ridată. 

— Noroiul de pe cauciuc mă face să cred că pământul era umed ori 
ud când maşina a trecut pe acolo, spune Scarpetta. Parcarea de la 
biserică este pavată? 

— Păi, a dislocat iarba de aici, spune Reba, uitându-se la peluza 
adâncită sub unul de cauciucurile din spate. 

— Asta nu justifică noroiul de pe pneuri. Toate patru sunt murdare. 

— Zona în care se află biserica are o parcare întinsă. N-am observat 
nici o porţiune fără pavaj. 

— Maşina era aici când doamna de la biserică a venit să le caute pe 
Kristin şi Ev? 

Reba dă roată maşinii, interesată de cauciucurile pline de noroi. 

— Aşa au spus şi am văzut-o şi eu aici când am venit în după- 
amiaza aceea. 

— N-ar fi o idee rea să verificăm prin ce porţi de acces a trecut şi 


când. Ai deschis uşile? 

— Da. Erau descuiate. N-am remarcat nimic ieşit din comun. 

— Deci nu s-au făcut investigaţii. 

— Nu le pot cere tehnicienilor de la anchete să prelucreze ceva când 
nu am dovezi că s-a comis vreo infracţiune. 

— Înţeleg. 

Cu chipul bronzat şi întunecat, Reba o urmăreşte pe Scarpetta 
uitându-se din nou pe geamuri. Acestea sunt acoperite de o peliculă 
subţire de praf. Scarpetta se retrage un pas şi dă roată maşinii, atentă 
la orice amănunt. 

— Cui îi aparţine? întreabă ea. 

— Bisericii. 

— A cui e casa? 

— Tot a bisericii. 

— Mi s-a spus că biserica a luat-o cu chirie. 

— Nu, casa aparţine bisericii. 

— Ai auzit de cineva pe nume Simister? întreabă Scarpetta şi în 
aceeaşi clipă are o senzaţie bizară, care porneşte din stomac şi urcă 
până spre gâtlej, la fel ca aceea pe care a avut-o când Reba a rostit 
numele Christian Christian faţă de Marino. 

— Cine? 

Reba se încruntă când de cealaltă parte a canalului răzbate 
zgomotul unei explozii înfundate. Ea şi Scarpetta tac brusc. Se apropie 
de poartă şi se uită la casele de pe celălalt mal al canalului. Nu văd pe 
nimeni. 

— Un rateu de eşapament, socoteşte Reba. Oamenii de aici au tot 
soiul de jafuri de maşini. Majoritatea nici n-ar trebui să mai conducă. 
Sunt bătrâni de-i caută moartea pe acasă şi orbi ca nişte cârtiţe. 
Scarpetta repetă numele Simister. 

— N-am auzit de ea, spune Reba. 

— A zis că a vorbit cu tine de câteva ori. Cred că de trei ori, dacă- 
mi amintesc bine. 

— N-am auzit de ea şi n-a vorbit cu mine o asemenea persoană. 
Cred că o fi cea care m-a luat în clonţ, zicând că nu-mi pasă de caz. 

— lartă-mă, spune apoi Scarpetta şi încearcă să dea de Marino pe 
mobil şi se alege doar cu căsuţa lui poştală. 

Îi lasă mesaj să o sune imediat. 

— Când afli cine este această doamnă Simister, spune Reba, aş vrea 
să mă anunti şi pe mine. E ceva ciudat cu toate astea. Poate c-ar trebui 
să aducem o echipă ca să ia amprentele din maşină. Dacă nu de 
altceva, măcar pentru a exclude anumite piste. 

— Din nefericire, probabil că nu veţi găsi amprentele băieţilor, 
spune Scarpetta. Mai ales că au trecut patru zile. Probabil că nici în 
casă nu le veţi găsi. Sigur nu aveţi cum să le scoateţi pe cele ale 


copilului de şapte ani. 

— Nu înţeleg de ce spui asta. 

— Amprentele copiilor care nu au trecut de pubertate nu rezistă 
mult. Câteva ore, poate două-trei zile, cel mult. Nu ştim sigur de ce, 
dar probabil că are legătură cu secreția de sebum a pielii celor ajunşi 
la pubertate. David are doisprezece ani? S-ar putea să le găsiţi pe ale 
lui. Dar repet, s-ar putea. 

— Mda, asta e o noutate pentru mine. 

— Sugerez să duci maşina la laborator şi să căutaţi urme şi să daţi 
interiorul imediat cu superglue pentru a obţine amprente. Dacă vreţi, 
o putem face la Academie. Avem o încăpere specială pentru 
prelucrarea vehiculelor şi ne putem ocupa de problemă. 

— Pare o idee bună, spune Reba. 

— Trebuie să găsim amprentele lui Ev şi Kristin în casă. Şi urme de 
ADN, inclusiv al băieţilor. Periuţe de dinţi, perii de cap, pantofi, 
îmbrăcăminte. 

Apoi îi spune despre apelantul anonim care a menţionat numele 
Kristin Christian. 


Doamna Simister locuieşte singură într-o casă mică şi albă, 
construită din stuc; după standardele Floridei de Sud, aceasta este o 
dărăpănătură. 

Are un garaj din aluminiu, care este gol, ceea ce nu înseamnă că nu 
este acasă; în realitate, ea nu mai are maşină şi permisul de conducere 
nu i-a fost reînnoit. Marino mai observă că perdelele sunt trase la 
ferestrele din dreapta şi pe alee nu se văd ziare. Zilnic îi este adus The 
Miami Herald, ceea ce presupune că, dacă are ochelari, vede suficient 
de bine pentru a citi. 

În ultima jumătate de oră, telefonul ei a sunat ocupat. Marino 
opreşte motorul motocicletei şi coboară; în acelaşi timp pe lângă el 
trece un Chevy Blazer cu geamuri fumurii. Strada este liniştită. 
Pesemne că numeroşi oameni care locuiesc în cartierul acesta sunt 
vârstnici, se află aici de multă vreme şi nu-şi mai pot permite plata 
taxelor de proprietate. Se înfurie gândindu-se că oamenii aceştia au 
trăit în acelaşi loc vreme de douăzeci ori treizeci de ani şi-au achitat 
în sfârşit casele, pentru ca acum să descopere că nu-şi pot plăti 
impozitele din cauza bogaţilor care vor proprietăţi în apropierea 
canalelor navigabile. Casa dărăpănată a doamnei Simister este 
evaluată la aproximativ trei sferturi de milion de dolari, iar ea va 
trebui să o vândă, probabil foarte curând, asta dacă nu ajunge în 
vreun azil pentru cei care au nevoie de asistenţă medicală 
permanentă. Are economii de numai trei mii de dolari. 

Marino a aflat destul de multe lucruri despre Dagmara Schudrich 
Simister. După ce a stat de vorbă cu o persoană care probabil că s-a 


dat drept ea, a făcut o căutare pe HIT. Doamna Simister, cunoscută şi 
sub numele de Daggie, are optzeci şi şapte de ani, este membră a 
comunităţii evreieşti locale, deşi nu a mai călcat pe la sinagogă de ani 
de zile. N-a frecventat biserica ai cărei membri sunt persoanele 
dispărute, cele de pe cealaltă parte a canalului, astfel că afirmaţiile ei 
de la telefon nu reflectă adevărul - asta dacă se presupune că la 
telefon a vorbit Daggie Simister; Marino crede că fusese altcineva. 

Femeia s-a născut la Lublin, Polonia şi a supravieţuit Holocaustului, 
rămânând în Polonia până la vârsta de treizeci de ani, ceea ce explică 
accentul puternic pe care Marino l-a detectat în urmă cu câteva 
minute, când a încercat să stea de vorbă cu ea. Femeia cu care a 
discutat la telefon nu avea nici un accent detectabil. Pur şi simplu 
părea bătrână. Singurul copil al doamnei Simister, un fiu, locuieşte în 
Fort Lauderdale şi, în ultimii zece ani, a fost amendat de două ori 
pentru conducere sub influenţa alcoolului şi de trei ori pentru diferite 
contravenţii. Ca o ironie, este antreprenor şi constructor de locuinţe, o 
persoană răspunzătoare pentru creşterea impozitelor pe care persoane 
precum mama lui trebuie să le plătească pentru deținerea de 
proprietăţi. 

Doamna Simister este în îngrijirea a patru medici pentru artrită, 
probleme cardiace şi de picioare şi pentru tulburări de vedere. Nu 
călătoreşte, cel puţin pe liniile aeriene comerciale. Se pare că stă acasă 
mai tot timpul şi probabil că ştie tot ce se petrece în jurul casei sale. 
Deseori, în cartiere precum acesta, multe persoane care stau prea mult 
la domiciliu încep să-şi spioneze vecinii şi el speră că ea este una 
dintre acestea. Speră să fi observat ce s-a petrecut în casa vopsită în 
portocaliu-deschis, aflată dincolo de canal. Speră să aibă vreo idee 
cine a telefonat la biroul lui Scarpetta, dându-se drept ea, în cazul în 
care aşa stau lucrurile. 

Stă cu degetul pe butonul soneriei, cu portofelul pregătit să-şi arate 
insigna, lucru ce nu este tocmai cinstit, deoarece s-a retras din poliţie, 
n-a fost niciodată poliţist în Florida şi s-ar fi cuvenit să predea 
documentele şi pistolul când a părăsit departamentul de poliţie pentru 
care a lucrat, unul de dimensiuni modeste din Richmond, Virginia, 
unde s-a simţit mai mereu un exclus, neapreciat şi subestimat. Apasă 
din nou pe buton şi încearcă din nou să o contacteze prin telefon. 

Sună tot ocupat. 

— Poliţia! E cineva acasă? strigă el puternic, în acelaşi timp bătând 
la uşă. 

Scarpetta s-a încins în taiorul de culoare închisă, dar nu s-a gândit 
cum ar putea rezolva problema asta. Dacă-şi scoate jacheta, va trebui 
să o pună sau să o agaţe undeva şi de obicei nu procedează astfel la 
locul faptei, nici măcar la cele despre care poliţia nu crede că sunt 
scene ale unor crime. 

Acum, după ce a intrat în casă, urmează să stabilească dacă vreuna 
dintre surori suferă de tulburare obsesiv-compulsivă. Ferestrele, dalele 
de gresie şi piesele de mobilier sunt imaculate şi aranjate fără cusur. 
Covorul este centrat perfect, iar ciucurii de la capete stau atât de bine, 
încât par pieptănaţi. Verifică un termostat de pe perete şi îşi notează 
că instalaţia de aer condiţionat funcţionează, iar temperatura din 
camera de zi este de 25,5 C. 

— A fost reglat termostatul? întreabă ea. Tot aşa era? 

— Totul a fost lăsat aşa cum era, spune Reba, aflată în bucătărie 
împreună cu Lex, investigatoare la faţa locului din partea Academiei. 
Mai puţin aragazul. A fost închis. Doamna care a venit aici când Ev şi 
Kristin nu au mai apărut la biserică, ea l-a închis. 

Scarpetta îşi notează că nu există sistem de alarmă. Reba deschide 
frigiderul. 

— Eu aş începe să caut amprente pe uşile dulapurilor, îi spune ea 
lui Lex. Deşi ar fi bine să dai cu praf peste tot, dacă tot te-ai apucat de 
asta. Nu prea văd mâncare pentru doi copii în creştere. La o adică, nu 
e mâncare mai deloc. Cred că sunt toţi vegetarieni. 

Închide uşa frigiderului. 

— Praful ăsta o să distrugă lemnul, spune Lex. 

— De tine depinde. 

— Ştim cumva ora la care au ajuns acasă de la biserică vinerea 
trecută? Dacă au ajuns acasă? întreabă Scarpetta. 

— Slujba s-a terminat la ora şapte, iar Ev şi Kristin au mai rămas o 
vreme, ca să stea de vorbă cu alţi credincioşi. Apoi s-au întors în 
biroul lui Ev şi au purtat o discuţie. Biroul e mic. Şi biserica la fel. În 
încăperea unde se ţine slujba nu cred că încap mai mult de cincizeci 
de persoane. 

Reba iese din bucătărie şi intră în camera de zi. 

— O discuţie cu cine şi unde se aflau băieţii? întreabă Scarpetta, în 
timp ce ridică o pernă decorativă de pe canapeaua ce are o husă cu un 
imprimeu floral. 

— Au discutat cu unele dintre femei. Nu ştiu cum se numesc. Ele 
conduc biserica şi, din câte am înţeles, băieţii nu au participat la 
discuţia asta, făceau altceva, probabil se jucau pe acolo. Apoi au 
plecat cu Ev şi Kristin, pe la ora opt seara. 


— Întotdeauna se ţin întâlniri după slujbă, vinerea? 

— Aşa cred. De obicei, slujbele sunt vineri seara, aşa că se întâlnesc 
cu o seară înainte. Ceva despre Vinerea Mare, ziua când Dumnezeu a 
murit ca să ne scape de păcate. Credincioşii ăştia nu vorbesc despre 
Iisus, ci doar despre Dumnezeu şi interpretează literal păcatul şi iadul. 
Biserica asta e cam ciudată. Seamănă a cult, după părerea mea. 
Probabil că se ocupă şi cu dresura de şerpi şi alte chestii 
asemănătoare. 

Lex presară oxid de fier pe o foaie de hârtie. Dosul tăbliei albe este 
lovit, dar curat şi gol, aşa că ea plimbă o pensulă cu fire din fibre de 
sticlă pe hârtie şi se apucă să răsucească pensula peste tăblie, 
transformând-o într-o suprafaţă denivelată, de un negru ca de 
funingine, în locurile unde pudra se lipeşte de substanţe uleioase ori 
de alte reziduuri. 

— N-am găsit nici portofel, nici carnet de cecuri, nimic de genul 
ăsta, îi spune Reba lui Scarpetta. Ceea ce întăreşte bănuiala mea că au 
plecat pur şi simplu. 

— E posibil să fii răpit şi să ai carnetul de cecuri la tine, îi spune 
Scarpetta. Oamenii sunt răpiți cu tot cu portofele, chei, maşini, copii. 
Cu câţiva ani în urmă, am lucrat la un caz de omucidere şi răpire, în 
care victimei i s-a îngăduit să-şi facă valiza. Mai ştiu şi cazuri în care 
totul este trucat ca să pară crimă când, în realitate, oamenii au fugit. 
Poate că telefonul acela ciudat despre care mi-ai spus a fost dat de 
cine ştie ce nebună de la biserica lor. 

Scarpetta intră în bucătărie să se uite la aragaz. Pe ochiul din spate 
se află o cratiţă cu capacul pe ea, iar metalul este cenuşiu-închis şi are 
dungi. 

— Asta-i cea găsită pe foc? întreabă ea, ridicând capacul. 
Căptuşeala interioară de inox este decolorată, având o nuanţă de 
cenuşiu-deschis. Cu un pocnet puternic, Lex rupe un fragment de 
bandă adezivă pentru ridicarea capacului. 

— Când femeia de la biserică a ajuns aici, ochiul din spate stânga 
era la minimum, iar cratiţa se încinsese cumplit, dar nu avea nimic în 
ea, precizează Reba. Aşa mi s-a spus. 

Scarpetta observă o cenuşă fină alb-cenuşie în cratiţă. 

— Poate a fost ceva în ea. Ulei de gătit. Nu mâncare. Nu s-a găsit 
mâncare pe masa din bucătărie? 

— Când am intrat, totul arăta la fel ca acum. lar doamna de la 
biserică a zis că nu a găsit mâncare. 

— Am găsit un fragment de amprentă pe margine, dar în rest numai 
pete, spune Lex, desprinzând banda de amprentare de pe câţiva 
centimetri de tăblie a mesei. Nu mă mai chinuiesc cu dulapurile. 
Lemnul nu-i o suprafaţă grozavă când e vorba de amprente. Nu are 
rost să-l distrugem fără motiv. 


Scarpetta deschide uşa frigiderului, iar aerul rece îi atinge faţa în 
timp ce examinează un raft după altul. Resturile dintr-un piept de 
curcan sugerează că cel puţin o persoană din casă nu era vegetariană. 
Există salată, broccoli proaspăt, ţelină şi morcovi, nouăsprezece 
pachete mici de gustare, din cele care au puţine calorii. 


Uşa glisantă din sticlă de pe veranda doamnei Simister este 
descuiată, dar Marino aşteaptă afară, călcând pe iarbă şi uitându-se în 
jur. 

Priveşte atent dincolo de canal, către casa portocaliu-deschis şi se 
întreabă dacă Scarpetta va găsi ceva util acolo. Poate că a terminat de 
examinat scena. El a întârziat. A trebuit să urce motocicleta pe un 
trailer ca să o ducă la hangar, apoi schimbarea pneului i-a luat ceva 
timp. Mai mult i-a trebuit până când a vorbit cu oamenii de la 
întreţinere şi cu cei câţiva studenţi aflaţi în zonă, dar şi cu lectorii 
care-şi parcaseră maşinile în acelaşi loc, sperând că vreunul a observat 
ceva. Nimeni n-a văzut nimic. Cel puţin aşa au declarat toţi. 

Întredeschide uşa glisantă şi o strigă pe doamna Simister. Nu-i 
răspunde nimeni, de aceea bate cu putere în sticlă. 

— E cineva acasă? răcneşte el. Alo! 

Încearcă din nou telefonul ei, dar sună tot ocupat. Vede că Scarpetta 
a încercat să vorbească cu el ceva mai devreme, probabil când era pe 
motocicletă, îndreptându-se încoace. O apelează. 

— Ce se petrece acolo? întreabă el în loc de salut. 

— Reba a zis că n-a auzit de doamna Simister. 

— Cineva-şi bate joc de noi, răspunde el. Nici nu e membră a 
bisericii de care ţineau persoanele dispărute. Şi nu-mi deschide uşa. 
Intru peste ea. 

Priveşte peste apă, spre casa portocalie. Împinge uşa şi păşeşte pe 
veranda însorită. 

— Doamnă Simister? strigă el tare. E cineva acasă? Poliţia! 

Cea de-a doua uşă glisantă este de asemenea descuiată, astfel că 
Marino păşeşte în camera de zi, se opreşte o clipă şi strigă din nou. În 
zona din spatele casei se aude un televizor funcţionând, cu volumul 
dat la maximum, iar el se îndreaptă spre sunet continuând să-şi anunţe 
prezenţa, iar acum şi-a scos şi pistolul. Merge pe un hol şi aude 
discuţia de la un talk-show şi multe râsete. 

— Doamna Simister? E cineva acolo? 

Televizorul se află în camera din spate, probabil un dormitor, iar 
uşa este închisă. Ezită şi strigă din nou. Ciocăneşte la uşă, apoi bate cu 
pumnul, intră şi vede sânge, iar pe pat, un cadavru mic şi ceea ce a 
mai rămas din capul acestuia. 

Într-un senar al biroului se află creioane, pixuri şi markere. Două 
dintre creioane şi un pix sunt roase la capăt, iar Scarpetta se uită la 
adânciturile lăsate de dinţi în lemn şi plastic şi se întreabă care dintre 
băieţi are un tic nervos, care-l face să roadă diverse lucruri. 

Aşază creioanele, pixurile şi markerele în pungi diferite. După ce 
închide sertarul, priveşte în jur, gândindu-se la viaţa acestor băieţi 
orfani de origine sud-africană. În încăpere nu se vede nici o jucărie, 
nici afişe lipite pe pereţi, nici un indiciu că fraţilor le plac fetele, 
maşinile, filmele ori sportul, ori că au nişte eroi sau că se distrează în 
vreun fel. 

Baia lor e la uşa următoare, o baie veche, cu gresie verde, 
neatrăgătoare, cu o toaletă şi o cadă albe. Îşi vede faţa în oglinda 
dulăpiorului de medicamente şi apoi deschide uşa. Priveşte rafturile 
metalice, pe care se află aţă dentară, aspirină şi săpun ambalat, de 
mici dimensiuni, de genul celor ce se pun la dispoziţie în băile 
motelurilor. Ridică un recipient din plastic oranj care, după capacul 
alb, e un medicament eliberat pe reţetă, se uită la etichetă şi rămâne 
surprinsă observând numele Marilyn Self, doctor generalist. 

Psihiatrul celebrităților, doctor Self, i-a prescris Ritalin lui David 
Luck. Trebuie să ia zece miligrame de trei ori pe zi, iar cele o sută de 
tablete au fost cumpărate luna trecută, acum exact trei săptămâni. 
Scarpetta scoate capacul şi toarnă tabletele verzi în palmă. Numără 
patruzeci şi nouă. La dozarea prescrisă, după trei săptămâni ar trebui 
să mai fie treizeci şi şapte, calculează ea. Din câte se pare, toţi au 
dispărut joi seară. Asta înseamnă în urmă cu cinci zile, adică mai 
trebuia să ia cincisprezece tablete. Cam aşa. Dacă dispariţia lui David 
a fost voluntară, de ce medicamentul a rămas în dulăpior? De ce a 
rămas aprins focul la aragaz? 

Pune pastilele înapoi în flacon, pe care îl bagă într-o pungă pe care 
o sigilează. Merge pe holul la capătul căruia se află celălalt dormitor, 
cel în care dormeau surorile. Există două paturi, amândouă acoperite 
cu cuverturi de un verde-smarald. Tapetul şi covorul sunt verzi. 
Mobilierul este lăcuit în verde. Lămpile şi ventilatorul de tavan au 
culoarea verde, iar draperiile verzi sunt trase, blocând complet lumina 
zilei. Lampa de pe noptieră este aprinsă, iar lumina ei scăzută şi cea 
din hol sunt singurele surse de iluminat. 

Nici o oglindă, nici lucruri cu pretenţii artistice şi doar două 
fotografii înrămate, una pe comodă, cu soarele care apune deasupra 
oceanului şi doi băieţi pe o plajă, în costume de baie şi zâmbind, 
amândoi cu părul cânepiu. Par fraţi, unul fiind mai mare. Cealaltă 
fotografie înfăţişează două femei cu bastoane, privind printre gene din 


cauza soarelui puternic, înconjurate de cerul adânc, ca de alabastru. În 
spatele lor se vede un munte cu o formă ciudată care domină 
orizontul, a cărui culme este ascunsă de un strat neobişnuit de nori ce 
se înalţă din stânci ca un abur alb şi gros. Una dintre femei este 
scundă, cu faţa plină, părul lung şi încărunţit prins la spate, iar 
cealaltă este mai înaltă şi mai slabă, cu păr negru ondulat şi foarte 
lung, pe care şi-l dă din ochi, deoarece vântul i l-a ciufulit. 

Scarpetta scoate o lupă din geanta de umăr şi examinează 
fotografiile mai îndeaproape, uitându-se la pielea expusă a băieţilor, la 
fețele lor. Studiază figurile femeilor şi pielea lor, căutând cicatrice, 
tatuaje, anomalii fizice, bijuterii. Mută lupa către femeia mai slabă, cu 
părul negru şi lung, observând că nu are un ten sănătos. Ar putea fi 
din cauza iluminării ori a cremei bronzante care dă pielii o paloare 
uşor gălbuie, însă arată de parcă ar suferi de icter. 

Deschide dulapul de haine. Înăuntru, îmbrăcăminte ieftină şi pantofi 
pentru toate ocaziile şi câteva taioare mai arătoase, măsurile 38 şi 42. 
Scarpetta scoate tot ce este alb sau de culoare deschisă şi verifică 
țesătura, căutând pete gălbui de transpiraţie şi le găseşte la subraţul 
câtorva bluze măsura 38. Îşi îndreaptă atenţia asupra fotografiei în 
care apare femeia cu părul negru şi lung şi pielea gălbuie şi se 
gândeşte la legumele crude din frigider, la morcovi şi apoi la doctoriţa 
Marilyn Self. 

În dormitor nu se află nici o carte, ci doar o Biblie pe o noptieră. 
Este veche şi a rămas deschisă la Cronici, iar lumina veiozei cade pe 
paginile fragile, uscate şi îngălbenite de trecerea anilor. Îşi pune 
ochelarii de citit şi se apleacă, apoi scrie în agendă că Biblia era 
deschisă la înţelepciunea lui Solomon, iar versetul 25 din capitolul 12 
este marcat cu trei x-uri trasate cu creionul. 

Pentru aceea, ca unor prunci fără de minte, le-ai trimis o pedeapsă de 
râs. 

Încearcă din nou să-i telefoneze lui Marino, iar apelul intră direct pe 
căsuţa lui de mesagerie vocală. Dă draperiile la o parte să vadă dacă 
glisierele sunt blocate şi mai formează o dată numărul şi-i lasă un 
mesaj urgent. A început să plouă, picăturile fac cerculeţe pe apa 
canalului, iar norii de furtună stau ameninţători ca nişte nicovale. 
Palmierii se zbat de parcă ar fi cuprinşi de crize, iar gardul viu şi 
scund, din hibiscus, e plin de inflorescențe roşii, care se cutremură în 
vânt. Observă două pete pe geamul ferestrei. Au forma distinctivă pe 
care o recunoaşte şi le găseşte pe Reba şi Lex în spălătorie, verificând 
ce se află în maşina de spălat şi în uscător. 

— În dormitorul mare am găsit o Biblie, spune Scarpetta. A rămas 
deschisă la înţelepciunea lui Solomon, iar veioza de lângă pat e aprinsă. 

Reba pare derutată. 

— Mă interesează dacă dormitorul era exact la fel când femeia de la 


biserică a intrat în casă. Dormitorul arată la fel ca prima oară când l-ai 
văzut? 

— Când am intrat în dormitor, părea neatins. Ţin minte că 
draperiile erau trase. N-am văzut Biblia şi nimic de genul ăsta şi nu-mi 
amintesc de lampa aprinsă, spune Reba. 

— Am văzut fotografia a două femei. Ev şi Kristin? 

— Aşa a zis doamna de la biserică. 

— Şi cealaltă e cu Tony şi David, da? 

— Aşa cred. 

— Una dintre femei are tulburări de nutriţie? E bolnavă? Ştim dacă 
vreuna dintre ele ori amândouă se află în îngrijirea unui medic? Şi 
ştim care dintre cele două este Ev şi care Kristin? 

Reba nu ştie ce să spună. Până acum, răspunsurile nu păreau prea 
importante. Nimeni nu s-a gândit că vor apărea întrebări ca acelea pe 
care i le-a pus Scarpetta. 

— Aţi deschis tu ori altcineva uşile glisante din dormitor, cel verde? 

— Nu. 

— Nu sunt încuiate şi am observat pe dinafară nişte urme. 
Amprente de urechi. Mă-ntreb dacă erau acolo când aţi investigat, 
vinerea trecută. 

— Urme de urechi? 

— Două, lăsate de urechea dreaptă a cuiva, spune Scarpetta, în clipa 
în care îi sună telefonul. 

Plouă deja apăsat când Scarpetta ajunge la casa doamnei Simister şi 
în faţa acesteia sunt oprite trei maşini de patrulare şi o ambulanţă. 

Scarpetta coboară şi nu-şi mai bate capul să ia o umbrelă, în timp ce 
încheie discuţia cu Biroul de medicină legală al comitatului Broward, 
care are jurisdicție asupra tuturor deceselor subite şi violente 
înregistrate între Palm Beach şi Miami. Ea va examina cadavrul la faţa 
locului, deoarece se află deja aici şi cât de curând posibil va avea 
nevoie de un vehicul pentru transportarea lui la morgă. Recomandă ca 
autopsia să se efectueze imediat. 

— Nu crezi c-ar putea aştepta până mâine dimineaţă? înţeleg că ar 
putea fi vorba de o sinucidere, pentru că femeia suferea de depresie, 
precizează administratorul cu precauţie, deoarece nu doreşte să afirme 
ceva ce ar putea pune sub semnul îndoielii judecata lui Scarpetta. 

Nu vrea să fie direct şi să dea de înţeles că nu e convins de urgenţa 
cazului. Îşi formulează spusele cu precauţie, însă Scarpetta ştie ce 
gândeşte el. 

— Marino spune că nu există nici o armă la locul faptei, explică ea, 
urcând grăbită treptele ce duc spre verandă. 

— Bine. N-am ştiut asta. 

— Nu ştiu dacă cineva a presupus că avem de a face cu o 
sinucidere. 

Se gândeşte la aşa-zisul rateu pe care ea şi Reba l-au auzit mai 
devreme. Încearcă să-şi amintească momentul precis. 

— Înseamnă că vii? 

— Sigur, spune ea. Comunică-i doctorului Amos să vină acolo şi să 
pregătească totul. 

Marino o aşteaptă, iar ea ajunge la uşă şi intră, dându-și părul ud 
din ochi. 

— Unde-i Wagner? întreabă el. Presupun că vine şi ea. Din păcate. 
Drace, n-avem nevoie de o netoată ca ea care să se ocupe de caz. 

— A plecat de acolo la câteva clipe după mine. Nu ştiu unde o fi. 

— S-o fi rătăcit. N-am mai pomenit o fiinţă atât de debusolată. 

Scarpetta îi povesteşte despre Biblia din dormitorul lui Ev şi Kristin, 
apoi despre versetul marcat cu x-uri. 

— E acelaşi lucru pe care mi l-a spus cel care m-a apelat, exclamă 
Marino. Doamne Dumnezeule, ce naiba se petrece? A naibii proastă, 
exclamă el apoi, referindu-se din nou la Reba. Cred că o să intervin să 
fie numit un detectiv adevărat în cazul ăsta, ca să nu iasă un rahat din 
el. 

Scarpetta s-a săturat de comentariile lui denigratoare. 

— Fă-mi un serviciu, te rog, ajut-o cât poţi şi lasă ranchiuna 


deoparte, dacă eşti în stare. Spune-mi ce ai constatat. 

Se uită dincolo de el, către uşa din faţă, parţial deschisă. Doi 
tehnicieni medicali din echipa de urgenţe duc nişte lăzi cu 
echipamente, epuizați de un efort care s-a dovedit o pierdere de 
vreme. 

— Glonţ tras direct în gură, care i-a spulberat partea superioară a 
capului, spune Marino, dându-se la o parte din calea medicilor din 
echipa de urgenţă, care ies pe uşă, îndreptându-se către ambulanţă. E 
pe patul din camera din spate, complet îmbrăcată, cu televizorul 
funcţionând. Nimic nu sugerează pătrunderea prin efracţie, jaf ori 
viol. Am găsit o pereche de mănuşi din latex în chiuveta din baie. Una 
dintre ele este mânjită de sânge. 

— Care baie? 

— Cea din dormitorul femeii. 

— Vreun semn că ucigaşul a făcut curat? 

— Nu. Doar mănuşile din chiuvetă. Nu-s nici prosoape murdare, nici 
apă cu sânge. 

— Trebuie să mă uit şi eu. Ştim cu certitudine cine e victima? 

— Ştim cui îi aparţine locuinţa. Daggie Simister. N-aş putea băga 
mâna în foc că femeia de pe pat e chiar ea. 

Scarpetta scotoceşte prin geanta de umăr după o pereche de mănuși 
şi intră în antreu. Se opreşte să privească împrejur, gândindu-se în 
acelaşi timp la glisierele descuiate din dormitorul principal din casa de 
peste canal, îşi plimbă privirea pe podeaua acoperită cu mozaic 
venețian, pe pereţii de un bleu-pal, apoi prin livingul mic. Sufocat de 
mobilier, fotografii, păsări din porțelan şi tot felul de figurine din altă 
epocă. Nimic nu pare mutat din loc. Marino o conduce prin living, pe 
lângă bucătărie, către cealaltă latură a casei, unde cadavrul se află 
într-un dormitor ale cărui ferestre dau spre apă. 

Femeia poartă un trening de culoare roz, papuci roz şi zace pe spate 
pe pat. Are gura căscată larg, ochii cu un luciu şters stau holbaţi, iar 
deasupra lor se vede rana masivă care i-a deschis partea superioară a 
capului, imagine ce aminteşte de un pahar pentru ou. Creierul i-a fost 
împrăştiat, bucăţi din el şi fragmente de os s-au lipit de perna 
îmbibată de sângele roşu-închis, care tocmai începe să se coaguleze. 
Bucăţi mici de creier şi piele au fost proiectate pe căpătâiul patului şi 
pe perete şi acelea mânjite de sânge. 

Scarpetta îşi strecoară mâna pe sub jacheta treningului însângerat şi 
pipăie pieptul şi pântecele, apoi atinge mâinile. Corpul este cald, iar 
rigor mortis încă nu s-a instalat. Trage în jos fermoarul bluzei şi vâră 
un termometru la subsuoara braţului drept. Cât aşteaptă până ce va 
vedea rezultatul, caută din ochi alte răni în afara celei evidente de la 
cap. 

— De cât timp crezi că e moartă? întreabă Marino. 


— Încă e caldă. Nici un semn de rigor mortis. 

Se gândeşte la sunetul pe care ea şi Reba l-au considerat un rateu şi 
socoteşte că asta s-a întâmplat în urmă cu o oră. Se duce către 
termostatul de pe perete. Aerul condiţionat funcţionează, temperatura 
din dormitor a ajuns la douăzeci de grade, deja prea răcoare. Îşi 
notează temperatura şi se uită în jur fără să se grăbească, trecând totul 
în revistă. Micul dormitor are podeaua din mozaic venețian şi un 
covor albastru-închis acoperă aproape jumătate din ea, începând de la 
picioarele patului acoperit de o pilotă, până la fereastra care dă spre 
canal. Storurile sunt trase. Pe o noptieră se află un pahar cu ceva ce 
pare apă, o ediţie cu caractere mari a unui roman de Dan Brown şi o 
pereche de ochelari. La prima vedere, nu există semne de luptă. 

— Probabil că a fost ucisă cu puţin timp înainte de a ajunge eu aici, 
spune Marino şi este agitat, deşi se străduieşte să nu arate acest lucru. 
Poate cu câteva minute înainte. Am întârziat. Cineva mi-a găurit 
cauciucul din faţă. 

— În mod deliberat? întreabă ea, mirându-se de coincidenţă. 

Dacă ar fi ajuns mai devreme, probabil că femeia n-ar fi murit. 
Scarpetta îi povesteşte despre ceea ce acum bănuieşte că a fost 
zgomotul împuşcăturii. Un poliţist iese din baie având palmele pline 
de recipiente de medicamente prescrise, pe care le aşază pe o comodă. 

— Da, sigur că deliberat, spune Marino. 

— Evident, femeia nu a murit cu mult timp în urmă. La ce oră ai 
găsit-o? 

— Cred că sosisem aici de un sfert de ceas când ţi-am telefonat. Am 
vrut să mă asigur că nu mai era nimeni în casă înainte de a 
întreprinde ceva. Să mă conving că ucigaşul nu se ascunsese în vreun 
dulap sau cine ştie unde. 

— Vecinii n-au auzit nimic? 

El spune că nu e nimeni în casele învecinate. Unul dintre poliţişti a 
verificat deja acest aspect. Transpiră abundent, are faţa de un roşu- 
închis, ochii măriţi, parcă pe jumătate înnebuniţi. 

— Nu ştiu ce se întâmplă, spune el din nou, în timp ce picăturile de 
ploaie bat darabana pe acoperiş. Am sentimentul că cineva ne joacă 
tot felul de feste. Tu şi Wagner vă aflaţi dincolo de canal. Iar eu am 
întârziat din cauza unei pene. 

— A trecut un inspector pe aici, zice ea. Cineva care examina 
citricele de acolo. Şi îi povesteşte despre hoţoaica pe care omul o 
dezasamblase şi o vârâse într-o geantă neagră. O să verific şi asta 
imediat. 

Extrage termometrul de la subsuoara moartei şi-şi notează: 33,3 C. 
Se duce în baia cu gresie pe jos şi se uită la duş. Apoi la toaletă şi în 
coşul de gunoi. Chiuveta este uscată, fără sânge, nici măcar urme vagi, 
lucru ce pare absurd. Se uită la Marino. 


— Mănuşile erau în chiuveta de aici? întreabă ea. 

— Exact. 

— Dacă el — sau ea, să zicem -— le-a scos după comiterea crimei şi le- 
a lăsat în chiuvetă, ar fi trebuit să lase urme. Cel puţin mănuşa 
mânjită de sânge. 

— Doar dacă nu cumva sângele era uscat. 

—Nu se putea, zice Scarpetta, deschizând dulăpiorul de 
medicamente şi găsind remediile obişnuite contra durerilor şi 
suferințelor provocate de probleme digestive. Doar dacă nu cumva 
ucigaşul le-a ţinut pe mână îndeajuns de mult pentru ca sângele să se 
usuce. 

— Nu ar dura prea mult. 

— Poate nu. Le ai pe aici? 

Ies din baie şi, dintr-o geantă specială, Marino scoate un plic din 
hârtie cafenie pentru probe. Desface plicul astfel ca ea să se poată uita 
înăuntru fără să atingă mănuşile. Una este curată, cealaltă parţial 
întoarsă pe dos şi pătată cu sânge uscat, de culoare cafeniu-închis. 
Mănuşile nu sunt date cu talc pe dinăuntru, iar cea curată pare 
nefolosită. 

— O să facem analiza ADN, de pe interior. Şi o să căutăm şi 
amprente, spune ea. 

— Înseamnă că omul nu ştie că se pot lua amprente şi de pe 
interiorul mănuşilor de latex, spune Marino. 

— Înseamnă că nu se uită la televizor, spune un poliţist. 

— Nu vreau să mai aud despre rahaturile de la televizor, îmi distrug 
viaţa, comentează un alt poliţist care e vârât pe jumătate sub pat. Apoi 
zice: Ei, ia te uită. 

Iese ţinând o lanternă şi un revolver mic din inox, cu patul căptuşit 
cu lemn de trandafir. Desface cilindrul, atingând metalul cât mai puţin 
cu putinţă. 

— Descărcat. Dar nu i-a slujit la nimic. Nu s-a tras cu el de la ultima 
curăţare, asta dacă s-a tras vreodată cu el. 

— Oricum o să căutăm amprente, îi spune Marino. Ciudat loc să 
ascunzi o armă. Unde era? 

— Prea departe ca să-l apuci fără să te întinzi pe podea şi să te târâi 
sub pat, aşa cum am procedat eu. Calibrul 22. Ce dracu”, e Văduva 
Neagră? 

— Glumeşti, spune Marino, aruncând o privire. North American 
Arms, fără repetiţie. O armă curioasă pentru o bătrână suferind de 
artrită. 

— Cred că i l-a dat cineva ca să-şi apere casa, iar ea nu s-a deranjat 
să-l folosească. 

— Ai văzut vreo cutie de gloanţe pe undeva? 

— Deocamdată, nu. 


Ofiţerul dă drumul revolverului într-o pungă de probe, pe care o 
pune pe o comodă, unde un alt poliţist începe să facă un inventar al 
flacoanelor cu medicamente. 

— Accuretic, Diurese şi Enduron, citeşte el etichetele. Habar n-am 
ce sunt. 

— Un inhibitor şi diuretice. Contra hipertensiunii, îl lămureşte 
Scarpetta. 

— Verapamil, cam vechi. Din iulie anul trecut. 

— Hipertensiune, angină şi aritmie. 

— Apresoline şi Loniten. Mare chestie şi să pronunţi numele lor. 
Mai vechi de un an. 

— Vasodilatatoare. Tot pentru hipertensiune. 

— Deci o fi murit de vreun atac de inimă. Vicodin. Ştiu ce ăsta. Şi 
Ultram. Astea sunt prescrise mai recent. 

— Contra durerilor. Probabil pentru artrită. 

— Şi Zithromax. Asta-i antibiotic, nu? E din decembrie. 

— Nimic altceva? întreabă Scarpetta. 

— Nu, doamnă. 

— Cine a anunţat la Biroul Medicului Legist că femeia suferă de 
depresie? întreabă ea, uitându-se la Marino. 

La început, nimeni nu scoate o vorbă. Apoi Marino spune: 

— Eu sigur nu. 

— Cine a telefonat acolo, totuşi? întreabă ea. Cei doi poliţişti şi 
Marino se privesc. 

— Drace, exclamă Marino. 

— Staţi puţin, zice Scarpetta şi telefonează la Biroul Medicului 
Legist şi dă de administrator. Cine te-a anunţat în legătură cu decesul 
ca urmare a unui foc de armă? 

— Poliţia din Hollywood. 

— Cum se numea polițistul? 

— Detectivul Wagner. 

— Detectivul Wagner? se miră Scarpetta. La ce oră e trecut pe fişă? 

— A, să vedem. La două şi unsprezece minute. 

Scarpetta se uită iarăşi la Marino şi întreabă: 

— Ştii exact când mi-ai telefonat? El verifică pe telefon şi-i 
răspunde: 

— Două şi douăzeci şi unu. 

Ea se uită la ceas. E aproape trei şi jumătate. O să piardă zborul de 
şase şi jumătate. 

— S-a întâmplat ceva? o întreabă administratorul. 

— În cazul apelurilor, dacă se presupune că a fost acesta de la 
detectiv Wagner, există posibilitatea identificării? 

— Se presupune? 

— Deci a telefonat o femeie. 


— Da. 

— Era ceva curios în felul în care vorbea? 

— Nicidecum, spune el, rămânând tăcut o clipă. Părea 
convingătoare. 

— Nu avea un anumit accent? 

— Kay, ce se întâmplă? 

— Nimic bun, spune ea. 

— Stai să rulez lista apelurilor. Aşa, două şi unsprezece. A venit fără 
identificare de număr. 

— Păi, bineînţeles, spune Scarpetta. Ne vedem peste vreo oră. 

Se apleacă mai mult peste pat şi se uită cu atenţie la mâinile femeii, 
pe care le răsuceşte cu blândeţe. Se poartă întotdeauna aşa, chiar dacă 
pacienţii ei nu mai simt nimic. Nu observă abraziuni, tăieturi ori 
vânătăi care să sugereze răni produse de legare sau apărare. Verifică 
din nou cu ajutorul unei lupe şi găseşte fibre şi pământ pe palmele 
ambelor mâini. 

— Se pare că s-a aşezat pe podea la un moment dat, spune ea în 
clipa în care Reba intră în încăpere, palidă şi udă de ploaie şi, evident, 
zdruncinată. 

— Străzile de aici seamănă cu un labirint, spune ea. 

— Hei, o întreabă Marino, la ce oră ai telefonat la legist? 

— În legătură cu ce? 

— Cu preţul ouălor în China. 

— Poftim? exclamă ea şi rămâne cu privirea aţintită la sângele de 
pe pat. 

— În legătură cu cazul ăsta, spune Marino morocănos. La ce dracu 
credeai că mă refer? Şi n-ai GPS pe maşină? 

— N-am telefonat legistului. De ce s-o fac, dacă ea era lângă mine? 
răspunde femeia, uitându-se la Scarpetta. 

— Să-i învelim mâinile şi picioarele în pungi de plastic, spune 
Scarpetta. Şi vreau să o înfăşuraţi în cuvertură şi o folie curată de 
plastic. Şi cearşafurile trebuie luate. 

Se apropie de fereastra care dă spre curtea din spate şi spre canal. 
Se uită la citricele biciuite de ploaie şi se gândeşte la inspectorul pe 
care l-a văzut mai devreme. Se afla în curtea de acolo, e convinsă şi 
încearcă să stabilească ora exactă când l-a văzut. Ştie că asta s-a 
întâmplat cu puţin timp înainte de a auzi ceea ce acum bănuieşte că a 
fost o împuşcătură. Priveşte prin dormitor şi observă două pete 
întunecate pe covor, lângă fereastra prin care se văd copacii şi apa. 

Petele se zăresc cu greu pe fundalul albastru-închis, iar ea deschide 
trusa de detectare a sângelui din geanta de umăr, scoate substanţele 
chimice şi picurătoarele. Sunt două pete, la distanţă de vreo zece 
centimetri una de alta. Fiecare are dimensiunea unei monede şi are o 
formă ovală, iar ea dă cu vată pe una dintre ele, apoi picură alcool 


izopropilic, după care fenolftaleină, apă oxigenată pe vată şi aceasta 
devine de un roz-sclipitor. Asta nu înseamnă că sângele este uman, dar 
probabilitatea este mare. 

— Dacă e sângele ei, cum a ajuns acolo? se întreabă Scarpetta. 

— Poate a sărit, sugerează Reba. 

— Imposibil. 

— Picăturile nu sunt perfect rotunde, spune Marino. S-ar părea că 
persoana care sângera stătea în picioare, sau aproape. 

Caută din ochi alte pete. 

— Cam neobişnuit să se afle aici şi nu în altă parte. Dacă persoana a 
sângerat, ar trebui să existe şi alte pete, spune el de parcă Reba n-ar fi 
în cameră. 

— Se disting greu pe o suprafaţă texturată de culoare închisă, îi 
răspunde Scarpetta. Dar nu mai văd şi altele. 

— Poate că trebuie să dăm cu luminol. 

Marino vorbeşte ignorând-o pe Reba, care începe să se înfurie. 

— Când sosesc tehnicienii, o să avem nevoie de mostre din fibrele 
acestui covor, spune Scarpetta, adresându-se tuturor. 

— Să se aspire covorul şi să se caute urme, adaugă Marino, evitând 
privirea Rebei. 

— Trebuie să vă iau declaraţii înainte de plecare, din care să rezulte 
că tu ai găsit-o, îi spune ea. Nu înţeleg ce căutai în casa ei. 

El nu-i răspunde. Pentru el, Reba nu există. 

— Ce-ar fi să ieşim din casă câteva minute ca să dai o declaraţie, îi 
spune ea. Mark, se adresează ea unuia dintre poliţişti, poţi să-l verifici 
pe investigator Marino dacă are urme de pulbere pe mâini? 

— la mai du-te undeva, spune Marino. 

Scarpetta recunoaşte tonul baritonal din glasul lui. De obicei, e 
preludiul unei explozii. 

— Doar ca să respectăm procedurile, îi răspunde Reba. N-aş vrea să 
te acuze cineva de ceva. 

— Hm, Reba, spune polițistul al cărui nume este Mark. Nu avem la 
noi cele necesare pentru recoltarea de asemenea probe. Asta trebuie s- 
o facă tehnicienii din echipa de investigaţii la faţa locului. 

— Dar unde naiba sunt? întreabă ea iritată, jenată, pentru că e nouă 
în meseria asta. 

— Marino, spune Scarpetta, ce-ar fi să vorbeşti cu cei care trebuie să 
ia cadavrul? Vezi pe unde sunt. 

— Am o curiozitate, spune Marino, apropiindu-se atât de mult de 
Reba, încât ea se vede silită să bată în retragere. La câte scene ale 
unor crime ai fost singură şi câte cadavre ai văzut până acum? 

— Voi avea nevoie de tine ca să redactez raportul, îi răspunde ea. Şi 
de tine şi de doctor Scarpetta. Ca să putem începe investigarea 
cazului. 


— N-ai nevoie de aşa ceva. De nici unul dintre noi. Dacă-ţi verifici 
notițele de la cursul Activitatea de detectiv pentru to(n)ţi, o să descoperi 
că orice cadavru intră în jurisdicţia medicului legist, ceea ce înseamnă 
că acum doamna doctor e la cârmă, nu tu. Şi cum, în afara celorlalte 
titluri pompoase şi a calităţii mele de asistent al doamnei, întâmplător 
sunt investigator autorizat pentru decese, nu-mi poţi da ordine. 

Poliţiştii în uniforme fac eforturi să nu izbucnească în ras. 

— Ceea ce, una peste alta, înseamnă ceva, continuă Marino. Eu şi 
doamna doctor avem treabă aici, iar tu habar n-ai cu ce se mănâncă 
asta şi ne mai stai şi în cale. 

— Nu ai dreptul să-mi vorbeşti astfel! exclamă Reba, gata să 
izbucnească în plâns. 

— Ce-ar fi să chemaţi un detectiv adevărat încoace? le sugerează 
Marino celor doi poliţişti în uniformă. Pentru că nu plec decât după ce 
ieşiţi voi. 

Benton stă în biroul lui de la parterul clădirii ce găzduieşte 
Laboratorul de Tomografie a Funcţiilor Cognitive, una dintre puţinele 
construcţii contemporane din campusul ce se întinde pe nouăzeci şi 
cinci de hectare, presărat cu clădiri din cărămidă vechi de un secol, 
pomi fructiferi şi lacuri artificiale. Spre deosebire de majoritatea 
birourilor de la McLean, fereastra acestuia nu oferă o vedere grozavă, 
dând spre o parcare chinuită şi un drum, după care urmează un câmp 
pe care poposesc mereu gâşte canadiene. 

Biroul e mic şi plin de documente şi cărţi, amplasat în mijlocul 
laboratorului în formă de H. În fiecare colţ se află un scanner de 
rezonanţă magnetică nucleară şi, însumate, câmpurile lor 
electromagnetice sunt suficient de puternice pentru a scoate un tren 
de pe şine. Este singurul psiholog legist al cărui birou se află chiar în 
laborator. Trebuie să se afle în orice clipă la dispoziția specialiştilor în 
neuropsihiatrie, asta din cauza programului PRĂDĂTOR. 

Apasă butonul unei sonerii şi îşi cheamă coordonatorul de studiu. 

— A telefonat ultimul nostru subiect normal? întreabă el şi rămâne 
cu privirea aţintită pe fereastră, la două gâşte care păşesc de-a lungul 
drumului. Kenny Jumper îl cheamă. 

— Stai puţin, s-ar putea să fie chiar el. După o pauză, coordonatorul 
reia: Doctor Wesley? E la telefon. 

— Alo, spune Benton. Bună ziua, Kenny. Sunt doctor Wesley. Cum 
te simţi? 

— Destul de bine. 

— Am impresia că eşti puţin răcit. 

— Cred că-i o alergie. Am mângâiat o pisică. 

— Kenny, vreau să te întreb ceva, continuă Benton, uitându-se la un 
formular secundar de verificare. 

— Păi, mi-aţi pus deja o mulţime de întrebări. 

— Acestea diferă de celelalte. De rutină, aceleaşi pe care le adresăm 
tuturor celor care participă la studiul nostru. 

— Bine. 

— În primul rând, de unde telefonezi? îl întreabă Benton. 

— De la un aparat public. Nu-mi puteţi telefona la el. Va trebui să 
vă sun tot eu. 

— Nu ai telefon unde locuieşti? 

— Cum v-am spus, stau la un prieten din Waltham şi el nu are. 

— Am înţeles. Vreau să clarific o serie de lucruri pe care mi le-ai 
spus ieri. Eşti necăsătorit. 

— Da. 

— Ai douăzeci şi patru de ani. 


— Da. 

— Alb. 

— Da. 

— Kenny, eşti dreptaci, ori stângaci? 

— Dreptaci. Nu am permis de conducere, dacă vreţi un document 
de identificare. 

— E-n regulă, spune Benton. Nu este nevoie. 

Nu doar atât, ci a solicita dovezi privind identitatea sau orice 
încercare de a afla cine sunt candidaţii cu adevărat constituie o 
încălcare a Restricţiilor privind Informaţiile Protejate Referitoare la 
Starea de Sănătate prevăzute de Legea Asigurărilor de Sănătate, în 
vigoare din 2003. Benton continuă să acopere punctele din formular, 
întrebându-l pe Kenny dacă are proteză dentară sau dispozitive de 
fixare a dinţilor, implanturi medicale, plăci ori tije metalice şi cum se 
întreţine. Îl întreabă dacă mai suferă şi de alte alergii decât la pisici, 
dacă are probleme de respiraţie, alte boli, ori dacă urmează vreun 
tratament şi dacă a suferit vreo comoţie sau dacă s-a gândit vreodată 
să se mutileze pe sine ori pe alţii, dacă urmează vreo terapie sau dacă 
este eliberat condiţionat. De obicei, răspunsurile sunt nu. Mai mult de 
o treime dintre persoanele care se oferă ca subiecţi normali de control 
trebuie să fie scoase din studiu deoarece sunt departe de a fi normale. 
Cu toate acestea, Kenny pare deocamdată promiţător. 

— Cam cât ai băut luna trecută? continuă Benton, urmărind 
punctele obligatorii din listă şi detestând ceea ce face. 

Verificarea prin telefon este plicticoasă şi merge în ritm de melc. 
Dar dacă n-o face personal, tot la telefon va ajunge, pentru că nu are 
încredere în informaţiile culese de cercetătorii asistenţi şi alte 
persoane neinstruite. Nu-i slujeşte la nimic să aducă un subiect 
potenţial cules de pe stradă şi să constate după nenumărate ore de 
verificare, interviuri de diagnosticare, evaluări, teste neurocognitive, 
tomografie cerebrală şi muncă de laborator, că omul este 
necorespunzător ori instabil ori potenţial periculos. 

— Ei, poate o bere, două, din când în când, spune Kenny. Să ştii că 
nu beau mult. Nici nu fumez. Când putem începe? Anunţul spunea că 
primesc opt sute de dolari şi că voi plătiţi taxiul, pentru că n-am 
maşină. Deci, n-am cum să mă mişc, iar banii nu mi-ar strica. 

— îţi propun ziua de vineri. La două după-amiază. Îţi convine aşa? 

— Pentru chestia cu magnetul? 

— Întocmai. Pentru tomografie. 

— Nu. Joi la cinci. Joi la cinci pot. 

— Bine, atunci. De acord. Joi la cinci, repetă Benton şi-şi notează. 

— Şi-mi trimiteţi un taxi. 

Benton spune că îi va trimite şi cere adresa, apoi răspunsul lui 
Kenny îl nedumereşte. Acesta îi spune să trimită taxiul la firma de 


pompe funebre Alpha & Omega din Everett, despre care nu a auzit, în 
zona nu tocmai atrăgătoare de la periferia Bostonului. 

— De ce tocmai la o firmă de pompe funebre? întreabă Benton, 
lovind uşor cu pixul în formular. 

— E aproape de locul unde stau. Are telefonul ăsta cu fise. 

— Kenny, aş vrea să-mi telefonezi mâine ca să confirmi că vii în 
ziua următoare, joi la cinci. De acord? 

— Da. O să vă telefonez de la acelaşi aparat. 

Wesley închide şi verifică în cartea de telefoane ca să vadă dacă 
există un loc numit Alpha & Omega în Everett. Există. Telefonează 
acolo şi este lăsat să aştepte, timp în care trebuie să asculte melodia 
Motivul de Hoobastanku”). 

Motiv pentru ce? se gândeşte el iritat. Pentru a muri? 

Benton? 

Ridică privirea şi o vede pe doctoriţa Susan Lane în uşă, având un 
raport în mână. 

— Bună, zice el şi închide. 

— Am veşti privindu-l pe amicul tău, Basil Jenrette, spune ea, 
uitându-se de aproape la el. Pari stresat. 

— Dar când par altfel? Ai terminat analiza? 

— Benton, poate c-ar fi bine să te duci acasă. Eşti epuizat. 

— Mai curând preocupat. Stau treaz până târziu. Spune-mi cum 
funcţionează creierul băiatului nostru. Mor de curiozitate să ştiu. 

Ea îi întinde exemplarul lui privind tomografia structurală şi 
funcţională şi se apucă să explice. Activitate amigdaliană sporită ca 
reacţie la stimulii afectivi. Îndeosebi chipuri, clare ori mascate, care 
trădau teamă sau prezentau conţinut negativ. 

— Continuă să fie un subiect interesant, spune Benton. S-ar putea să 
ne explice modul în care-şi aleg victimele. O expresie pe care noi am 
interpreta-o drept surprindere ori curiozitate cei ca el o percep ca 
furie ori spaimă. Şi asta îi stârneşte. 

— Te cam ia cu fiori când te gândeşti. 

— Trebuie să urmăresc asta cu mai multă hotărâre când o să 
vorbesc cu ei. Dar voi începe cu el. 

Deschide un sertar şi scoate un flacon cu aspirină. 

— Să vedem. În cursul testului de interferenţă Stroopus, spune ea 
uitându-se în raport, subiectul prezintă o activitate scăzută a zonei 
cingulare anterioare atât în regiunea dorsală, cât şi în cea subgenuală, 
însoţită de o activitate prefrontală dorsolaterală sporită. 

— Spune-mi rezultatul final, Susan. Mă doare capul. El scutură în 
palmă trei tablete şi le înghite fără apă. 

— Cum Dumnezeu reuşeşti? 

— Exerciţiu. 

— Aha. Apoi reia analiza privind creierul lui Basil: În general, 


constatările reflectă în mod evident o conectivitate defectuoasă a 
structurilor frontal-limbice, sugerând o inhibiţie defectuoasă a 
reacţiilor, ce poate fi provocată de unele deficienţe ale proceselor 
mediate frontal. 

— Cea care afectează capacitatea lui de a-şi controla şi inhiba 
comportamentul, spune Benton. Am văzut multe asemenea situaţii la 
simpaticul nostru oaspete de la Butler. E conform cu tulburarea 
bipolară? 

— Sigur că da. Cu aceea şi cu alte tulburări psihiatrice. 

— Scuză-mă o clipă, spune Benton şi ridică receptorul ca să formeze 
interiorul coordonatoarei de studiu. 

— Poţi verifica şi să-mi spui de la ce număr a telefonat Kenny 
Jumper? 

— Nu avem identificare. 

— Hm, face el. Nu ştiam că telefoanele publice sunt imposibil de 
identificat. 

— De fapt, tocmai am terminat discuţia cu Butler, spune ea. Din 
câte se pare, Basil nu se simte bine. Vrea să ştie dacă-l poţi vedea. 


Este cinci şi jumătate, iar parcarea Biroului şi Laboratorului de 
Medicină Legală al Comitatului Broward e aproape pustie. Angajaţii, 
îndeosebi cei care nu sunt medici, rareori zăbovesc la morgă după 
orele de program. Aceasta se află pe Southwest 3 Ist Avenue, în 
mijlocul unei zone relativ neconstruite, cu mulţi palmieri, stejari, pini 
şi câteva rulote. Lucru tipic pentru arhitectura din sudul Floridei, 
clădirea cu un singur etaj este din stuc. Stă cu spatele la un canal 
îngust, cu apă stătută, unde ţânţarii constituie o ameninţare, iar 
aligatorii se rătăcesc câteodată şi prin locuri în care nu au ce căuta. 
Lângă morgă se află serviciul de pompieri al comitatului, unde 
paramedicilor care se ocupă de urgenţe li se aminteşte mereu unde 
sfârşesc pacienţii lor mai puţin norocoşi. 

Ploaia aproape că s-a oprit şi se văd băltoace peste tot când 
Scarpetta şi Joe pornesc spre Hummer-ul H2, maşină pe care n-a ales- 
o ea, dar care se dovedeşte utilă în cazul crimelor produse pe drumuri 
desfundate şi când trebuie transportate echipamente incomode. Lucy 
ţine tare mult la maşinile Hummer. Scarpetta îşi face mereu griji când 
trebuie să parcheze aşa ceva. 

— Nu înţeleg cum a reuşit cineva să pătrundă cu o puşcă cu ţeava 
retezată în miezul zilei, spune Joe şi repetă acelaşi lucru de jumătate 
de oră. Trebuie să existe o modalitate de a descoperi dacă i s-a retezat 
ţeava. 

— Dacă ţeava n-a fost polizată după tăiere, se poate să fi rămas 
urme pe umplutură, îi răspunde Scarpetta. 

— Dar absenţa semnelor nu înseamnă că n-a fost retezată. 


— Corect. 

— Pentru că ar fi putut poliza ţeava retezată. Dacă a procedat aşa, 
nu avem cum să ştim fără a vedea arma. Calibrul 12. Bine măcar că 
ştim asta. 

Ştiu asta după umplutura din plastic cu patru petale, tip Remington, 
pe care Scarpetta a recuperat-o din craniul lui Daggie Simister. În 
afară de asta, sunt foarte puţine alte lucruri pe care Scarpetta le poate 
afirma cu certitudine, cum ar fi natura atacului împotriva doamnei 
Simister, pe care autopsia l-a evidenţiat ca fiind diferit de ceea ce 
bănuia toată lumea. Dacă nu ar fi fost împuşcată, exista riscul ca ea să 
moară oricum. Scarpetta este aproape convinsă că doamna Simister îşi 
pierduse cunoştinţa când ucigaşul i-a vârât ţeava puştii în gură şi a 
apăsat pe trăgaci. N-a fost uşor să se tragă o asemenea concluzie. 

Rănile de dimensiuni mari la cap pot masca altele produse înainte 
de traumatismul final. Uneori, patologia legală necesită chirurgie 
plastică, iar la morgă, Scarpetta a făcut tot ce se putea pentru a 
restaura craniul doamnei Simister, potrivind fragmentele de os şi de 
scalp laolaltă, apoi răzând părul. În acest fel a găsit o umflătură la 
ceafă şi o fractură de craniu. Punctul de impact era corelat cu un 
hematom subdural dintr-o porţiune profundă a creierului, care 
rămăsese relativ intactă după pătrunderea glonţului. 

Dacă petele de pe covorul din apropierea ferestrei din dormitorul 
doamnei Simister erau de sânge, însemna că fusese atacată în acest fel, 
iar asta ar explica pământul şi fibrele albăstrui de pe palmele ei. A fost 
lovită cu putere din spate, folosindu-se un obiect contondent şi s-a 
prăbuşit. După aceea agresorul a ridicat-o, deoarece nu cântărea decât 
patruzeci şi ceva de kilograme şi a aşezat-o pe pat. 

— Eu cred că e uşor să duci o puşcă cu ţeava retezată într-un 
rucsac, spune Joe. 

Scarpetta îndreaptă telecomanda către Hummer şi descuie uşile, 
apoi îi răspunde destul de iritată: 

— Nu neapărat. 

Joe o oboseşte. O irită tot mai mult, zi după zi. 

— Chiar dacă se taie treizeci-patruzeci de centimetri din ţeava şi 
douăzeci şi cinci de centimetri din pat, puşca tot are patruzeci şi cinci 
de centimetri lungime. Presupunând că vorbim de una automată. 

Se gândeşte la geanta mare şi neagră pe care o avea inspectorul de 
citrice. 

— Dacă vorbim de manşonul de încărcare, puşca va fi mai lungă de 
atât, adaugă ea. Nici un scenariu nu poate include un rucsac, decât 
dacă este mare. 

— Atunci, un sac lung. 

Îşi aduce iar aminte de inspector şi de hoţoaica pe care a desfăcut-o 
şi vârât-o în sacul negru. A mai văzut inspectori şi în alte ocazii, dar 


nu a observat ca ei să folosească asemenea instrumente de cules 
fructe. De obicei, aceştia examinează fructele la care pot ajunge cu 
mâna. 

— Pariez că avea un sac lung, spune Joe. 

— Habar n-am, răspunde Scarpetta, gata să se răstească la el. 

Pe durata întregii autopsii, el a flecărit şi şi-a dat cu părerea şi s-a 
lăudat până când ea aproape că nu a mai reuşit să gândească limpede. 
Joe considerase necesar să anunţe tot ce făcea, tot ce scria în 
protocolul prins de planşetă. Socotise necesar să-i spună greutatea 
fiecărui organ şi să deducă ora la care doamna Simister mâncase 
ultima oară, la baza cărnii şi legumelor parţial digerate din stomac. 
Ţinuse ca Scarpetta să audă sunetul scrâşnit produs de depunerile de 
calciu când deschisese cu bisturiul arterele coronariene parţial 
obstrucţionate, anunțând că probabil ateroscleroza ar fi ucis-o oricum. 

Ha, ha. 

Şi, în fine, doamna Simister oricum nu mai avea ce să aştepte. Avea 
probleme cardiace. Plămânii prezentau aderenţe, probabil de la o 
pneumonie nu prea bine tratată, iar creierul îi era oarecum atrofiat, 
aşadar probabil că suferea de Alzheimer. 

Dacă trebuie să fii ucis, a spus Joe, ar fi de preferat să ai o sănătate 
precară. 

— Cred că a lovit-o în ceafă cu patul puștii, spune el acum. Ştii, uite 
aşa. 

Şi mimează lovirea unui cap imaginar cu patul imaginar al unei 
puşti cu ţeava retezată. 

— N-avea nici măcar un metru şi jumătate, continuă el să deruleze 
propriul scenariu. Deci, ca să o lovească în cap cu patul puştii care 
cântăreşte probabil trei, patru kilograme, presupunând că nu a fost 
tăiată ţeava, omul trebuia să fie mai puternic şi mai înalt decât ea. 

— Nu putem preciza nimic, îi răspunde Scarpetta, ieşind din 
parcare. Multe lucruri depind de poziţia lui faţă de femeie. Multe 
depind de o sumedenie de elemente. Şi nu ştim dacă a fost izbită cu 
puşca. Nu ştim nici dacă ucigaşul a fost un bărbat. Ai grijă, Joe. 

— La ce? 

— În marele tău entuziasm de a reconstitui exact cum şi de ce a 
murit femeia asta, rişti să amesteci adevărul cu partea teoretică şi să 
transformi realitatea în ficţiune. Asta nu e o reconstituire. Aici vorbim 
de o fiinţă umană care a murit cu adevărat. 

— Ai ceva împotriva creativităţii, spune el, privind fix înainte, iar 
buzele subţiri şi bărbia lungă şi ascuţită iau un aspect tipic pentru el 
când devine arțăgos. 

— Creativitatea este bună, îi răspunde ea. Ar trebui să sugereze 
unde şi ce să căutăm, dar nu neapărat să realizăm tipul de 
reconstituire pe care-l vedem în filme şi la televizor. 

Micuța casă de oaspeţi stă cuibărită în spatele unei piscine cu pereţii 
din gresie spaniolă, printre pomi fructiferi şi tufişuri înflorite. Nu este 
locul potrivit să consulţi pacienţi, probabil că nu se recomandă să-i 
primeşti acolo, însă ambianța este poetică şi încărcată de simboluri. 
Când plouă, doctorul Marilyn Self se simte la fel de creatoare ca 
pământul cald şi umed. 

Se simte înclinată să interpreteze vremea drept o manifestare a ceea 
ce se întâmplă când pacienţii îi trec pragul. Emotii reprimate, unele 
dintre ele năvalnice, sunt eliberate în siguranţa mediului ei terapeutic. 
Subtilităţile vremii se petrec peste tot în jurul ei, sunt unice şi îi sunt 
destinate exclusiv. Încărcate de înţelesuri şi învățături. 

Bun venit la furtuna mea. Acum, să discutăm despre propria-ţi 
furtună. 

Exprimarea i se pare potrivită, de aceea o foloseşte deseori în 
activitate şi în emisiunea radio, iar mai recent, în cea de televiziune. 
Emoţiile umane sunt sisteme meteorologice interne, le explică ea 
pacienţilor şi ascultătorilor săi. Orice furtună este cauzată de ceva. 
Nimic nu vine din nimic. A discuta despre vreme nu dovedeşte nici de 
lenevie, nici mondenitate. 

— Văd expresia de pe faţa ta, spune ea stând pe un scaun îmbrăcat 
în piele din camera de zi organizată intim. Ţi-a revenit pe chip când s- 
a oprit ploaia. 

— Dar îţi spun mereu că nu am o anumită expresie. 

— Interesant că ea apare când se opreşte ploaia. Nu când începe ori 
când se înteţeşte, ci când încetează brusc, aşa cum s-a întâmplat acum, 
spune ea. 

— Dar nu am expresia asta. 

— Uite, acum s-a oprit ploaia şi pe chipul tău a apărut expresia, 
repetă doctor Self. E aceeaşi expresie pe care o văd când se încheie 
şedinţa. 

— Ba nu. 

— Te asigur că da. 

— Doar nu plătesc trei sute de dolari pe oră ca să vorbim despre 
furtuni. Nu am expresia aceea. 

— Pete, eu îţi spun doar ce văd. 

— N-am expresia, îi răspunde Pete Marino din şezlongul aflat în faţa 
ei. Asta-i o prostie. Ce-mi pasă mie de furtuni? Toată viaţa am văzut 
aşa ceva. Doar n-am crescut în deşert. 

Ea îi studiază faţa. E foarte atrăgător, într-un stil aspru, masculin. Îi 
sondează ochii cenuşii prin ochelarii cu rame de sârmă. Creştetul lui 
chel îi aminteşte de popoul unui bebeluş, deschis la culoare şi dezgolit 


în lumina blândă a lămpii. Suprafaţa aceea fără păr, rotundă, 
reprezintă o fesă ce aşteaptă să fie pălmuită. 

— Cred că ne confruntăm cu o problemă de încredere, spune ea. 

El o fulgeră cu privirea. 

— Pete, spune-mi de ce te interesează furtunile, faptul că ele se 
încheie. Pentru că eu aşa cred. Şi ai expresia aceea chiar în timp ce 
discutăm. Te asigur. Încă o ai, îi spune ea. 

Fl îşi atinge faţa, de parcă ar fi o mască, de parcă ar fi ceva ce nu-i 
aparţine. 

— Faţa mea e normală. N-are nimic. Nimic. 

Îşi atinge falca masivă. Apoi se bate pe fruntea lată. 

— Dacă aş avea o anumită expresie, mi-aş da seama. Dar nu am. 


În ultimele câteva minute au rulat în tăcere, îndreptându-se către 
Departamentul de Poliţie din Hollywood, de unde Joe îşi poate 
recupera automobilul Corvette de culoare roşie şi să dispară din viaţa 
ei până la sfârşitul acestei zile. 

Pe neaşteptate, Joe zice: 

— Ţi-am spus că am obţinut licenţă pentru scufundări autonome? 

— Bravo ţie, spune Scarpetta, fără a se preface că o interesează prea 
mult. 

— O să-mi cumpăr un apartament în insulele Cayman. A, nu-i întru 
totul exact. Prietena mea şi cu mine o să-l cumpărăm. Ea câştigă mai 
mult decât mine, spune el. Ce părere ai? Eu sunt doctor, iar ea 
lucrează ca referent la un cabinet de avocatură, nici măcar nu-i avocat 
şi face mai mulţi bani decât mine. 

— Nu credeam că ai ales patologia legală pentru bani. 

— Dar nici nu am ales-o din dorinţa de a rămâne sărac. 

— Atunci poate c-ar trebui să încerci altceva, Joe. 

— Mie nu mi se pare că vreau prea mult. 

După ce opresc la un stop, se întoarce spre ea. Scarpetta îi simte 
privirea. 

— Cred că nu strică să ai o nepoată la fel de bogată ca Bill Gates, 
adaugă el. Şi un prieten care provine dintr-o familie avută din New 
England. 

— Unde baţi, mai precis? zice ea şi se gândeşte la Marino. 

Îşi aduce aminte de scenele lui de iad. 

— Că ţi-e uşor să nu-ţi pese de bani dacă ai din belşug. Şi poate că 
nu i-ai câştigat singur pe toţi. 

— Nu ţin să spun că situaţia mea financiară nu te priveşte, dar dacă 
vei munci tot atâţia ani ca mine şi eşti inteligent, te vei putea descurca 
foarte bine. 

— Depinde ce înţelegi prin „a te descurca”. Scarpetta se gândeşte 
cât de impresionant s-a dovedit Joe pe hârtie. Când a făcut cerere să 


primească bursă din partea Academiei, ea a crezut că va deveni cel 
mai promiţător colaborator pe care l-a avut vreodată. Nu înţelege cum 
de s-a putut înşela atât de mult. 

— Cei pe care-i văd la Academie nu „se descurcă”, spune el, iar 
glasul îi devine mai acid. Până şi Marino câştigă mai mult decât mine. 

— De unde ştii cât câştigă Marino? Departamentul de Poliţie 
Hollywood se află înainte pe stânga, într-o clădire de patru etaje din 
elemente prefabricate, atât de aproape de un teren de golf, încât nu 
este un lucru neobişnuit ca mingile lovite rău să zboare peste gard şi 
să izbească maşinile poliţiei. Scarpetta zăreşte scumpul automobil 
Corvette într-un loc îndepărtat, ferit de orice atingere. 

— Mai toţi ştim cât câştigă ceilalţi, spune Joe. E de notorietate 
publică. 

— Ba nu. 

— Într-un loc atât de mic nu poţi păstra secrete. 

— Academia nu-i atât de mică şi există destule lucruri secrete. 
Precum salariile. 

— Ar trebui să fiu plătit mai bine. Marino nici măcar nu-i doctor. 
Abia a terminat liceul şi primeşte mai mult. Iar Lucy nu face decât să 
se vânture de colo, colo, făcând pe agentul secret cu maşinile ei 
Ferrari, elicopterele, avioanele supersonice şi motocicletele ei. Tare aş 
vrea să ştiu ce dracw' face ca să aibă atâtea. Mare sculă, superfemeie, 
ce aroganță pe ea, ce atitudine! Nici nu-i de mirare că studenţii n-o 
plac. 

Scarpetta opreşte în spatele automobilului Corvette şi se răsuceşte 
spre el, având chipul cât se poate de serios. 

— Joe, zice ea. Mai ai o lună de stat la Academie. Să ne vedem de 
ale noastre în luna asta. 


După părerea de profesionist a doctorului Self, cauza celor mai mari 
probleme cu care se confruntă Marino în viaţă este expresia pe care o 
are pe faţă chiar în aceste momente. 

În opoziţie cu expresia facială în sine, subtilitatea acestei expresii 
negative a feţei înrăutăţeşte lucrurile pentru el, ca şi cum ar avea 
nevoie de ceva pentru a agrava situaţia. Măcar de n-ar mai fi subtil în 
legătură cu temerile lui secrete, cu ura, abandonurile, nesiguranța 
sexuală, bigotismul şi alte chestii negative reprimate. Deşi recunoaşte 
încordarea gurii şi a ochilor, alţi oameni nu-şi dau seama de asta, 
adică nu le percep conştient. Inconştient, însă, ei le recepționează şi 
reacţionează. 

Marino devine frecvent victima unor jigniri, a comportamentului 
nepoliticos, a necinstei, a respingerii şi trădării. Se implică în destule 
încăierări. Susţine că a ucis câţiva oameni în cursul carierei lui 
solicitante şi primejdioase. Evident, cel care se dovedeşte îndeajuns de 


lipsit de înţelepciune să se ia de el se alege cu ceva mai mult decât a 
anticipat, dar Marino nu vede lucrurile astfel. După părerea lui, 
oamenii se iau de el fără vreun motiv justificat. O parte a ostilităţii 
este legată de slujba lui, aşa crede. Majoritatea problemelor sale sunt 
generate de prejudecăţi, deoarece a crescut în sărăcie în New Jersey. 
Mereu afirmă că nu înţelege de ce lumea s-a purtat urât cu el de când 
se ştie. 

În ultimele câteva săptămâni, situaţia a fost şi mai neplăcută. Iar în 
după-amiaza asta, mai rău ca niciodată. 

— În minutele care ne-au mai rămas, să vorbim despre New Jersey. 
Doctorul Self îi reaminteşte în mod deliberat că şedinţa e pe sfârşite. 
Săptămâna trecută a adus vorba de câteva ori despre New Jersey. De 
ce crezi că oraşul ăsta mai prezintă vreo importanţă? 

— Dacă ai fi crescut acolo, ţi-ai da seama de ce, spune el şi expresia 
de pe faţa lui se acutizează. 

— Ăsta nu-i un răspuns, Pete. 

— Tatăl meu a fost un beţiv. Niciodată nu a stat în rând cu lumea. 
Oamenii încă mă privesc de parcă aş veni de la New Jersey, iar asta 
mă stârneşte. 

— Poate e vorba de expresia de pe faţa ta, Pete, nu de părerea lor, 
repetă ea. Poate tu declanşezi totul. 

Robotul telefonic ţârâie pe masa aflată alături de scaunul din piele 
al doctorului Self, iar Marino afişează din nou expresia aceea, de astă 
dată foarte intensă. 

Lui nu-i place când un telefon le întrerupe şedinţa, chiar dacă ea nu 
răspunde. Nu înţelege de ce nu vrea să renunţe la tehnologia veche, în 
favoarea mail-ului vocal, mai silențios, care nu emite semnale sonore 
când cineva lasă un mesaj, care nu este iritant şi deranjant. Şi i-a spus 
asta de multe ori. Discret, ea se uită la ceas, un ceas mare, din aur, cu 
cifre romane pe care le poate vedea şi fără ochelarii de citit. 

Peste douăsprezece minute, şedinţa se va încheia. Pete Marino are 
dificultăţi cu sfârşiturile, cu încheierile, cu orice se termină, trece sau 
moare. Şi nu este o coincidenţă că dr. Self îl programează după- 
amiaza, de obicei în jurul orei cinci, când începe să se întunece sau 
când ploaia se opreşte. Cazul lui este unul care intrigă, altfel nu l-ar fi 
acceptat. Şi este doar o chestiune de timp până când îl va convinge să 
devină un pacient-invitat la emisiunea ei radiofonică naţională sau 
chiar la emisiunea de televiziune. El ar putea impresiona în faţa 
camerelor, fiind un invitat mult mai bun decât neatractivul şi prostul 
doctor Amos. 

Până la el, nu avusese niciodată ca pacient un poliţist. Când fusese 
invitată la sesiunea de comunicări a Academiei Naţionale de Medicină 
Legală şi stătuse lângă el într-o seară, la dineul organizat în onoarea 
ei, îşi spusese că Marino ar fi un invitat fascinant în emisiunea ei, 


poate chiar un invitat permanent. Desigur, avea nevoie de terapie. Bea 
prea mult. Făcuse asta chiar în faţa ei: patru pahare de bourbon. 
Fuma. Respirația lui mirosea a tutun. Mânca prea mult: printre altele, 
trei prăjituri. Când îl întâlnise, era preocupat să se autodistrugă şi să 
se urască. 

— Te pot ajuta, i-a spus ea în seara aceea. 

— Cu ce? 

El a reacţionat de parcă ea îl pipăise pe sub masă. 

— Cu furtunile tale, Pete. Furtunile tale interioare. Povesteşte-mi despre 
furtunile tale. Îţi voi spune ce le-am spus şi acestor studenţi străluciți. Poţi 
să-ţi stăpâneşti vremea interioară. Poţi să faci asta, dacă vrei. Poţi să ai 
furtuni sau cer senin. Poţi să continui să te ascunzi sau poţi să mergi la 
vedere. 

— În profesia mea, e periculos să mergi la vedere, a spus el. 

— Nu vreau să mori, Pete. Eşti un bărbat atrăgător şi inteligent. Vreau 
să te ştiu prin preajmă cât mai mult timp. 

— Nici măcar nu mă cunoşti. 

— Te cunosc mai bine decât crezi. 

El începuse şedinţele de terapie. După o lună, renunţase la fumat şi 
slăbise cinci kilograme. 

— Nu am nici o expresie acum. Habar n-am despre ce vorbeşti, 
spune Marino, pipăindu-şi faţa ca un orb. 

— O ai. Imediat cum se opreşte ploaia, afişezi expresia asta. Toate 
sentimentele ţi se oglindesc pe faţă, spune ea cu emfază. Mă întreb 
dacă expresia asta facială nu este legată de New Jersey. Ce crezi? 

— Că e o prostie. Am venit aici pentru că nu puteam să mă las de 
fumat, pentru că mâncam şi beam puţin cam mult. Nu am venit pentru 
o expresie facială stupidă. Nimeni nu s-a plâns de aşa ceva. Soţia mea, 
Doris, se plângea că eram gras, că fumam şi beam prea mult. Nu s-a 
plâns niciodată de vreo expresie de pe faţa mea. Nu din cauza asta m- 
a părăsit. Şi nici una dintre femeile din viaţa mea nu m-a părăsit din 
cauza asta. 

— Dar dr. Scarpetta? 

El tresare, o parte din el dând înapoi când vine vorba de Scarpetta. 
Nu este o întâmplare că dr. Self abordează subiectul Scarpetta la 
sfârşitul şedinţei. 

— Trebuia să fiu deja la morgă, spune el. 

— Dar cum nu eşti încă la morgă..., punctează ea. 

— Astăzi n-am simţul umorului. Lucrez la un caz şi asta m-a afectat 
mult. E istoria vieţii mele din aceste zile. 

— Scarpetta te-a exclus? 

— N-a avut şansa. N-am vrut să generez un conflict de interese, 
astfel că nu am asistat la autopsie, asta în cazul în care cineva m-ar 
acuza de ceva. Pe de altă parte, este evident cine a ucis-o pe acea 


doamnă. 

— De ce să te acuze? 

— Oamenii mă acuză mereu de câte ceva. 

— Săptămâna viitoare o să discutăm despre paranoia ta. Totul se 
leagă de expresia de pe faţa ta, serios. Crezi că Scarpetta n-a observat 
niciodată expresia ta facială? Pariez că da. Ar trebui să o întrebi. 

— Ăsta-i un rahat fără seamăn. 

— Nu uita ce am discutat despre limbajul impropriu. Aminteşte-ţi 
de înţelegerea noastră. Înjurăturile sunt o expresie a violenţei. Vreau 
să-mi povesteşti despre sentimentele tale, nu să le exteriorizezi. 

— Eu simt că e un rahat nenorocit. 

Doctorul Self îi surâde ca şi cum ar fi un băiat obraznic ce ar merita 
o palmă la fund. 

— N-am venit să te văd din cauza expresiei de pe faţa mea, ceva ce 
crezi că am, deşi mie nu mi se pare. 

— Ce ar fi s-o întrebi pe Scarpetta în legătură cu asta? 

— Mă simt cuprins de un sentiment căcăcios de nu. 

— Să analizăm sentimente, nu să le exteriorizăm. 

O încântă să se audă rostind aceste vorbe. Se gândeşte la modul în 
care sunt promovate emisiunile ei radiofonice: Să ne analizăm 
sentimentele, cu doctor Self. 

— Ce anume s-a întâmplat azi? 

— Îţi baţi joc de mine? Am dat peste o bătrână care avea capul 
spulberat de un glonţ. Şi ghici cine este detectivul? 

— Presupun că tu, Pete. 

— Nu e chiar cazul meu, îi răspunde el. În alte condiţii, ar fi fost. 
Ţi-am mai spus. Pot fi investigator de decese şi s-o ajut pe Scarpetta. 
Dar nu pot răspunde de un caz, decât dacă cei care au jurisdicţia mi-l 
predau mie, iar Reba nu are de gând să facă asta. Ea n-are habar de 
nimic, dar are ceva cu mine. 

— Dacă-mi aduc bine aminte, tu aveai ceva cu ea, până când a fost 
nepoliticoasă şi a încercat să te pună la punct. 

— N-are nici în clin, nici în mânecă cu meseria de detectiv, exclamă 
el, iar faţa i se împurpurează. 

— Povesteşte-mi despre asta. 

— Nu pot vorbi despre munca mea. Nici măcar cu tine. 

— Nu-ţi cer amănunte privind cazuri ori cercetări, deşi îmi poţi 
spune tot ce-ţi vine în minte. Ceea ce se petrece în camera asta aici 
rămâne. 

— Doar dacă nu eşti la emisiunea aceea de radio sau la televiziune. 

— Nu suntem nici la una, nici la alta, spune ea şi zâmbeşte din nou. 
Dacă vrei să apari în vreuna, se poate aranja. Ai fi mult mai interesant 
decât doctorul Amos. 

— Un căcat de om. Maimuţoi împuţit. 


— Pete, îl avertizează ea, calm, desigur. Ştiu foarte bine că nici el 
nu-ţi place, chiar ai gânduri paranoice în ce-l priveşte. Dar aici nu 
există microfon, nici cameră de luat vederi, doar noi doi. 

Fl se uită în jur, ca şi cum nu ar crede-o, apoi spune: 

— Nu mi-a plăcut că ea i-a vorbit chiar în faţa mea. 

— EI fiind Benton. Ea fiind Scarpetta. 

— Mă invită la o discuţie, iar apoi începe să vorbească cu el în faţa 
mea. 

— Acelaşi sentiment pe care l-ai avut când robotul meu telefonic a 
scos acel sunet. 

— Putea să-i telefoneze când nu eram eu acolo. A făcut-o special. 

— Asta-i un obicei al ei, nu? spune doctor Self. Îşi vâră amantul în 
caz chiar în faţa ta când, de fapt, ştie sigur ce simţi în astfel de situaţii, 
ştie că eşti gelos. 

— Gelos, eu? Pe cine dracu'? Acela e un fost profiler al FBI, băiat de 
bani gata. 

— Asta nu este adevărat, înţelegi? E psiholog legist şi predă la 
Harvard, provine dintr-o familie distinsă din New England... Asta mi 
se pare ceva impresionant. 

Ea nu l-a cunoscut pe Benton. Ar dori, ar dori să-l aibă ca invitat la 
o emisiune. 

— E un fost. Toţi foştii au ajuns profesori. 

— Eu cred că face mai mult decât să predea. 

— Dar e un fost nenorocit. 

— S-ar părea că majoritatea oamenilor pe care-i cunoşti sunt foşti. 
Inclusiv Scarpetta. Şi despre ea ai afirmat asta. 

— Afirm ceea ce cred eu. 

— Mă-ntreb dacă nu cumva şi tu te simţi ca un fost. 

— Cine, eu? Glumeşti, nu? Acum pot ridica o greutate de două ori 
mai mare decât greutatea mea corporală şi zilele trecute am alergat pe 
banda rulantă. Pentru prima oară în douăzeci de ani. 

— Aproape că nu mai avem vreme, îi reaminteşte ea. Să vorbim 
despre furia ta faţă de Scarpetta. E vorba de încredere, adevărat? 

— De respect. De faptul că mă tratează ca pe un căcat şi mă minte. 

— Simti că ea nu mai are încredere în tine din cauza celor petrecute 
vara trecută în Knoxville, unde se fac cercetări pe cadavre. Cum se 
cheamă locul acela? Nu-ştiu-cum de cercetări în descompunere, cam 
aşa ceva, nu? 

— Ferma de cadavre. 

— A, aşa. 

Un subiect de discuţie foarte interesant într-una dintre emisiunile ei: 
Ferma de cadavre nu este o staţiune de odihnă. Ce este moartea? Să ne 
analizăm sentimentele, cu doctor Self. A şi alcătuit reclama de 
prezentare. 


Marino se uită la ceas, transformă într-un adevărat spectacol 
ridicarea încheieturii groase ca să vadă ce oră este, ca şi cum nu l-ar 
deranja că şedinţa e pe terminate, ca şi cum abia ar aştepta să se 
încheie. Ea nu se lasă păcălită. 

— Teama, îşi începe concluziile doctor Self. O teamă existenţială că 
nu eşti important, că nu contezi, că eşti lăsat complet singur. La 
capătul zilei, când furtuna se sfârşeşte. Când se termină lucrurile. E 
înspăimântător când se termină lucrurile, nu? Banii se termină. 
Tinereţea se duce. Iubirea se încheie. Poate că şi relaţia ta cu doctor 
Scarpetta se va încheia. Poate că, până la urmă, te va respinge? 

— Nu e nimic de terminat, decât munca, iar asta va continua la 
nesfârşit, pentru că oamenii sunt nişte căcaţi şi vor continua să se 
ucidă între ei multă vreme după ce o să fac eu aripi de îngeraş. N-am 
de gând să mai vin aici ca să ascult toate prostiile astea. Nu vorbeşti 
decât despre doamna doctor. Cred că se vede clar că nu ea este 
problema mea. 

— Acum trebuie să ne oprim. 

Se ridică de pe scaun şi-i zâmbeşte. 

— Am renunţat să mai iau medicamentele pe care mi le-ai prescris. 
De acum câteva săptămâni, am uitat să-ţi spun. 

Se ridică şi, cu statura lui, pare să ocupe toată camera. 

— Nu m-au ajutat deloc, aşa că de ce să mă mai deranjez? spune el. 

Când el stă în picioare, ea rămâne întotdeauna puţin surprinsă de 
statura lui. Mâinile bronzate îi amintesc de mănuşile de baseball, sau 
de şunca la cuptor. Şi-l poate imagina strivind căpăţâna ori frângându- 
i gâtul cuiva, ori sfărâmând oasele unui om ca pe nişte cartofi prăjiţi. 

— Săptămâna viitoare o să vorbim despre Effexor. Ne vedem... Ia 
agenda de programări de pe birou. Joia viitoare, la cinci. 

Marino se uită lung pe uşa deschisă, evaluând camera mică, unde se 
află o masă, două scaune şi plante în ghivece, unele dintre ele 
palmieri care ajung aproape de tavan. Nu aşteaptă nici un pacient. La 
ora asta din zi niciodată nu mai are alţi pacienţi. 

— Mda, spune el. Bine că ne-am grăbit să terminăm la vreme. N-aş 
dori să fac pe cineva să aştepte. 

— Eşti bun să-mi plăteşti la viitoarea noastră şedinţă? Acesta este 
stilul doctorului Self de a-i aduce aminte că el îi datorează trei sute de 
dolari. 

— Da, da. Mi-am uitat carnetul de cecuri, îi răspunde el. Sigur că a 
uitat. Doar n-o să-i rămână dator. O să se întoarcă. 

Benton îşi parchează Porsche-ul pe locurile rezervate vizitatorilor, 
în exteriorul gardului de metal îndoit ca un val ce se sparge, având pe 
coamă înfăşurări de sârmă ascuţită ca briciul. Dispuse în colţurile 
incintei, turnurile de pază se profilează clar pe cerul rece, acoperit de 
nori. Lângă locul în care a parcat el se află furgonetele fără însemne, 
cu grilaje de oţel în interior, fără geamuri sau încuietori, celulele 
mobile care se folosesc pentru transportul deţinuţilor precum Basil, 
când sunt scoşi din închisoare. 

Spitalul de stat Butler este o clădire din prefabricate de opt etaje, cu 
ferestre acoperite de plase din oţel, situată pe un teren de opt hectare, 
între păduri şi lacuri, la mai puţin de o oră de mers spre sud-vest de 
Boston. Butler este locul unde sunt ţinuţi infractorii bolnavi mintal, 
considerat un model de înţelepciune şi civilizaţie, cu celule de 
încarcerare numite cabane, fiecare găzduind pacienţi care necesită 
niveluri diferite de securitate şi îngrijire. Cabana D este izolată de 
celelalte, nu departe de clădirea administrativă şi găzduieşte 
aproximativ o sută de deţinuţi periculoşi, de tipul prădător. 

Ţinuţi separat de restul pacienţilor spitalului, aceştia îşi petrec cea 
mai mare parte a zilei, în funcţie de situaţia lor, în celule individuale, 
fiecare cu duş propriu ce poate fi folosit zece minute pe zi. Apa la 
toalete poate fi trasă de două ori pe oră. O echipă de psihiatri legişti 
răspunde de cabana D, iar alţi specialişti în sănătate mintală şi 
legislaţie, precum Benton, vin şi pleacă de acolo cu regularitate. Butler 
se doreşte a fi o instituţie umană şi constructivă, un loc în care 
pacienţii ar trebui să se însănătoşească. Pentru Benton, e doar un loc 
de detenţie atrăgător, de maximă securitate, pentru oameni care nu 
mai pot fi „reparaţi”. Nu-şi face iluzii. Oameni ca Basil nu au viaţă şi 
nici n-au avut vreodată. Dacă li se oferă prilejul, distrug vieţi şi mereu 
vor face la fel. 

În holul zugrăvit în bej, Benton se apropie de o fereastră armată şi 
vorbeşte în microfonul intercomului: 

— Ce mai faci, George? 

— Nu mai bine decât ultima oară când m-ai întrebat. 

— Îmi pare rău să aud asta, zice Benton şi un declic metalic 
puternic îi acordă dreptul de intrare prin primul set de uşi etanşe, ca 
ecluzele. Asta înseamnă că n-ai ajuns să fii consultat de medicul tău, 
nu? 

Uşa se închide în spatele lui şi el îşi pune geanta diplomat pe 
măsuţă metalică. George a trecut de şaizeci de ani şi niciodată nu se 
simte bine. Îşi urăşte meseria, îşi detestă soţia. Urăşte vremea. Detestă 
politicienii şi, când are ocazia, îndepărtează fotografia guvernatorului 


de pe peretele holului. În ultimul an, s-a luptat cu extenuarea, cu 
probleme digestive şi alte dureri. A, urăşte şi doctorii. 

— Nu iau medicamente, aşa că ce rost are? Doctorii nu fac decât să- 
ți dea medicamente cu pumnul, spune George, verificând geanta lui 
Benton şi dându-i-o înapoi. Amicul tău e în locul obişnuit. Distracţie 
plăcută. 

Încă un declic şi Benton trece de a doua uşă de oţel şi un gardian 
într-o uniformă cafeniu cu verde, Geoff, îl conduce de-a lungul unui 
hol sclipitor, trecând prin alt set de uşi etanşe, pătrunzând în zona de 
înaltă securitate, unde avocaţii şi lucrătorii din domeniul sănătăţii 
mintale se întâlnesc cu deţinuţii în încăperi mici, fără ferestre, din 
blocuri de zgură. 

— Basil spune că nu-şi primeşte corespondenţa, zice Benton. 

— Fl spune multe, îi răspunde Geoff, fără să zâmbească. Nu face 
altceva decât să dea din gură. 

Descuie o uşă cenuşie din oţel şi o ţine deschisă. 

— Mulţumesc, spune Benton. 

— O să rămân afară. 

Geoff îi aruncă o privire lui Basil şi închide uşa. 

Stă la o măsuţă de lemn şi nu se ridică. Nu este încătuşat şi poartă 
uniforma obişnuită de închisoare, alcătuită din pantaloni albaştri, 
cămaşă albă, saboţi şi şosete. Are ochii injectaţi şi absenţi şi pute. 

— Cum te simţi, Basil? îl întreabă Benton, aşezându-se în faţa lui la 
masă. 

— Am avut o zi proastă. 

— Am auzit. Povesteşte-mi. 

— Mi-e teamă. 

— Şi cum dormi? 

— Am stat treaz aproape toată noaptea. Mă gândesc mereu la 
discuţia noastră. 

— Pari neliniştit, spune Benton. 

— Nu pot sta locului. E din cauza celor pe care ţi le-am povestit. Am 
nevoie de ceva, doctore Wesley. De nişte Ativan, sau altceva. Te-ai 
uitat la fotografii? 

— La care? 

— Cele ale creierului meu. Sigur ai făcut-o. Te ştiu curios. Toată 
lumea de acolo este curioasă, corect? spune el şi arborează un zâmbet 
nervos. 

— De aceea ai vrut să vorbeşti cu mine? 

— Foarte mult. Şi-mi vreau corespondenţa. Nu vor să mi-o dea şi nu 
pot dormi sau mânca, atât de stresat şi iritat sunt. Poate şi nişte 
Ativan. Sper că te-ai gândit şi tu la asta. 

— Adică? 

— La ce ţi-am povestit despre doamna care a fost ucisă. 


— Doamna de la Magazinul de Crăciun. 

— Zece patru. 

— Da, m-am gândit foarte mult la ce mi-ai povestit, Basil, spune 
Benton, ca şi cum ar recunoaşte că tot ce i-a zis Basil este adevărat. 

Nu are voie să dea de bănuit când socoteşte că un pacient îl minte. 
În cazul de faţă, nici nu e convins că Basil mine, ba dimpotrivă. 

— Să revenim la ziua aceea de iulie, de acum doi ani şi jumătate, 
propune Benton. 


Marino se simte iritat de faptul că doctor Self a închis uşa imediat 
după plecarea lui şi a tras şi zăvorul de blocare, de parcă ea ar fi aceea 
care îl lasă pe dinafară. 

Îl insultă gestul şi ceea ce presupune el. Întotdeauna e aşa. Ei nu-i 
pasă de el. E doar un pacient programat. Se bucură când pleacă de 
acolo şi nu mai trebuie să suporte prezenţa lui vreme de o săptămână, 
iar apoi vor sta împreună doar cincizeci de minute şi nici o secundă în 
plus, chiar dacă a renunţat la medicamentaţie. 

Chestia aceea era o porcărie. Nu putea face sex. La ce bun un 
antidepresiv dacă nu poţi face sex? Dacă vrei să fii deprimat, ia un 
antidepresiv care-ţi strică plăcerea sexului. 

A rămas în faţa uşii încuiate, pe veranda însorită, privind cam 
ameţit la două scaune cu perne de un verde-pal şi la masa verde din 
sticlă pe care se află un maldăr de reviste. A citit revistele, pe toate, 
deoarece întotdeauna vine devreme când este programat. Şi asta îl 
deranjează. Ar prefera să întârzie, să ajungă acolo ca şi cum ar avea 
lucruri mai bune de făcut decât să ajungă la timp la psihiatru, dar 
dacă întârzie, pierde minutele din şedinţă şi nu-şi poate permite să 
piardă nici un minut când fiecare contează şi costă atât de mult. 

Şase dolari minutul, mai precis. Cincizeci de minute şi nici un minut 
ori secundă în plus. Ea nu adaugă nici un minut ori două ca rezervă 
sau din bunăvoință ori din alt motiv. Chiar dacă el ar ameninţa că se 
va sinucide, ea ar arunca o privire la ceas şi ar zice: Trebuie să ne oprim 
aici. l-ar putea spune că va ucide pe cineva, fiind la mijlocul acţiunii, 
doar să mai apese pe trăgaci, iar ea tot îi va zice: Trebuie să ne oprim. 

Dar nu eşti curioasă? a întrebat-o el o dată. Cum poţi pune punct aici 
dacă eu nu am apucat să ajung la partea interesantă? 

O să-mi povesteşti restul data viitoare, Pete. Şi îi zâmbeşte 
întotdeauna. 

Poate că nu. Eşti norocoasă că-ţi spun, punct. Mulţi ar fi în stare să 
plătească pentru a auzi toată povestea, care e cât se poate de adevărată. 

Data viitoare. 

Las-o baltă. N-o să mai fie nici o dată viitoare. 

Ea nu mai stă la discuţii cu el când soseşte momentul să se oprească. 
Indiferent ce ar face el ca să mai fure un minut ori două, ea se ridică şi 


deschide uşa şi aşteaptă ca el să iasă, pentru a putea încuia după el. 
Nu stă la tocmeală când este momentul să se oprească. Şase dolari 
minutul, pentru ce? Să fie insultat. Nu înţelege de ce mai vine la ea. 

Priveşte fix la piscina mică, de forma unui rinichi, cu marginea 
colorată din gresie spaniolă. Se uită la portocali şi la pomii de 
grepfrut, la dungile trase cu vopsea roşie în jurul trunchiurilor câtorva 
dintre ei. 

O mie două sute de dolari pe lună. De ce o face? Cu banii ăştia şi-ar 
putea cumpăra un camion Dodge cu motor V-10 Viper. Şi-ar putea 
cumpăra o grămadă de lucruri cu o mie două sute de dolari pe lună. 

Îi aude vocea care răzbate prin uşă. Vorbeşte la telefon. Se preface 
că citeşte dintr-o revistă şi trage cu urechea. 

— Îmi pare rău, cine e la telefon? 

Are un glas puternic, bun pentru radio, o voce care transmite şi 
impune autoritate, la fel ca o insignă ori un pistol. Vocea ei îl domină. 
Îi place şi chiar îl influenţează într-un fel. Arată bine, chiar foarte 
bine, astfel că este greu să stea faţă în faţă cu ea şi să-şi imagineze alţi 
bărbaţi stând pe acelaşi scaun şi văzând ceea ce vede şi el: părul negru 
şi trăsăturile delicate, ochii sclipitori şi dinţii perfecţi. Nu este deloc 
fericit că ea a inaugurat o emisiune de televiziune, nu vrea ca alţi 
bărbaţi să vadă cum arată ea, să bage de seamă cât de sexy este. 

— Cine eşti şi de unde ai numărul meu? spune ea de dincolo de uşă. 
Nu, nu este şi nu primeşte direct astfel de apeluri. Cine e la telefon? 

Marino ascultă şi devine curios şi înfierbântat, pentru că stă pe 
veranda inundată de soare din faţa uşii ei încuiate. Înserarea aduce un 
soi de abur, iar picături de apă cad din copaci, perlând iarba peluzei. 
Doctor Self nu pare deloc încântată. S-ar părea că discută cu o 
persoană pe care nu o cunoaşte. 

— Îţi înţeleg temerile legate de intimitate şi am convingerea că 
înţelegi că este imposibil să verific adevărul afirmațiilor tale, dacă nu 
spui cine eşti. Asemenea lucruri trebuie analizate şi verificate, altfel 
doctor Self nu va accepta să aibă nici o legătură cu ele. Da, dar aceasta 
e o poreclă, nu un nume adevărat. A, aşa deci, am înţeles. Bine. 

Marino îşi dă seama că ea se dă drept altcineva. Nu ştie cine este cel 
care a telefonat şi o nelinişteşte acest lucru. 

— Da, în regulă, spune persoana care se pretinde a fi doctor Self. 
Poţi proceda astfel. Sigur, poţi vorbi cu producătorul. Îţi sugerez să 
faci asta imediat, întrucât aceasta este tema emisiunii de joi. Nu, nu la 
radio. Noua mea emisiune de televiziune, spune ea cu acelaşi glas 
ferm, care străbate cu uşurinţă prin uşa de lemn şi ajunge tocmai până 
în verandă. 

Vorbeşte mult mai tare la telefon decât o face în timpul şedinţelor. 
Asta e bine. N-ar fi recomandabil dacă pe verandă s-ar afla un alt 
pacient care să audă fiecare cuvânt pe care doctor Self îl adresează lui 


Marino în timpul celor cincizeci de minute scurte, dar scumpe. Ea nu 
vorbeşte la fel de tare când se află împreună în spatele uşii închise. 
Desigur, niciodată nu stă cineva pe veranda aceea când el se află 
înăuntru. Întotdeauna este ultimul, iar în acest caz ar exista suficiente 
motive ca ea să dovedească ceva mai multă largheţe şi să-i ofere 
câteva minute în plus. Oricum nu ar face pe nimeni să aştepte, pentru 
că nu mai are cine. După şedinţa lui, nu mai primeşte niciodată pe 
nimeni. Într-o bună zi, o să-i spună ceva atât de mişcător sau 
important, încât ea îi va oferi câteva minute în plus. Ar fi pentru 
prima oară în viaţa ei că ar face asta, dar se va întâmpla. Va voi să o 
facă. Poate că el va fi acela care nu va avea timp cu acea ocazie. 

Trebuie să plec, se imaginează spunând. 

Te rog să-ţi termini povestea. Chiar vreau să aflu ce s-a întâmplat. 

Nu pot. Trebuie să ajung undeva. Şi se va ridica de pe scaun. Data 
viitoare. Promit că-ţi povestesc şi restul când... Să vedem... Săptămâna 
viitoare, când vrei. Doar să-mi aduci aminte, bine? 

Marino îşi dă seama că doctor Self a încheiat convorbirea telefonică 
şi traversează veranda la fel de tăcut ca o umbră şi iese pe uşa de 
sticlă. O închide fără zgomot şi urmează poteca pe după piscină, prin 
grădina cu pomii fructiferi ale căror tulpini sunt marcate cu vopsea 
roşie de jur împrejur şi pe lângă zidul alb de stuc al casei în care 
locuieşte doctor Self şi n-ar trebui să trăiască acolo, pur şi simplu n-ar 
trebui. Oricine poate ajunge până la uşa ei. Oricine poate ajunge până 
la biroul ei din spate, ocolind piscina umbrită de palmieri. Casa nu 
prezintă siguranţă. În fiecare săptămână o ascultă milioane de oameni, 
iar ea locuieşte în asemenea condiţii. Nu e sigur. Ar trebui să se 
întoarcă, să-i bată la uşă, pentru a-i spune treaba asta. 

Motocicleta lui personalizată, Screamin’ Eagle Deuce, este parcată în 
stradă şi acum îi dă roată ca să se asigure că nimeni nu i-a făcut nimic 
cât el a stat înăuntru. Se gândeşte la pana de cauciuc. Se gândeşte să 
pună mâna pe cel care i-a făcut aşa ceva. O peliculă fină de praf s-a 
aşezat pe flăcările pictate peste vopseaua albastră, iar asta îl irită 
destul de mult. S-a ocupat chiar în dimineaţa asta de motocicletă, a 
lustruit fiecare centimetru de ornamente, pentru ca apoi să aibă pana, 
iar acum găseşte praf pe ea. Doctor Self ar trebui să aibă parcarea 
acoperită. Ori un garaj, ce naiba! Mercedes-ul ei decapotabil şi elegant 
e parcat pe alee şi altă maşină nu mai are loc acolo, astfel că pacienţii 
parchează pe stradă. Nu prezintă siguranţă. 

Deblochează roata faţă şi aprinderea, apoi îşi trece un picior peste 
şaua elegantă, gândindu-se cât de mult îi place că nu trăieşte ca un 
poliţist sărac, aşa cum i s-a întâmplat mai toată viaţa. Academia îi 
pune la dispoziţie un Hummer H2, negru, cu un motor turbo-diesel V8 
de două sute cincizeci de cai putere, transmisie cu patru viteze şi 
supraturaţie, portbagaj exterior pentru greutăţi mari, vinci şi tot 


pachetul pentru deplasarea pe orice teren. El şi-a cumpărat motorul 
Deuce şi l-a dichisit după placul inimii şi-şi poate permite un 
psihiatru. Imaginează-ţi doar! 

Pune schimbătorul de viteze în poziţie neutră şi apasă butonul de 
pornire, timp în care se uită la casa albă şi atrăgătoare unde locuieşte 
doctor Self, deşi nu s-ar cuveni. Ţine ambreiajul şi apasă acceleraţia, 
iar ţevile de eşapament ThunderHead bubuie din plin, în depărtare se 
văd licăriri de fulgere, iar o armată întunecată de nori care se retrag 
îşi descarcă toată artileria deasupra mării. 

Basil zâmbeşte din nou. 

— Nu am găsit nimic despre o crimă, îi spune Benton, dar în urmă 
cu doi ani şi jumătate, o femeie şi fiica ei au dispărut dintr-un 
magazin care se numea Magazinul de Crăciun. 

— Nu ţi-am spus chiar eu asta? întreabă Basil, zâmbind. 

— N-ai spus nimic despre dispariţia cuiva sau despre o fiică. 

— Nu vor să-mi dea corespondenţa. 

— Încerc să verific asta, Basil. 

— Ai promis asta şi acum o săptămână. Îmi vreau corespondenţa. 
Au încetat să mi-o dea după ce am avut neînţelegerea aceea. 

— Când te-ai supărat pe Geoff şi i-ai zis Unchiul Remus. 

— Şi din cauza asta nu-mi primesc scrisorile. Cred că-mi scuipă în 
mâncare. O vreau pe toată, toată corespondenţa mea veche, care stă 
de o lună. După aceea, mă poţi muta în altă celulă. 

— Asta nu pot s-o fac, Basil. Spre binele tău. 

— Bănuiesc că nu vrei să ştii, spune Basil. 

— Dar dacă-ţi promit corespondenţa până la sfârşitul zilei? 

— Fă bine şi dă-mi-o, altfel aici se încheie discuţia noastră 
prietenească despre Magazinul de Crăciun. M-am cam săturat de 
proiectul vostru ştiinţific. 

— Singurul Magazin de Crăciun pe care l-am găsit a fost unul din 
Las Olas, pe plajă, spune Benton. Pe 14 iulie, Florrie Quincy şi fiica ei 
de şaptesprezece ani, Helen, au dispărut. Asta-ţi spune ceva, Basil? 

— N-am memoria numelor. 

— Spune-mi ce-ţi aminteşti despre magazinul acela. 

— Brazi luminaţi, trenuleţe electrice şi podoabe peste tot, spune el, 
fără să mai zâmbească. Ţi-am spus deja toate astea. Vreau să ştiu ce 
aţi găsit în creierul meu. Ai văzut pozele? Face semn către cap. Ar 
trebui să vedeţi tot ce vreţi. Acum mă faci să-mi pierd timpul. Vreau 
poşta mea, ce dracu’! 

— Ţi-am promis, nu? 

— Iar în spate era o ladă, înţelegi, mare, care se încuia. O prostie 
fără pereche. Am pus-o să deschidă lada şi înăuntru avea ornamente 
de colecţie, făcute în Germania, în cutii de lemn, pictate. Chestii 
precum Hansel şi Gretel, Snoopy şi Scufiţa Roşie. Le păstra încuiate 
pentru că erau foarte scumpe, iar eu i-am zis: „De ce dracu’? Nu-i 
nevoie decât să fure cineva lada. Chiar crezi că dacă le încui acolo o să 
împiedici pe cineva să ţi le fure?” 

Tace şi priveşte lung la peretele din cărămidă. 

— Ce altceva ai mai vorbit cu ea înainte de a o ucide? 

— I-am spus: „Stai jos, târfă.” 


— Şi când ai discutat cu ea despre lada din spatele magazinului? 

— Dar n-am făcut-o. 

— Parcă aşa ai zis... 

— N-am zis că am vorbit cu ea despre ladă, spune Basil, iritat. 
Vreau să mi se dea ceva. De ce nu-mi daţi nişte medicamente? Nu pot 
dormi. Nu pot sta liniştit. Mă simt ca dracu” şi apoi sunt deprimat şi 
nu mă pot ridica din pat. Vreau corespondenţa mea. 

— De câte ori pe zi te masturbezi? îl întreabă Benton. 

— De şase ori şapte ori. Poate de zece. 

— Mai des decât de obicei. 

— Apoi tu şi cu mine am avut discuţia aceea aseară şi asta e tot ce 
am făcut toată ziua. Nu m-am dat jos din pat decât ca să urinez, abia 
dacă am mâncat, nu m-am deranjat să fac nici duş. Ştiu unde e femeia, 
zice el. Dă-mi corespondenţa. 

— Doamna Quincy? 

— Vezi? Sunt aici. Basil se lasă pe spătarul scaunului. Ce am de 
pierdut? Ce stimulent mi se oferă ca să fac ce trebuie? Favoruri, un 
tratament special, poate cooperarea. Vreau corespondenţa mea. 

Benton se ridică şi deschide uşa. Îi spune lui Geoff să se ducă în sala 
de corespondenţă şi să o caute pe aceea a lui Basil. Benton îşi dă 
seama din reacţia gardianului că ştie totul despre corespondenţa lui 
Basil şi nu se bucură să întreprindă ceva ce i-ar face viaţa acestuia mai 
plăcută. Aşadar, probabil că este adevărat. Nu şi-a primit-o. 

— Te rog să faci ce ţi-am spus, îi zice Benton lui Geoff, după ce-i 
întâlneşte privirea. Este important. 

Geoff dă din cap şi pleacă. Benton încuie uşa din nou şi se aşază din 
nou la masă. 


Un sfert de oră mai târziu, Benton şi Basil îşi încheie conversaţia, o 
harababură de dezinformări şi de jocuri ciudate. Benton este iritat. Nu 
arată asta şi se simte uşurat când îl vede pe Geoff. 

— Corespondenţa te aşteaptă pe pat, spune Geoff din prag, cu o 
privire rece şi impersonală îndreptată spre Basil. 

— Sper că nu mi-ai furat revistele. 

— Pe cine dracu’ interesează revistele tale de pescuit? Iertaţi-mă, 
doctore Wesley. Apoi, către Basil: Sunt patru pe patul tău. 

Basil aruncă o lansetă imaginară. 

— Cel care a scăpat, spune el. Întotdeauna e cel mai mare. Tata mă 
lua la pescuit când eram mic. Când n-o bătea pe mama. 

— Te avertizez, spune Geoff. Ţi-o spun în faţa doctorului Wesley. 
Dacă mă mai enervezi, Jenrette, corespondenţa şi revistele astea n-o să 
mai fie singura problemă a ta. 

— Vezi, la asta mă refeream, îi zice Basil lui Benton. Aşa mă 
tratează aici. 

Ajunsă în depozit, Scarpetta deschide trusa pe care a adus-o din 
Hummer. Scoate fiole de perborat de sodiu, carbonat de sodiu şi 
luminol, le amestecă într-un recipient cu apă distilată, agită conţinutul 
şi îl transvazează într-o sticlă a unei pompe de stropire. 

— Nu e tocmai modul în care ţi-ai propus să-ţi petreci sfârşitul de 
săptămână, spune Lucy, în timp ce fixează o cameră foto de treizeci şi 
cinci de milimetri pe un trepied. 

— Nimic nu valorează cât petrecerea utilă a timpului, spune 
Scarpetta. Bine măcar că am ajuns să ne mai vedem. 

Amândouă poartă salopete albe de unică folosință, pungi speciale 
pentru încălţăminte, măşti şi calote, iar uşa depozitului este închisă. 
Este aproape opt seara, iar magazinul Beach Bum este din nou zăvorât 
înainte de ora închiderii. 

— Lasă-mă doar o clipă ca să pricep contextul, spune Lucy, 
înşurubând un cablu de declanşare la comutatorul de alimentare al 
camerei. Mai ţii minte vremea când trebuia să folosim o şosetă? 

Trebuie ca recipientul cu lichid de stropire să nu apară în fotografie, 
iar acest lucru nu este posibil decât dacă recipientul şi duza sunt de 
culoare neagră sau acoperite cu ceva negru. Dacă nu există altă 
soluţie, o şosetă neagră oferă acelaşi rezultat. 

— E bine să ai un buget mai mare, nu? adaugă Lucy, deschizând 
obturatorul când apasă pe butonul de declanşare montat pe cablu. 
Cam de multă vreme n-am mai făcut împreună aşa ceva. În fine, 
problema banilor nu mă amuză. 

Fotografiază o zonă de rafturi şi pardoseala din beton, cu camera 
fixată. 

— Nu ştiu, spune Scarpetta. Ne-am descurcat întotdeauna. În multe 
privințe, era mai bine, pentru că avocaţii apărării nu aveau o listă 
nesfârşită de întrebări la care se răspundea cu nu. „Aţi folosit un 
microscop  Mini-Crime? Ați folosit superstick-uri? Aţi stabilit 
traiectoria cu ajutorul laserului? Aţi folosit fiole de apă distilată? 
Poftim? Aţi folosit apă distilată şi de unde aţi cumpărat-o? De la un 
magazin 7-Eleven? Aţi cumpărat articole pentru prelevarea probelor 
de la un magazin oarecare?” 

Lucy mai face o fotografie. 

— „Aţi prelevat ADN-ul copacilor, al păsărilor şi veveriţelor din 
curte?” continuă Scarpetta, trăgându-şi o mănuşă neagră peste mănuşa 
de examinare din bumbac ce îi acoperă mâna stângă. „Aţi aspirat 
întregul cartier pentru a culege probe?” 

— Cred că eşti într-o dispoziţie foarte proastă. 

— Cred că m-am săturat de faptul că mă eviţi. Singurele ocazii când 


telefonezi sunt acestea. 

— Nici nu se poate să găsesc momente mai potrivite. 

— Asta reprezint eu pentru tine? Cineva din personalul angajat? 

— Nu-mi vine să cred că pui o asemenea întrebare. Eşti pregătită, ca 
să sting lumina? 

— Dă-i drumul. 

Lucy trage de un fir, stingând becul de deasupra capului, ceea ce le 
lasă în beznă. Scarpetta începe să stropească cu luminol o mostră de 
sânge de control, o singură picătură uscată de pe un pătrat de carton, 
iar acesta aruncă o sclipire albastră-verzuie şi se stinge treptat. Apoi 
plimbă duza cu mişcări largi, acoperind cu o ceaţă fină diferite zone 
de pe podea, iar acestea încep să strălucească viu, de parcă întreaga 
podea ar fi luat foc, scoțând flăcări albastre-verzui, ca de neon. 

— Doamne Dumnezeule, exclamă Lucy, iar obturatorul scoate un 
nou declic, iar Scarpetta continuă să stropească. N-am mai văzut aşa 
ceva. 

Luminiscenţa vie de culoare albastră-verzuie luceşte şi se stinge în 
ritmul bizar al stropirii, iar când aceasta încetează, se lasă întunericul, 
iar Lucy aprinde lumina. Ea şi Scarpetta se uită de aproape la 
pardoseala de beton. 

— Nu văd decât praf, spune Lucy, cu nemulțumire în glas. 

— Să măturăm aici înainte de a mai călca pe podea. 

— Drace! face Lucy. Mai bine încercam cu microscopul Mini-Crime. 

— Nu acum, dar am putea, spune Scarpetta. 

Cu o pensulă curată, Lucy mătură murdăria de pe podea într-o 
pungă de probe, apoi aşază din nou camera şi trepiedul. Mai face nişte 
fotografii de context, acum ale rafturilor de lemn, stinge lumina şi de 
astă dată luminolul reacţionează altfel. Zone ca nişte pete se aprind 
într-un albastru-electric şi dansează ca nişte scântei, iar obturatorul 
face clic şi Scarpetta stropeşte, iar culoarea albastră pulsează cu 
rapiditate, dispărând mult mai repede decât se întâmplă de obicei în 
cazul sângelui şi al majorităţii substanțelor care reacţionează prin 
chemoluminiscenţă. 

— Înălbitor, spune Lucy, pentru că o serie de substanțe dau 
rezultate fals pozitive, iar înălbitorul este una dintre acestea şi felul în 
care arată este distinctiv. 

— Substanțe cu spectre diferite, care sigur se folosesc ca agenţi 
înălbitori, spune Scarpetta. Ar putea fi orice substanţă de curăţat care 
conţine hipoclorit. Clorox, Drano, Fantastic, The Works, Babo 
Cleanser, ca să menţionez doar câteva. N-aş fi surprinsă dacă aş găsi 
aşa ceva pe aici. 

— Ai fotografiat? 

— Mai departe. 

Luminile se aprind şi amândouă îşi mijesc ochii în strălucirea 


supărătoare a becului. 

— Basil i-a spus lui Benton că a curăţat cu înălbitor. Dar luminolul 
nu reacţionează cu înălbitorul după doi ani şi jumătate, nu? 

— Poate s-a îmbibat în lemn şi a fost lăsat aşa. E posibil, pentru că 
nu ştiu altă soluţie, nu ştiu pe nimeni care să fi făcut teste de genul 
ăsta, spune Scarpetta băgând mâna în trusă ca să caute o lupă cu bec. 

O plimbă peste marginile rafturilor din placaj, pe care se află 
stivuite echipamente de scufundare şi tricouri. 

— Dacă priveşti mai de aproape, adaugă ea, aproape că reuşeşti să 
distingi o iluminare a lemnului pe ici, pe colo. Parcă ar fi ceva stropit. 

Lucy se apropie de ea şi ia lupa. 

— Cred că am văzut şi eu, spune ea. 


Astăzi a intrat şi a ieşit şi a ignorat-o; i-a dus doar un sandvici cu 
brânză şi nişte apă. El nu locuieşte aici. Niciodată nu rămâne peste 
noapte, ori, dacă o face, păstrează o tăcere ca de mort. 

Este târziu, însă ea nu-şi dă seama de oră, iar luna a rămas ascunsă 
după nori, de cealaltă parte a ferestrei sparte. Îl aude cum se mişcă 
prin casă. Pulsul îi creşte când zgomotul paşilor lui se îndreaptă spre 
ea, iar ea strânge pantoful roz de sport la spate pentru că i-l va lua 
dacă reprezintă ceva pentru ea, iar apoi el apare ca o umbră 
întunecată cu un deget lung de lumină. Are păianjenul cu el. îi 
acoperă mâna. E cel mai mare păianjen pe care ea l-a văzut vreodată. 

În timp ce firul de lumină îi mătură gleznele şi încheieturile 
umflate, trage cu urechea să audă băieţii şi pe Kristin. El trece 
fasciculul peste salteaua mizeră şi roba de un verde-strălucitor care 
este drapată peste partea de jos a picioarelor ei. Ea îşi trage genunchii 
în sus, încercând să se acopere când fasciculul îi atinge părţile intime 
ale corpului. Se chirceşte când se simte privită. Nu are habar cum 
arată el la faţă. E întotdeauna îmbrăcat în negru. Ziua, îşi acoperă faţa 
cu o glugă şi e în negru, totul negru, iar noaptea nu-l poate vedea 
deloc, ci doar o formă. El i-a luat ochelarii. 

Acesta a fost primul lucru pe care l-a făcut când a intrat cu forţa în 
casă. 

Dă-mi ochelarii, i-a spus. Acum. 

A rămas ca paralizată în bucătărie. Groaza şi neputinţa de a pricepe 
au năucit-o. Nu a putut gândi, simțindu-se ca şi cum sângele i s-ar fi 
scurs din trup, uleiul de măsline din cratiţă a început să sfârâie, băieţii 
au izbucnit în plâns, iar el a îndreptat puşca cu ţeava retezată spre ei. 
A îndreptat-o şi spre Kristin. Avea şi atunci gluga, îmbrăcămintea de 
culoare neagră, când Tony a deschis uşa din spate, iar apoi a intrat şi 
restul s-a petrecut cu rapiditate. 

Dă-mi ochelarii. 

Dă-i ochelarii, i-a spus Kristin. Te rog să nu ne faci nici un rău. Ia tot 


ce doreşti. 

Taci, altfel vă ucid pe toți imediat. 

Le-a poruncit băieţilor să se întindă cu faţa în jos pe podeaua din 
camera de zi şi i-a izbit în ceafă, i-a izbit tare cu patul puştii ca să nu 
încerce să fugă. A stins apoi toate luminile şi le-a poruncit lui Kristin 
şi Ev să ducă târâş trupurile inerte ale copiilor de-a lungul holului şi 
afară, pe geamul glisant din dormitorul mare, iar sângele picura şi a 
mânjit podeaua în lung şi ea ţine minte că s-a gândit: „Cineva o să 
observe sângele.” Cineva trebuie să fi intrat în casă şi sigur a văzut 
sângele. O fi ajuns cineva în casă, încercând să descopere ce li s-a 
întâmplat şi e imposibil să nu vadă sângele. Unde o fi poliţia? 

Băieţii nu s-au clintit pe iarba din apropierea piscinei şi el i-a legat 
cu cabluri de telefon şi le-a băgat în gură câte un căluş din prosop, cu 
toate că ei nu mişcau şi nici nu scoteau vreun sunet, apoi le-a obligat 
pe Kristin şi pe Ev să meargă pe întuneric până la maşină. 

A condus Ev. Kristin a stat pe bancheta din faţă, iar el pe cea din 
spate cu ţeava puştii îndreptată spre capul ei. Cu voce glacială şi 
înceată, i-a spus lui Ev încotro să conducă. 

Vă duc undeva, după care mă întorc după copii, le-a zis el cu glas rece 
în timp ce ea conducea. 

Cheamă pe cineva, s-a milogit Kristin. Trebuie duşi la spital. Te rog să 
nu-i laşi acolo să moară. Sunt copii. 

V-am spus că mă întorc după ei. 

Au nevoie de ajutor. Sunt nişte copilaşi. Orfani. Ambii părinţi le-au 
murit. 

Bine. Atunci nimeni n-o să le simtă lipsa. 

Glasul îi era rece, plat şi inuman, un glas din care nu răzbătea nici 
un sentiment şi nici personalitatea. 

Îşi aduce aminte că a văzut un indicator rutier pentru Naples. S-au 
îndreptat spre vest, către Everglades. 

Nu pot conduce fără ochelari, a spus Ev, simțind cum inima îi bate 
atât de tare încât a crezut că îi va rupe coastele. Nu reuşea să respire 
normal. Când a luat-o pe acostament, el i-a dat ochelarii, după care i-a 
luat înapoi când au ajuns în locul întunecat, diavolesc, unde a rămas 
de atunci încoace. 


Scarpetta stropeşte pereţii de zgură din baie, iar aceştia strălucesc, 
scoțând la iveală dungi şi dâre şi stropi care nu se văd când lumina 
este aprinsă. 

— Cineva a făcut curăţenie, spune Lucy din întuneric. 

— Eu mă opresc, nu vreau să distrug probele de sânge, dacă avem 
sânge aici. Ai totul pe film? 

— Da, sigur, zice ea şi aprinde lumina. 

Scarpetta scoate o trusă de recoltare a sângelui şi şterge zonele de 


pe perete unde a văzut că luminolul a reacţionat, apoi introduce vârful 
bastonaşului cu vată în adânciturile zidului poros, unde s-ar putea să 
se mai afle sânge, chiar şi după spălare. Cu o pipetă de medicamente, 
toarnă câteva picături din preparatul chimic pregătit pe un tampon, 
iar acesta capătă o culoare roz-strălucitor, reconfirmând că petele 
strălucitoare pe perete ar putea fi sânge, probabil sânge uman. Acest 
lucru trebuie verificat în laborator. 

În caz că este sânge, nu ar mira-o că e vechi, vechi de doi ani şi 
jumătate. Luminolul reacţionează cu hemoglobina din celulele roşii şi, 
cu cât sângele este mai vechi, cu atât se oxidează mai intens şi cu atât 
mai puternică se dovedeşte reacţia. Continuă să badijoneze cu apă 
sterilă, prelevând mostre şi sigilându-le în cutii pe care aplică etichete, 
bandă adezivă şi iniţiale. 

Asta se desfăşoară de o oră, iar ea şi Lucy s-au încins în 
echipamentul de protecţie. Îl aud pe Larry de cealaltă parte a uşii, 
mişcându-se prin magazin. Telefonul lui a sunat de câteva ori. 

Se întorc în zona de depozitare, iar Lucy deschide o valiză pentru 
transport şi scoate sursa de lumină a microscopului Mini-Crime, o 
cutie portabilă din metal cu orificii de admisie laterale, o lampă cu 
halogen de mare putere cu braţ flexibil, care arată ca un furtun lucios 
din oţel, înzestrat cu o regletă de lumină care îi permite să schimbe 
lungimile de undă. Bagă aparatul în priză, apasă butonul de pornire şi 
ventilatorul începe să se rotească, scoțând un sunet slab. Ea reglează 
butonul de intensitate, stabilind lungimea de undă la patru sute 
cincizeci şi cinci de nanometri. Apoi îşi pun ochelarii cu lentile 
galbene care îmbunătăţesc contrastul şi protejează ochii. 

Cu lumina stinsă, Scarpetta poartă aparatul ţinându-l de mânere şi, 
încet, plimbă lumina albastră pe pereţi, rafturi şi podea. Sângele şi 
alte substanţe care interacționează cu luminolul nu reacţionează în 
mod necesar la o sursă alternativă de lumină, iar zonele care sclipeau 
mai devreme rămân acum întunecate. Dar câteva pete mici de pe 
podea radiază brusc o lumină sclipitoare, roşu-intens. Cu lumina 
aprinsă, Lucy poziţionează trepiedul din nou şi plasează un filtru oranj 
peste lentila camerei. Cu lumina stinsă, fotografiază petele roşii şi 
fluorescente. După ce aprinde lumina, petele abia se mai văd. Nu sunt 
decât o decolorare murdară a unei pardoseli murdare, dar la mărire 
Scarpetta depistează o pată mică de culoare roşie. Indiferent ce ar fi, 
acea substanţă nu se dizolvă în apă sterilă, iar ea nu vrea să folosească 
solvent şi să rişte distrugerea probei. 

— Trebuie să prelevăm o mostră, spune Scarpetta în timp ce 
examinează betonul. 

— Mă-ntorc imediat. 

Lucy deschide uşa şi-l strigă pe Larry. Se află din nou dincolo de 
tejghea şi vorbeşte la telefon, iar când ridică privirea şi o vede din cap 


până în picioare îmbrăcată în costumul din plastic, are un şoc vizibil. 

— M-a teleportat cineva pe staţia spaţială Mir? face el. 

— Ai nişte scule prin magazin, ca să nu mă mai duc până la maşină? 

— O trusă de mică de scule în spate. Pe un raft, lipit de perete. Face 
semn către peretele respectiv. O trusă mică, roşie. 

— S-ar putea să stric puţin podeaua. Doar puţin. 

Dă să spună ceva, dar se răzgândeşte, ridică din umeri, iar ea 
închide uşa. Scoate un ciocan şi o şurubelniţă din cutia de scule şi, cu 
câteva lovituri, desprinde fragmente mici din petele roşii şi le sigilează 
în pungi de probe. 

Ea şi Scarpetta îşi scot costumele albe de plastic şi le aruncă într-un 
coş de gunoi. Îşi împachetează restul de aparatură şi pleacă. 


— De ce faci asta? repetă Ev de fiecare dată când el intră, îl 
întreabă cu glas răguşit, iar el îndreaptă lumina spre ochii ei, 
străpungând-o ca nişte cuțite. Te rog să-mi scoţi lumina din ochi. 

— Eşti scroafa cea mai urâtă pe care am văzut-o vreodată, spune el. 
Nici nu-i de mirare că nu te place nimeni. 

— Cuvintele nu-mi pot face rău. Tu nu-mi poţi face nici un rău. Îi 
aparţin Domnului. 

— Uită-te la tine. Cine te vrea? Consideră-te norocoasă că-ţi acord 
atenţie. 

— Unde sunt ceilalţi? 

— Cere-ţi iertare. Ştii ce-ai făcut. Păcătoşii trebuie pedepsiţi. 

— Ce-ai făcut cu ceilalţi? repetă aceeaşi întrebare, ca întotdeauna. 
Dă-mi drumul. Dumnezeu o să te ierte. 

— Cere-ţi iertare. 

O loveşte cu bocancul peste glezne, iar durerea este cumplită. 

— Doamne Dumnezeule, iartă-l, se roagă ea cu glas tare. Nu vrei să 
ajungi în iad, îi spune ea celui rău. Încă nu este prea târziu. 

Este foarte întuneric, luna aduce cu o umbră pe o radiografie, 
bănuindu-se dincolo de nori. Insecte mici roiesc în raza unui corp de 
iluminat stradal. Traficul nu încetează nici o clipă pe autostrada AIA, 
iar noaptea este cotropită de zgomote. 

— Ce te frământă? o întreabă Scarpetta pe Lucy, care conduce. E 
prima oară când suntem împreună de nu mai ştiu când. Te rog să stai 
de vorbă cu mine. 

— O puteam chema pe Lex. N-am vrut să te târâi după mine. 

— Ţi-aş fi spus şi eu asta. Nu trebuia să-ţi fiu partener în seara asta. 

Amândouă sunt obosite şi n-au chef de glumă. 

— Ei, iată-ne împreună, spune Lucy. Poate m-am folosit de acest 
prilej ca să recuperăm. O puteam chema pe Lex, repetă ea, privind 
înainte la şosea. 

— Nu-mi mai dau seama când mă iei peste picior. 

— Nu te iau. Lucy se uită spre Scarpetta fără să zâmbească. Îmi pare 
rău. 

— Aşa se şi cuvine. 

— Nu te grăbi să mă aprobi. Poate nu ştii tot timpul cum mi-e viaţa. 

— Problema e că aş vrea să ştiu. Dar eşti consecventă în a mă 
elimina din viaţa ta. 

— Mătuşă Kay, sigur nu vrei să ştii prea multe. Te-ai gândit 
vreodată că poate-ţi fac o favoare? Că poate ar trebui să te bucuri de 
prezenţa mea aşa cum mă ştii şi să nu intervii în rest? 

— Dar cum este restul? 

— Nu-ţi semăn. 

— Dar în esenţă îmi semeni, Lucy. Amândouă suntem inteligente, 
decente, harnice. Încercăm să ne deosebim de alte femei. Riscăm. 
Suntem cinstite. Încercăm, ne străduim. 

— Nu-s chiar aşa de decentă precum îţi închipui. Fac mereu rău 
oamenilor. Mă pricep la asta şi parcă mă perfecţionez mereu. Şi, de 
fiecare dată când o fac, mă sinchisesc tot mai puţin. Poate devin un fel 
de Basil Jenrette. Poate că Benton ar trebui să mă includă în studiul 
acela. Pun pariu, creierul meu arată ca al lui Basil, ca al celorlalţi 
psihopaţi nenorociti. 

— Nu înţeleg ce se petrece cu tine, spune Scarpetta cu glas scăzut. 

— Cred că e vorba de sânge. Lucy are una dintre întreruperile ei 
neaşteptate, schimbând subiectul atât de abrupt, încât devine şocant. 
Am impresia că Basil a spus adevărul. Cred că a ucis-o în partea din 
spate a magazinului. Am senzaţia că se va dovedi că e sânge ceea ce 
am găsit noi acolo. 

— Aşteptăm să vedem ce vor descoperi cei de la laborator. 


— Toată podeaua s-a luminat, ciudată chestie. 

— De ce ar povesti Basil ceva despre asta? De ce tocmai acum? Şi 
de ce față de Benton? se miră Scarpetta. Asta mă tulbură. Mă 
nelinişteşte, ca să fiu mai exactă. 

— În cazul unor oameni ca el există întotdeauna un motiv. 
Manipularea. 

— Asta mă îngrijorează. 

— Recunoaşte ca să obţină ceva ce doreşte, ca să-şi mai uşureze 
sufletul. Cum ar putea inventa? 

— S-ar putea să fi aflat de persoanele dispărute de la Magazinul de 
Crăciun. S-a scris în ziare, iar el a fost poliţist în Miami. Poate a auzit 
de la alţi poliţişti, spune Scarpetta. 

Cu cât discută mai mult despre asta, cu atât o îngrijorează mai tare 
faptul că Basil chiar a avut ceva de a face cu ceea ce li s-a întâmplat 
lui Florrie şi Helen Quincy. Dar nu-şi poate imagina cum ar fi putut să 
o violeze şi să o ucidă pe mamă în partea din spate a magazinului. 
Cum i-a scos cadavrul însângerat de acolo, ori amândouă cadavrele, 
presupunând că a ucis-o şi pe Helen? 

— Înţeleg, spune Lucy. Nici eu nu-mi pot închipui. Iar dacă le-a 
ucis, de ce nu le-a lăsat acolo? Decât dacă nu voia să se afle că au fost 
ucise, dacă le voia dispărute, poate chiar dispărute din proprie 
voinţă... 

— Asta îmi sugerează un mobil, spune Scarpetta. Nu e vorba de 
omucidere ca urmare a unui atac sexual. 

— Am uitat să te-ntreb, spune Lucy. Presupun că trebuie să te duc 
acasă. 

— La ora asta, da. 

— Ce faci cu Bostonul? 

— Trebuie să ne ocupăm de cazul Simister şi n-o pot face acum. 
Pentru seara asta, îmi ajunge. Probabil că şi Reba e sătulă. 

— Presupun că a fost de acord să ne ocupăm de probe. 

— Atâta vreme cât e cu noi. Vom rezolva treburile mâine dimineaţă. 
Mă gândesc să nu mai plec la Boston, dar nu e cinstit faţă de Benton. 
Nu e cinstit pentru nici unul dintre noi, spune ea, nereuşind să-şi 
ascundă sentimentele de frustrare şi dezamăgire, care îi răzbat în glas. 
Sigur, e acelaşi lucru. Brusc, am cazuri urgente. Brusc şi el are cazuri 
la fel de urgenţe. Nu facem decât să muncim. 

— F] la ce caz lucrează? 

— O femeie aruncată în apropiere de Walden Pond, goală, cu nişte 
tatuaje false şi ciudate, despre care cred că au fost făcute după crimă. 
Amprente palmare de culoare roşie. 

Lucy strânge volanul mai tare între degete. 

— Cum adică, tatuaje false? 

— Pictate. Pictură pe corp, aşa zice Benton. Cu o glugă pe cap, un 


cartuş de puşcă cu ţeava retezată în rect, postură degradantă, tot 
tacâmul. Nu ştiu multe, dar voi afla curând. 

— Se ştie cine este? 

— Se cunosc prea puţine. 

— S-a mai întâmplat ceva asemănător în zonă? Omucideri 
asemănătoare? Cu amprente palmare roşii? 

— Poţi deturna discuţia cât doreşti, Lucy, dar n-o să meargă. Nu eşti 
tu însăţi. Te-ai îngrăşat, iar dacă s-a întâmplat asta, ceva e rău, foarte 
rău. Nu că n-ai arăta bine, nicidecum, dar ştiu cum eşti tu. Pari foarte 
obosită şi nu arăţi bine. Am auzit despre asta. N-am spus nimic, dar 
îmi dau seama că ceva nu merge. Mi-am dat seama de o vreme. Vrei 
să-mi povesteşti? 

— Vreau să ştiu mai multe despre amprentele acelea. 

— Ţi-am spus tot ce ştiu. De ce? întreabă Scarpetta şi priveşte pe 
chipul încordat al lui Lucy. Ce se întâmplă cu tine? 

Lucy rămâne cu privirea îndreptată înainte şi pare să ducă o luptă 
interioară, străduindu-se să formuleze întrebarea corect. Se pricepe la 
aşa ceva, e inteligentă, iute, poate reformula informaţiile până când 
amestecul obţinut este mai credibil decât adevărul şi rareori se 
întâmplă să fie pus ceva la îndoială. Ceea ce o salvează este faptul că 
nu crede în propria dezinformare şi manipulare, nu uită nici o clipă 
faptele, iar acestea îi cad în plasă. Lucy are o explicaţie raţională 
pentru ceea ce face, iar uneori aceasta este chiar convingătoare. 

— Cred că ţi-e foame, spune Scarpetta. 

Rosteşte cuvintele încet, cu blândeţe, aşa cum obişnuia să vorbească 
pe vremea când Lucy era un copil imposibil, mereu dându-se în 
spectacol, deoarece suferea atât de mult. 

— Mereu îmi oferi de mâncare când nu-ţi reuşeşte altceva, spune 
Lucy pe un ton supus. 

— Dădea roade. Când erai mică, te puteam convinge să faci orice, 
dacă-ţi promiteam pizza. 

Lucy rămâne tăcută, cu chipul sumbru şi parcă necunoscut în 
lumina roşiatică a becului de la semafor. 

— Lucy? Ai de gând să-mi zâmbeşti ori să te uiţi la mine măcar o 
dată în seara asta? 

— Am făcut tot soiul de prostii. Chestii de o noapte. Am făcut rău 
unor oameni. Mai nopţile trecute, în Ptown, am făcut-o din nou. N-am 
vrut să mă apropii de nimeni. Vreau să fiu lăsată în pace. Se pare că 
nu reuşesc. De data asta, cred că a fost o mare prostie. Pentru că nu 
am fost atentă. Poate pentru că nu-mi pasă. 

— Nici măcar n-am ştiut că ai trecut prin Ptown, remarcă Scarpetta 
şi nu o spune pe un ton de reproş. 

Nu orientarea sexuală a lui Lucy o deranjează. 

— Dar de obicei erai precaută, spune Scarpetta. Mai precaută decât 


orice persoană pe care o cunosc. 
— Mătuşă Kay, sunt bolnavă. 

Forma întunecată a păianjenului îi acoperă dosul mâinii, plutind 
parcă spre ea, trecând prin fasciculul de lumină, la câţiva centimetri 
de faţa ei. Niciodată nu l-a adus atât de aproape. Tot el a aşezat o 
foarfecă pe saltea şi o luminează scurt cu lanterna. 

— Cere-ţi iertare, zice el. Numai tu eşti de vină. 

— Renunţă la rău până când nu e prea târziu, spune Ev, iar foarfecă 
se află la îndemână. 

Probabil că el îi întinde o capcană. Ea abia dacă zăreşte foarfecă, 
chiar şi când este în lumină. Trage cu urechea după Kristin şi băieţi, 
iar păianjenul apare ca o umbră neclară în faţa ei. 

— Nimic din toate astea nu s-ar fi întâmplat. Ţi-ai adus singură 
necazul pe cap. Acum vine pedeapsa. 

— Asta nu se mai poate desface, spune ea. 

— E vremea pedepsei. Cere-ţi iertare. 

Inima îi bate cu putere, teama se dovedeşte atât de intensă, că îi 
vine să verse. N-o să-şi ceară scuze. N-a făcut nici un păcat. Dacă va 
zice că se căieşte, el o va ucide. Nu are importanţă cum, dar îşi dă 
seama de asta. 

— Cere-ţi iertare! insistă el. 


Ea refuză să articuleze acele cuvinte. 

El îi porunceşte să spună că-i pare rău, iar ea nu vrea. Îi ţine în 
schimb o predică. Rosteşte vorbele acelea prosteşti, absurde, despre 
Dumnezeul ei lipsit de putere. Dacă ar fi atât de puternic, ea nu s-ar 
afla pe salteaua aceea. 

— Ne putem preface că nimic nu s-a întâmplat, spune ea cu glas 
hârâit, poruncitor. 

EI îi percepe teama. Îi cere să spună că-i pare rău. Indiferent cât de 
mult i-ar predica, femeia este speriată. Păianjenul o face să tremure, 
iar picioarele îi tresaltă pe saltea. 

— Vei fi iertat. O să fii iertat dacă te căieşti şi ne dai drumul acasă. 
N-o să te reclam la poliţie. 

— Nu. N-o să povesteşti nimănui. Oamenii care spun sunt pedepsiţi, 
pedepsiţi într-un mod pe care nici nu ţi-l imaginezi. Colţii lui pot 
străpunge degetul, chiar şi prin unghie, spune el, referindu-se la 
păianjen. Unele tarantule muşcă de mai multe ori. 

Păianjenul aproape că-i atinge faţa. Ea tresare şi-şi trage capul 
înapoi şi scoate un sunet care-i trădează spaima. 

— Muşcă şi iar muşcă. Nu se opresc decât atunci când îi smulgi de 
pe tine. Iar dacă te muşcă de o arteră importantă, mori. Îţi pot azvârli 
perişori în ochi şi te orbesc. Şi e foarte dureros. Cere-ţi iertare. 


Hog i-a cerut să spună asta, să spună că-i pare rău, iar ea vede uşa 
închizându-se, vede lemnul vechi cu vopseaua scorojită, salteaua pe 
podeaua murdară. Apoi zgomotul cazmalei săpând, deoarece el i-a 
spus să nu vorbească după ce a făcut lucrul cel rău şi a zis că oamenii 
care vorbesc or să fie pedepsiţi de Dumnezeu, pedepsiţi în moduri de 
neconceput, până când li se va da o lecţie. 

— Cere iertare. Dumnezeu te va ierta. 

— Cere-ţi iertare! 

El îi vâră fasciculul lanternei în ochi, iar ea îşi strânge pleoapele și- 
şi fereşte faţa de lumină, însă nu are scăpare în faţa lui. 

Nu va plânge. 

Când el a făcut lucrul cel rău, ea a plâns. El i-a spus că va plânge, 
desigur, dacă va spune cuiva. Apoi ea chiar a făcut-o. A vorbit, iar 
Hog n-a avut de ales şi a trebuit să se confeseze pentru că era 
adevărat, a făcut lucrul cel rău, iar mama lui Hog nu a crezut nici o 
vorbă, a zis că Hog nu a făcut aşa ceva, nu se putea să facă asta, că 
mai mult ca sigur era bolnav şi avusese vedenii. 

Era frig şi ningea. Nu ştia că există şi astfel de vreme, văzuse doar la 
televizor şi în filme, dar nu cunoştea asta din propria-i experienţă. Îşi 
aduce aminte clădiri vechi din cărămidă, pe care le-a văzut pe geamul 
maşinii în drumul încoace, îşi aminteşte holul mic unde a stat cu 
mama până să vină doctorul, un loc iluminat sclipitor, unde un bărbat 
ce stătea pe un scaun îşi mişca buzele, rostogolindu-şi ochii peste cap, 
discutând cu cineva care nu se afla de faţă. 

Mama lui a intrat şi a stat de vorbă cu doctorul, lăsându-l singur în 
hol. I-a spus doctorului lucrul rău pe care Hog spusese că-l făcuse, că 
nu era adevărat şi că el era foarte bolnav, că era vorba de o chestiune 
intimă şi că n-o interesa decât ca Hog să se facă bine, că el nu umbla 
peste tot vorbind astfel, distrugând bunul renume al familiei cu 
minciunile lui. 

Ea nu credea că el făcuse lucrul cel rău. 

I-a spus lui Hog ce intenţiona să-i povestească doctorului. Nu ţi-e 
bine, i-a zis ea lui Hog. N-ai ce face. Îți imaginezi lucruri şi minciuni şi 
eşti uşor influențabil. O să mă rog pentru tine. Ai face bine să te rogi şi 
singur, să-l rogi pe Dumnezeu să te ierte, să spui că-ţi pare rău că le faci 
rău oamenilor care sunt buni cu tine. Ştiu că eşti bolnav, dar să-ţi fie 
ruşine. 

— O să-l pun pe tine, zice Hog, mişcând fasciculul de lumină mai 
aproape de ea. Dacă-i faci rău, la fel ca ea... şi-i loveşte fruntea cu 
ţeava armei — o să vezi ce înseamnă pedeapsa. 

— Să-ţi fie ruşine. 

— Ţi-am spus să nu mai rosteşti cuvintele astea. 

O împunge mai tare, iar ţeava puştii nimereşte în os, iar ea ţipă de 
durere. El insistă cu fasciculul de lumină, îl proiectează pe faţa ei 


plină de pete, umflată şi urâtă. Sângerează. Pe faţă îi curg dâre de 
sânge. Când cealaltă a azvârlit păianjenul la podea, abdomenul lui a 
crăpat, iar el a sângerat galben. Hog a trebuit să-l repare cu adeziv. 

— Cere-ţi iertare. Fa a zis că-i pare rău. Ştii de câte ori a spus-o? 

Îşi imaginează cum va simţi ea picioarele păroase pe umărul drept, 
dezgolit, îşi imaginează cum va simţi ea păianjenul deplasându-se pe 
piele, oprindu-se şi prinzând-o uşor. Stă lipită de zid şi tremură 
violent, aruncând priviri către foarfecă de pe saltea. 

— Tocmai la Boston. A fost o călătorie lungă şi era frig în spate, cu 
ea goală şi legată. Acolo nu există banchetă din spate, doar podeaua 
rece de metal. I-a fost frig. Le-am dat ceva de gândit celor de acolo. 

Îşi aminteşte clădirile vechi din cărămidă cu acoperişuri din ardezie, 
de culoare albastră-cenuşie. Îşi aduce aminte când mama lui l-a dus 
acolo după ce a făcut lucrul cel rău, iar apoi la ani distanţă, când el s-a 
întors singur şi a trăit în mijlocul clădirilor din cărămidă cu 
acoperişuri din ardezie şi nu a durat mult. Din cauza lucrului cel rău, 
nu a rezistat mult. 

— Ce ai făcut cu băieţii? Ea încearcă să pară puternică, să nu-şi 
trădeze spaima. Dă-le drumul. 

El o împunge în părţile intime, iar ea sare şi el râde şi-i spune că 
este urâtă, grasă şi proastă, că nimeni nu o vrea, acelaşi lucru pe care 
l-a zis şi când a făcut lucrul cel rău. 

— Nici nu mă mir, continuă el, uitându-se la sânii ei căzuţi, la 
corpul flasc şi gras. Eşti norocoasă că-ţi fac asta. Nimeni altul n-ar 
face-o. Eşti prea dezgustătoare şi proastă. 

— N-o să spun nimănui. Doar lasă-mă să plec. Unde sunt Kristin şi 
băieţii? 

— M-am întors şi i-am luat, sărmanii orfani. Aşa cum am spus. Am 
înapoiat până şi maşina voastră. Am inima curată, nu-s păcătos ca voi. 
Nu-ţi face griji. I-am adus aici, aşa cum am spus. 

— Nu-i aud. 

— Cere-ţi iertare. 

— L-ai adus şi pe ei până la Boston? 

— Nu. 

— Nu ai luat-o şi pe Kristin... 

— Le-am dat ceva la care să se gândească celor de acolo. Sunt 
convins că el e impresionat. Sper că ştie. Oricum, într-un fel sau altul, 
curând va şti. Nu a rămas mult timp. 

— Cine? Mie poţi să-mi spui. Eu nu te urăsc, iar de data asta ea pare 
înţelegătoare. 

El ştie ce încearcă ea să facă. Îşi închipuie că se vor împrieteni. Dacă 
îi vorbeşte îndeajuns de mult şi se preface că nu se teme, ba chiar se 
poartă ca şi cum l-ar plăcea, vor deveni prieteni, iar el nu o va 
pedepsi. 


— Nu merge, spune Hog. Toate au încercat asta şi nu a mers. A fost 
chiar o livrare specială. El ar fi fost impresionat dacă ar fi ştiut. Le dau 
de lucru oamenilor de acolo. Nu mai ai mult timp. Ai face bine să te 
bucuri de el. Cere-ţi iertare! 

— Nu ştiu despre ce vorbeşti, spune ea cu glas la fel de ipocrit. 

Păianjenul tresare pe umărul ei, iar el întinde mâna pe întuneric şi 
animalul se urcă din nou pe braţul lui. Iese din cameră, lăsând 
foarfecă pe saltea. 

— Taie-ţi părul acela murdar, spune el. Taie-l pe tot. Dacă nu faci 
asta până când mă întorc, o să fie rău pentru tine. Să nu tai frânghiile. 
Nu ai unde să fugi. 

Pe fereastra biroului de la etaj al lui Benton, ninsoarea se vede 
scăldată în lumina lunii, iar lămpile sunt stinse. Stă la computer, 
derulând fotografiile pe ecran până când le găseşte pe cele de care are 
nevoie. 

Sunt o sută nouăzeci şi şapte de fotografii — tulburătoare, groteşti — 
şi a trăit un calvar ca să le găsească, deoarece este deconcertat de ceea 
ce se află în faţa lui. Se simte dat peste cap. Are senzaţia că s-a 
întâmplat sau se întâmplă ceva ce depăşeşte evidenţa şi, personal, este 
zdruncinat de acest caz, iar în această etapă a vastei lui experienţe, 
aşa ceva pare greu de imaginat. Absent, nu şi-a notat numerele din 
secvenţa care-l interesează şi i-a trebuit aproape jumătate de oră ca să 
găsească fotografiile în chestiune, numerele 62 şi 74. Îl impresionează 
detectivul Thrush de la poliţia din Massachusetts. În cazul unei 
omucideri, în special una ca aceasta, niciodată nu poţi face prea 
multe. 

În situaţia unor morţi violente, nimic nu se îmbunătăţeşte cu 
trecerea vremii. Locul faptei dispare ori este contaminat şi nu mai 
există cale de întoarcere. Cadavrul se schimbă, îndeosebi după 
autopsie şi nu se mai poate reveni. De aceea, anchetatorii poliţiei au 
intrat în alertă şi s-au arătat agresivi în folosirea aparatelor de 
fotografiat şi filmat, iar acum Benton este copleşit de fotografii şi 
înregistrări video, pe care le examinează de când a ajuns acasă, după 
discuţia cu Basil Jenrette. Pe parcursul celor douăzeci şi ceva de ani 
de activitate la FBI, credea că a văzut de toate. Ca psiholog legist, 
presupunea că a văzut aproape orice bizarerie. Dar aşa ceva n-a avut 
încă în faţa ochilor. 

Fotografiile 62 şi 74 nu sunt la fel de explicite ca majoritatea, 
deoarece nu arată ceea ce a mai rămas din capul sfârtecat al femeii 
neidentificate. N-o înfăţişează în toată oroarea însângerată, lipsită de 
chip. Femeia îi aminteşte de o lingură, o carcasă concavă pe lujerul 
gâtului, cu părul negru tăiat inegal plin de fragmente de creier, 
ţesuturi şi sânge uscat. Fotografiile 62 şi 74 arată detalii ale corpului 
de la gât până la genunchi, iar ele îi creează o senzaţie pe care n-o 
poate descrie, senzaţia pe care o trăieşte când ceva îi aduce aminte de 
un lucru tulburător pe care nu reuşeşte să-l plaseze. Imaginile încearcă 
să-i comunice ceva ce deja ştie, dar la care nu are acces. Ce? Despre ce 
este vorba? 

În 62, torsul este cu faţa în sus pe masa de autopsie. În 74, cu faţa în 
jos; trece de la o imagine la cealaltă, examinând torsul ei gol, 
încercând să înţeleagă rostul urmelor roşii de palme şi al pielii 
zgâriate cu furie dintre omoplaţi, o zonă de cincisprezece pe douăzeci 


de centimetri de carne frecată până la sânge şi în care sunt încastrate 
ceea ce par a fi „aşchii ca de lemn şi praf”, potrivit raportului de 
autopsie. 

S-a gândit la posibilitatea ca palmele roşii să fi fost pictate înainte 
de moartea femeii, că asta nu are nici o legătură cu crima. Poate că, 
din anumite motive, ea avea deja picturile pe piele înainte de a se fi 
întâlnit cu agresorul. Trebuie să aibă şi asta în vedere, dar nu crede că 
aşa stau lucrurile. Mai curând, ucigaşul i-a transformat torsul într-o 
operă de artă, una care este degradantă şi sugerează violenţa sexuală, 
sugerează mâini care o strâng de sâni şi desfac picioarele cu forţa, 
simboluri pe care el le-a pictat pe trupul ei cât a ţinut-o ostatică, 
probabil când nu se mai putea mişca, ori era deja moartă. 

Benton nu ştie asta. Nu poate preciza. Îşi doreşte ca acest caz să-i fi 
fost încredinţat lui Scarpetta, ca ea să fi mers la locul unde a fost 
descoperit cadavrul şi să fi efectuat autopsia. Îşi doreşte ca ea să fie 
acolo. Ca de obicei, a intervenit ceva. 

Revede alte fotografii şi rapoarte. Se presupune că victima are în jur 
de treizeci şi cinci de ani, ori e puţin trecută de patruzeci, iar 
constatările medicului legist întăresc ceea ce doctor Lonsdale a afirmat 
la morgă: femeia nu murise de mult când cadavrul ei a fost descoperit 
pe un drum de acces ce trece prin pădurea Walden, nu departe de 
Walden Pond, în înstăritul oraş Lincoln. Tampoanele din trusa de 
prelevare a probelor fizice nu evidenţiază lichid seminal, iar evaluarea 
preliminară făcută de Benton stabileşte că cel care a ucis-o şi i-a 
aruncat cadavrul în pădure are fantezii sexuale, acel soi de fantezii 
care transformă victima în obiect. 

Oricine ar fi, ea nu reprezenta nimic pentru el. Nu exista ca 
persoană, ci doar ca simbol, un obiect cu care el putea face orice 
dorea, iar el a preferat să o degradeze şi să o terorizeze, pedepsind-o, 
făcând-o să sufere, silind-o să-şi vadă iminenta moarte violentă şi 
umilitoare, să simtă gustul ţevii de puşcă în gură şi să îl vadă pe 
ucigaş apăsând pe trăgaci. Se putea ca ucigaşul să o fi cunoscut, ori 
poate-i era o străină. Poate a urmărit-o şi a răpit-o. Cei de la poliţia 
din Massachusetts afirmă că nici o persoană care să corespundă 
semnalmentelor ei nu a fost declarată dispărută în New England. 
Nimeni nu a resimţit dispariţia ei. 


Dincolo de piscină se află digul de apărare. Este suficient de mare 
pentru a amara o ambarcaţiune de optsprezece metri, cu toate că 
Scarpetta nu are aşa ceva şi nici n-a dorit una care să semene cu 
aceasta. 

Urmăreşte ambarcaţiunile, în special noaptea, când luminile de la 
prova şi pupa se deplasează ca acelea ale avioanelor, de-a lungul 
canalului, tăcute, cu excepţia motoarelor care duduie. Dacă luminile 


sunt aprinse în cabine, observă cum oamenii se mişcă de colo, colo, 
ori stau jos, ridicând pahare, râzând sau fiind serioşi ori pur şi simplu 
existând acolo şi ea nu vrea să fie în locul lor sau cu ei. 

N-a fost niciodată ca ei. N-a vrut niciodată să aibă de a face cu ei. 
Când creştea săracă şi singură, nu semăna cu ei şi nici nu putea fi cu 
ei, iar asta era opţiunea lor. Acum are şi ea drept de opţiune. Ştie ce 
ştie, se află în exterior şi cercetează vieţi lipsite de importanţă, 
deprimante, goale şi înspăimântătoare. Mereu s-a temut că nepoatei ei 
i se va întâmpla ceva îngrozitor. Este firesc să aibă gânduri morbide 
despre orice ființă iubită, însă această înclinaţie a ajuns la extrem în 
privința lui Lucy. Pe Scarpetta a frământat-o mereu ideea că Lucy va 
avea parte de o moarte violentă. Niciodată nu i-a trecut prin minte că 
nepoata ei s-ar putea îmbolnăvi, că biologia s-ar putea întoarce 
împotriva ei, nu pentru că e vorba de ceva personal, ci pentru că nu 
este. 

— Am început să am simptome care păreau absurde, spune Lucy pe 
întuneric, între doi stâlpi de amarare din lemn, unde stau pe scaune 
din tek. 

Există şi o masă pe care se află băuturi, caşcaval şi biscuiţi. Nu s-au 
atins nici de caşcaval, nici de biscuiţi. Au ajuns la al doilea rând de 
băuturi. 

— Uneori regret că nu fumez, adaugă Lucy, întinzând mâna după 
paharul de tequila. 

— Ciudat lucru mai spui. 

— Ţie nu ţi s-a părut ciudat cât ai fumat atâţia ani. Încă ai vrea să 
fumezi. 

— Nu are importanţă ce vreau eu. 

— Spui asta mereu, de parcă ai fi ferită de sentimentele pe care le 
au ceilalţi oameni, îi răspunde Lucy din întuneric, parcă vorbind către 
apă. Sigur contează. Orice doreşti prezintă importanţă. Mai ales când 
nu poţi avea acel lucru. 

— O doreşti? o întreabă Scarpetta. 

— Pe care dintre ele? 

— Pe aceea cu care ai fost ultima oară, îi reaminteşte ea. Ultima ta 
cucerire. Din Ptown. 

— Nu le consider cuceriri. Le privesc drept scurte escapade. Ca 
atunci când te droghezi. Cred că asta-i partea cea mai dezamăgitoare. 
Nu înseamnă nimic. Numai că de data asta s-ar putea să fi însemnat 
ceva. Ceva ce nu pricep. Poate am dat peste ceva. Am fost de-a dreptul 
oarbă şi ridicolă. 

Îi povesteşte lui Scarpetta despre Stevie, despre tatuajele ei, urmele 
roşii de palme. Îi vine greu să vorbească despre asta, dar se străduieşte 
să pară detaşată, ca şi cum s-ar referi la faptele altcuiva, ori ar analiza 
un caz. 


Scarpetta a rămas tăcută. Îşi ridică paharul şi încearcă să se 
gândească la spusele lui Lucy. 

— Probabil că nu înseamnă nimic, continuă Lucy. O coincidenţă. 
Mulţi oameni se ocupă de pictura pe trupuri, tot felul de chestii bizare 
cu latex şi coloranţi acrilici, pe care şi le fac singuri prin suflare, pe tot 
corpul. 

— Coincidenţele acestea mă obosesc. În ultima vreme parcă s-au 
înmulţit, spune Scarpetta. 

— Tequila asta e foarte bună. Nu mi-ar strica o doză acum. 

— Încerci să-mi provoci un şoc? 

— Marijuana nu e chiar atât de dăunătoare cum crezi. 

— Aşadar, ai devenit şi doctor. 

— Pe bune. E adevărat. 

— Lucy, de ce am impresia că te urăşti foarte mult? 

— Ştii ceva, mătuşă Kay? spune Lucy şi se întoarce spre ea, cu faţa 
hotărâtă şi netemătoare în strălucirea slabă a luminilor aflate de-a 
lungul digului. Nu ştii nimic despre ceea ce fac ori am făcut. Aşa că te 
rog să nu te prefaci. 

— Asta sună ca un soi de acuzaţie. Mai tot ce ai spus în seara asta 
sună a acuzaţie. Dacă te-am dezamăgit în vreun fel, îmi cer scuze. Îmi 
pare mult mai rău decât îţi imaginezi. 

— Eu sunt altfel. 

— Bineînţeles. Şi spui asta mereu. 

— Nu caut ceva permanent, pe cineva care să conteze cu adevărat, 
fără de care n-aş putea trăi. Nu vreau un Benton. Persoane pe care să 
le uit. Aventuri de o noapte. Vrei să ştii câte asemenea aventuri am 
avut? Pentru că eu nu vreau. 

— Practic, anul trecut n-ai ţinut deloc legătura cu mine. De ce? 

— E mai uşor. 

— Ţi-e teamă că te-aş judeca? 

— Poate c-ar trebui. 

— Nu persoanele cu care te culci mă deranjează. Este vorba de 
restul. Te ţii deoparte la Academie, nu intri în relaţii cu studenţii, 
practic nu eşti acolo, iar când se întâmplă asta, te închizi în sala de 
gimnastică ori în vreun elicopter sau pe poligon ca să testezi cine ştie 
ce, de preferinţă vreo maşinărie, una periculoasă. 

— Poate că maşinile sunt singurele lucruri cu care mă înţeleg. 

— Ceea ce trădezi te trădează până la urmă, Lucy. Spun asta ca să 
nu uiţi. 

— Inclusiv corpul meu. 

— Dar sufletul şi inima? Ce-ar fi să începem cu ele? 

— Mi-e cam frig. Asta spune ceva despre sănătatea mea. 

— Mie numai frig nu-mi este. Pentru mine, sănătatea ta înseamnă 
mai mult decât a mea. 


— Cred că a fost un aranjament, a ştiut că mă aflam în bar, plănuise 
ceva. 

A revenit la femeia aceea, cea cu amprente de palme care seamănă 
cu cele din cazul lui Benton. 

— Trebuie să-i spui lui Benton de Stevie. Care-i era numele de 
familie? Ce mai ştii despre ea? 

— Ştiu foarte puţine lucruri. Sunt convinsă că nu se leagă de nimic, 
dar e ciudat, nu crezi? S-a aflat acolo în aceeaşi perioadă în care 
femeia aceea a fost ucisă şi aruncată. Cam în aceeaşi zonă. 

Scarpetta rămâne tăcută. 

— S-ar putea să existe vreun cult în zona aceea, spune apoi Lucy. 
Poate că sunt mulţi oameni care-şi pictează palme pe trup. Nu mă 
judeca. Nu ţin să aud cât de neroadă şi nesăbuită sunt. 

Scarpetta se uită la ea şi nu zice nimic. Lucy se şterge la ochi. 

— Nu te judec. Încerc să înţeleg de ce ai întors spatele la tot ce-ai 
îndrăgit până acum. Academia este a ta. Visul tău. Ai detestat 
organizarea din domeniul aplicării legii, legile federale în special. De 
aceea ai inaugurat propria ta forţă, organul tău de urmărire. Acum 
calul tău fără călăreț rătăceşte pe terenul de paradă. Tu unde eşti? Şi 
noi toţi — cei pe care i-ai adus laolaltă ca să-ţi apărăm cauza - ne 
simţim abandonaţi. Dintre cursanţii de anul trecut, majoritatea nici 
măcar nu te-au văzut, iar unele cadre ale facultăţii nu te cunosc şi nu 
te-ar recunoaşte. 

Lucy urmăreşte o ambarcaţiune cu pânzele strânse trecând cu 
ajutorul motorului auxiliar care duduie slab în noapte. Îşi şterge ochii. 

— Am o tumoare, spune ea. Pe creier. 

Benton măreşte altă fotografie, făcută la locul în care a fost găsit 
cadavrul. 

Victima arată ca o operă dezgustătoare de pornografie violentă, 
întinsă pe spate, cu picioarele şi braţele larg desfăcute, pantalonii albi 
şi însângeraţi fiind înfăşuraţi în jurul coapselor ca un scutec, cu o 
pereche de chiloţi pătaţi de sânge şi fecale acoperindu-i capul distrus 
ca o mască şi cu două găuri decupate pentru ochi. Stă rezemat de 
spătar şi se gândeşte. Ar fi prea simplu să presupună că cel care a dus- 
o în pădurea Walden a făcut asta doar ca să şocheze. 

Cazul îi aduce aminte de ceva. 

Se gândeşte la pantalonii ce slujesc drept scutec. Sunt întorşi pe dos, 
sugerând câteva posibilităţi: la un anumit moment, probabil că forţată, 
ea şi i-a scos, apoi i-a îmbrăcat din nou. Ucigaşul i-a scos după ce ea 
era moartă. Sunt din pânză. În acea perioadă a anului, prea puţină 
lume din New England poartă ceva din pânză albă. Într-o fotografie ce 
arată pantalonii aşezaţi pe o masă de autopsie acoperită cu hârtie, 
felul în care apar petele de sânge este revelator. Aceştia sunt scorțoşi 
în partea din faţă din cauza sângelui uscat de culoare cafenie, de la 
genunchi în sus. De la genunchi în jos, există doar câteva pete mici şi 
atâta tot. Benton şi-o imaginează în genunchi atunci când a fost 
împuşcată. O vede îngenunchind. 

Încearcă să-i telefoneze lui Scarpetta. Aceasta nu răspunde. 

Umilire. Control. Degradarea totală, care face victima aproape 
neputincioasă, la fel ca un copil. Cu glugă, precum cineva care 
urmează a fi executat, probabil. Cu o glugă pe cap, ca un prizonier de 
război, posibil pentru tortură, terorizare. Ucigaşul reproduce ceva din 
propria lui viaţă. Pesemne copilăria. Abuz sexual, posibil. De multe ori 
aşa se întâmplă. Fă-le altora ce ţi s-a făcut ţie. 

Mai formează o dată numărul lui Scarpetta şi nu o găseşte. 

În minte îi apare Basil. Şi el şi-a aranjat unele victime, le-a rezemat 
de diverse lucruri, într-un caz de un perete din toaleta femeilor. 
Benton readuce în memorie scena şi fotografiile de autopsie ale 
victimelor lui Basil, cele despre care se ştie şi vede chipurile 
însângerate, cu orbitele goale, ale cadavrelor. Poate că asta e 
similitudinea. Găurile ca pentru ochi din chiloţi sugerează victimele 
fără ochi ale lui Basil. 

Apoi, ar putea fi vorba de glugă. Într-un anume fel, gluga prezintă 
importanţă. Unei persoane i se pune gluga pe cap pentru a o domina 
total, pentru a-i nega orice posibilitate de reacţie ori de fugă, pentru a 
chinui, îngrozi, a pedepsi. Nici una dintre victimele lui Basil nu avea 
glugă pe cap, adică în nici unul dintre cazurile cunoscute, dar există 


nenumărate lucruri despre care nimeni nu ştie cum se petrec în timpul 
unei omucideri. Victima nu mai poate să spună. 

Benton se teme că probabil a petrecut prea mult timp în mintea lui 
Basil. 

Încearcă din nou să dea de Scarpetta. 

— Eu sunt, spune el, după ce ea răspunde. 

— Mă pregăteam să-ţi telefonez, spune ea plat, cu răceală, cu glas 
nesigur. 

— Pari tulburată de ceva. 

— Mai bine spune tu întâi, Benton. 

— Ai plâns? El nu înţelege de ce Scarpetta se poartă astfel. Voiam să 
discut cu tine despre cazul acesta, zice el. 

Ea e singura persoană care îl poate face să se simtă astfel. Speriat. 

— Speram să-l analizez cu tine. Acum verificam ceva la caz. 

— Mă bucur că vrei să vorbeşti cu mine despre ceva, zice ea, 
apăsând pe ceva. 

— Kay, ce s-a întâmplat? 

— Lucy, spune ea. Asta s-a întâmplat. Ştiai de un an. Cum de mi-ai 
putut face aşa ceva? 

— Deci ţi-a spus, zice el, frecându-şi bărbia. 

— A fost scanată la spitalul tău şi n-ai scos o vorbă. Ştii ceva? E 
nepoata mea, nu a ta. Nu ai dreptul... 

— M-a pus să-i promit... 

— Nu avea dreptul ăsta. 

— Ba da, Kay. Nimeni nu putea să te anunţe pe tine fără 
consimţământul ei. Nici măcar doctorii ei. 

— Dar pe tine, da. 

— Dintr-un motiv întemeiat... 

— E grav. Trebuie să rezolvăm problema. Nu sunt convinsă că mai 
pot avea încredere în tine. 

El oftează, simțind un gol în stomac. Se ceartă foarte rar cu ea. Iar 
când o face, e groaznic. 

— Acum o să închid, spune ea. Trebuie să rezolvăm amândoi 
situaţia asta. 

Închide fără să-şi ia rămas-bun, iar Benton stă pe scaun, incapabil să 
se mişte vreme de o clipă. Se uită cu un aer absent la o fotografie 
oribilă de pe ecran şi începe să recapituleze cazul, analizând rapoarte, 
citind pe sărite relatarea scrisă de Thrush, încercând să-şi mute 
gândurile de la ceea ce tocmai s-a întâmplat. 

Din zona de parcare până în locul unde a fost găsit cadavrul existau 
urme de târâre prin zăpadă. Urmele de pantofi rămase în zăpadă erau 
doar ale ucigaşului, nu ale victimei. Măsura aproximativă 43, poate 
ceva mai mare, talpă cu relief pronunţat, un tip de ghete de munte. 

Nu e drept ca Scarpetta să-l învinovăţească. Nu a avut de ales. Lucy 


l-a pus să jure că va păstra secretul, zicând că nu-l va ierta dacă 
spunea cuiva, îndeosebi mătuşii ei sau lui Marino. 

Nu s-au găsit picături de sânge sau dâre lăsate pe drum, ceea ce 
sugerează că a învelit cadavrul în ceva şi l-a târât aşa. Poliţia a 
recoltat nişte fibre de pe urmele de târâre. 

Scarpetta face proiecţii, îl atacă pe el pentru că pe Lucy n-o poate 
atinge. Nu poate ataca tumoarea lui Lucy. Nu are cum să se supere pe 
cineva bolnav. 

Probele prelevate de pe cadavru includ fibre şi resturi microscopice 
care s-au acumulat sub unghii, sânge, piele şi păr. O analiză 
preliminară arată că majoritatea urmelor confirmă că sunt fibre de 
bumbac şi de covor, dar există şi substanțe minerale, fragmente de 
insecte şi de vegetaţie, polen aflat în sol, sau ceea ce medicul legist a 
numit elocvent „murdărie”. 

Când telefonul de pe birou sună, apelantul este neidentificat şi 
presupune că e vorba de Scarpetta. 

— Alo. 

— Sunt operatoarea de la Spitalul McLean. Dezamăgit şi jignit, 
ezită. Scarpetta ar fi trebuit să-i telefoneze. Nu-şi aminteşte când i-a 
mai închis. 

— Încerc să-l găsesc pe doctorul Wesley, spune operatoarea. 

Încă i se pare ciudat când oamenii i se adresează în acest fel. Şi-a 
luat diploma de mulţi ani, încă de când îşi începuse cariera la FBI, dar 
n-a insistat niciodată şi nici n-a vrut ca lumea să i se adreseze cu titlul 
de doctor. 

— La telefon, spune el. 


Aflată în camera de oaspeţi a mătuşii ei, Lucy stă în pat. A stins 
lumina. A băut prea multă tequila ca să mai conducă. Se uită la 
numărul de telefon, cel cu prefix 617, apărut pe cadranul aparatului 
Treo. E puţin confuză, puţin ameţită de băutură. 

Se gândeşte la Stevie, îşi aminteşte de tulburarea şi nesiguranța ei 
când a plecat brusc din casa aceea. Se gândeşte la Stevie, care a 
urmărit-o până la Hummer-ul din parcare, la fel de seducătoare, 
misterioasă şi sigură pe sine ca femeia pe care Lucy o cunoscuse în 
restaurantul Lorraine şi când îşi aduce aminte de acea primă întâlnire, 
simte acelaşi lucru ca atunci. Nu vrea să simtă nimic, dar nu poate, iar 
asta o tulbură. 

Stevie o tulbură. Ar putea şti ceva. Ea era în New England cam la 
vremea când femeia aceea a fost ucisă şi aruncată lângă Walden Pond. 
Amândouă aveau amprente palmare roşii pe corp. Stevie îi spusese că 
nu şi le pictase singură, ci că altcineva o făcuse. 

Cine? 

Puțin speriată, Lucy apasă pe butonul de apel. Ar fi trebuit să 


verifice numărul acela cu 617 pe care i l-a dat Stevie, să vadă cui îi 
aparţine în realitate, să afle dacă e chiar numărul ei, ori dacă o 
cheamă cu adevărat Stevie. 

— Alo? 

— Stevie! (Aşadar, e numărul ei.) Mă mai ţii minte? 

— Cum te-aş putea uita? Nimeni nu e în stare. Vorbeşte seducător. 
Vocea ei sună liniştitor şi plin, iar Lucy simte acelaşi lucru ca în 
restaurantul Lorraine. Îşi aduce aminte de ce a telefonat. Amprentele 
palmare. Unde şi le-a făcut? Cine? 

— Eram convinsă că n-o să mai aud de tine, spune Stevie cu glas 
seducător. 

— Ei, bine ai auzit, spune Lucy. 

— De ce vorbeşti aşa de încet? 

— Nu sunt la mine acasă. 

— Cred că se cuvine să nu întreb ce înseamnă asta. Dar şi eu fac o 
mulţime de lucruri ce se cuvin. Cu cine eşti? 

— Cu nimeni, spune Lucy. Mai eşti în Ptown? 

— Am plecat imediat după ce ai plecat tu. M-am întors acasă. 

— Gainsville? 

— Unde te afli acum? 

— Nu mi-ai spus numele tău de familie, zice Lucy. 

— În ce casă eşti, dacă nu e a ta? Presupun că locuieşti într-o casă. 
Bănuiesc, nu ştiu sigur. 

— Mai vii spre sud? 

— Pot merge unde vreau. La sud de ce? Eşti la Boston? 

— În Florida, spune Lucy. Aş vrea să te văd. Trebuie să stăm de 
vorbă. Ce-ar fi să-mi spui celălalt nume, pentru că nu mai suntem 
chiar nişte necunoscute una pentru cealaltă. 

— Vrei să vorbim? Despre ce? 

Nu vrea să-i spună lui Lucy numele complet. Nu are rost să o roage 
din nou. Pesemne că nu-i va spune nimic, cel puţin la telefon. 

— Să ne vedem, propune Lucy. 

— E mult mai bine. 

Îi sugerează să se întâlnească în South Beach mâine seară la ora 
zece. 

— Ai auzit de un local pe nume Deuce? întreabă Lucy. 

— E renumit, spune Stevie cu glas seducător. Îl ştiu bine. 

Pe ecran, capul rotund din alamă străluceşte ca o lună. 

În laboratorul de testare al armelor de foc de la poliţia 
Massachusetts, Tom, specialist în arme, stă printre computere şi 
microscoape de comparare dintr-o sală iluminată discret, după ce 
NIBIN, adică Reţeaua Naţională de Informaţii Balistice Integrate, a 
răspuns la întrebările lui. 

Se uită la imaginile mărite ale striaţiilor şi adânciturilor transferate 
de pe părţile metalice ale unei puşti cu ţeava retezată pe capetele de 
alamă a două cartuşe. Cele două imagini se suprapun, cele două 
jumătăţi unite la mijloc, iar semnăturile microscopice, aşa cum le 
numeşte Tom, se aliniază perfect. 

— Oficial, desigur, numesc asta o potrivire posibilă, până când o pot 
valida pe microscopul de comparare, îi explică el la telefon doctorului 
Wesley, legendarul Benton Wesley. 

Grozav, gândeşte Tom, fără să vrea. 

— Ceea ce înseamnă că examinatorul din comitatul Broward trebuie 
să-mi trimită probele obţinute şi, din fericire, asta nu constituie o 
dificultate, continuă Tom. În mod preliminar, dă-mi voie să spun că 
nu cred că se poate pune la îndoială că această probă are un 
corespondent perfect în computer. După părerea mea - repet, în mod 
preliminar — cele două cartuşe provin din aceeaşi puşcă. 

Aşteaptă reacţia şi se simte agitat, excitat, activ de parcă ar fi băut 
două pahare de whisky cu lămâie. Atunci când spui că e vorba de un 
corespondent, este ca şi când ai confirma anchetatorului că a câştigat 
la loterie. 

— Ce ştii despre cazul de la Hollywood? întreabă doctorul Wesley, 
fără să sugereze că ar fi recunoscător. 

— Dintr-un anumit punct de vedere, s-a rezolvat, îi răspunde Tom, 
simțindu-se insultat. 

— Nu prea înţeleg, zice doctorul Wesley, pe acelaşi ton 
nerecunoscător. 

Nu apreciază eforturile şi se arată arogant: total previzibil. Tom nu 
l-a întâlnit până acum, nu a stat de vorbă cu el şi nici nu ştia la ce să 
se aştepte. Însă a auzit de el, a aflat despre cariera lui la FBI şi toată 
lumea ştie că FBI-ul încă mai are o oarecare greutate, îi exploatează pe 
anchetatorii locali, tratându-i în acelaşi timp ca pe nişte inferiori, iar 
apoi îşi arogă toate meritele pentru părţile pozitive ale unui caz. O 
jigodie arogantă, aşadar. Se confirmă ce ştia. Nici nu-i de mirare că 
Thrush l-a convins să discute direct cu legendarul doctor Wesley 
Benton. Thrush nu vrea să aibă de a face cu el şi nici cu altcineva care 
este, a fost ori ştie pe cineva de la FBI. 


— Acum doi ani, tocmai spune Tom, renunțând la aerul prietenos. 

Glasul îi sună fără nici o inflexiune, obtuz. Asta-i spune şi soţia când 
vanitatea îi este zgândărită, iar el, în mod justificat, reacţionează. Are 
şi dreptul să o facă, dar nu vrea ca dispoziţia să-i devină obtuză şi 
prostească, de parcă ar fi fost lovit cu o scândură în creştet, după cum 
se exprimă soţia lui. 

— Cei de la poliţia din Hollywood au avut un caz de furt de la un 
magazin, spune el, încercând să nu lase impresia de obtuzitate şi 
prostie. Un tip a intrat într-un magazin, cu mască pe faţă şi având o 
puşcă cu ţeava retezată. L-a împuşcat pe un tânăr care mătura, apoi 
vânzătorul de noapte reuşeşte să-l împuşte în cap cu pistolul pe care îl 
ţinea sub tejghea. 

— Iar ei au verificat cartuşul prin NTBLN? 

— Aşa se pare, ca să descopere dacă acel tip mascat ar putea avea 
vreo legătură cu alte cazuri nerezolvate. 

— Nu pricep, spune doctorul Wesley, la fel de iritat. Ce s-a 
întâmplat cu arma după ce tipul mascat a fost ucis? Ar fi trebuit să fie 
recuperată de poliţie. Iar acum e folosită din nou într-o crimă aici, în 
Massachusetts? 

— Aceeaşi întrebare i-am adresat-o şi eu anchetatorului din 
comitatul Brower, îi răspunde Tom, străduindu-se ca vocea să nu-i 
sune obtuză şi prostească. A zis că după ce a tras cu arma pentru 
testare, a înapoiat-o poliţiei din Hollywood. 

— Mda, te asigur că acum nu se află acolo, spune doctorul Wesley, 
ca şi cum Tom ar fi prostul satului. 

Tom îşi roade o unghie, făcându-şi pielea să sângereze, un obicei 
vechi ce o scoate pe soţia lui din minţi. 

— Mulţumesc, îi spune doctorul Wesley, închizând telefonul şi, în 
acest fel, dispensându-se de el. 

Tom îşi îndreaptă atenţia către microscopul NLBLM, unde este 
montat cartuşul respectiv: roşu, din plastic, calibrul 12, cu un capac 
din alamă care prezintă un semn de lovire neobişnuit, făcut de cuiul 
percutor. A făcut o prioritate din acest caz. A stat înţepenit pe scaun 
toată ziua, până acum, aproape de lăsarea întunericului, slujindu-se de 
iluminatul inelar şi lateral şi de orientările corespunzătoare orelor trei 
şi şase şi salvând fiecare imagine ca fişier, procedând în mod repetat 
astfel, cu semnele clapetei de încărcare, cu adâncitura lăsată de cuiul 
percutor şi semnul ejectorului, după care a verificat în baza de date 
NIBLN. 

Apoi trebuise să aştepte patru ore ca să primească rezultatele, timp 
în care familia lui s-a dus la film fără el. După aceea, Thrush, care-şi 
lua cina, îl rugase să-i telefoneze doctorului Wesley, dar uitase să-i dea 
şi numărul direct, iar Tom trebuise să sune la serviciul de informaţii al 
Spitalului McLean, fiind tratat la început ca un pacient. N-ar strica 


puţin respect, socoteşte el. Iar doctorul Wesley nu s-a deranjat să-i 
spună „mulţumesc” ori „bună treabă” ori „nu-mi vine să cred că ai 
obţinut rezultate atât de repede, ba chiar mă mir că ai scos ceva”. 
Oare ştie ce greu este să verifici un cartuş de puşcă prin sistemul 
NIBLN? Majoritatea examinatorilor nici n-ar încerca. 

Se uită lung la cartuş. N-a mai verificat niciodată unul care să fi fost 
extras din rectul unui mort. 

Aruncă o privire la ceas şi-i telefonează lui Thrush acasă. 

— Spune-mi ceva, zice el după ce Thrush îi răspunde. De ce dracu’ 
m-ai pus să vorbesc cu doctorul ăsta? Nu făcea rău dacă-mi mulțumea. 

— La Benton te referi? 

— Nu, la Bond. James Bond. 

— E un tip de treabă. Nu ştiu ce vrei să spui, dar eşti atât de pornit 
împotriva FBI-ului, încât ai devenit deja bigot, eu aşa aş zice. Şi vrei 
să mai ştii ceva, Tom? continuă Thrush, părând uşor cherchelit. O să-ţi 
dau un sfat, ca să te mai deştepţi. NIBLN aparţine FBl-ului, ceea ce 
înseamnă că şi tu eşti al lor. De unde mama naibii crezi că ai 
echipamentele alea frumoase cu care lucrezi şi toată instruirea ca să-ţi 
poţi face treaba în fiecare zi? Ia ghiceşte de unde. De la FBI. 

— N-aveam nevoie de asta tocmai acum, spune Tom, ţinând 
receptorul între falcă şi umăr, ca să poată tasta şi să închidă fişiere, 
pregătindu-se să plece acasă, în vreme ce restul familiei se distrează la 
film fără el. 

— În plus, ca să ştii, Benton a plecat din FBI de multă vreme şi nu 
mai are nimic de a face cu ei acum. 

— Păi, trebuia să-mi fie recunoscător. Atâta tot. E prima oară că am 
obţinut o confirmare în NLBLN pentru un cartuş de puşcă retezată. 

— Recunoscător? Ce dracu’, mă iei în balon? Recunoscător pentru 
ce? Că tubul scos din fundul femeii aceleia se potriveşte cu cele trase 
cu puşca bărbatului mort care ar trebui să se afle în custodia poliţiei 
din Hollywood, ori vândută la fier vechi? spune Thrush cu glas 
puternic, aşa cum are tendinţa să vorbească de fiecare dată când bea 
prea mult. Să-ţi mai spun ceva, nu are de ce să-ţi fie recunoscător. Ca 
şi mine, pesemne că singurul lucru pe care-l vrea acum e să se-mbete 
criţă. 

În casa dărăpănată este înăbuşitor de cald, iar aerul a devenit 
apăsător din cauza geamurilor închise. Miroase a mucegai, umezeală 
şi mâncare stricată, o duhoare ca de latrină. 

Hog se deplasează cu siguranță prin beznă, din cameră în cameră, 
ştiind cu exactitate, după pipăit şi miros, unde se află. Îşi poate croi 
drum cu agilitate dintr-un colţişor în altul, iar când luna străluceşte ca 
în această noapte, ochii lui rețin lumina şi reuşeşte să vadă la fel de 
limpede ca în plină zi. Vede dincolo de umbre, atât de departe, încât 
ele nici nu par să mai existe. Vede umflăturile roşietice de pe gâtul şi 
faţa femeii, îi vede sudoarea strălucind pe pielea de un alb-murdar, îi 
vede teama din ochi, părul tăiat împrăştiat pe saltea şi pe podea, iar 
ea nu-l poate distinge. 

Se îndreaptă spre ea, spre salteaua pătată şi cu miros respingător, de 
pe podeaua din lemn deja putrezit, unde ea se ridică în capul oaselor, 
lipindu-se de perete, cu picioarele învelite în cârpa aceea de un verde 
sclipitor ţinută drept în faţă. Resturile de păr stau răzvrătite, de parcă 
ar fi vârât vreun deget în priză ori de parcă ar fi văzut vreo stafie. A 
procedat înţelept lăsând foarfecă pe saltea. O ridică şi, cu vârful 
ghetei, rearanjează roba verde, îi aude răsuflarea, îi simte ochii aţintiţi 
asupra lui, ca nişte puncte umede. 

El a ales roba frumoasă şi verde, drapată pe canapea. Fa o adusese 
în casă după ce o luase din maşină, tocmai de la biserică, unde fusese 
mai devreme. El a luat roba aceea fiindcă i-a plăcut. Acum stă bleaga 
şi boţită, amintindu-i de un balaur ucis, care zace grămadă. El a 
capturat balaurul. E al lui, iar dezamăgirea resimţită când vede ce-a 
ajuns îl face iritabil şi violent. Balaurul l-a dezamăgit. L-a trădat. Când 
balaurul verde sclipitor se mişca liber şi frumos prin aer, iar oamenii îl 
ascultau şi nu-şi puteau dezlipi ochii de el, el l-a apărat. L-a dorit. 
Aproape că l-a iubit. Iar acum, uite ce-a ajuns. 

Se apropie pe nesimţite de ea şi o loveşte cu bocancul peste gleznele 
legate cu sârmă şi învelite în roba verde. Ea abia dacă reacţionează. 
Cu câtva timp în urmă a fost mai vioaie, dar păianjenul se pare că i-a 
stors ultima picătură de putere. Nu i-a mai ţinut predica aceea idioată. 
N-a zis nimic. De când a mai fost el aici, în urmă cu mai puţin de o 
oră, ea a urinat. Mirosul de amoniac îl face să simtă o usturime în 
nări. 

— De ce eşti atât de dezgustătoare? spune Hog, uitându-se la ea. 

— Băieţii dorm? Nu-i aud. 

Pare să delireze. 

— la mai lasă-mă cu copiii. 

— Ştiu că nu vrei să le faci nici un rău. Ştiu că eşti un om de treabă. 


— Nu ţine, spune el. Mai bine taci din gură. Nu ştii nici pe dracu” şi 
nici n-o să ştii vreodată. Eşti proastă şi urâtă. Dezgustătoare. Nimeni 
nu te va crede. Cere-ţi iertare. Numai tu porţi toată vina. 

O loveşte cu bocancul în glezne, de data asta mai tare, iar ea ţipă de 
durere. 

— Ce glumă... Uită-te la tine. Cine mai e acum frumuşica mea? Eşti 
murdară? Copilă răsfăţată, ticăloasă nerecunoscătoare. O să te învăţ 
eu ce-i aceea modestia. Cereţi iertare. 

O izbeşte mai tare cu bocancul în glezne, iar ea ţipă şi lacrimile îi 
umplu ochii, care strălucesc precum sticla în lumina lunii. 

— Acum nu mai eşti atât de mare şi tare, nu? Îţi închipui că eşti 
mult mai bună, mai deşteaptă decât oricine? Uită-te la tine acum. 
Clar, trebuie să găsesc o modalitate mai eficientă să te pedepsesc. 
Pune-ţi pantofii. 

În ochii ei apare o expresie de derută. 

— O să ieşim de aici. E singurul lucru de care asculţi. Cere-ţi 
iertare! 

Ea îl priveşte fix cu ochi sticloşi. 

— Vrei din nou aparatul de respirat? Cere-ţi iertare! O împunge cu 
ţeava puștii, iar picioarele ei tresar involuntar. 

— O să-mi spui cât de mult îţi doreşti asta, nu? Să-mi mulţumeşti 
pentru că eşti atât de urâtă şi nimeni nu s-ar apropia de tine. Eşti 
onorată, nu? 

Coboară vocea, ştiind cum să o facă mai înspăimântătoare. O 
împunge din nou, de astă dată în sâni. 

— Proastă şi urâtă. Să-ţi găsim pantofii. Mă faci să nu mai am 
încotro. 

Ea nu spune nimic. El o loveşte peste glezne. Tare, iar lacrimile se 
scurg pe faţa ei acoperită de sânge uscat. Probabil că are nasul spart. 

Ea i-a spart nasul lui Hog, l-a plesnit cu palma atât de tare ore în şir, 
iar el ştia că era spart. Simte umflătura de pe rădăcina nasului. Ea l-a 
pălmuit când el a făcut acel lucru rău, când ea s-a zbătut la început, 
lucrul cel rău care s-a petrecut în încăperea din spatele uşii cu 
vopseaua scorojită. Apoi mama l-a dus în locul acela unde clădirile 
sunt vechi şi înzăpezite. Nu mai văzuse zăpadă până atunci şi nici nu 
se simţise atât de înfrigurat. Ea l-a dus acolo pentru că el minţise. 

— Doare, nu? spune el. Doare ca dracu’ atunci când umeraşele îţi 
muşcă din glezne şi cineva le şi loveşte cu piciorul. Aşa păţeşti dacă 
nu mă asculţi. Pentru minciună. Să vedem, unde o fi aparatul de 
respirat? 

O izbeşte încă o dată cu piciorul, iar ea geme. Picioarele îi tremură 
pe sub roba verde şi boţită, sub balaurul mort drapat pe trupul ei. 

— Nu-i aud pe băieţi, spune ea, iar glasul i-a devenit mai pierit, 
fiindcă focul lăuntric e pe ducă. 


— Cere-ţi iertare. 

— Te iert, spune ea, cu ochi mari şi sticloşi. 

Ridică puşca şi o îndreaptă spre capul ei. Ea priveşte drept spre 
țeava, se uită la ea de parcă nu i-ar mai păsa de nimic, iar el spumegă. 

— Poţi să spui iertare până nu mai poţi, dar Dumnezeu e de partea 
mea, zice el. Meriţi pedeapsa Lui. 

De aceea te afli aici. Înţelegi? E vina ta. Ţi-ai îngrămădit pe cap 
cărbuni înroşiţi. Fă ce-ţi spun! Spune-mi că-ţi pare rău! 

Ghetele lui mari scârţâie foarte puţin când se mişcă prin aerul greu, 
înfierbântat şi rămâne în uşă, privind spre încăpere. Balaurul verde şi 
mort tresare, iar aerul cald trece prin fereastra spartă. Încăperea e cu 
faţa spre apus, iar după-amiaza târziu, razele de soare se strecoară 
prin fereastra spartă, căscată, iar lumina atinge balaurul verde şi 
lucios, iar acesta străluceşte şi radiază ca un foc verde, de smarald. 
Însă nu se clinteşte. Acum nu mai e nimic. E sfărâmat şi urât, iar asta 
din vina ei. 

Se uită la carnea ei palidă, pufoasă şi cu miros acru, acoperită de 
înţepături de insecte şi iritaţii. Îi simte duhoarea încă de pe hol. 
Balaurul verde şi mort se mişcă doar când se mişcă ea şi asta îl 
întărâtă când se gândeşte să captureze balaurul şi să descopere ce se 
află sub el. Ea era sub el. A fost păcălit. Din vina ei. Ea a vrut ca totul 
să se petreacă astfel, l-a tras pe sfoară. Vina ei. 

— Cere-ţi iertare! 

— Te iert. 

Ea îl priveşte fix, cu ochi dilataţi şi strălucitori. 

— Cred că ştii ce se va întâmpla acum, zice el. 

Ea abia dacă-şi mişcă buzele, dar nu scoate nici un sunet. 

— Bănuiesc că nu ştii. 

O măsoară din ochi, decăzută şi dezgustătoare în mizeria ei, stând 
pe salteaua murdară şi simte o răceală în piept, iar răceala pare tăcută 
şi indiferentă ca moartea, ca şi cum tot ce a simţit în viaţă este la fel 
de mort ca balaurul. 

— Cred că nu ştii. 

Tras înapoi ca pentru încărcare, manşonul puştii scoate un pocnet 
puternic, ce răsună în casa pustie. 

— Fugi, spune el. 

— Te iert, articulează ea, stând cu ochii dilataţi, apoşi, fixaţi asupra 
lui. 

Fl iese în hol, uimit de zgomotul închiderii uşii principale. 

— Eşti acolo? 

Îndreaptă ţeava puştii în pământ şi porneşte spre partea din faţă a 
casei, iar pulsul i se accelerează. Nu o aştepta, încă nu. 

— Ţi-am spus să nu faci asta, îl întâmpină glasul lui Dumnezeu, însă 
el nu o poate vedea, deocamdată nu. Să faci numai cum îţi spun eu. 


Ea se materializează în întuneric, iar silueta ei întunecată, 
curgătoare, pluteşte spre el. E frumoasă şi foarte puternică, iar el o 
iubeşte şi nu ar putea trăi fără ea. 

— Ce te-ai apucat să faci? îi zice ea. 

— Încă nu-i pare rău. Nu vrea să spună, încearcă el să-i explice. 

— Încă nu e vremea. Te-ai gândit să aduci vopseaua înainte de a te 
lăsa luat de val când te aflai înăuntru? 

— Nu-i aici. E-n camion. Unde am folosit-o ultima oară. 

— Adu-o aici. Întâi pregăteşte-te. Pierzi controlul, iar apoi, ce se 
întâmplă? Ştii ce ai de făcut. Să nu mă dezamăgeşti. 

Dumnezeu se apropie plutind de el. Ea are un coeficient de 
inteligenţă de 150. 

— Aproape că nu mai este vreme, spune Hog. 

— Nu reprezinţi nimic fără mine, spune Dumnezeu. Nu mă 
dezamăgi. 

Doctor Self stă la birou şi priveşte lung la piscină, devenind 
îngrijorată în legătură cu timpul. În fiecare miercuri dimineaţă trebuie 
să ajungă la studio pe la zece, ca să se pregătească pentru emisiunea 
radio în direct. 

— Nu pot confirma asta, spune ea la telefon şi, dacă n-ar fi atât de 
grăbită, conversaţia aceasta ar încânta-o, din alte motive decât cele 
fireşti. 

— Nu am nici un dubiu că i-ai prescris Ritalin lui David Luck, îi 
răspunde doctor Kay Scarpetta. 

Doctor Self se gândeşte involuntar la Marino şi la tot ce a spus el 
despre Scarpetta. Doctor Self nu se lasă intimidată. Pe moment, are 
avantaj asupra acestei femei pe care a întâlnit-o doar o dată şi despre 
care aude câte ceva în fiecare săptămână. 

— Zece miligrame de trei ori pe zi, se aude tare glasul doctorului 
Scarpetta. 

Glasul îi sună obosit, chiar deprimat. Doctor Self n-a putut să o 
ajute. Aşa i-a spus când s-au întâlnit în iunie anul trecut la Academie, 
la dineul în onoarea doctorului Self. 

Femeile de succes, foarte motivate, cu o profesiune clară ca noi trebuie 
să aibă grijă şi să nu-şi neglijeze partea emoţională a vieţii, i-a spus ea lui 
Scarpetta când, întâmplător, se aflau amândouă în toaleta femeilor. 

Mulţumesc pentru sfaturi. Sunt convinsă că studenţii le apreciază, i-a 
răspuns Scarpetta, iar Doctor Self a descifrat-o perfect. 

Femeile de genul lui Scarpetta se pricep de minune să evite 
revelarea vieţii personale sau orice care le-ar expune vulnerabilitatea 
ascunsă. 

Sunt convinsă că studenţii sunt foarte inspirați, i-a spus Scarpetta 
spălându-şi mâinile la chiuvetă, frecându-le de parcă ar fi intrat în sala 
de operaţii. Toată lumea apreciază efortul de a-ţi fi făcut timp să vii la 
noi, în ciuda programului foarte încărcat. 

Te asigur că nu asta vrei să spui de fapt, i-a răspuns doctor Self cu 
sinceritate. Mai toţi colegii mei din domeniul medical îi dispreţuiesc pe cei 
care-şi practică meseria şi dincolo de cabinete şi păşesc în arena larg 
deschisă a radioului şi televiziunii. Motivul, desigur, este gelozia, ca de 
obicei. Presupun că jumătate dintre oamenii care mă critică şi-ar vinde şi 
sufletul ca să aibă o emisiune. 

Probabil că ai dreptate, i-a răspuns Scarpetta, ştergându-şi mâinile. 

A fost un comentariu care se preta la câteva interpretări diametral 
opuse: dr. Self are dreptate, majoritatea oamenilor din domeniul 
medical o desconsideră; sau jumătate dintre oamenii care o critică 
suferă de gelozie; sau ea bănuieşte că jumătate dintre cei care o critică 


sunt geloşi, ceea ce înseamnă că nu sunt geloşi deloc. Indiferent de 
câte ori a reluat în gând discuţia de atunci şi a analizat acea remarcă, 
tot nu a reuşit să o interpreteze corect pentru a-şi da seama dacă, 
subtil şi cu şiretenie, fusese insultată. 

— Detectez din glasul tău că te tulbură ceva, îi spune ea la telefon 
lui Scarpetta. 

— Adevărat. Vreau să ştiu ce s-a întâmplat cu pacientul tău, David. 
(Evită comentariul la adresa persoanei ei.) O sută de tablete, care au 
fost cumpărate cu ceva mai mult de trei săptămâni în urmă, spune 
Scarpetta. 

— Nu am cum să verific asta. 

— Dar nu-ți cer să verifici. Am ridicat flaconul prescris de la 
domiciliul lui. Ştiu că tu ai recomandat medicamentul şi ştiu precis 
când a fost cumpărat şi de unde. Farmacia se află în acelaşi cartier în 
care este şi biserica pe care o frecventau Ev şi Kristin. 

Doctor Self nu poate confirma asta, dar este adevărat. În schimb, 
zice: 

— Sunt convinsă că înţelegi ce înseamnă confidenţialitatea. 

— Sper că înţelegi că ne îngrijorează foarte mult situaţia lui David 
şi a fratelui său, precum şi a celor două femei cu care locuiesc. 

— S-a gândit cineva la posibilitatea ca băieţilor să li se fi făcut dor 
de Africa de Sud? Eu nu spun că aşa s-a întâmplat, adaugă ea. Sugerez 
o ipoteză. 

— Părinţii lor au murit anul trecut la Capetown, spune Scarpetta. 
Am discutat cu medicul care... 

— Da, da, o întrerupe doctor Self. O adevărată tragedie. 

— Amândoi erau pacienţii tăi? 

— Îţi imaginezi ce traumatizant a fost? Din câte am înţeles din 
discuţiile în afara şedinţelor pe care le-am avut cu ei, căminul acesta 
era temporar. Cred că au vrut să spună că după o vreme urmau să se 
întoarcă la Capetown, la nişte rude care urmau să se mute într-o casă 
mai spațioasă, sau cam aşa ceva, înainte de a-i putea primi pe băieţi. 

Probabil că nu-i va mai da alte amănunte, dar îi place prea mult 
conversaţia ca să-i pună capăt. 

— Cum au ajuns la tine? o întreabă Scarpetta. 

— Ev Christian m-a contactat. Mă ştia, bineînţeles, de la emisiunile 
mele. 

— Cred că asta se întâmplă frecvent. Oamenii te aud şi-ţi devin 
pacienţi. 

— Bineînţeles. 

— Ceea ce înseamnă că trebuie să-i refuzi pe mulţi dintre ei. 

— Nu am de ales. 

— Şi atunci, cum ai hotărât să-i primeşti pe David şi, probabil, pe 
fratele lui? 


Doctor Self observă doi bărbaţi lângă piscină. Cu bluze albe, şepci 
de baseball şi ochelari negri, se uită la pomii ei fructiferi şi la dungile 
roşii de vopsea de pe tulpini. 

— S-ar părea că am nişte vizitatori nepoftiţi, spune ea, pe un ton 
iritat. 

— Poftim? 

— Inspectorii aceia blestemaţi. Subiectul emisiunii de mâine de la 
televiziune va fi chiar acesta. Fi, acum chiar că voi fi pregătită şi 
primejdioasă. Uită-te la ei, cum au intrat neinvitaţi pe proprietatea 
mea. Trebuie să mă duc să văd ce vor. 

— Doctore Self, e vorba de ceva extrem de important. Nu ţi-aş fi 
telefonat dacă nu aveam motiv să... 

— Mă presează timpul, iar acum a mai apărut şi asta. S-au întors 
idioţii ăştia, probabil ca să-mi taie frumoşii mei copaci. Ei bine, vom 
vedea. Să vedem dacă or să îndrăznească să vină aici cu o echipă de 
maimuţoi şi cu maşini de tocat copacii. Mai vedem noi, spune ea, pe 
un ton ameninţător. Dacă doreşti informaţii de la mine, va trebui să 
obţii un ordin judecătoresc sau acceptul pacientului. 

— Cam greu să obţin aprobarea cuiva care a dispărut. 

Doctor Self închide şi iese în soarele fierbinte al dimineţii şi se 
îndreaptă cu hotărâre către bărbaţii în bluze albe care, văzute mai de 
aproape, au o emblemă imprimată pe piept, aceeaşi emblemă apărând 
şi pe şepci. Iar pe spatele bluzelor stă scris Departamentul Agriculturii 
şi Serviciilor pentru Consumatori Florida. Un inspector are în mână un 
PDA şi tastează ceva la el, în vreme ce al doilea vorbeşte pe mobil. 

— Scuzaţi-mă, li se adresează doctor Self, agresiv. Cu ce vă pot fi de 
folos? 

— Bună dimineaţa. Suntem inspectori de citrice la Departamentul 
Agriculturii, spune cel cu PDA-ul. 

— Asta văd şi singură, spune doctor Self, fără să zâmbească. 

Fiecare dintre ei are un ecuson verde cu fotografia sa, dar ea nu are 
ochelarii şi nu poate citi numele lor. 

— Am sunat la sonerie şi am crezut că nu e nimeni acasă. 

— Şi atunci daţi buzna pe proprietatea mea şi faceţi ce doriţi? 

— Avem împuternicire să intrăm în curţile deschise şi, aşa cum v- 
am spus, am crezut că nu era nimeni acasă. Am sunat de câteva ori. 

— Din birou nu aud soneria, spune ea, de parcă asta ar fi fost vina 
lor. 

— Ne cerem scuze. Dar trebuie să vă inspectăm pomii şi nu ştiam că 
au mai trecut nişte inspectori pe aici... 

— Aţi mai trecut pe aici. Deci recunoaşteţi că mi-aţi mai încălcat 
proprietatea. 

— Nu noi. Voiam să spun că nu noi v-am inspectat proprietatea, dar 
cineva a făcut-o. Chiar dacă nu există nimic trecut în evidențe, îi 


spune inspectorul cu PDA doctorului Self. 

— Doamnă, dumneavoastră aţi tras dungile acestea? Doctor Self se 
uită nedumerită la dungile de pe trunchiurile pomilor ei. 

— De ce aş face aşa ceva? Am presupus că voi le-aţi tras. 

— Nu, doamnă. Erau deja trasate. Vreţi să spuneţi că nu le-aţi văzut 
până acum? 

— Sigur că le-am observat. 

— Când, mai precis? 

— Acum câteva zile. Nu ştiu sigur. 

— Asta arată că pomii sunt infectați şi trebuie distruşi. Că sunt 
infectați de mulţi ani. 

— De ani de zile? 

— Trebuia îndepărtați de multă vreme, îi explică celălalt inspector. 

— Despre ce vorbiţi, mă rog? 

— Noi nu mai trasăm dungi cu roşu de doi ani. Acum folosim o 
bandă oranj. Prin urmare, cineva a marcat arborii dumneavoastră 
pentru a fi distruși şi se pare că nimeni nu a ajuns aici pentru a-i tăia. 
Nu înţeleg ce se întâmplă, dar în realitate, ei prezintă urme de 
infecţie. 

— Dar nu urme vechi, adevărat? Nu pricep. 

— Doamnă, aţi primit cumva o înştiinţare, ceva de culoare verde, 
prin care să fiţi anunţată că s-au descoperit simptomele şi că vi se 
recomandă să telefonaţi la numărul 1800? Nu v-a prezentat nimeni un 
buletin de analiză? 

— Habar n-am despre ce vorbiţi, spune doctor Self şi se gândeşte la 
telefonul anonim pe care l-a primit cu o seară în urmă, imediat după 
plecarea lui Marino. Şi chiar sunt infectați pomii mei? 

Se apropie de un grepfrut. E plin de fructe şi i se pare sănătos. Se 
apleacă asupra unei ramuri, iar unul dintre inspectori, cu mânuşa pe 
mână, îi arată câteva frunze ce prezintă porţiuni ceva mai deschise la 
culoare, abia observabile, care au forma unor evantaie. 

— Vedeţi zonele acestea? explică el. Indică o infectare recentă. 
Veche de câteva săptămâni, probabil. Însă arată ciudat. 

— Nu pricep, spune celălalt inspector. Dacă e să dăm crezare 
dungilor roşii, trebuia să observați uscarea extremităților şi căderea 
fructelor, trebuia să puteţi număra inelele şi să aflaţi cât a trecut de la 
infectare. Există patru ori cinci înmuguriri pe an, aşadar numărați 
inelele... 

— Nu dau doi bani pe număratul inelelor şi pe căderea fructelor! 
Despre ce vorba? izbucneşte ea. 

— Mă gândesc la ceva. Dacă dungile au fost trase acum doi ani... 

— Hei, eu nu mai pricep nimic. 

— Vă bateţi joc de mine? se răsteşte doctor Self. Pentru că mie nu 
mi se pare deloc amuzat. Se uită la porțiunile deschise la culoare, în 


formă de evantai şi se gândeşte la telefonul anonim de ieri. De ce aţi 
venit azi? 

— Păi, e cam ciudat, îi răspunde inspectorul cu PDA. Din evidenţele 
noastre nu rezultă că pomii dumneavoastră ar fi fost inspectaţi, puşi în 
carantină şi planificaţi pentru distrugere. Nu înţeleg. Totul se 
înregistrează în computer. Leziunile de pe frunze sunt ciudate. 
Înţelegeţi? 

Rupe o frunză, i-o arată, iar ea se uită la leziunea în formă de 
evantai. 

— În mod normal, ele nu arată aşa. Trebuie să chemăm un patolog. 

— Dar de ce aţi venit în curtea mea tocmai azi? vrea ea să ştie. 

— Am primit un telefon prin care am fost informaţi că pomii de aici 
ar putea fi infectați, dar... 

— Un telefon? De la cine? 

— De la cineva care lucrează în grădinile din zonă. 

— Asta e o nebunie. Am un om care se ocupă de grădină, dar nu mi- 
a zis că pomii mei ar avea vreo boală. Nu mai înţeleg nimic. Nici nu 
mă miră că publicul este revoltat. Voi, de la Departamentul 
Agriculturii, nu ştiţi ce se petrece, dar daţi buzna pe proprietăţile 
oamenilor şi nici măcar nu aveţi evidențe cu pomii care trebuie tăiaţi. 

— Doamnă, îmi dau seama cum vă simţiţi. Dar cu boala asta nu e de 
joacă. Dacă nu o eradicăm, nu va mai rămâne nici un pom de citrice... 

— Vreau să ştiu cine v-a telefonat. 

— Nu ştim, doamnă. O să rezolvăm problema asta şi ne cerem scuze 
pentru deranjul provocat. Aş dori să vă explic ce aveţi de făcut. Când 
putem reveni? O să fiţi acasă ceva mai târziu? Trebuie să aducem un 
patolog să verifice. 

— Puteţi să le spuneţi tuturor patologilor şi şefilor voştri că încă nu 
mi-am spus ultimul cuvânt în chestiunea asta. Ştiţi cine sunt eu? 

— Nu, doamnă. 

— Deschideţi aparatul de radio la amiază. Să ne analizăm 
sentimentele, cu doctor Self. 

— Glumiţi. Dumneavoastră sunteţi? o întreabă unul dintre 
inspectori, cel cu PDA-ul, vădit impresionat, aşa cum se şi cuvine. 
Mereu ascult emisiunea dumneavoastră. 

— Am şi una la televiziune. Pe ABC, mâine la unu şi jumătate. În 
fiecare joi, adaugă ea, brusc încântată şi simțindu-se mai darnică faţă 
de ei. 


Hârşâitul din dreptul ferestrei sparte sugerează că cineva sapă. Ev 
respiră superficial, cu rapiditate, stând cu braţele ridicate deasupra 
capului. Respiră chinuit, precipitat şi ascultă. 

Are impresia că a auzit acelaşi zgomot şi în urmă cu câteva zile. Nu- 
şi aduce aminte când. Poate noaptea. Ascultă sunetul produs de o 


cazma, de cineva care înfige cazmaua în pământul din spatele casei. 
Îşi schimbă poziţia pe saltea, iar gleznele şi încheieturile pulsează ca şi 
cum cineva le-ar lovi ritmic, iar umerii o ard. Îi este cald şi sete. Abia 
de poate gândi şi probabil că are febră. Infecţiile arată urât, iar fiecare 
loc lovit îi dă arsuri insuportabile şi nu-şi poate coborî braţele, decât 
dacă se ridică în picioare. 

Va muri. Oricum va muri, chiar dacă n-o va ucide el. Casa e tăcută 
şi s-a convins că ceilalţi au dispărut. Indiferent ce le-ar fi făcut, aici nu 
mai sunt. Acum ştie sigur. 

— Apă, încearcă ea să strige. 

Vorbele cresc în ea şi se dezintegrează în aer ca nişte baloane de 
săpun. Vorbeşte în baloane. Acestea se ridică şi dispar fără nici un 
sunet în aerul încins, care miroase cumplit. 

— Te rog, au, te rog, iar cuvintele nu se duc nicăieri, astfel că 
începe să plângă. 

Suspină şi lacrimile îi cad pe roba verde, murdară, exact în poală. 
Suspină de parcă s-ar fi întâmplat ceva, ceva definitiv, precum 
destinul pe care nu şi l-ar fi putut imagina şi priveşte nedumerită 
punctele întunecate pe care le fac lacrimile pe pânza verde a robei 
slinoase, splendida robă pe care o îmbrăca atunci când ţinea o 
predică. Sub ea se află pantoful sport de culoare roz, un pantof de 
stângul, fabricat de Keds. Simte pantofiorul roz al fetiţei lipit de pulpă, 
dar are braţele înălțate şi nu poate nici să-l ţină în mână, nici să-l 
ascundă, iar tristeţea ei se adânceşte. 

Ascultă zgomotul de săpat din dreptul ferestrei şi începe să simtă 
duhoarea. Cu trecerea timpului, mirosul devine tot mai persistent, dar 
pare altfel, o putoare înfiorătoare, aceea acrişoară, de putrefacție, 
emanată de o mortăciune. 

Du-mă acasă, se roagă ea lui Dumnezeu. Te rog, du-mă acasă. Arată- 
mi drumul. 

Reuşeşte să se ridice în genunchi, să îngenuncheze, iar sunetul de 
săpat încetează, apoi reîncepe, apoi iar se opreşte. Se leagănă ameţită, 
aproape cade, vrea să rămână în picioare, se zbate, cade şi încearcă 
iarăşi, suspinând, după care se ridică, iar durerea este atât de 
cumplită, încât privirea i se întunecă. Respiră adânc, iar bezna se 
risipeşte. 

Arată-mi, se roagă ea. 

Frânghiile sunt din nailon subţire de culoare albă. Una este legată 
de umeraşul îndoit şi răsucit în jurul încheieturilor ei umflate. Când se 
ridică, frânghia are burtă. Când se aşază, braţele îi sunt ridicate 
deasupra capului. Nu mai poate sta întinsă. Ultima lui cruzime — 
scurtarea frânghiei, silind-o să stea în picioare atât cât poate, 
rezemându-se de peretele de lemn până când nu mai poate şi se aşază, 
iar atunci braţele îi rămân deasupra capului. Ultimul lui act de 


cruzime, făcând-o să-şi taie singură părul, iar apoi scurtând frânghia. 

Se uită la grindă, la frânghiile de deasupra, una legată de umeraşul 
care îi prinde încheieturile mâinilor, cealaltă legată de umeraşul îndoit 
în jurul gleznelor. 

Arată-mi. Te implor, Doamne! 

Zgomotul de cazma încetează, iar duhoarea îneacă lumina din 
încăpere şi o înțeapă în ochi, iar acum ştie ce e duhoarea aceea. 

Ceilalţi au pierit. A rămas doar ea. 

Se uită la frânghia legată de umeraşul din jurul încheieturilor. Dacă 
se ridică, frânghia este suficient de largă pentru a şi-o petrece pe după 
gât şi simte duhoarea şi-şi dă seama ce reprezintă şi se roagă încă o 
dată, după care îşi trece frânghia pe după gât, iar picioarele îi cedează 
şi se prăbuşeşte. 

Aerul este dens, aburos şi o izbeşte cu brutalitate în faţă, însă 
motocicleta V-Rod nu se clatină şi nici nu pare să sufere când Lucy 
strânge şaua de piele între coapse şi accelerează până la două sute 
douăzeci şi cinci de km/h. În vreme ce-şi testează noua achiziţie pe 
pista specială, rămâne cu capul plecat cât mai jos, cu coatele lipite de 
corp, la fel ca jocheii. 

Dimineaţa este strălucitoare şi neobişnuit de caldă, iar orice urmă a 
furtunii de ieri a dispărut. Mai slăbeşte acceleraţia, ajungând la o sută 
treizeci şi nouă de rotații pe minut, mulţumită că noul Harley 
Davidson cu came, pistoane şi pinion de lanţ de dimensiuni mai mari, 
precum şi cu modul de comandă motor, poate „arde” şoseaua la 
nevoie, însă ea nu ţine să rişte prea mult. Chiar şi la două sute km/h, 
merge mai repede decât poate vedea în jur, iar acesta nu e un obicei 
bun. În afara pistei proprii, întreţinute perfect, există doar drumuri 
publice, iar la asemenea viteze, până şi cel mai neînsemnat hop ori 
obiect aflat pe carosabil se poate dovedi fatal. 

— Cum merge? aude ea vocea lui Marino înăuntrul căştii compacte, 
care îi acoperă şi faţa. 

— Cum trebuie, îi răspunde ea, reducând viteza la aproape o sută 
cincizeci km/h, împingându-se în ghidon şi ocolind câteva conuri 
mici, de culoare oranj intens. 

— Mamă, ce silenţioasă e. Abia se aude de aici, spune Marino, aflat 
în turnul de control. 

Păi chiar trebuie să fie silenţioasă, gândeşte ea. V-Rod este o Harley 
Davidson silenţioasă, o motocicletă de curse care arată ca una de 
şosea şi nu atrage atenţia asupra sa. Îndreptându-se de mijloc şi 
ridicându-se în şa, coboară viteza până la o sută zece km/h şi, cu 
degetul mare, strânge şurubul de fricţiune ca să fixeze acceleraţia într- 
o poziţie aproximativă de viteză economică. Se apleacă în momentul 
în care intră într-o curbă şi scoate un pistol Glock din hamul de pe 
coapsa pantalonilor ei negri, speciali pentru asemenea curse. 

— Nu e nimeni în poligon, transmite ea. 

— Liber. 

— Am înțeles. Dă-le drumul. 


Din turnul de control, Marino o urmăreşte pe Lucy cum se înscrie în 
curba strânsă din partea de nord a circuitului de un kilometru şi 
jumătate. 

Verifică movilele de pământ, cerul albastru, poligoanele de tragere 
acoperite de iarbă, drumul care trece prin mijlocul terenului, apoi 
hangarul şi pista aflate la aproximativ opt sute de metri depărtare. Se 


asigură că în zonă nu se află persoane, vehicule ori aparate de zbor. 
Când pista se foloseşte ca poligon de tragere, nu se permite prezenţa 
nimănui la o depărtare mai mică de doi kilometri. Se restricţionează 
până şi traficul aerian. 

Când o urmăreşte pe Lucy, trăieşte un amestec de emoţii. Absența 
oricărei temeri şi aptitudinile ei îl impresionează. O iubeşte şi îi poartă 
ranchiună, iar o parte din el ar prefera să nu se sinchisească deloc de 
ea. Într-un fel, seamănă cu mătuşa ei, îl face să se simtă inacceptabil 
pentru tipul de femei care, în secret, îi plac, dar nu are curajul să le 
curteze. O urmăreşte pe Lucy gonind pe pistă, manevrând noua ei 
motocicletă de parcă ar face parte din ea şi se gândeşte la Scarpetta, 
aflată în drum spre aeroport, ducându-se să-l întâlnească pe Benton. 

— Activare în cinci secunde, spune el în microfon. Dincolo de geam, 
silueta întunecată a lui Lucy, aflată pe motocicleta neagră, goneşte cu 
viteză constantă, aproape fără nici un sunet. Marino observă cum 
braţul ei drept se mişcă şi ţine pistolul aproape de corp, cu cotul lipit 
de talie, astfel încât vântul să nu-i smulgă arma dintre degete. 
Urmăreşte secundele ce se scurg pe ceasul digital încastrat în pupitrul 
de comandă şi, la cinci, apasă butonul pentru Zona Doi. În partea de 
est a pistei, ţintele mici şi rotunjite se ridică brusc şi imediat cad la 
loc, cu zgomot, când sunt lovite de gloanţe. Lucy nu ratează. Face ca 
totul să pară floare la ureche. 

— Rază lungă de acţiune, spune ea, iar vocea ei îi bubuie în căşti. 

— În direcţia vântului? 

— Confirmare. 


Paşii lui sunt răsunători, trădându-i agitația, când se apropie pe hol. 
Aude ceea ce simte în modul în care picioarele încălţate în ghete se 
mişcă pe scândurile vechi şi rupte şi are asupra lui puşca cu ţeava 
retezată. Are la el şi cutia de pantofi în care ţine aparatul de vopsit, 
vopseaua roşie şi tiparul. 

S-a pregătit. 

— Acum să-ţi ceri iertare, zice el către uşa deschisă ce dă spre 
capătul holului. Acum o să capeţi ceea ce meriţi, adaugă şi înaintează 
grăbit şi zgomotos. 

Intră în zona cu miros pestilenţial. E ca un zid când trece dincolo de 
prag, mai rău decât afară, lângă puț. În interiorul camerei, aerul stă 
neclintit, iar duhoarea de mort nu are unde să se ducă, iar el rămâne 
cu privirea pierdută, cutremurat. 

Nu se poate să se fi întâmplat aşa ceva. Cum de a îngăduit 
Dumnezeu să se întâmple una ca asta? 

Îl aude pe Dumnezeu în hol, iar ea pluteşte în prag şi clatină din cap 
spre el. 

— M-am pregătit! răcneşte el. 


Dumnezeu se uită la ea, la cea spânzurată care a rămas nepedepsită 
şi clatină din cap. Hog a greşit, e prost, n-a anticipat, trebuia să se 
asigure că nu se va întâmpla aşa ceva. 

N-a spus că-şi cere iertare, toate fac asta la sfârşit, când simt ţeava 
puştii în gură, vorbesc chiar şi când le atinge dinţii, ori măcar 
încearcă. lartă-mă. Te rog. lartă-mă. 

Dumnezeu dispare din pragul uşii şi-l lasă cu greşeala lui şi cu 
pantoful roz de sport al fetiţei, iar el începe să tremure în sine, să 
tremure cu o furie atât de intensă, încât nu ştie ce să facă pentru a se 
descărca de ea. 

În vreme ce măsoară încăperea aceea mizeră, cu podeaua lipicioasă 
şi murdară de urină şi fecale şi izbeşte cu bocancii în trupul ei dezgolit 
cât de tare poate, scoate urlete cumplite. Ea tresare la fiecare lovitură. 
Se leagănă în frânghia prinsă în jurul gâtului, cu capul aplecat pe 
urechea stângă, cu limba scoasă, de parcă şi-ar bate joc de el, cu faţa 
împurpurată, aproape vânătă, de parcă ar răcni la el. Greutatea îi 
atârnă toată pe genunchi, iar capul i-a rămas aplecat, ca şi cum s-ar 
ruga propriului ei Dumnezeu, cu braţele legate stând drepte în aer, cu 
palmele împreunate, de parcă ar celebra o victorie. 

Da! Da! pare să spună ea, legănându-se în frânghie, victorioasă, 
având alături pantofiorul roz. 

— Taci! răcneşte el. 

Izbeşte cu picioarele încălţate în ghete până când oboseşte şi nu mai 
poate continua. O loveşte cu patul puştii până ce îi ostenesc şi braţele, 
iar atunci se opreşte. 

Marino aşteaptă pentru a activa un număr de ţinte ce reprezintă 
siluete umane, care vor apărea brusc din spatele unor tufişuri, al unui 
gard şi al unui copac din curba de bază, ori, cum o numeşte Lucy, 
Curba mortului. 

Se uită atent la conul de vânt oranj-aprins, aflat în centrul terenului, 
verificând dacă vântul continuă să bată dinspre est şi dacă rafalele 
ating cinci noduri. Urmăreşte cum, cu dreapta, Lucy vâră pistolul în 
toc şi întinde mâna în spate, către compartimentul de bagaje, gonind 
în acelaşi timp cu o sută zece km/h în curba cu vânt din lateral, 
intrând imediat în porţiunea dreaptă, unde are vântul din spate. 

Ea scoate fără efort vizibil o carabină Beretta de 9 milimetri Cx4 
Storm. 

— Acţionez cinci ţinte, anunţă el. 

Confecţionat dintr-un polimer negru, care nu reflectă lumina, cu 
acelaşi percutor telescopic precum cel folosit la arma automată Uzi, 
Storm a stârnit pasiunea lui Lucy. Cântăreşte mai puţin de trei 
kilograme, are un pat cu prindere ca de pistol, ceea ce o face o armă 
uşor de mânuit, iar sistemul de ejectare al cartuşului poate fi schimbat 
de pe stânga pe dreapta. Aşadar, este uşor manevrabilă şi simplă, iar 
când Marino dă liber în zona trei, Lucy pătrunde în viteză, iar tuburile 
de alamă pornesc sclipind în soare şi zboară în urma ei. Ucide totul în 
Curba mortului, ucide totul mai mult decât o dată. Marino numără 
cincisprezece gloanţe trase. Toate ţintele sunt la pământ, iar ea mai 
are de tras un glonţ. 

El se gândeşte la o femeie pe nume Stevie. Se gândeşte că Lucy o va 
întâlni astă-seară la Deuce. Numărul de telefon cu prefix 617, pe care 
Stevie i l-a dat lui Lucy, aparţine unui individ din Concord, 
Massachusetts, pe nume Doug. Acesta susţine că în urmă cu câteva zile 
se afla într-un bar din Ptown şi şi-a pierdut telefonul. Spune că încă nu 
şi-a anulat abonamentul deoarece o doamnă a găsit aparatul, a apelat 
unul dintre numerele din agendă şi a vorbit cu unul dintre amicii lui, 
iar acesta i-a dat femeii numărul de acasă al lui Doug. Fa l-a sunat, a 
zis că a găsit telefonul şi a promis că i-l va trimite prin poştă. 

Deocamdată nu a făcut-o. 

Delicată treabă, îşi spune Marino. Dacă găseşti ori furi un mobil şi 
promiţi că-l vei trimite proprietarului, e posibil ca el să nu-şi 
dezactiveze imediat numărul electronic de securitate, iar găsitorul 
poate folosi telefonul o vreme, până când persoana se lămureşte cum 
stau lucrurile. Marino nu înţelege de ce Stevie, indiferent cine este ea, 
riscă atât de mult pentru o nimica toată. Dacă scopul ei a fost evitarea 
încheierii unui contract cu o companie de telefonie mobilă precum 


Verizor ori Sprint, atunci de ce nu şi-a luat o cartelă reîncărcabilă? 

Indiferent cine ar fi, Stevie poate crea necazuri. Lucy trăieşte prea 
mult la limita posibilului în aceste zile şi face asta cam de un an. S-a 
schimbat. A devenit neatentă şi nepăsătoare, iar uneori Marino se 
întreabă dacă ea vrea să-şi facă singură rău, rău de tot. 

— O maşină accelerează din spate, îi transmite el prin radio. Eşti 
terminată. 

— Ba am pistolul încărcat. 

— Imposibil. 

Nu poate crede. Nu ştie cum, dar ea a reuşit să se debaraseze de 
încărcătorul gol şi să pună altul, fără ca el să observe. 

Lucy încetineşte motocicleta şi opreşte sub turnul de control. El îşi 
lasă căştile pe pupitru şi, până ce coboară treptele de lemn să ajungă 
jos, ea şi-a scos deja casca şi mănuşile şi îşi trage în jos fermoarul de la 
jachetă. 

— Cum ai făcut asta? întreabă el. 

— Am trişat. 

— Ştiam eu. 

Se vede silit să ţină ochii întredeschişi din cauza soarelui puternic şi 
se întreabă unde şi-a lăsat ochelarii. În ultima vreme, s-ar părea că îşi 
tot pierde lucrurile. 

— Am avut un încărcător suplimentar aici, zice ea şi se bate cu 
palma peste un buzunar. 

— Aha. Probabil că n-ai face asta în viaţa reală. Mda, ai trişat. 

— Cel care supravieţuieşte stabileşte regulile. 

— Ce părere ai despre Z-Rod şi despre transformarea tuturor în Z- 
Rod? întreabă el şi ştie ce părere are, dar oricum pune întrebarea, 
sperând că s-a răzgândit. 

N-ar avea rost o creştere a capacităţii motorului cu aproximativ 
13%, care şi aşa a sporit de la 1 150 la 1 318 centimetri cubi şi o 
putere modificată de la 120 la 170 CP, astfel încât motocicleta poate 
țâşni de la 0 la 250 km/h în 9,4 secunde. Cu cât pierde din greutate, 
cu atât mai bine se comportă motocicleta, dar asta ar însemna să se 
înlocuiască şaua din piele şi aripa spate cu ceva din fibră de sticlă şi să 
se renunţe la compartimentele de bagaje, iar la acestea este cel mai 
greu de renunţat. Speră că pe Lucy n-o va interesa măcelărirea noii lor 
flote de motociclete operative. Speră că, măcar o dată, se va mulţumi 
cu ceea ce are. 

— Lipsită de practică şi inutilă, îi spune ea, luându-l prin 
surprindere. O motocicletă Z-Rod rezistă doar optsprezece mii de 
kilometri, aşa că-ţi imaginezi durerile de cap provocate de întreţinere, 
iar segmentarea, pe care ar trebui să o facem noi, impune o atenţie 
deosebită. Ca să nu mai vorbesc de faptul că vor deveni extrem de 
zgomotoase din cauza admisiei sporite de aer. 


— Fi, na, face el, pufnind, când îi sună telefonul mobil. Da, 
răspunde apoi, îmbufnat. 

Ascultă câteva clipe, apoi încheie convorbirea şi zice „la naiba”, 
după care îi spune lui Lucy: 

— Vor să cerceteze maşina. Poţi începe fără mine la casa familiei 
Simister? 

— Nu-ţi face griji. O voi ruga pe Lex să ne întâlnim acolo. 

Lucy îşi scoate de la brâu un aparat de radiorecepţie şi îl porneşte: 

— Zero-zero-unu, către bază. 

— Cu ce să te ajut, zero-zero-unu? 

— Alimentează-mi bidiviul. Ies cu el pe stradă. 

— Are nevoie de vreun spin mai mare pe sub şa? 

— Îmi ajunge aşa cum e. 

— Mă bucur. S-a făcut. 

— O să plecăm spre South Beach pe la nouă, îi spune Lucy lui 
Marino. Ne vedem acolo. 

— Poate ar fi mai bine să mergem împreună, spune el privind-o şi 
încercând să ghicească ce se petrece în mintea ei. 

Nu reuşeşte, are o minte prea complicată. Încă puţin şi ar avea 
nevoie de un interpret ca să o înțeleagă. 

— Nu putem risca să ne vadă împreună în aceeaşi maşină, spune 
Lucy, scoţându-şi jacheta şi plângându-se că mânecile seamănă cu 
cătuşele chinezeşti. 

— O fi vorba de vreun cult, sugerează Marino. Vreun grup de 
vrăjitoare care-şi pictează mâini roşii pe tot corpul. Salemul există şi 
el prin partea aceea a lumii. Iar acolo sunt tot soiul de vrăjitoare. 

— Vrăjitoarele se adună în sobor, nu în grup şi trebuie să fie 13, nu 
uita, îi spune Lucy şi îl împunge uşor în umăr. 

— Poate o fi vreuna din sobor, admite el. Poate că noua ta prietenă 
e o vrăjitoare care fură telefoane. 

— Poate o s-o întreb direct, spune Lucy. 

— Trebuie să fii precaută cu astfel de oameni. Asta e singura chestie 
la tine, că nu te prea gândeşti pe cine agăţi. Ar trebui să fii mai 
precaută. 

— S-ar părea că suferim de aceeaşi meteahnă. Din punctul ăsta de 
vedere, judeci aproape la fel de bine ca mine. Mătuşa Kay spune că 
Reba e o simpatică şi că la doamna Simister te-ai purtat ca o brută cu 
ea, apropo. 

— Doamna doctor trebuie să-şi ţină părerea pentru sine. Mai bine 
tăcea din gură. 

— N-a spus doar atât. A adăugat că Reba e isteaţă, nouă în meserie, 
dar deşteaptă. Nu chiar proastă ca o cizmă şi alte clişee la care ţii atât 
de mult. 

— Ei, aiureli. 


— Cred că e cea cu care te-ai întâlnit o vreme, spune Lucy. 
— Cine ţi-a zis asta? răbufneşte Marino. 
— Prin reacţia asta, chiar tu. 

Lucy are un macroadenom. Glanda pituitară, care este legată printr- 
un fir subţire de hipotalamus, aflat la baza creierului, prezintă o 
tumoare. 

În mod normal, pituitara are dimensiunile unui bob de mazăre. Este 
numită şi glanda principală, deoarece transmite semnale către tiroidă, 
glandele suprarenale, ovare şi testicule, comandând producerea 
hormonilor care afectează în mod considerabil metabolismul, 
tensiunea sanguină, reproducerea şi alte funcţii vitale. Tumoarea ei 
măsoară aproximativ doisprezece milimetri în diametru. Este benignă, 
dar nu va dispărea de la sine. Simptomele pe care le prezintă sunt 
dureri de cap şi producţie crescută de prolactină, ceea ce dă naştere 
unor simptome neplăcute ce seamănă cu graviditatea. Deocamdată, îşi 
ţine starea sub control prin terapia care are rolul de a reduce nivelul 
de prolactină şi dimensiunile tumorii. Detestă să ia medicamente şi nu 
este consecventă în tratament. Până la urmă, va trebui să sufere o 
intervenţie chirurgicală. 

Scarpetta parchează la Signature, operatorul de facilităţi de la 
aeroportul Fort Lauderdale, unde Lucy îşi ţine avionul într-un hangar. 
Se duce înăuntru să-i întâlnească pe piloţi şi se gândeşte la Benton, 
neştiind sigur dacă-l va ierta vreodată, simțindu-se atât de rău de 
supărare şi furie, încât inima îi bate nebunește, iar mâinile îi tremură. 

— Acolo încă ninge izolat, spune Bruce, pilotul comandant. O să 
zburăm cam două ore şi douăzeci de minute. Avem de înfruntat un 
vânt frontal, nu prea puternic. 

— Ştiu că n-ai vrut să ţi se pună masa, dar avem o tavă de 
sandviciuri cu caşcaval, spune copilotul. Bagaje? 

— Nu am, zice ea. 

Piloții lui Lucy nu poartă uniforme. Sunt agenţi instruiți special, 
conform dorințelor ei, nu fumează şi nici nu consumă băuturi 
alcoolice ori droguri, au o pregătire fizică foarte bună şi sunt instruiți 
în protecţie personală. Fi o conduc pe Scarpetta pe pistă, unde 
aparatul Citation X aşteaptă ca o pasăre mare şi albă, cu un pântece 
proeminent. Asta-i aminteşte de pântecele lui Lucy şi de ceea ce i s-a 
întâmplat. 

În avion, se instalează pe fotoliul mare din piele, iar cât piloţii îşi 
văd de treabă în carlingă, îl sună pe Benton. 

— O să ajung acolo pe la unu, unu şi un sfert, îi spune ea. 

— Te rog să înţelegi, Kay. Îmi dau seama cum te simţi. 

— Discutăm când ajung acolo. 

— Noi nu lăsăm niciodată lucrurile în starea asta, zice el. 

Asta este regula, o veche zicală. Apusul să te găsească mereu în pace 


cu lumea, nu urca în maşină sau avion şi nu pleca de acasă dacă eşti 
furios. Nimeni nu ştie mai bine decât el şi Scarpetta cât de iute şi de 
aleatoriu se petrec tragediile. 

— Zbor plăcut, îi urează Benton. Te iubesc. 


Lex şi Reba păşesc în jurul casei de parcă ar căuta ceva. Se opresc 
doar când Lucy îşi face simțită prezenţa pe aleea doamnei Daggie 
Simister. 

Opreşte motorul motocicletei V-Rod, îşi scoate casca integrală şi-şi 
trage în jos fermoarul de la bluza de vânt de culoare neagră. 

— Arăţi ca Dark Vader, spune Lex, bine dispusă. Lucy n-a mai 
cunoscut nici o persoană care să fie tot timpul fericit. Lex este un mare 
câştig pentru Academie, care nu a mai lăsat-o să plece după ce a 
absolvit cursurile. E inteligentă, atentă şi ştie când să fie discretă. 

— Ce căutăm aici? întreabă Lucy, măsurând din ochi curtea mică. 

— Pomii fructiferi de acolo, îi răspunde Lex. Nu pentru c-aş fi 
detectiv. Dar când eram la cealaltă casă, de unde au dispărut 
persoanele acelea — şi face semn către casa oranj-deschis de pe celălalt 
mal al canalului — doctor Scarpetta a adus vorba despre prezenţa unui 
inspector de citrice. A zis că omul examina pomii din zonă, probabil în 
curtea de alături. Şi, deşi nu se vede de aici, unii dintre pomii de acolo 
au trasate dungi roşii în jurul trunchiurilor, la fel ca aceştia de aici. 

Şi arată către casa oranj de peste canal. 

— Păi, bineînţeles, boala citricelor se răspândeşte ca focul. Dacă 
sunt infectați, presupun că şi alţi pomi din zonă suferă. Apropo, sunt 
Reba Wagner, spune ea, adresându-se lui Lucy. Pesemne că aţi auzit 
despre mine de la Marino. 

Lucy o priveşte drept în ochi. 

— Şi ce puteam să aud, dacă a vorbit de tine? 

— Că sunt afectată mintal. 

— Afectarea mintală ar putea duce pe cineva cu gândul la vreo 
vătămare. Probabil că el a zis ceva de retardare. 

— Întoemai. 

— Să intrăm, propune Lucy, pornind spre veranda din faţă. Să 
vedem ce v-a scăpat la prima cercetare, îi spune ea Rebei, având în 
vedere că eşti atât de afectată mintal. 

— Glumeşte, îi explică Lex Rebei, ridicând trusa de investigare pe 
care a lăsat-o lângă uşa principală. Înainte de a face altceva, vreau să 
verific dacă aţi aplicat sigiliul după încheierea cercetărilor. 

— Sigur că da. M-am ocupat personal de asta. Toate ferestrele şi 
uşile. 

— Există sistem de alarmă? 

— Uimitor cât de mulţi locuitori din zonă nu au sisteme de alarmă. 

Lucy observă nişte abţibilduri pe ferestre, pe care scrie H&W Alarm 


Company şi comentează: 

— Oricum şi-a făcut griji. Probabil că nu şi-a putut permite o alarmă 
adevărată, dar a vrut să-i sperie pe răufăcători cu abţibildurile. 

— Din nefericire, răufăcătorii cunosc trucul ăsta, răspunde Reba. 
Abţibilduri în geamuri şi semne în straturile de flori. Spărgătorul 
aruncă o privire la o casă ca asta şi-şi dă seama că nu are sistem de 
alarmă. Că persoana dinăuntru nu-şi poate permite ori e prea în vârstă 
ca să se mai deranjeze. 

— Adevărat, mulţi vârstnici nu-şi mai bat capul, spune Lucy. Pe de 
o parte, uită codurile. Vorbesc serios! 

Reba deschide uşa, iar aerul stătut le întâmpină ca şi cum orice 
formă de viaţă a dispărut de multă vreme din locuinţă. Întinde mâna 
şi aprinde luminile. 

— Ce s-a făcut până acum? întreabă Lex, uitându-se la pardoseala 
cu mozaic. 

— Nimic, cu excepţia dormitorului. 

— Bun, să rămânem puţin aici şi să analizăm, spune Lucy. Ştim 
două lucruri. Ucigaşul a pătruns în casă fără să spargă uşa. Iar după ce 
a împuşcat-o, a plecat cumva. Tot pe o uşă? o întreabă ea pe Reba. 

— Aşa cred. La ferestre are obloane. Imposibil să treci prin ele — 
doar dacă nu cumva eşti Gumbyuo). 

— Atunci, trebuie să dăm pe uşa asta cu spray şi să mergem spre 
dormitorul în care a fost ucisă, spune Lucy. Apoi vom proceda la fel cu 
celelalte uşi. Facem o triangulaţie. 

— Adică uşa de aici, de la bucătărie şi cele glisante, care dau din 
camera de zi în verandă şi cea de pe verandă, spune Reba. Ambele 
seturi de uşi glisante erau descuiate când Pete a ajuns aici, aşa a zis el. 

Pătrunde apoi în hol, iar Lucy şi Lex o urmează. Închid uşa. 

— O să aflăm alte detalii despre acel inspector de citrice pe care tu 
şi doctor Scarpetta l-aţi văzut în zonă la ora la care doamna de aici a 
fost împuşcată? întreabă Lucy şi, fiind în misiune, niciodată nu se 
referă la Scarpetta ca la mătuşa ei. 

— Am aflat câteva lucruri. În primul rând, inspectorii lucrează în 
pereche. Persoana pe care am văzut-o era singură. 

— De unde ştii că partenerul lui nu era şi el pe undeva? Poate în 
curtea din faţă, sugerează Lucy. 

— Se poate. Dar noi n-am văzut decât un bărbat. Şi nu există 
evidențe că în acest cartier au fost ori trebuia să vină inspectori. Şi, 
încă ceva, omul se slujea de o hoţoaică, înţelegi, un fel de băț lung cu 
o gheară la capăt, care-ţi permite să iei fructe din vârful pomului. Din 
câte mi s-a spus, inspectorii nu folosesc aşa ceva. 

— Şi care ar fi ideea? întreabă Lucy. 

— Omul a dezasamblat hoţoaica în bucăţi şi a băgat-o într-un sac 
negru. 


— Mă-ntreb ce mai avea în sac, spune Lex. 

— Putea avea şi o puşcă cu ţeava retezată, spune Reba. 

— O să ţinem minte asta, o aprobă Lucy. 

— Aş spune că a fost o sfidare la limită, adaugă Reba. Eu sunt cât se 
poate de vizibilă pe celălalt mal al canalului. Poliţistă. Sunt cu doctor 
Scarpetta şi se vede clar că investigăm ceva, iar el stă acolo, uitându- 
se la noi şi prefăcându-se că examinează pomii. 

— Se prea poate, dar nu avem cum să fim siguri, îi răspunde Lucy. 
Să ne păstrăm mintea clară, le reaminteşte ea. 

Lex se ghemuieşte pe podeaua rece, mozaicată şi deschide trusa. 
Închid toate obloanele din casă şi se echipează cu hainele de protecţie, 
după care Lucy aranjează trepiedul, ataşează aparatul foto şi cablul de 
declanşare de la distanță, în timp ce Lex amestecă luminolul şi-l 
toarnă în aparatul de stropit. Lucy fotografiază zona din apropierea 
uşii, apoi sting lumina şi au noroc de la prima încercare. 

— Dumnezeule, se aude glasul lui Reba din întuneric. Forma clară a 
urmelor de tălpi sclipeşte într-un verde-albăstrui când Lex stropeşte 
podeaua, iar Lucy surprinde asta pe film. 

— Cred că a avut mult sânge pe picioare, dacă a lăsat asemenea 
urme după ce a traversat toată casa, spune Reba. 

— Cu o excepţie, răspunde Lucy. Se îndreaptă în altă direcţie decât 
ar trebui. Astea-s urmele lăsate când a intrat în casă. 

Pare sumbru, dar arată fantastic cu haina neagră şi lungă din piele 
întoarsă, cu părul argintiu ieşindu-i discret pe sub şapca de baseball cu 
inscripţia Red Sox. De fiecare dată când Scarpetta nu-l vede o 
perioadă, rămâne şocată de aspectul atrăgător şi rafinat al lui Benton, 
de eleganța siluetei lui înalte şi zvelte. Nu vrea să fie supărată pe el. 
Nu suportă asta. I se face rău. 

— Ca întotdeauna, ne-a făcut plăcere să zburăm cu tine. Să 
telefonezi când vei şti precis ora plecării, îi spune Bruce, pilotul, 
strângându-i mâna cu căldură. Să mă contactezi dacă ai nevoie de 
ceva. Ai numerele mele, da? 

— Mulţumesc, Bruce. 

— Îmi pare rău că a trebuit să aştepţi, îi spune Bruce lui Benton. Am 
avut vânt frontal care s-a dovedit îndărătnic. 

Benton nu se arată deloc prietenos. Nu-i răspunde. Îl urmăreşte pe 
pilot îndepărtându-se. 

— Dă-mi voie să ghicesc, îi spune Benton lui Scarpetta. Încă un 
campion la triatlon, care a decis să se joace de-a hoţii şi vardiştii. 
Exact motivul pentru care nu-mi place să zbor cu avionul ei. Piloții ei 
au numai muşchi în loc de minte. 

— Eu mă simt în siguranţă cu ei. 

— EU, nu. 

În timp ce ies din spaţiul deţinut de operatorul de aviaţie, ea îşi 
încheie nasturii la paltonul de lână. 

— Sper că n-a încercat să te ţină prea mult de vorbă, să te irite. Pare 
exact genul acela de om. 

— E o plăcere să te revăd, Benton, spune ea, mergând cu un pas 
înaintea lui. 

— Întâmplător, ştiu că nu o consideri deloc o plăcere. El iuţeşte 
pasul, îi deschide uşa de sticlă, iar vântul care se strecoară brusc 
înăuntru este rece şi aduce fulgi de zăpadă. Ziua e cenuşie, atât de 
întunecată, încât în parcare luminile s-au aprins automat. 

— Îi găseşte pe tipii ăştia, toţi arătoşi şi morţi după lucrul la sală, 
iar ei îşi închipuie că sunt mari eroi de film. 

— Ajunge, mi-ai spus ce gândeşti. Încerci să începi o ceartă înainte 
de a avea şansa de a ne împăca? 

— Este important să bagi de seamă anumite lucruri, aşa că nu mai 
presupune că lumea te întâmpină doar cu sentimente prieteneşti. Mă 
îngrijorează că nu percepi anumite semnale importante. 

— E ridicol, îi răspunde ea, iar în glas îi răzbate furia. Dacă e să 
spunem lucrurilor pe nume, recepţionez prea multe semnale. Deşi mi- 
au scăpat câteva deosebit de importante în anul ce a trecut. Dacă vrei 


ceartă, acum o poţi avea. 

Păşesc prin parcarea acoperită cu zăpadă, luminile lămpilor aliniate 
de-a lungul pistei sunt neclare din cauza zăpezii, iar zgomotele sunt 
înfundate. De obicei, se ţineau de mână. Scarpetta se întreabă cum s-a 
întâmplat că Benton a făcut ce a făcut. Îşi simte ochii umezi. Poate o fi 
de la vânt. 

— Mă-ngrijorează cine e acolo, spune el pe un ton ciudat, descuind 
Porsche-ul, de astă dată un automobil de teren cu tracţiune integrală. 

Benton ţine la maşini. El şi Lucy sunt morţi după motoare puternice. 
Diferenţa este că Benton ştie că e puternic. Lucy nu simte asta. 

— Îngrijorat în general? îl întreabă Scarpetta, presupunând că el se 
referă tot la semnalele care ei, aparent, îi scapă. 

— Mă refeream la cel care a ucis-o pe doamna de aici. NIBLN a 
oferit o identificare privind cartuşul ce pare a fi fost tras cu o puşcă cu 
ţeava retezată folosită într-o omucidere din Hollywood, comisă în 
urmă cu doi ani. O spargere la un magazin general. Tipul purta mască, 
a împuşcat un tânăr în magazin, iar apoi managerul l-a ucis. Îţi sună 
cunoscut cumva? 

El se uită la ea în timp ce vorbeşte, îndepărtându-se de aeroport. 

— Am auzit despre asta. Şaptesprezece ani, înarmat doar cu o coadă 
de spălător de podele. Ştie cineva cum a ajuns puşca aceea să fie 
folosită din nou? întreabă ea, în vreme ce resentimentele ei cresc. 

— Încă nu. 

— S-au comis o mulţime de crime folosindu-se puşti cu ţeava 
retezată, spune ea cu o răceală ce izvorăşte din profesionalism. 

Dacă el aşa vrea să fie şi ea poate juca un asemenea rol. 

— Mă-ntreb ce-nseamnă asta, adaugă ea, cu un aer detaşat. Cea 
folosită în cazul Johnny Swift dispare, iar în cazul Daggie Simister se 
foloseşte o altă asemenea puşcă. 

Trebuie să-i explice cazul Simister. El încă nu-l ştie. 

— O puşcă cu ţeava retezată care ar fi trebuit să fie ţinută în 
custodie sau distrusă e folosită din nou aici, continuă ea. Apoi avem 
Biblia din casa din care au dispărut nişte persoane. 

— Ce Biblie şi ce persoane? 

Trebuie să-i explice şi asta, să-i spună despre apelul anonim al cuiva 
care s-a prezentat Hog. Trebuie să-i povestească despre Biblia veche 
de secole din casa femeilor şi copiilor care au dispărut, care rămăsese 
deschisă la Cronici, că versetul era acelaşi ca acela pe care Hog i l-a 
recitat lui Marino la telefon. 

Pentru aceea, ca unor prunci fără de minte, le-ai trimis o pedeapsă de 
râs. 

— Însemnat cu x-uri făcute cu creionul, precizează ea. Biblia a fost 
tipărită în 1756. 

— Neobişnuit lucru ca ei să aibă una atât de veche. 


— În casă nu mai existau alte cărți vechi. Din câte mi-a spus 
detectivul Wagner. N-o cunoşti. Oamenii care au lucrat cu femeile 
acelea la biserică au declarat că nu mai văzuseră Biblia. 

— Aţi verificat-o pentru a găsi amprente sau urme de ADN? 

— Nici o amprentă. Nici urmă de ADN. 

— S-a emis vreo teorie referitor la ce li s-a întâmplat? întreabă el, ca 
şi cum singurul motiv pentru care ea a sosit aici cu un avion privat ar 
fi să discute despre activitatea lor. 

— N-avea cum să li se întâmple ceva bun, iar resentimentul ei 
sporeşte. 

El nu ştie aproape nimic despre viaţa ei din ultima vreme. 

— Există dovezi de tăinuire a probelor? 

— Nu, avem mult de lucru la laboratoare. Sunt suprasolicitate. Am 
descoperit amprente de urechi pe partea exterioară a unei uşi glisante 
din dormitorul principal. Cineva a stat cu urechea lipită de sticlă. 

— Poate vreunul dintre băieţi. 

— Nu, spune ea, înfuriindu-se. Avem ADN-ul lor, sau cel puţin aşa 
presupunem, prelevat de pe îmbrăcăminte, periuţe de dinţi, un flacon 
cu medicamente... 

— Eu unul nu consider amprentele de urechi probe valabile de 
medicină legală. S-au dat câteva condamnări nejustificate din cauza 
unor asemenea amprente. 

— Ca şi poligraful, constituie un instrument, răspunde ea, gata să se 
răstească. 

— Nu ţin să mă cert cu tine pe tema asta, Kay. 

— ADN-ul de la o urmă de ureche este la fel ca acela pe care îl 
recoltăm de la amprentele digitale, spune ea. Am încercat o 
identificare şi nu am găsit nimic, nu pare a fi al cuiva care a locuit în 
acea casă. N-am găsit nimic nici în CODIS20. l-am rugat pe amicii 
noştri de la DNA Prinţ Genomics din Sarasota să facă un test pentru a 
stabili sexul, filiaţia şi rasa. Din nefericire, asta va dura câteva zile. Nu 
mă interesează nici cât negru sub unghie să găsesc pe cineva după 
amprenta asta de ureche. 

Benton nu scoate nici o vorbă. 

— Ai ceva de mâncare acasă? Şi vreau ceva de băut. Nu-mi pasă că 
e doar miezul zilei. Aş dori să discutăm şi altceva în afară de 
activitatea profesională. N-am zburat până aici prin viscol ca să stăm 
de vorbă despre muncă. 

— Încă n-a izbucnit viscolul, spune Benton cu un aer serios. Dar va 
veni. 

În vreme ce el conduce spre Cambridge, ea se uită pe geam. 

— Acasă am suficientă mâncare. Şi orice ai dori să bei, zice el calm. 

Apoi spune şi altceva. Ea nu este convinsă că aude bine. Nu se poate 
să fi spus ce i s-a părut ei că aude. 


— Scuză-mă. Ce spuneai? întreabă ea, luată prin surprindere. 

— Dacă vrei să ne despărţim, aş prefera să-mi spui de acum. 

— Dacă vreau să ne despărţim? repetă ea şi se uită la el, nevenindu- 
i să creadă. La asta se reduce totul, Benton? Nu ne punem de acord şi 
trebuie să discutăm despre ruperea relaţiei? 

— Îţi ofeream o soluţie. 

— N-am nevoie să-mi oferi nimic. 

— Nu voiam să sugerez că ai nevoie de permisiunea mea. Nu văd 
cum relaţia noastră ar putea merge înainte dacă nu mai ai încredere în 
mine. 

— Poate că ai dreptate. 

Îşi reprimă lacrimile, îşi întoarce faţa de la el şi se uită la zăpada 
care cade. 

— Deci, tu spui că nu mai ai încredere în mine. 

— Ce părere aveai dacă ţi-aş fi făcut eu asta? 

— Aş fi fost foarte iritat. Dar aş încerca să înțeleg de ce. Lucy are 
dreptul la intimitate, un drept legal. Singurul motiv pentru care ştiu 
despre tumoare este că mi-a zis că are probleme şi m-a întrebat dacă 
n-aş putea aranja să fie consultată la McLean, cu condiţia să fiu sigur 
că nu mai află nimeni, că totul o să rămână secret. Ea n-a vrut să-şi 
facă o programare la un alt spital. Ştii cum e. Mai ales acum. 

— Ştiam cum era înainte. 

— Kay, zice el şi aruncă o privire spre ea. N-a vrut să rămână în 
evidențe undeva. Nimic nu a mai rămas personal, mai ales de când s-a 
dat Legea Patriot. 

— Mda, aici n-am nimic de comentat. 

— Trebuie să presupui că evidenţele tale medicale, medicamentele 
prescrise, conturile bancare, obiceiurile ce ţin de cumpărături, tot ce 
este personal în viaţa ta ar putea fi verificat de autorităţile federale şi 
totul în numele luptei împotriva terorismului. Cariera ei destul de 
controversată la FBI şi ATF e o problemă reală. Este aproape convinsă 
că autorităţile vor afla tot ce se poate afla despre ea şi că va ajunge să 
fie verificată de Fisc, apoi trecută pe o listă a persoanelor fără drept de 
zbor, acuzată de utilizarea în folos propriu a unor informaţii 
confidenţiale, va intra în gura presei de scandal, ori Dumnezeu ştie ce 
altceva. 

— Dar tu, cu trecutul tău nu tocmai plăcut în cadrul FBI? 

El ridică din umeri şi accelerează. Ninsoarea slabă azvârle fulgii 
spre parbriz, abia atingându-l. 

— Nu prea au ce să-mi facă mie, spune el. Realitatea este că 
probabil le-aş pricinui o mare pierdere de vreme. Mai mult mă 
preocupă cine umblă cu o puşcă cu ţeava retezată care ar fi trebuit să 
se afle în custodia poliţiei din Hollywood ori să fi fost distrusă. 

— Ce face Lucy cu medicamentele prescrise? Dacă e atât de 


îngrijorată că poate lăsa urme informatice ori materiale. 

— Aşa şi trebuie să fie. Doar nu se autoamăgeşte. Autorităţile pot 
obţine orice informaţie doresc — şi aşa procedează. Chiar dacă este 
nevoie de o hotărâre judecătorească, ce crezi că se întâmplă în 
realitate dacă FBl-ul vrea o hotărâre din partea unui judecător care, 
întâmplător, a fost numit de administraţia actuală? Un judecător care 
se arată îngrijorat de consecinţe dacă nu cooperează? Mai e nevoie să- 
ţi descriu cele cincizeci de scenarii posibile? 

— America era un loc în care se putea trăi plăcut. 

— Am rezolvat pe plan local tot ce se putea pentru Lucy, spune el. 

Continuă să vorbească despre McLean, o asigură că Lucy nu putea 
ajunge într-un loc mai bun, că în orice caz spitalul are acces la cei mai 
buni doctori şi oameni de ştiinţă din ţară, din lume chiar. Cu toate 
acestea, nimic din ce-i spune el nu o face să se simtă mai bine. 

Au ajuns deja la Cambridge şi au trecut de reşedinţele vechi şi 
splendide de pe Brattle Street. 

— N-a trebuit să parcurgă etapele obişnuite, nici măcar pentru 
medicamente. Nu există nici o evidenţă, decât dacă cineva comite vreo 
greşeală ori se dovedeşte indiscret, spune Benton. 

— Nimic nu este infailibil. Lucy nu-şi poate petrece restul vieţii 
înspăimântată de ideea că oamenii vor afla că ea are o tumoare pe 
creier şi că ia un tip de agonişti dopaminergici{21} ca să ţină totul sub 
control. Ori că a suferit o intervenţie chirurgicală, dacă se ajunge la 
asta. 

Îi vine greu să spună asta. În ciuda faptului că, statistic vorbind, 
extirparea chirurgicală a tumorilor glandei pituitare este întotdeauna 
încununată de succes, există oricând riscul să se întâmple ceva rău. 

— Nu este cancer, spune Benton. Dacă ar fi, probabil că te-aş fi 
anunţat, indiferent ce ar fi zis ea. 

— Mi-e nepoată. Am crescut-o ca pe copilul meu. Nu ai dreptul să 
hotărăşti ce constituie o ameninţare majoră la adresa sănătăţii ei. 

— Ştii mai bine decât oricine că tumorile pituitare nu sunt 
neobişnuite. Studiile arată că aproximativ 20% din populaţie prezintă 
tumori pituitare. 

— Depinde de cei care fac studiul. E vorba de 10%, 20%. Nu dau 
doi bani pe statistici. 

— Sunt convins că ai descoperit destule în cursul autopsiilor. 
Oamenii nici n-au ştiut de existenţa lor — nu din cauza unei asemenea 
tumori au ajuns ei la morgă. 

— Bine, dar Lucy ştie că are aşa ceva. Iar statisticile se alcătuiesc în 
baza persoanelor care au avut micro — nu macroadenoame - şi au fost 
asimptomatice. La ultima ei tomografie, tumoarea avea doisprezece 
milimetri şi nu este asimptomatică. Trebuie să urmeze medicaţia ca să 
scadă nivelurile anormal de înalte de prolactină şi, dacă nu-şi extrage 


chirurgical tumoarea, s-ar putea să rămână cu această medicaţie pe tot 
restul vieţii. Ştiu că eşti perfect conştient de riscuri, dintre care cel mai 
redus este acela că operaţia nu va reuşi, iar tumoarea va rămâne la 
locul ei. 

Benton intră pe aleea casei lui, îndreaptă o telecomandă înainte şi 
deschide uşa unui garaj separat, care a slujit drept adăpost pentru o 
caleaşca, dar în alt veac. Nici unul dintre ei nu vorbeşte cât el 
parchează automobilul de teren alături de celălalt Porsche de mare 
putere şi închide poarta. Se îndreaptă amândoi către uşa situată în 
lateral a casei lui vechi, o clădire în stil victorian din cărămidă, situată 
în apropiere de Harvard Square. 

— Cine este doctorul lui Lucy? întreabă ea, în timp ce intră în 
bucătărie. 

— Deocamdată, nimeni. 

Ea îl priveşte fix cât el îşi scoate paltonul şi îl aşază cu grijă pe 
spătarul unui scaun. 

— Nu are doctor? Nu vorbeşti serios. Ce naiba aţi făcut cu ea? se 
miră Scarpetta, zbătându-se să-şi scoată paltonul şi aruncându-l 
furioasă pe un scaun. 

El deschide uşa unui dulăpior şi ridică o sticlă de scotch şi două 
pahare potrivite. Le umple cu gheaţă. 

— Explicaţia n-o să te facă să te simţi deloc mai bine, o previne el. 
Doctorul ei a murit. 


Zona în care se păstrează probele criminalistice a Academiei este un 
hangar cu trei uşi de garaj, care se deschid către un drum de acces 
care duce la un alt hangar, unde Lucy îşi ţine elicopterele, 
motocicletele, maşinile Hummer blindate, bărcile cu motor şi un balon 
cu aer cald. 

Reba ştie că Lucy are elicoptere şi motociclete. Toată lumea este la 
curent cu asta, însă Reba nu prea crede ceea ce i-a spus Marino despre 
restul lucrurilor care se află în hangar. Se teme că el îi pregăteşte o 
glumă care n-ar fi amuzantă, pentru că ar face-o să pară proastă dacă 
l-ar crede şi ar repeta spusele lui. Iar el a minţit-o din plin. I-a spus că 
o place. A spus că partida de sex cu ea a fost inegalabilă. A zis că, 
indiferent ce s-ar întâmpla, vor rămâne prieteni pe veci. Nimic din 
toate astea nu a fost adevărat. 

L-a cunoscut cu câteva luni în urmă, când încă făcea parte din 
unitatea de motociclişti, iar el a apărut într-o zi pe motocicleta Softail, 
cea pe care a avut-o înainte de a-şi cumpăra tipul Deuce. Ea tocmai 
oprise pe Road King, la intrarea din spate a departamentului de 
poliţie, când a auzit motorul motocicletei lui bubuind şi el i-a apărut 
în faţă. 

Hai să facem schimb, a zis el, trecându-şi un picior peste şa, la fel ca 


un cowboy care coboară de pe cal. 

Apoi şi-a ridicat blugii şi s-a apropiat ca să vadă mai de aproape 
motocicleta pe care ea tocmai o bloca. 

Normal că ai vrea, i-a răspuns ea. 

De câte ori ai căzut cu ea? 

Niciodată. 

Hm. Păi, există două feluri de motociclişti. Cei care au căzut cu 
motoarele lor şi cei care vor cădea. 

Mai există şi al treilea fel, a spus ea, simțindu-se foarte sigură de sine 
în uniformă şi cu cizme negre din piele. Cei care au căzut şi nu recunosc 
că au făcut-o. 

A, nu sunt unul dintre aceia. 

Eu am auzit altceva, a spus ea, sâcâindu-l în acest fel, chiar începând 
un flirt. Istoria pe care am auzit-o e că ai uitat să cobori cricul când ai 
făcut plinul. 

Prostii. 

Am mai auzit că participai la o cursă de poker» şi ai uitat să 
deblochezi roata din faţă înainte de a pleca spre următorul bar. 

Asta-i cea mai mare minciună pe care am auzit-o. 

Dar când ţi s-a întâmplat să răsuceşti comutatorul de oprire a motorului, 
în loc de semnalizatorul dreapta? 

El a început să râdă şi a invitat-o să meargă până la Miami ca să ia 
masa de prânz cu el la Monty Trainer, pe apă. După aceea, au mers cu 
motocicletele de câteva ori, o dată până la Key West, zburând ca nişte 
păsări pe USI şi traversând apa ca şi cum ar fi fost în stare să calce pe 
ea, spre vest pe podurile de cale ferată Flagley - un monument bătut 
de vreme şi închinat trecutului romantic, când Florida era un paradis 
tropical al hotelurilor în stil Art Deco, al lui Jackie Gleasone şi 
Hemingway - nu al tuturor în acelaşi timp, fireşte. 

Totul a mers bine până acum mai puţin de o lună, imediat după ce 
ea a fost promovată, devenind detectiv. El a început să evite relaţiile 
sexuale cu ea. A devenit bizar. Ea s-a temut că asta avea legătură cu 
promovarea ei, dar şi că el n-o mai considera atrăgătoare. Şi în trecut i 
se întâmplase ca bărbaţii să se plictisească de ea, astfel că acelaşi lucru 
se putea întâmpla din nou. Relaţia lor s-a destrămat definitiv când au 
luat masa de seară la Hooters — care oricum nu era restaurantul ei 
preferat — şi au discutat despre Scarpetta. 

Jumătate dintre bărbaţii care lucrează în departamentul de poliţie sunt 
morţi după ea, a spus Reba. 

Poftim? a făcut el, schimbându-se la faţă. 

Pe neaşteptate, a devenit o persoană cu totul diferită. 

Nu vreau să ştiu nimic despre treaba asta, a adăugat el şi el nu mai 
semăna deloc cu acel Marino care ei îi plăcuse atât de mult. 

Dar pe Bobby îl cunoşti? l-a întrebat ea, iar acum ar vrea să-şi fi ţinut 


gura în acele momente. 

Marino îşi amesteca zahărul din cafea. Era prima oară că îl vedea 
făcând aşa ceva. Îi spusese că nu se mai atinge de zahăr. 

La prima omucidere la care am lucrat împreună, a continuat ea, doctor 
Scarpetta se afla acolo, iar când se pregătea să transporte cadavrul la 
morgă, Bobby mi-a şoptit că ar fi gata să moară, numai să simtă palmele ei 
mângâindu-l. Iar eu am spus: „Bine, atunci mori şi eu o să mă-ngrijesc ca 
ea să-ţi taie craniul cu ferăstrăul ca să vadă dacă ai creier înăuntru. ” 

Marino şi-a băut cafeaua îndulcită, uitându-se la o chelneriţă cu ţâţe 
mari care se aplecase să-i ia castronul cu salată. 

Bobby vorbea despre Scarpetta, a adăugat Reba, nefiind sigură că el a 
înţeles, dorind ca el să râdă ori să reacționeze în vreun fel — în orice 
caz, să arboreze altă expresie decât aceea distantă şi dură, uitându-se 
la ţâţele şi fesele care defilau prin dreptul mesei lor. A fost singura dată 
când am întâlnit-o, a continuat Reba, destul de agitată şi țin minte că m- 
am gândit că tu aveai o relaţie cu ea. Mai târziu m-am bucurat să aflu că 
nu era adevărat. 

Ar trebui să rezolvi cu Bobby toate cazurile pe care le ai. 

Marino a făcut apoi un comentariu care nu avea nici în clin, nici în 
mânecă cu ceea ce spusese ea. 

Până nu-ţi dai seama ce faci, n-ar trebui să te ocupi de nici un caz 
singură. De fapt, ar trebui să ceri să fii mutată de la divizia detectivi. Nu 
cred că-ţi dai seama în ce te-ai vârât. Nu seamănă cu ceea ce vezi la 
televizor. 

Reba se uită în jur, se percepe cu o claritate nefirească şi are 
senzaţia inutilităţii. E spre sfârşitul după-amiezii. 

Specialiştii în prelevarea de probe lucrează de câteva ore, 
automobilul combi stă ridicat pe un cric hidraulic, cu geamurile 
mânjite de substanțele pulverizate pe ele, covoraşele au fost deja 
verificate şi aspirate, iar pe covoraşul de sub scaunul şoferului a 
apărut o pată luminoasă. Probabil sânge. 

Specialiştii culeg probe de pe pneuri, folosind pensule delicate ca să 
adune praf şi noroi uscat din şanţurile cauciucurilor, apoi depun totul 
pe bucăţi de hârtie albă pe care le împăturesc şi le sigilează cu 
ajutorul benzii adezive de culoare galben-deschis. În urmă cu un 
minut, o tânără atrăgătoare i-a spus Rebei că nu se folosesc recipiente 
de metal pentru prelevarea de probe, deoarece atunci când le supun la 
SME... 

La ce? a întrebat Reba. 

Scanare cu microscopul electronic, folosindu-se un sistem de 
radiografiere cu dispersie. 

Aha, a făcut Reba, iar simpatica specialistă a continuat, explicându-i 
că dacă se păstrează probele în recipiente de metal şi scanarea indică 
fier ori aluminiu, cum s-ar putea şti că nu sunt particule microscopice 


din recipient? 

O idee bună, care nu i-ar fi trecut niciodată prin cap. Aproape nimic 
din ceea ce fac specialiştii nu i-ar fi venit vreodată în minte. Se simte 
lipsită de experienţă şi proastă. Se trage deoparte, gândindu-se la cele 
spuse de Marino, cum că nu ar trebui să lucreze singură, apoi la felul 
în care îi arăta chipul şi cum i-a sunat glasul când i-a spus toate astea. 
Se uită către maşina de tractare, la alte cricuri hidraulice şi mese cu 
echipamente de fotografiere, microscoape  Mini-Crime, pulberi 
luminiscente şi pensule, aspiratoare pentru culegerea de probe, 
îmbrăcăminte protectoare, adezivi şi truse pentru analize la locul 
crimelor, care arată ca nişte cutii negre şi mari. Pe latura îndepărtată 
a hangarului vede chiar şi o sanie şi manechine folosite pentru 
testarea coliziunilor auto şi aude glasul lui Marino. Îl aude cât se 
poate de limpede, răsunându-i în minte. 

Nu seamănă cu ceea ce vezi la televizor. 

Nu avea dreptul să-i vorbească astfel. 

Probabil c-ar trebui să ceri să fii mutată de la divizia detectivi. 

Apoi îi aude din nou glasul, dar de data asta e în realitate şi tresare, 
apoi se răsuceşte pe călcâie. 

Cu un pahar de cafea în mână, Marino se apropie de automobil, 
trece prin dreptul ei. 

— Ceva noutăţi? o întreabă el pe specialista atrăgătoare, care 
sigilează cu bandă galbenă o foaie de hârtie împăturită. 

Se uită la maşina ridicată pe cric, purtându-se de parcă Reba ar fi 
doar o umbră în peisaj, un miraj pe autostradă, ceva de fapt nu există. 

— Poate e sânge înăuntru, spune specialista. Ceva care a reacţionat 
la luminol. 

— Uite ce-am pierdut dacă m-am dus după cafea. Dar amprente? 

— Încă nu ne-am apucat de asta. Aveam de gând, pentru că nu 
vreau să o umplu de substanţe de contrast. 

Specialista simpatică are părul lung, lucios, de un castaniu-închis 
care îi aminteşte Rebei de un cal murg. Are pielea curată, perfectă. 
Reba ar da orice să aibă pielea la fel, să scape de efectele de ani de 
zile ale soarelui din Florida. Dar nu mai are rost să se sinchisească, iar 
pielea ridată arată mai rău când e albă, aşa că se lasă în continuare 
prăjită. Da, se lasă arsă de soare. Se uită la pielea netedă şi curată a 
frumoasei specialiste şi la corpul ei tineresc şi-i vine să plângă. 


Camera de zi are podeaua din lemn de pin şi uşi din mahon, plus un 
şemineu din marmură, care aşteaptă focul. Benton se apleacă în faţa 
vetrei şi aprinde un chibrit, iar cârlionţi firavi de fum se înalţă din 
surcelele uscate. 

— Johnny Swift a absolvit Facultatea de Medicină Harvard, a făcut 
rezidenţiatul la Mass General, a avut o bursă la departamentul de 


neurologie de la McLean, spune el, ridicându-se şi apropiindu-se de 
canapea. Cu câţiva ani în urmă, a început să practice la Stanford, dar 
şi-a deschis un cabinet şi la Miami. Am trimis-o pe Lucy la Johnny 
pentru că el era cunoscut la McLean, avea o pregătire excelentă şi îi 
era accesibil. I-a fost neurolog şi cred că au devenit buni prieteni. 

— Ar fi trebuit să-mi spună. (Scarpetta încă nu vrea să accepte.) Noi 
investigăm cazul lui, iar ea ţine pentru sine o asemenea informaţie?! 
El a fost probabil ucis, iar ea nu scoate o vorbă? 

— Era candidat la sinucidere. Kay. Nu vreau să spun că nu a fost 
ucis, dar pe vremea când era la Harvard, începuse să prezinte 
tulburări de dispoziţie, devenind pacient ambulatoriu la McLean, fiind 
diagnosticat ca bipolar şi primind tratament cu litiu. Cum spuneam, 
era cunoscut bine la McLean. 

— Nu trebuie să repeţi mereu că era calificat şi înțelegător şi nu 
doar o persoană aleasă la întâmplare. 

— Era mai mult decât calificat şi sigur nu era o persoană aleasă la 
întâmplare. 

— Noi investigăm acest caz, care e foarte dubios, spune ea din nou. 
lar Lucy nu e suficient de cinstită ca să spună adevărul. Cum 
Dumnezeu poate fi obiectivă? 

Benton bea scotch şi stă cu privirea aţintită asupra focului, iar 
umbrele aruncate de flăcări joacă pe faţa lui. 

— Nu am convingerea că prezintă importanţă. Moartea lui nu are 
nimic de a face cu ea, Kay. 

— Nu sunt convinsă că aşa stau lucrurile, spune ea. 

Reba îl urmăreşte pe Marino cum stă cu ochii la simpatica 
specialistă, care îşi aşază pensula pe o foaie de hârtie albă, curată şi 
deschide uşa automobilului, privind atent peste tot. 

E foarte aproape de atrăgătoarea specialistă, care dezlipeşte pachete 
de folie adezivă de pe suprafeţele interioare ale maşinii şi le dă 
drumul într-un recipient oranj de gunoi. Stau umăr lângă umăr, 
aplecaţi, privind în interiorul maşinii, în spate, în laterale, spunându-şi 
lucruri pe care Reba nu le poate auzi. Fata râde, iar Reba se simte 
groaznic. 

— Nu văd nimic pe geam, zice el cu voce tare, îndreptându-se. 

— Nici eu. 

Se lasă pe vine şi se uită din nou pe partea interioară a unei 
portiere, cea din spatele şoferului. Zăboveşte de parcă ar fi observat 
ceva. 

— Vino aici, îi spune el specialistei drăguţe, de parcă Reba nu ar fi 
acolo. 

Stau atât de aproape, încât abia dacă ai reuşi să strecori între ei o 
foaie de hârtie. 

— Bravo, spune Marino. Partea metalică de aici, care intră în clema 
de prindere a centurii. 

— O amprentă parţială. Specialista se uită. Văd şi nişte detalii. 

Nu găsesc alte amprente, nici parţiale, nici întregi, nici măcar 
mânjite, iar Marino se întreabă cu voce tare dacă interiorul maşinii a 
fost şters. 

Nu se dă la o parte din calea Rebei, care încearcă să se apropie. E 
cazul ei. Are dreptul să vadă despre ce discută. E cazul ei, nu al lui. 
Indiferent ce ar zice ori ar crede el, ea este detectiv, iar cazul îi 
aparţine. 

— Scuză-mă. Rosteşte cuvântul cu o autoritate pe care nu o simte. 
Ce-ar fi să-mi faci şi mie puţin loc? Apoi, către atrăgătoarea 
specialistă: Ce aţi găsit pe covoraş? 

— Relativ curat, doar puţin praf, de genul celui pe care-l găseşti 
când scuturi covoraşele ori foloseşti un aspirator care nu are putere 
mare. Ar putea fi sânge, dar trebuie să vedem. 

— Atunci, poate că maşina a fost folosită şi înapoiată. Reba vorbeşte 
cu voce tare, iar pe faţa lui Marino apare din nou acea expresie 
împietrită, aceeaşi expresie dură şi distantă pe care a avut-o la 
Hooters. 

— Şi după ce persoanele au dispărut, maşina n-a trecut pe la nici o 
poartă de achitare a taxei de drum. 

— La ce te referi? întreabă Marino şi, într-un final, o învredniceşte 


cu o privire. 

— Am verificat la SunPass, dar asta nu înseamnă mare lucru. Există 
multe drumuri pe care nu se plătesc taxe de acces. Poate a fost 
condusă pe unde nu sunt porţi. 

— Asta e o probabilitate largă, spune el, fără să se uite la ea. 

— Şi ce-i rău cu probabilitatea asta? 

— Să vezi cum merge asta în proces, spune el şi tot nu vrea să o 
privească. Folosirea cuvântului probabil. Spui „probabil”, iar avocatul 
apărării te înghite pe nemestecate. 

— Nu-i nimic rău nici cu „Dar dacă”, spune ea. De exemplu: Dar 
dacă cineva a răpit persoanele cu această maşină şi mai târziu a adus- 
o înapoi, fără să o mai încuie şi parcând-o parţial pe iarbă? Asta ar fi 
ceva deosebit, nu? Dacă cineva a văzut maşina plecând de acasă, n-ar 
fi considerat acest lucru anormal. Şi n-ar fi fost nefiresc nici dacă o 
vedeau revenind. Şi pariez că nimeni nu a văzut nimic, deoarece era 
întuneric. 

— Vreau ca urma aceea să fie analizată imediat, iar amprenta să fie 
verificată în AFIS. Marino încearcă să-şi afirme poziţia dominantă 
abordând o atitudine de brută bătăioasă. 

— Bineînţeles, spune cu sarcasm simpatica specialistă. Mă-ntore 
imediat cu cutia fermecată. 

— Sunt curioasă, îi spune Reba specialistei. E adevărat că Lucy are 
în celălalt hangar maşini Hummer blindate, bărci cu motor şi un balon 
cu aer cald? 

Fata râde, îşi scoate mănuşile şi le dă drumul în cutia de gunoi. 

— De unde naiba ai auzit toate astea? 

— De la un jeg, spune ea. 

La şapte şi jumătate seara, toate luminile se sting în casa lui Daggie 
Simister, iar lumina de pe verandă la fel. Lucy ţine cablul de 
declanşare, pregătită. 

— Hai, spune ea, iar Lex începe să pulverizeze veranda cu luminol. 

Mai devreme nu se putea folosi această procedură. S-au văzut silite 
să aştepte căderea întunericului. Urmele de tălpi licăresc şi se şterg, de 
astă dată mai puternic. Lucy face fotografii, apoi se opreşte. 

— Ce s-a întâmplat? o întreabă Lex. 

— Am o senzaţie ciudată. Dă-mi puţin recipientul de pulverizare. 

Lex i-l întinde. 

— Care este indiciul pozitiv, dar fals, care apare cel mai frecvent 
când se foloseşte luminol? 

— Înălbitorul. 

— Mai încearcă. 

— Cuprul. 

Lucy începe să pulverizeze cu gesturi largi prin curte, înaintând şi 
stropind şi iarba sclipeşte într-un verde-albăstrui, licărind şi 


stingându-se, ca un ocean luminiscent bizar, oriunde ajunge 
luminolul. N-a mai văzut niciodată aşa ceva. 

— Fungicidul este singura explicaţie, spune ea. O substanţă care 
conţine cupru. Ceva ce se foloseşte pentru a preveni ulceraţiile la 
pomii de citrice. Sigur, nu dă rezultate atât de bune. Uită-te la pomii 
ei afectaţi, cu dungile roşii trasate în jurul trunchiurilor, spune Lucy. 

— Cineva a traversat curtea şi a făcut o dâră până în casă, zice Lex. 
Cineva care putea fi un inspector de citrice. 

— Trebuie să aflăm cine a fost acel inspector, spune Lucy. 

Marino detestă restaurantele la modă din South Beach şi niciodată 
nu-şi parchează Harley Davidson-ul în apropierea unor motociclete 
mai slabe, cum sunt cele japoneze, care stau aliniate de-a lungul 
străzii la acea oră. Se deplasează încet şi zgomotos pe Ocean Drive, 
încântat că bubuitul ţevilor lui de eşapament îi irită pe toţi clienţii 
şmecheri care-şi beau martiniurile şi vinurile aromate la mesele mici, 
cu lumânări aprinse, aşezate în stradă. 

Opreşte la câţiva centimetri de bara de protecţie a unui 
Lamborghini roşu, decuplează ambreiajul şi accelerează încă o dată, 
alimentând motorul cu suficientă benzină cât să poată reaminti 
tuturor din jur că se află şi el prin zonă. Lamborghini-ul se deplasează 
înainte câţiva centimetri, iar Marino face la fel, aproape atingând bara 
spate şi mai accelerează o dată, iar maşina mai face câţiva centimetri 
înainte, după care Marino o imită. Motocicleta lui urlă ca un leu 
mecanic, iar pe geamul şoferului ţâşneşte un braţ dezgolit, iar degetele 
sunt strânse, cu excepţia celui mijlociu, care a rămas întins, 
evidențiind o unghie lungă, dată cu ojă roşie. 

El zâmbeşte în timp ce accelerează din nou şi se strecoară şerpeşte 
printre automobile, oprind lângă Lamborghini, se uită înăuntru, la 
femeia cu ten măsliniu de la volan. Arată ca de vreo douăzeci de ani, 
poartă o vestă de blugi, şort şi mai nimic altceva. Femeia de alături e 
urâtă, dar compensează asta prin faptul că poartă ceea ce pare un 
bandaj elastic, negru, petrecut peste sâni şi un şort care nu prea 
reuşeşte să acopere mare lucru. 

— Cum reuşeşti să tastezi ori să faci treabă în casă cu ghearele alea? 
o întreabă Marino pe şoferiță, strigând ca să acopere urletul şi 
duduitul motoarelor puternice şi îşi face mâinile ca nişte gheare de 
pisică, pentru a-şi întări spusele privind unghiile lungi, roşii, ori 
prelungirile acrilice, ori cum s-or fi numind ele. 

Cu faţa ei simpatică, puţin botoasă, femeia se uită la semafor, 
dorind cu disperare să se facă verde cât mai curând, ca să poată ţâşni 
cu viteză şi să scape de ţărănoiul îmbrăcat în negru şi spune: 

— Dă-te de lângă maşina mea, nenorocitule. Rosteşte asta cu un 
puternic accent hispanic. 

— Fi, nu-i frumos ca o doamnă să vorbească astfel, îi răspunde 
Marino. Îmi jigneşti sentimentele. 

— Du-te-n mă-ta! 

— Puicuţelor, haideţi să vă ofer ceva de băut. După aceea, mergem 
undeva să dansăm. 

— Lasă-ne dracu'-n pace, îi răspunde şoferiţa. 

— Aduc poliţia! îl ameninţă cea cu bandajul elastic peste sâni. 


În semn de salut, el duce arătătorul mâinii drepte la cască, aceea cu 
abţibilduri sugerând găuri de glonţ şi ţâşneşte ca o rachetă imediat ce 
se face verde. Dă colţul pe 14th Street înainte ca femeia din 
Lamborghini să poată trece de viteza întâi şi frânează lângă un 
parcometru din faţa localului Tatoo's By Lou and Scooter City, opreşte 
motorul şi descăleca de pe şaua ca a unui cal de luptă. Blochează 
motocicleta şi traversează strada către cel mai vechi bar din South 
Beach, singurul pe care îl frecventează prin aceste părţi, Mac's Club 
Deuce, ori, după cum îi spune clientela fidelă, pur şi simplu Deuce, 
nume ce nu trebuie confundat cu Harley Deuce de care el e atât de 
mândru. „O noapte cu doi draci”:24 e atunci când merge călare pe 
Deuce către Deuce, o hrubă întunecoasă cu podeaua în carouri albe şi 
negre, o masă de biliard şi un tub de neon fără apărătoare deasupra 
barului. 

Rosie îi toarnă o bere Budweiser. Nu este nevoie să o comande el. 

— Aştepţi pe cineva? îl întreabă ea şi-i împinge paharul înalt, cu 
guler de spumă, de-a latul barului vechi, din lemn de stejar. 

— N-o cunoşti. Şi-n seara asta nu cunoşti pe nimeni, îi trasează el 
ruta de urmat. 

— În regulă, şefu”. 

Măsoară apoi votca într-un pahar de apă pentru un tip în vârstă care 
stă singur pe un scaun de la bar. 

— Nu ştiu pe nimeni, mai ales pe voi doi. Am priceput. Poate nici 
nu vreau să vă cunosc. 

— Nu-mi frânge inima, spune Marino. Ce-ar fi să-mi pui şi o idee de 
lămâie? 

Şi împinge paharul spre ea. 

— Măi, dar eleganţi mai suntem în seara asta. Îi pune câteva felii de 
lămâie în pahar. Aşa-ţi place? 

— E chiar bine. 

— N-am întrebat dacă e bine. Am vrut să ştiu dacă aşa-ţi place. 

Ca de fiecare dată, obişnuiţii locului îi ignoră. Fidelii stau prăvăliţi 
pe scaune de cealaltă parte a barului, cu ochi goi, privind un meci de 
baseball pe care nu-l urmăresc cu atenţie pe un ecran mare de 
televizor. Nu-i ştie pe nume, dar nici n-are nevoie de aşa ceva. E vorba 
de tipul gras cu bărbuţă, de femeia grasă-grasă care-i tot timpul 
nemulțumită de câte ceva, împreună cu prietenul ei, care e de trei ori 
mai pirpiriu decât ea şi arată ca un dihor cu dinţi gălbui. Marino se 
întreabă cum dracu fac ăia amor şi-şi imaginează un cowboy de 
dimensiunile unui jocheu tresăltând ca un peşte agăţat de un taur care 
saltă înfuriat. Fumează cu toţii. O dată la două nopţi, când vine la 
Deuce, Marino îşi aprinde şi el câteva şi nu se mai gândeşte la doctor 
Self. Ceea ce se petrece aici, aici rămâne. 

Îşi ia paharul de bere cu lămâie la masa de biliard şi scoate un tac 


din adevărata colecţie desperecheată aşezată într-un colţ. Aşază bilele 
şi dă ocol mesei, cu o ţigară atârnând de buză şi dă vârful tacului cu 
cretă. Mijeşte ochii spre dihor, urmărindu-l cum se ridică de pe scaun 
şi-şi duce berea până în toaleta bărbaţilor. Întotdeauna procedează 
aşa, parcă s-ar teme că cineva i-ar putea şterpeli băutura. Lui Marino 
nu-i scapă nici o mişcare şi nimic din ce se petrece în jur. 

Un bărbat slăbănog, având aspectul unuia fără locuinţă, cu o barbă 
chinuită şi rară, părul strâns într-o coadă de cal, haine de o măsură 
nepotrivită, primite de pomană, o şapcă murdară cu inscripţia Miami 
Dolphins şi ochelari cu lentile gălbui, care au un aspect ciudat, intră 
bălăbănindu-se în bar şi îşi trage un scaun în apropiere de uşă şi îşi 
vâră o cârpă în buzunarul de la spate al pantalonilor largi, de culoare 
închisă. Un puşti din stradă scutură un parcometru stricat care i-a 
înghiţit banii. 

Marino dă o lovitură şi introduce două bile dintr-un foc în 
buzunarele laterale şi se uită discret prin fumul propriei ţigări. 

— Bravo. Văd că bagi bilele unde trebuie, ridică glasul Rosie către 
el, turnându-i încă o bere. Unde ai fost până acum? 

Fata arată sexy, dar e greu de abordat, o femeie pe care nimeni cu 
mintea întreagă nu s-ar gândi s-o agate brutal, indiferent cât de beat 
ar fi. Marino a văzut-o la un moment dat cum i-a rupt braţul unui 
individ de vreo sută treizeci şi ceva de kilograme cu o sticlă de bere, 
pentru că omul nu s-a potolit după ce ea i-a spus să nu o mai mângâie 
pe fund. 

— Lasă-i pe ceilalţi şi vino mai aproape, spune Marino, lovind cea 
de-a opta bilă. 

Se rostogoleşte până spre centrul mesei şi se opreşte. 

— În mă-ta, mormăie el în barbă, lăsând tacul rezemat de masă şi se 
duce alene spre tonomat, în vreme ce Rosie desface cu fâsâiturile de 
rigoare două sticle de bere Miller Lite şi le aşază în faţa grăsanei şi a 
dihorului ei. 

Rosie e mereu hiperactivă, amintind de ştergătoarele de parbriz 
lăsate pe viteză mare. Îşi şterge palmele de turul pantalonilor, în 
vreme ce Marino alege câteva cântece preferate dintr-o serie de discuri 
din anii şaptezeci. 

— La ce căşti ochii? îl întreabă el pe bărbatul de lângă uşă, care 
pare fără adăpost. 

— Nu vrei să facem o partidă? 

— Am treabă, îi răspunde Marino, fără să se întoarcă şi continuă să 
aleagă discuri din tonomat. 

— Nu joci decât dacă-ţi iei ceva de băut, îi zice Rosie bărbatului cu 
aspect jalnic de lângă uşă. Şi nu te vreau dând târcoale pe aici doar ca 
să arăţi ce al dracului eşti. De câte ori trebuie să-ţi spun asta? 

— Credeam că poate face o partidă cu mine. 


Îşi scoate cârpa din buzunar şi, agitat, se apucă să o stoarcă. 

— O să-ţi spun acelaşi lucru ca şi data trecută, când n-ai luat nimic, 
dar te-ai folosit de toaletă: pleacă de aici, zice Rosie drept în faţa lui, 
cu mâinile în şolduri. Dacă vrei să rămâi, plăteşti. 

El se ridică alene de pe scaun, storcând în continuare cârpa şi 
priveşte fix la Marino, cu ochi înfrânți şi obosiţi, dar se mai întrevede 
ceva în ei. 

— Credeam că vrei să faci o partidă, îi spune el. 

— leşi! răcneşte Rosie la el. 

— Mă ocup eu de asta, spune Marino şi se apropie de bărbat. Hai 
să-ţi arăt drumul înainte de a fi prea târziu. Doar ştii cum reacţionează 
barmaniţa. 

Bărbatul nu i se opune. Nu duhneşte nici pe jumătate aşa de rău 
cum şi-a închipuit Marino şi îl urmează pe uşă, până ce ajung amândoi 
pe trotuar, unde puştiul fără minte continuă să zgâlţâie parcometrul. 

— Lasă-l, băiete, că nu-i păr, îi spune Marino. 

— la mai du-te-n... 

Marino păşeşte spre el, îl domină prin statură şi puştiul face ochi 
mari. 

— Ce-ai spus? îl întreabă el, punându-și palma peste urechea lui şi 
aplecându-se, cât pe ce să-l strivească. Am auzit bine? 

— Am băgat trei monede în el. 

— Ghinionul tău, asta e. Îţi sugerez să-ţi iei jaful acela de maşină şi 
s-o ştergi cât mai iute, până când nu te arestez pentru distrugere de 
bunuri publice, spune Marino, deşi nu poate aresta pe nimeni. 

Bărbatul cu aspect de vagabond continuă să înainteze pe trotuar, 
privind înapoi, de parcă s-ar aştepta ca Marino să-l urmărească. Spune 
ceva, în timp ce puştiul îşi porneşte Mustang-ul şi demarează în 
trombă. 

— Cu mine vorbeşti? îl întreabă Marino pe omul cu înfăţişare 
sărăcăcioasă, care îşi vede de drum. 

— Mereu face aşa, spune încet bărbatul cu aspect de cerşetor. De 
puştiul acela vorbesc. Niciodată nu vâră vreo monedă în parcometre, 
iar după aia le zgâlţâie de le ia dracu”, până când se strică. 

— Bun şi ce vrei? 

— Johnny a venit aici cu o seară înainte de a se întâmpla, zice el, 
arătând ciudat cu hainele nepotrivite şi cu tocurile pantofilor retezate. 

— La cine te referi? 

— Ştii tu. Şi nu s-a sinucis. Ştiu cine a făcut-o. Marino are aceeaşi 
senzaţie pe care a trăit-o când a intrat în casa doamnei Simister. O 
zăreşte pe Lucy la depărtare de o intersecţie, mergând fără să se 
grăbească pe trotuar, fără a fi îmbrăcată cu hainele ei de obicei largi. 

— Am jucat cu el o partidă în seara dinainte de a se întâmpla 
chestia aceea. Avea atele la mâini. Nu păreau să-l deranjeze prea mult. 


A jucat foarte bine. 

Marino o urmăreşte pe Lucy fără să se dea de gol. În seara asta se 
încadrează în peisaj. Ar putea arăta ca orice lesbiană care dă târcoale 
prin zonă, cu aspect băieţos, dar atrăgătoare şi sexy, purtând blugi 
scumpi, decoloraţi şi plini de găuri, iar pe sub jacheta moale din piele 
are un tricou alb care stă mulat pe sâni, iar lui i-au plăcut mereu sânii 
ei, cu toate că nu s-ar cuveni să-i remarce. 

— L-am văzut singura dată când şi-a adus prietena aici, spune omul 
fără adăpost, privind în jur de parcă s-ar teme de ceva şi întorcându-se 
cu spatele către bar. Cred că pe ea ar trebui să o găseşti. Asta-i tot ce 
am de spus. 

— Ce prietenă şi de ce ar trebui să-mi pese? întreabă Marino, 
urmărind-o pe Lucy cum se apropie verificând zona, asigurându-se că 
nu este urmărită. 

— Atrăgătoare, spune bărbatul. Tipul de femeie după care bărbaţii 
şi femeile de aici se uită lung, bine îmbrăcată şi sexy cât cuprinde. 
Nimeni n-o voia pe aici. 

— Se pare că nimeni nu te vrea nici pe tine. Aşa că fă bine şi şterge- 
o. 

Lucy intră la Deuce fără să se uite spre ei, de parcă Marino şi 
bărbatul fără locuinţă ar fi fost invizibili. 

— În seara aceea n-am fost scos afară în şuturi doar pentru că 
Johnny mi-a oferit ceva de băut. Am jucat biliard, iar fata a stat la 
tonomat, privind în jur de parcă n-ar mai fi intrat într-o asemenea 
hrubă în viaţa ei. S-a dus de câteva ori la baie şi după o vreme a 
început să miroasă de parcă ar fi fumat iarbă. 

— Ţi-ai făcut un obicei din a merge la toaleta femeilor? 

— Am auzit o femeie de la bar vorbind. Fata aia părea o mare belea. 

— Ai idee cum o chema? 

— De unde? 

Marino îşi mai aprinde o ţigară. 

— Ce te face să crezi că are vreo legătură cu ce i s-a întâmplat lui 
Johnny? 

— Nu mi-a plăcut. Dar nu numai mie. Asta-i tot ce ştiu. 

— Sigur? 

— Da, domnule. 

— Să nu mai vorbeşti cu nimeni despre treaba asta, auzi? 

— Nici n-ar avea haz. 

— Haz ori nu, să-ţi ţii pliscul. Iar acum să-mi spui de unde dracu! ai 
ştiut că o să vin aici în seara asta şi de ce ţi-ai închipuit că ai putea 
vorbi cu mine. 

— Păi, uite ce motor ţi-ai luat, zice omul fără cămin şi se uită către 
trotuarul de vizavi. E greu să-ţi scape aşa ceva. Mulţi oameni din zonă 
ştiu că ai fost detectiv la omucideri, iar acum te ocupi de investigaţii 


private sau ceva de genul ăsta, la nord de aici. 

— Cum? Am ajuns primar şi nu ştiam? 

— Eşti de-al casei. Te-am văzut cu câţiva dintre tipii care au Harley, 
te urmăresc de câteva săptămâni, sperând să găsesc prilejul de a sta de 
vorbă cu tine. Îmi fac veacul prin zonă şi mă descurc şi eu cum pot. 
Nu prea am cu ce mă mândri în viaţă, dar sper să trec de situaţia asta. 

Marino îşi scoate portofelul şi îi strecoară o bancnotă de cincizeci de 
dolari. 

— Dacă mai afli ceva despre fata pe care ai văzut-o aici, o să-ţi 
răsplătesc efortul, spune el. Unde te pot găsi? 

— Pe ici, pe colo, dar mai mult seara. Cum îţi spuneam, încerc să 
mă descurc. 

Marino îi întinde un bileţel cu numărul lui de mobil. 


— Încă una? îl întreabă Rosie pe Marino, după ce acesta revine la 
bar. 

— Mai bine dă-mi una fără alcool. Mai ţii minte, înainte de Ziua 
Recunoştinţei, un doctor atrăgător, blond, care a venit aici cu o fată? 
În seara aceea a jucat biliard cu tipul pe care tocmai l-ai pus pe goană. 

Ea rămâne gânditoare, continuă să frece barul şi clatină din cap. 

— Aici intră tot felul de lume. Şi s-a întâmplat de mult. Cu cât timp 
înainte de Ziua Recunoştinţei? 

Marino stă cu ochii la uşă. E zece fără câteva minute. 

— Probabil cu o seară înainte. 

— Nu, eu n-am fost aici. Ştiu că-ţi vine greu să crezi, spune ea, dar 
am şi eu o viață personală, nu lucrez aici în fiecare seară. Eram în 
Atlanta, cu fiul meu. 

— Înţeleg că a venit aici cu o fată care aduce numai belele, doctorul 
ăsta de care ţi-am povestit. Tipa a venit cu el în noaptea dinainte ca el 
să moară. 

— Habar n-am. 

— Se poate să fi venit aici cu doctorul în noaptea în care ai fost 
plecată din oraş? 

Rosie continuă să frece lemnul barului. 

— Nu vreau să am probleme aici. 


Lucy stă la fereastră, aproape de tonomat, Marino stă la altă masă, 
în celălalt capăt al barului, cu o cască în ureche, conectată la un 
receptor care arată ca un telefon mobil. Bea o bere fără alcool şi 
fumează. 

Aflaţi de cealaltă parte a barului, oamenii casei nu le acordă nici o 
atenţie. Niciodată n-o fac. De fiecare dată când Lucy a venit aici 
împreună cu Marino, pe scaune s-au aflat aceiaşi rătăciţi fumând ţigări 
mentolate şi bând bere fără alcool. Singura persoană din afara micului 


lor club al trântorilor cu care aceştia discută este Rosie, care i-a spus o 
dată lui Lucy că femeia extrem de grasă şi prietenul ei scheletic au 
locuit cândva într-un cartier select din Miami, într-o casă cu paznici la 
poartă şi cu tot ce trebuie, până când el a ajuns la închisoare pentru că 
a vândut cristale de metadonă unui poliţist sub acoperire. Acum 
doamna cea grasă trebuie să-l întreţină din banii câştigaţi dintr-o 
slujbă de casieră la o bancă. Bărbatul gras cu bărbuţă este bucătar la 
un soi de restaurant în care Lucy nu va călca niciodată. Vine la Deuce 
în fiecare seară, se îmbată şi apoi reuşeşte să ajungă acasă cu maşina. 

Lucy şi Marino se ignoră unul pe celălalt. Indiferent de câte ori au 
jucat această scenetă în cursul unui mare număr de operaţiuni, 
întotdeauna au un sentiment de stângăcie şi de amestec în viaţa 
altora. Ei nu-i place să fie spionată, chiar dacă este ideea ei şi oricât de 
logică ar fi prezenţa lui aici, are un resentiment când îl ştie acolo. 

Verifică microfonul fără fir ataşat de căptuşeala jachetei de piele. Se 
apleacă de parcă ar vrea să-şi lege şireturile, ca să n-o vadă nimeni din 
bar vorbind. 

— Deocamdată, nimic, îi transmite lui Marino. Este zece şi trei 
minute. 

Aşteaptă. Stând cu spatele la Marino, soarbe şi ea o bere fără alcool 
şi aşteaptă. Aruncă o privire spre ceasul de la încheietură. Se deschide 
uşa şi în bar pătrund doi bărbaţi. Mai trec două minute, iar ea îi 
transmite lui Marino: 

— Ceva e nefiresc. Mă duc afară să mă uit. Rămâi aici. 


Lucy se plimbă prin cartierul în stil Art Deco pe Ocean Drive, 
căutând-o pe Stevie în mulţime. 

Cu cât se scurg orele, cu atât devin mai zgomotoşi şi-şi mai beţi 
obişnuiţii din zona South Beach, iar strada este atât de plină de 
oameni care merg încet cu maşinile şi caută din ochi un loc de 
parcare, încât traficul abia se clinteşte. Este lipsit de rațiune să o caute 
pe Stevie. N-a apărut. Probabil se află la un milion de kilometri 
depărtare. Cu toate acestea, o caută. 

Se gândeşte la Stevie, care a pretins că a mers pe urmele lăsate de 
tălpile ei în zăpadă, ajungând la Hummer-ul parcat în spate la Anchor. 
Se întreabă cum de a putut accepta spusele ei şi nu le-a pus la 
îndoială. Chiar dacă urmele paşilor ar fi fost evidente în apropierea 
casei, ele s-ar fi amestecat cu altele de pe trotuar. Lucy nu era singura 
persoană din Ptown care ieşise în dimineaţa aceea. Se gândeşte apoi la 
telefonul mobil care aparţine unui bărbat pe nume Doug, la 
amprentele palmare de culoare roşie, la Johnny şi se simte îngreţoşată 
de neglijenta de care a dat dovadă, de miopia şi tendința de 
autodistrugere care o animă. Pesemne că Stevie nici n-a intenţionat să 
o întâlnească pe Lucy la Deuce şi doar a aţâţat-o, s-a jucat cu ea, aşa 


cum a făcut la restaurantul Lorraine în acea noapte. Nimic nu se 
întâmplă pentru prima oară în ceea ce o priveşte pe Stevie. Este 
expertă în asemenea jocuri, jocuri bizare, bolnave. 

— O vezi pe undeva? aude glasul lui Marino în ureche. 

— Mă întorc, îi răspunde ea. Rămâi unde eşti. 

O taie pe 11th Street, apoi se îndreaptă spre nord, pe Washington 
Avenue, prin dreptul tribunalului, în vreme ce un Chevy Blazer alb, cu 
geamuri fumurii, trece pe lângă ea. Lucy merge repede, neliniştită, 
dintr-odată lipsită de curaj, atentă la pistolul din tocul purtat la gleznă 
şi respiră precipitat. 

Încă un viscol cuprinde Cambridge, iar Benton abia de poate 
distinge liniile casei de peste drum. Ninge des şi apăsat şi el urmăreşte 
cum lumea din jur se albeşte. 

— Să-ţi mai pun nişte cafea, dacă doreşti, spune Scarpetta, când 
intră în living. 

— Îmi ajunge, spune el, fără să se întoarcă spre ea. 

— Şi mie, zice ea. 

El o aude cum se aşază lângă şemineu, punând cana de cafea pe 
placa de marmură. Simte ochii ei aţintiţi asupra lui şi se răsuceşte, o 
priveşte, neştiind ce să spună. Părul ei este ud şi şi-a dat pe spate roba 
neagră din mătase şi pe dedesubt este goală, iar țesătura satinată îi 
mângâie pielea şi dezvăluie adâncitura dintre sâni datorită felului cum 
stă, îndoindu-se spre sine, cu braţele puternice în jurul genunchilor cu 
pielea netedă şi fără pete, în ciuda vârstei. Lumina flăcărilor îi 
învăluie părul scurt şi blond şi chipul extrem de atrăgător, iar focul şi 
lumina soarelui iubesc părul şi faţa ei, la fel ca Benton. O iubeşte în 
totalitate, dar acum nu ştie ce să spună. Nu ştie cum să îndrepte 
lucrurile. 

Seara trecută, ea a zis că îl va părăsi. Şi-ar fi făcut valiza, dacă ar fi 
avut aşa ceva, însă nu-şi aduce niciodată lucruri cu ea. Le are aici. Tot 
aici este şi casa ei şi întreaga dimineaţă el a ascultat zgomotul 
sertarelor şi uşilor de dulapuri, sunete care să confirme că ea va pleca 
şi nu se va mai întoarce niciodată. 

— Nu poţi conduce, spune el. Cred că eşti blocată. 

Copacii dezgoliţi sunt ca nişte linii trasate cu un creion negru pe 
fondul alb şi luminos şi nu se vede nici un automobil care să circule pe 
stradă. 

— Ştiu cum te simţi şi ce doreşti, spune el, dar n-o să pleci nicăieri 
azi. Nimeni nu se mişcă. Unele străzi din Cambridge nu sunt curățate 
imediat după ninsoare. Asta e una dintre ele. 

— Dar ai o maşină cu tracţiune integrală, spune ea, privindu-şi 
mâinile ce i se odihnesc în poală. 

— Ne aşteptăm la zăpadă de peste jumătate de metru. Chiar dacă aş 
reuşi să ajung cu tine la aeroport, avionul n-o să poată decola. Cel 
puţin astăzi. 

— Ar trebui să mănânci ceva. 

— Nu mi-e foame. 

— Nu vrei omletă cu brânză de Vermont? Trebuie să mănânci. O să 
te simţi mai bine. 

ÎI priveşte de lângă şemineu, stând cu bărbia rezemată în palmă. 
Roba este legată strâns în jurul taliei, iar ea pare sculptată din mătase 


neagră şi o doreşte la fel de mult ca întotdeauna. A dorit-o din clipa 
când a cunoscut-o, în urmă cu cincisprezece ani. Amândoi erau şefi. 
Regatul lui era Unitatea de Ştiinţe Comportamentale a FBI; al ei, 
sistemul de medicină legală din Virginia. Lucrau la un caz extrem de 
grav, iar ea a intrat în sala de şedinţe. Încă-şi aduce aminte cum arăta 
atunci când o văzuse prima oară, cu un halat lung şi alb cu pixuri în 
buzunare, tras pe deasupra unui taior gri perlat cu dungi, având o 
mulţime de dosare în braţe. L-au intrigat mâinile ei puternice, 
capabile, dar elegante. 

Îşi dă seama că ea îl priveşte fix. 

— Cu cine ai vorbit mai devreme la telefon? o întreabă el. Te-am 
auzit discutând cu cineva. 

Şi-a apelat avocatul, crede el. A vorbit cu Lucy. I-a telefonat cuiva 
ca să-i spună că-l părăseşte pe el şi că de data asta nu glumeşte. 

— Am vorbit cu doctor Self, spune ea. Am încercat, mai precis, aşa 
că i-am lăsat un mesaj. 

El rămâne perplex. 

— Sunt convinsă că ţi-o aminteşti. Ori poate o asculți la radio, 
adaugă ea cu un surâs strâmb. 

— Ía te rog! 

— Păi, milioane de oameni o fac. 

— Şi de ce i-ai telefonat, mă rog? 

Îi povesteşte despre David Luck şi reţeta lui. Îi spune că doctor Self 
nu s-a arătat deloc amabilă când a vorbit cu ea. 

— Nici nu-i de mirare. E o trăsnită, suferă de egocentrism. Prin 
viaţa pe care o duce, îşi justifică numele. Pentru sine şi atât. 

— De fapt, avea dreptate. Nu am jurisdicție. N-a murit nimeni, din 
câte ştim. Deocamdată, doctor Self nu este obligată să dea curs nici 
unei cereri a medicului legist şi eu n-aş merge până acolo încât să o 
numesc trăsnită. 

— Dar dacă aş numi-o curvă psihiatrică? Ai ascultat-o în ultima 
vreme? 

— Înseamnă, deci, că o asculti. 

— Data viitoare, invită un psihiatru adevărat să ţină o prelegere la 
Academie, nu o prezentatoare de radio. 

— N-a fost ideea mea şi am spus clar că nu accept. Dar hotărârile le 
ia Lucy. 

— Ridicol! Lucy nu suportă oameni ca ea. 

— Cred că Joe a sugerat să o invităm pe doctor Self ca lector, asta 
fiind marea lui lovitură când şi-a început activitatea la noi. Aducerea 
unei celebrităţi pentru sesiunea de vară. Asta şi aducerea ei la 
spectacol, ca oaspete. De fapt, au discutat despre Academie prin 
intermediul radioului, lucru care nu m-a încântat defel. 

— Nişte idioţi. Cine se aseamănă se adună. 


— Lucy nu i-a dat atenţie. Bineînţeles, n-a venit la nici o prelegere. 
Nu a interesat-o ce a făcut Joe. Sunt multe lucruri de care nu-i mai 
pasă. Ce facem? 

Acum nu se mai referă la Lucy. 

— Nu ştiu. 

— Tu eşti psihologul. Ar trebui să ştii. În fiecare zi te ocupi de 
disfuncţii şi de nenorociri. 

— Şi eu mă simt nenorocit în dimineaţa asta, spune el. Ai dreptate. 
Cred că dacă aş fi psihologul tău, ţi-aş sugera să-ţi verşi durerea şi 
furia pe mine pentru că n-o poţi vărsa pe Lucy. Doar n-o să te superi 
pe cineva care are o tumoare pe creier. 

Scarpetta deschide grătarul şi mai pune pe foc un buştean despicat, 
care începe să trosnească şi să arunce scântei. 

— M-a supărat mai toată viaţa, se confesează ea. Nimeni nu mi-a 
pus vreodată răbdarea la încercare ca ea. 

— Lucy a fost un copil singur la părinţi, crescut de o persoană cu 
tulburări de personalitate, spune Benton. O narcisistă cu înclinații 
sexuale extreme. La situaţia asta să adăugăm că este neobişnuit de 
dotată. Nu gândeşte ca alţi oameni. Şi e lesbiană. Iar toate astea au 
dus la apariţia unei persoane care a învăţat de mult să fie 
independentă. 

— Adică o persoană extrem de egoistă, vrei să spui. 

— Insultele aduse psihicului ne pot face egoişti. S-a temut că, dacă 
afli de tumoare, o vei trata altfel, iar asta ar întări temerea ei secretă. 
Dacă ştii, atunci acel ceva devine real. 

Parcă fascinată de ninsoare, ea se uită pe fereastra din spatele lui. 
Zăpada s-a depus deja de douăzeci de centimetri, iar maşinile parcate 
de-a lungul străzii încep să semene cu nişte troiene lungi şi până şi 
copiii din cartier au rămas în casă. 

— Slavă Cerului c-am făcut cumpărăturile, spune Benton. 

— Fiindcă tot ai adus vorba, să văd ce pot încropi pentru prânz. S-ar 
cuveni să facem ceva bun de mâncare. Merită să încercăm să avem o 
zi plăcută. 

— Ai avut vreodată un corp pictat? întreabă el. 

— Al meu sau al altcuiva? El zâmbeşte discret. 

— Sigur nu al tău. Corpul tău nu are nimic mort în el. E vorba de un 
caz. Urme de palme pe corpul unei femei. Mă-ntreb dacă amprentele 
au fost aplicate cât era în viaţă, ori după ce a fost ucisă. Aş vrea să ştiu 
dacă se poate preciza. 

Cu flăcările jucând în spate şi scoțând sunete şuierate, ea se uită la 
el vreme de o clipă. 

— Dacă i le-a făcut cât era în viaţă, înseamnă că e cu un fel diferit 
de prădător. Cât de îngrozitor şi de umilitor poate fi acest lucru? Să fii 
legată... 


— Sigur a fost legată? 

— Există urme la încheieturi şi glezne. Zone roşiatice pe care 
medicul legist le-a inclus pe lista contuziilor. 

— E posibil? 

— În contrast cu pictarea lor după moarte, spune Benton. Mai ales 
deoarece cadavrul a fost expus la frig. Asta spune ea. 

— Ea? 

— Şefa medicilor de aici. 

— Rămasă de pe vremea biroului medicului legist din Boston, care 
şi aşa nu s-a bucurat de un trecut prea glorios, spune Scarpetta. Păcat. 
Singură-singurică a dus locul acela în ruină. 

— Ţi-aş fi recunoscător dacă ai arunca o privire la raport. Îl am pe 
un disc. Vreau să-mi spui părerea ta în legătură cu pictura pe corp şi 
cu restul. E important să ştiu dacă omul a făcut-o cât femeia era în 
viaţă ori nu. Păcat că nu-i putem scana creierul ca să derulăm ce s-a 
petrecut. 

Ea tratează asta ca pe un comentariu serios. 

— Ăsta-i un coşmar pe care cred că sigur n-ai vrea să-l trăieşti. Şi 
nici nu cred c-ai vrea să vezi aşa ceva. Asta, dacă ar fi posibil. 

— Basil ar vrea să văd ce-i în mintea lui. 

— Da, scumpul Basil, spune ea, deloc încântată de amestecul lui 
Basil Jenrette în viaţa lui Benton. 

— Teoretic, spune el, tu ai vrea să vezi? Ai vrea să vezi o derulare, 
dacă ar fi posibil? 

— Chiar dacă ar exista o modalitate de a revedea ultimele momente 
de viaţă ale cuiva, îi răspunde ea, nu ştiu cât de demne de încredere ar 
fi acele imagini. Creierul posedă remarcabila capacitate de a prelucra 
evenimentele într-un fel care să micşoreze cât mai mult traumele şi 
durerea. 

— Unii oameni suferă o disociere, bănuiesc eu, spune el în clipa 
când telefonul ei mobil sună. 

E Marino. 

— Telefonează la interior 243, spune el. Chiar acum. 

Interiorul 243 aparţine laboratorului de identificare amprente. Este 
de asemenea un forum preferat de corpul profesoral al Academiei, un 
loc în care se adună şi discută despre probe care necesită mai mult de 
un tip de analize legale. 

Amprentele digitale nu mai sunt doar atât. Ele pot fi o sursă de 
ADN, nu numai al persoanei care a lăsat amprenta, ci şi al victimei pe 
care făptaşul a atins-o. Pot fi o sursă de reziduuri de droguri ori 
materiale care au trecut prin mâna persoanei, de exemplu cerneală sau 
vopsea, ceea ce impune analize în care se foloseşte aparatură 
complexă precum cromatografe de gaz sau spectrofotometre cu 
infraroşii sau microscoape cu infraroşii ce se bazează pe transformările 
Fourier. Pe vremuri, o probă rămânea de obicei singulară. Acum, 
având în vedere sofisticarea şi sensibilitatea instrumentelor şi 
proceselor ştiinţifice, solistul devine cvartet de coarde sau o simfonie. 
Problema ţine de ceea ce se colectează în prima fază. Testarea pentru 
un anumit aspect poate distruge alt aspect. De aceea, oamenii de 
ştiinţă se strâng de obicei în laboratorul lui Matthew. Dezbat şi 
hotărăsc ce trebuie să facă şi cine începe seria de analize. 

Când a primit mănuşile de latex din cazul Daggie Simister, Matthew 
s-a confruntat cu o multitudine de posibilităţi, nici una dintre ele 
absolut sigură. Ar putea să-şi pună mănuşi de examinare din bumbac, 
iar peste acestea să-şi tragă mănuşile de latex întoarse pe dos. 
Folosindu-şi propriile mâini pentru a umple mănuşile altfel moi, poate 
evidenția şi fotografia cu uşurinţă amprente latente. Dar procedând 
astfel, riscă să distrugă orice posibilitate de a trata amprentele cu 
adeziv sau să le studieze cu o sursă alternativă de lumină şi cu pulberi 
luminiscente sau să le trateze cu substanţe chimice cum ar fi ninhidrin 
sau diazofluoren. O tratare poate interfera cu alta, iar după ce se 
produce deteriorarea, nimic nu se mai poate remedia. 

Este opt şi jumătate, iar micul laborator arată ca o minisală de 
şedinţe, în care se află Matthew, Marino, Joe Amos şi trei specialişti 
strânşi în jurul unei cutii mari din plastic transparent, bazinul cu 
adeziv. Înăuntru se află două mănuşi din latex întoarse pe dos, una 
însângerată, atârnată cu cleştişori. În ea s-au făcut găuri mici. Alte 
suprafeţe ale latexului, pe dinăuntru şi pe exterior, au fost badijonate 
pentru recoltarea de ADN, astfel încât să nu se afecteze alte posibile 
amprente. Apoi Matthew a trebuit să decidă între uşile numărul unu, 
doi şi trei, după cum îi place să descrie o deliberare care presupune în 
egală măsură instinct, experienţă şi noroc, dar şi cunoştinţe ştiinţifice. 
A preferat să aşeze în bazinul cu adeziv mănuşile, un pachet de 
superglue şi o farfurie cu apă caldă. 


În acest fel a obţinut o amprentă vizibilă de la degetul mare al 
mâinii stângi, conservată în adeziv albicios şi întărit. A ridicat 
amprenta cu un gel de culoare neagră, după care a fotografiat-o. 

— Am lângă mine tot grupul, îi spune el lui Scarpetta la telefonul 
pus pe teleconferinţă. Cine vrea să-nceapă? întreabă apoi adresându-se 
celor adunaţi în jurul mesei de examinare. Randy? 

Randy, specialistul în ADN, e un omuleţ ciudat, cu nasul mare şi un 
ochi semiînchis. Matthew nu l-a plăcut niciodată şi îşi aminteşte de ce 
în chiar clipa când acesta începe să vorbească. 

— Mi s-au oferit trei surse potenţiale de ADN, spune el în stilul lui 
pedant. Două mănuşi şi două amprente de urechi. 

— Asta înseamnă patru, spune Scarpetta, umplând încăperea cu 
glasul ei. 

— Da, domnule, am vrut să spun patru. Exista speranţa să obţin 
ADN de pe exteriorul unei mănuşi şi, în primul rând, din sângele 
închegat, plus probabil ADN din interiorul ambelor. Am obţinut deja 
ADN de pe urmele de urechi, pe care am reuşit să le badijonez non- 
distructiv, evitând ceea ce se consideră a fi variaţii individuale sau, 
potenţial, trăsăturile caracteristice precum prelungirea inferioară a 
proeminenţei curbe a pavilionului urechii. După cum ştiţi, am rulat 
profilul în CODIS şi n-am găsit nimic, însă am descoperit că ADN-ul de 
la urma de ureche se potriveşte cu cel dinăuntrul mănuşii. 

— Doar una? întreabă Scarpetta. 

— Cea mânjită de sânge. De pe cealaltă mănuşă n-am obţinut nimic. 
Nu sunt sigur că a fost purtată. 

— Ciudat, spune Scarpetta, nedumerită. 

— Desigur, Matthew m-a ajutat, pentru că nu sunt specialist în 
anatomia urechii, iar urmele de acest tip sunt mai curând specialitatea 
lui decât a mea, adaugă Randy, de parcă ar avea vreo importanţă. Aşa 
cum am spus, avem ADN de la urmele de urechi, mai precis din zonele 
helixului şi lobului. Şi aparţine evident aceleiaşi persoane care purta 
una dintre mănuşi, de aceea presupun că s-ar putea bănui că insul care 
şi-a apăsat urechea de geamul casei de unde au dispărut acele 
persoane a fost acelaşi individ care a ucis-o pe Daggie Simister. Ori, 
cel puţin, a purtat una dintre mănuşile de latex. 

— De câte ori ţi-ai ascuţit creionul cât ai făcut toate astea? spune 
Marino în şoaptă. 

— Ce-nseamnă asta? 

— N-aş vrea să laşi deoparte nici măcar un amănunt fascinant, 
spune Marino încet, astfel că Scarpetta nu poate auzi. Pariez că eşti în 
stare să numeri crăpăturile din trotuar şi să-ţi reglezi temporizatorul 
cât faci sex. 

— Randy, continuă, te rog, îl îndeamnă Scarpetta. Deci, nimic în 
CODIS. Mare păcat. 


Randy continuă în stilul lui ocolitor, de largă respiraţie, confirmând 
încă o dată că o verificare în baza de date CODIS nu a dat rezultate. 
Cel care a lăsat urma de ADN pe geam nu se află în baza de date, ceea 
ce sugerează, probabil, că nu a fost niciodată arestat. 

— De asemenea, nu s-a obţinut nici o confirmare a ADN-ului 
recoltat din sângele găsit în magazinul de pe plaja din Las Olas. Însă o 
parte din acele probe nu sunt de sânge, spune Randy, adresându-se 
către telefonul negru de pe birou. Nu ştiu ce este. Ceva care a dat o 
reacţie fals pozitivă. Lucy a menţionat posibilitatea existenţei 
cuprului. Ea crede că ceea ce a intrat în reacţie cu luminolul este 
fungicidul care se  pulverizează pentru a împiedica apariţia 
ulceraţiilor. Produse care conţin cupru, înţelegi? 

— Pe bază de ce? întreabă Joe, un alt membru al personalului pe 
care Matthew nu-l poate înghiţi. 

— S-a descoperit mult cupru în cazul Simister, atât în locuinţă, cât 
şi în exteriorul acesteia. 

— Iar la Beach Bums care probe s-au dovedit a fi de sânge uman, 
mai precis? întreabă Scarpetta. 

— Cele din baie. Probele din zona depozitului nu sunt de sânge. Ar 
putea fi cupru. De asemenea, urmele din automobilul combi. 
Covoraşul din partea şoferului a reacţionat la luminol. Dar, de 
asemenea, nu era sânge. Un alt fals pozitiv. Ar putea fi cupru şi acolo. 

— Phil? Eşti şi tu acolo? 

— Aici sunt, confirmă Phil, examinatorul urmelor microscopice. 

— Îmi pare sincer rău, spune Scarpetta şi pare foarte sinceră. Vreau 
să folosiţi laboratoarele din plin. 

— Eu ziceam că am făcut asta deja. Ba chiar le-am suprasolicitat, 
spune Joe, care n-ar fi în stare să-şi ţină gura închisă nici măcar dacă 
s-ar îneca. 

— Toate probele biologice care nu au fost încă analizate... le vreau 
studiate cât se poate de urgent, spune Scarpetta, iar glasul îi pare 
neîndurător. Inclusiv toate sursele posibile de ADN preluate din casa 
din Hollywood, cea din care au dispărut doi băieţi şi două femei. Tot 
ce se poate găsi în CODIS. Trebuie să tratăm aceste persoane ca şi cum 
ar fi moarte. 

Specialiştii, Joe şi Marino se uită unii la alţii. N-au mai auzit-o pe 
Scarpetta făcând o asemenea afirmaţie. 

— Asta este o atitudine optimistă, remarcă Joe. 

— Phil, ce-ar fi să treci elementele rezultate din aspirarea 
covoraşelor din cazul Simister şi cele obţinute din maşină - de fapt, 
urmele obţinute de peste tot — prin SEM-EDS&5;? propune Scarpetta. 
Să vedem dacă, de fapt, avem de a face cu cupru. 

— Dar astea trebuie să fie peste tot aici. 

— Ba nu, spune Scarpetta. Nu toată lumea foloseşte asemenea 


substanţe. Nu toată lumea are pomi de citrice. Dar deocamdată, în 
cazurile de care ne ocupăm, acesta este numitorul comun. 

— Dar la magazinul de pe plajă? N-aş spune că şi acolo se găsesc 
pomi fructiferi, citrice. 

— Ai dreptate. Bravo. 

— Atunci, să spunem că o parte din urmele acestea confirmă 
prezenţa cuprului... 

— Acest lucru este semnificativ, se aude vocea lui Scarpetta. 
Trebuie să ne întrebăm de ce. Cine a adus cuprul în depozit? Cine a 
adus cupru în automobilul combi? Iar acum va trebui să ne întoarcem 
la casa de unde au dispărut acele persoane şi să căutăm şi acolo cupru. 
S-a găsit ceva interesant privind substanţa ce seamănă cu vopseaua 
roşie pe care am găsit-o pe podea - bucăţile de beton pe care le-am 
adus pentru a fi analizate? 

— Pigment roşu henna, pe bază de alcool, dar nu ceea ce se 
foloseşte la vopselele pentru ziduri, îi răspunde Phil. 

— Dar în cazul tatuajelor temporare sau al vopselelor pentru corp? 

— S-ar putea, dar dacă e pe bază de alcool, nu avem cum să 
detectăm asta. Etanolul sau izopropanolul s-ar fi evaporat de mult. 

— Interesant este că există şi pare să fi existat acolo pentru o vreme. 
Cineva să o informeze pe Lucy despre cele discutate acum. Ea unde 
este? 

— Nu ştim, îi răspunde Marino. 

— Avem nevoie de ADN-ul lui Florrie Quincy şi al fiicei ei, Helen, se 
aude vocea lui Scarpetta. Vedeţi dacă în magazinul de pe plajă e vorba 
de sângele lor. La Beach Bums mă refer. 

— În baie apare sângele unei singure persoane, spune Randy. 
Evident, nu e sânge de la două persoane şi, dacă ar fi, am putea stabili 
cu precizie dacă cele două persoane erau înrudite. De exemplu, mamă 
şi fiică. 

— O să mă ocup de asta, zice Phil. Mă refer la partea cu SEM. 

— Dar câte cazuri sunt? întreabă Joe. Şi presupui că toate sunt 
legate între ele? De aceea trebuie să tratăm toate persoanele ca şi cum 
ar fi moarte? 

— Nu presupun că toate sunt legate între ele, îi răspunde Scarpetta. 
Dar mi-e teamă că ar putea fi. 

— Cum spuneam despre cazul Simister, nu ne-a ieşit nimic la 
CODIS, reia Randy, însă ADN-ul din interiorul mănuşii însângerate 
diferă de cel al sângelui de pe exteriorul ei. Ceea ce nu mă surprinde. 
Sângele de la exterior ar aparţine altcuiva, cel puţin asta se poate 
presupune, explică el, iar Matthew se întreabă cum de e căsătorit un 
asemenea om. 

Cine ar putea trăi cu el? Cine ar fi în stare să suporte? 

— Este sângele lui Daggie Simister? întreabă sec Scarpetta. 


Ca toată lumea, în mod logic, ea presupune că mănuşa însângerată 
găsită la locuinţa lui Daggie Simister trebuie să fie mânjită de sângele 
ei. 

— Da, de fapt sângele de pe covor este al ei. 

— Se referă la covorul de lângă fereastră, unde considerăm că 
probabil a fost lovită în cap, spune Joe. 

— Vorbesc despre sângele de pe mănuşă. E al lui Daggie Simister? 
întreabă Scarpetta, a cărei voce începe să pară încordată. 

— Nu, domnule. 

Randy spune „da, domnule” ori „nu, domnule” oricui, indiferent de 
sexul persoanei. 

— Pe mănuşa aceea sigur nu există sângele ei, lucru curios, explică 
el pe un ton plicticos. Ar fi de aşteptat să apară sângele ei. 

Uf, Dumnezeule, iar începe, gândeşte Matthew. 

— Aşadar, avem aceste mănuşi la locul crimei, iar sângele apare pe 
exteriorul unei mănuşi, dar nu şi pe partea interioară. 

— Păi de ce să fie sânge şi pe interior? îl întreabă Marino 
strâmbându-se la el. 

— Păi nu e. 

— Ştiu că nu e, dar de ce ar trebui să fie? 

— Păi, de exemplu, dacă făptaşul s-a rănit cumva, a sângerat în 
mănuşă; poate s-a tăiat cât a purtat mănuşi. Am mai constatat asta în 
caz de înjunghiere. Făptaşul poartă mănuşi, se loveşte şi lasă sânge în 
interiorul mănuşii, lucru care sigur nu s-a întâmplat în cazul acesta. 
Ceea ce mă face să-mi pun o întrebare esenţială. Dacă sângele este al 
ucigaşului în cazul Simister, de ce ar apărea pe exteriorul mănuşii? Şi 
de ce ADN-ul diferă de cel pe care l-am obţinut din interiorul aceleiaşi 
mănuşi? 

— Cred că am răspuns la o întrebare, spune Matthew, deoarece ar 
mai putea suporta monologul inutil şi sinuos al lui Randy cel mult un 
minut. După un minut, Matthew ar trebui să iasă din laborator, să se 
prefacă a vizita grupul sanitar, să-şi facă de lucru, să înghită o otravă. 

— Ar fi de aşteptat ca pe exterior să găsim sânge dacă făptaşul a 
atins ceva mânjit de sânge ori vreo persoană care sângera, spune 
Randy. 

Cu toţii ştiu răspunsul, mai puţin Scarpetta. Randy creează un 
crescendo, cântând parcă după ureche şi nimeni nu-l poate opri. ADN- 
ul e specialitatea lui. 

— Hai, Randy, spune, îl îndeamnă Scarpetta. Rosteşte aceste cuvinte 
cu glasul la care apelează când Randy devine confuz, iritând pe toată 
lumea, inclusiv pe ea. 

— Ştim al cui sânge apare pe acea mănuşă? îl întreabă ea. 

— Da, domnule, ştim. Adică, aproape sigur. Este al lui Johnny Swift 
sau al fratelui său, Laurel. Sunt gemeni identici, zice el într-un sfârşit. 


ADN-ul lor este identic. 

— Mai eşti acolo? o întreabă Matthew pe Scarpetta, după o tăcere 
mai lungă. 

Apoi Marino comentează: 

— Nu văd cum ar putea fi sângele lui Laurel. Nu sângele lui mânjise 
toată camera de zi când capul fratelui său a fost spulberat. 

— Mda, eu una sunt complet bulversată, intervine Mary, specialist 
toxicolog. Johnny Swift a fost împuşcat în noiembrie. Atunci, cum de 
apare sângele lui la zece săptămâni după aceea, într-un caz care nu 
pare să aibă legătură cu al lui? 

— Cum de apare sângele lui la locul uciderii lui Daggie Simister? 
întreabă Scarpetta, iar glasul ei bubuie în laborator. 

— Există posibilitatea ca mănuşile să fi fost puse dinadins acolo, 
spune Joe. 

— Poate c-ar trebui să vedem lucrurile evidente, se răsteşte Marino 
la el. Şi, evident, cel care a zburat capul sărmanei bătrâne ne spune că 
a avut o legătură şi cu moartea lui Johnny Swift. Cineva îşi bate joc de 
noi. 

— Tocmai suferise operaţia aceea... 

— Prostii, i-o retează Marino. Mănuşile nu puteau proveni de la o 
operaţie de tunel carpian. Dumnezeule! Vă apucaţi să căutaţi unicorni, 
când puteţi găsi cai pretutindeni. 

— Poftim? 

— Cred că mesajul este cât se poate de limpede, zice Marino din 
nou, străbătând laboratorul, vorbind tare, roşu la faţă. Cel care a ucis- 
o pe bătrână ne spune că l-a omorât şi pe Johnny Swift. Iar mănuşile 
au apărut acolo ca să ne arate că îşi bate joc de noi. 

— Nu putem presupune că ar fi vorba de sângele lui Laurel, se aude 
glasul lui Scarpetta. 

— Dacă este, s-ar putea explica anumite lucruri, spune Randy. 

— Nu explică absolut nimic. Dacă Laurel a ucis-o pe doamna 
Simister, de ce dracu” şi-ar lăsa ADN-ul în lavoar? întreabă Marino. 

— Poate e sângele lui Johnny Swift. 

— Mai ţine-ţi gura, Randy. Mă faci să mi se zbârlească părul. 

— Dar n-ai fir de păr, Pete, replică el cu un aer serios. 

— Vrei să-mi spui cum naiba o să aflăm dacă e vorba de Laurel ori 
de Johnny, având în vedere că ADN-ul lor este identic? exclamă 
Marino. Totul este atât de încurcat, încât nici nu mă mai amuză. 

Se uită acuzator la Randy, apoi la Matthew, după care din nou la 
Randy. 

— Eşti sigur că n-ai încurcat probele când ai efectuat testele şi 
analizele? 

Nu-i pasă cine-l aude când aruncă acuzaţii împotriva credibilităţii 
unei persoane ori când este doar răutăcios. 


— De exemplu, unul ori altul dintre voi a încurcat tampoanele de 
vată sau cine ştie ce, revine Marino. 

— Nu, domnule. Absolut sigur nu, îi răspunde Randy. Matthew a 
primit mostrele, iar eu am efectuat extracţiile şi analizele şi le-am 
rulat prin CODIS. Nu s-a produs nici o întrerupere în secvenţa 
analizelor, iar ADN-ul lui Johnny Swift se găseşte în baza de date, 
deoarece în prezent orice persoană căreia i se face autopsia este 
trecută în baza de date, ceea ce înseamnă că ADN-ul lui Johnny Swift 
a fost introdus în CODIS în noiembrie anul trecut. Cred că nu mă înşel 
în privința asta, aşa e? Mai eşti acolo? întreabă el, adresându-se lui 
Scarpetta. 

— Aici sunt..., spune ea. 

— Începând de anul trecut, trebuie să se introducă toate cazurile, 
indiferent dacă este vorba de sinucidere, accident, omucidere sau 
chiar moarte naturală, explică Joe, întrerupând-o, ca de obicei, pe 
Scarpetta. Dacă o persoană e victimă ori nu are nici o legătură cu 
criminalitatea, asta nu înseamnă că nu a fost implicată în vreo 
activitate infracţională la un anumit moment al vieţii sale. Presupun 
că avem certitudinea că fraţii Swift sunt gemeni identici. 

— Seamănă perfect, vorbesc la fel, se îmbracă identic, fac amor în 
acelaşi fel, îi şopteşte Marino. 

— Marino, îşi face Scarpetta din nou simțită prezenţa. Poliţia a 
prezentat o mostră de ADN al lui Laurel Swift la data morţii fratelui 
său? 

— Nu. Nu exista nici un motiv. 

— Nici măcar pentru a-l exclude de pe lista suspecţilor? întreabă 
Joe. 

— Ar fi bine dacă am putea examina ADN-ul lui Laurel, spune 
Scarpetta. Matthew, ai folosit substanţe chimice la mănuşa pătată de 
sânge, cea de la scena morţii lui Daggie Simister? Ceva care să creeze 
probleme dacă vrem să mai facem vreo analiză? 

— Superglue, spune Matthew. Şi, apropo, am rulat singura 
amprentă pe care o avem. În AFIŞ n-am găsit nimic. Nu s-a potrivit cu 
aceea parţială găsită pe centura de siguranţă din automobil. Nu a 
prezentat suficiente elemente. 

— Mary, te rog să obţii mostre de sânge de pe mănuşa aceea. 

— Superglue nu ar fi influenţat cu nimic, deoarece reacţionează cu 
aminoacizii din uleiurile din piele şi cu sudoarea, nu cu sângele, se 
simte Joe obligat să explice. Aşa că nu sunt probleme. 

— Sunt încântat să-i ofer o mostră, spune Matthew, adresându-se 
telefonului. Avem suficient latex mânjit cu sânge. 

— Marino, se aude vocea lui Scarpetta. Te-aş ruga să te duci la 
biroul medicului legist şi să obţii dosarul Johnny Swift. 

— Pot s-o fac eu, se grăbeşte Joe să intervină. 


— Marino, repetă Scarpetta. În dosar trebuie să existe fişele lui 
ADN. Întotdeauna întocmim cel puţin două. 

— Dacă te atingi de dosarul ăsta, îţi vâr dinţii pe gât, îi şopteşte 
Marino lui Joe. 

— Pune una dintre fişe în plicul cu probe şi trimite-i-l lui Mary, zice 
Scarpetta. Şi, Mary, să iei o mostră de sânge din fişa aceea şi una de 
pe mănuşă. 

— Nu prea înţeleg, spune Mary, iar Matthew nu o poate învinui. 

Nu-şi dă seama ce ar putea face un toxicolog cu o picătură de sânge 
uscat de pe o fişă ADN şi cu o cantitate la fel de redusă de sânge uscat 
prelevat de pe o mănuşă. 

— Poate te refereai la Randy, sugerează Mary. Ai în vedere analize 
ADN suplimentare? 

— Nu, spune Scarpetta. Vreau să verifici prezenţa litiului. 


Scarpetta spală un pui în chiuvetă. Are telefonul Treo în buzunar, 
iar casca în ureche. 

— Pentru că sângele lui n-a fost analizat la vremea respectivă, îi 
zice ea lui Marino. Dacă încă lua litiu, evident că fratele lui nu s-a 
deranjat să spună asta poliţiei. 

— Ar fi trebuit să găsească vreun flacon la locul morţii, îi răspunde 
Marino. Ce e zgomotul acela? 

— Deschid cutii cu supă de pui. Păcat că nu eşti aici. Nu ştiu de ce 
n-au descoperit urme de litiu, spune ea, golind cutiile într-un vas de 
cupru. Dar este posibil ca fratele lui să fi strâns flacoanele pentru a nu 
fi găsite de poliţie. 

— De ce? Doar nu era cocaină sau mai ştiu eu ce. 

— Johnny Swift era un neurolog renumit. Poate că nu voia ca lumea 
să afle că suferea de tulburări psihice. 

— Fiindcă tot ai adus vorba de asta, n-aş vrea ca cineva care trece 
brusc de la o dispoziţie la alta să-mi umble în creieraş. 

Scarpetta taie roşii. 

— În realitate, tulburarea bipolară nu îi afecta în nici un fel 
activitatea lui ca medic, însă există o mulţime de oameni ignoranţi pe 
lumea asta. Repet, e posibil ca Laurel să nu fi vrut ca poliţia ori 
altcineva să ştie de problemele pe care le avea fratele lui. 

— Pare absurd. Dacă ceea ce a zis este adevărat, a fugit din casă 
imediat ce a găsit cadavrul. Asta nu e totuna cu umblatul prin casă şi 
strângerea tuturor flacoanelor cu medicamente. 

— Cred că asta trebuie să-l întrebi pe el. 

— O s-o fac imediat ce ne vin rezultatele privind prezenţa litiului. 
Prefer să mă duc acolo ştiind câte ceva. Dar acum avem o problemă 
mai gravă. 

— Nu văd cum s-ar fi putut agrava problemele noastre, spune ea, 


porţionând puiul. 

— E vorba de cartuşul de la puşca cu ţeava retezată, spune Marino. 
De cel la care NIBLN a oferit o identificare în cazul de la Walden 
Pond. 


— N-am vrut să vorbesc despre asta în faţa celorlalţi, îi explică 
Marino la telefon. Trebuie să fie vorba de cineva din interior. Altă 
explicaţie nu găsesc. 

Stă în biroul lui, cu uşa încuiată. 

— Uite ce s-a întâmplat, urmează el. N-am vrut să spun ceva în faţa 
celorlalţi, dar azi, ceva mai devreme, am purtat o scurtă discuţie cu un 
amic al meu de la Departamentul de Poliţie Hollywood, care răspunde 
de depozitul de dovezi. A verificat în computer. I-au trebuit doar cinci 
minute să acceseze informaţia privind puşca folosită în atacul de acum 
doi ani de la magazinul general. Şi ia ghici unde ar trebui să fie puşca 
aceea, doamnă doctor? Stai jos? 

— Chiar dacă aş sta jos, oricum nu m-ar ajuta, spune ea. Dă-i 
drumul! 

— În colecţia noastră de referinţă. 

— la Academie? Colecţia noastră de arme de referință de la 
Academie? 

— Poliţia din Hollywood ne-a donat-o acum un an, când ne-au dat 
şi alte arme de care nu mai aveau nevoie. Mai ţii minte? 

— Şi chiar te-ai dus în laboratorul de arme de foc şi te-ai convins că 
nu mai este acolo? 

— Mă duc acum, spune el. Să mă suni. 

Hog îşi aşteaptă rândul. 

Stă după o femeie grasă care poartă un taior de un roz ţipător. Îşi 
tine ghetele într-o mână şi o sacoşă, permisul de conducere şi cel de 
îmbarcare în cealaltă. Se deplasează înainte şi-şi pună ghetele şi haina 
într-o tavă de plastic. 

Pune tava şi geanta pe banda rulantă de culoare neagră, iar ele se 
îndepărtează de el. Stă pe cele două urme de labe de picior, doar în 
ciorapi, exact pe urmele albe de pe covor, un om de la securitatea 
aeroportului îi face semn din cap să treacă prin detectorul de metale, 
iar el păşeşte prin portal şi nu se aude nici un ţiuit, apoi îi arată 
omului permisul de îmbarcare, îşi înşfacă ghetele şi jacheta de pe tavă, 
după care îşi ridică geanta. Porneşte spre poarta 21. Nimeni nu-i 
acordă nici o atenţie. 

Încă simte mirosul cadavrelor în putrefacție. S-ar părea că nu poate 
scăpa de duhoarea ce i-a rămas în nări. O fi vreo halucinație olfactivă. 
A mai suferit de aşa ceva. Uneori simte miros de colonie, Old Spice, pe 
care a mirosit-o când a făcut lucrul cel rău pe saltea şi a fost trimis 
unde se găseau casele vechi din cărămidă, unde ningea şi era frig, 
locul către care se îndreaptă acum. Ninge, nu mult, ci o idee. S-a 
interesat cum va fi vremea înainte de a lua taxiul către aeroport. N-a 
vrut să-şi lase maşina Blazer într-o parcare pe termen lung. Asta l-ar fi 
costat bani serioşi şi n-ar fi fost deloc bine dacă cineva ar fi aruncat o 
privire la bancheta din spate. Nu a curăţat acolo prea bine. 

În geantă are câteva obiecte de îmbrăcăminte, nu mare lucru. N-are 
nevoie decât de schimburi, câteva articole de toaletă, nişte ghete care 
să i se potrivească mai bine. Nu va mai avea multă vreme nevoie de 
cele vechi. Constituie un pericol biologic, iar acest gând îl amuză. 
Acum, când se gândeşte la ghete, în momentul în care se îndreaptă 
spre poartă, îşi spune poate ar trebui să le păstreze pe vecie. Ele au 
deja o adevărată istorie, au călcat în unele locuri de parcă el ar fi fost 
stăpân acolo, au luat oameni de parcă i-ar fi stăpânit, au revenit în 
anumite locuri şi s-au urcat pe unele lucruri ca să spioneze, au pătruns 
cu obrăznicie, da, ghetele care l-au dus din cameră în cameră şi din 
loc în loc, făcând ceea ce i-a spus Dumnezeu. Să pedepsească. Să 
deruteze oamenii. Puşca cu ţeava retezată. Mănuşa. Ca să le 
dovedească. 

Dumnezeu are un coeficient de inteligenţă de 150. 

Ghetele l-au dus drept în casă, iar el a avut gluga pe cap înainte ca 
oamenii dinăuntru să-şi dea seama ce se petrece. Nişte fanatici 
religioşi. Nişte orfani tâmpiţi. Un orfan prost care a intrat în farmacie, 
mama numărul unu ţinându-l de mână ca să-şi ia reţeta. Un lunatic. 


Hog îi urăşte pe lunatici, pe fanaticii religioşi, urăşte băieţii mici, 
fetiţele, detestă Old Spice. Marino, poliţist mătăhălos şi tâmpit, 
foloseşte Old Spice. Hog o urăşte pe doctor Self, trebuia să o pună pe 
saltea, să se distreze cu frânghiile, să îi dea o lecţie meritată după ceea 
ce a făcut ea. 

Hog a intrat în criză de timp. Dumnezeu nu este încântată. 

N-a avut vreme să-l pedepsească pe cel mai mare păcătos. 

Va trebui să te întorci, i-a spus Dumnezeu. De data asta, cu Basil. 

Ghetele lui Hog păşesc spre poartă, îl duc spre Basil. Se vor simţi 
din nou bine, ca mai de mult, ca în zilele acelea de demult, după ziua 
în care Hog a făcut lucrul cel rău, a fost îndepărtat, apoi a revenit şi l- 
a întâlnit pe Basil într-un bar. 

Nu s-a temut niciodată de Basil, încă din prima clipă când s-au 
aşezat alături şi au băut tequila împreună, n-a fost câtuşi de puţin 
dominat de el. Au băut mai multe pahare, iar Basil avea ceva aparte. 
Hog a intuit asta. 

I-a zis: Tu eşti altfel. 

Sunt poliţist, i-a răspuns Basil. 

Asta se întâmplase în South Beach, pe unde Hog bântuia şi-şi făcea 
veacul, căutând partide de sex sau droguri. 

Nu eşti doar poliţist, i-a spus Hog. Simt asta. Ce-ar fi să te duc undeva, 
iar Hog a înţeles că şi Basil îl ghicise. Poţi face ceva pentru mine, i-a 
spus Basil lui Hog. De ce să fac ceva pentru tine? Pentru că o să-ţi placă. 

În seara aceea, ceva mai târziu, Hog se afla în maşina lui Basil, nu 
cea de poliţie, ci un Ford LTD care arăta ca una de poliţie fără 
însemne, fără a fi însă de patrulare. Era maşina lui personală. Nu se 
aflau la Miami, pentru că n-ar fi putut conduce o maşină cu însemnele 
poliţiei din comitatul Dade până acolo. Era posibil ca cineva să-şi 
aducă aminte că o mai văzuse. Hog s-a arătat puţin dezamăgit. El 
iubeşte maşinile de poliţie, sirenele şi luminile lor. Toate luminile 
acelea care se aprind şi se sting şi clipesc îi amintesc de Magazinul de 
Crăciun. 

Imposibil să se mai gândească la tine după ce discuţi cu ei, i-a spus 
Basil în acea primă noapte când s-au cunoscut, după ce s-au plimbat 
cu maşina o vreme şi au fumat iarbă. 

De ce tocmai eu? a întrebat Hog şi nu s-a temut deloc. 

Bunul-simţ ar fi trebuit să-i spună că trebuia să se teamă. Basil ucide 
pe oricine are chef, întotdeauna a procedat astfel. L-ar fi putut ucide 
pe Hog. Cu uşurinţă. 

Dumnezeu i-a spus lui Hog cum să procedeze. Asta l-a apărat. 

Basil a ochit fata. Mai târziu au aflat că avea doar optsprezece ani. 
Scotea bani de la un bancomat, având maşina în apropiere, lăsată cu 
motorul mergând. Mare prostie. Niciodată nu trebuie să scoţi bani 
după căderea întunericului, îndeosebi dacă eşti fată, o fată frumoasă, 


singură, în şort şi cu un tricou mulat pe corp. 

Dacă eşti fată şi încă atrăgătoare, ţi se pot întâmpla lucruri rele. 

Dă-mi cuțitul tău şi pistolul, i-a spus Hog lui Basil. 

Hog şi-a vârât pistolul sub curea şi s-a tăiat cu cuțitul la deget. S-a 
mânjit pe faţă cu sânge şi a sărit peste bancheta din faţă şi s-a întins 
pe cea din spate. Basil a rulat până aproape de bancomat şi a coborât 
din maşină. A deschis portiera din spate, uitându-se la Hog şi a 
arborat o expresie disperată. 

N-o să păţeşti nimic, i-a spus el lui Hog. Iar către fată a spus: Ajută- 
ne, te rog! Prietenul meu a avut un accident, unde este cel mai apropiat 
spital? 

Vai, Dumnezeule! Trebuie să apelăm la poliţie, a spus ea şi, agitată şi-a 
scos telefonul mobil din poşetă, iar Basil a împins-o cu forţa pe 
bancheta din spate, iar apoi Hog i-a pus ţeava pistolului între ochi. 

Au plecat de acolo. 

Drace, a spus Basil. Te pricepi, iar Hog a simţit ceva stând pe 
bancheta din spate, amenințând fata cu pistolul, în timp ce ea plângea 
şi se ruga de ei. Avea chef să facă sex. 

Taci, i-a spus Basil. Nu-ţi foloseşte la nimic. Ar fi bine să găsim un loc. 
O să ne distrăm fără nici o grabă şi s-a excitat. Voia sex, voia ceva de 
groază. 

L-a îndrumat pe Basil către casă, casa dărăpănată, fără alimentare 
cu apă ori energie electrică, având doar o saltea şi nişte reviste 
porcoase într-o cameră din spate. Hog descoperise cum trebuia legate 
femeile ca să nu poată sta în fund fără să ridice braţele în sus. 

Împunge-le! 

Ca în desenele animate. 

Împunge-le! 

Ca în westernurile de altădată. 

Basil a spus că Hog era sclipitor, cea mai sclipitoare persoană pe 
care o cunoscuse, iar după ce au luat femei şi le-au dus acolo, ţinându- 
le până miroseau prea urât, se infectau prea rău, ori se uzau prea 
mult, Hog i-a spus lui Basil despre Magazinul de Crăciun. 

L-ai văzut? 

Nu. 

Imposibil să nu-l observi. Chiar pe plajă, pe autostrada AIA. Femeia e 
bogată. 

Hog i-a explicat că sâmbăta femeia era acolo singură cu fiica ei. 
Înăuntru nu intra mai nimeni. Cine cumpără chestii de Crăciun pe o 
plajă în iulie? 

Hai, lasă-mă! 

Nu trebuia să facă totul înăuntru. 

Apoi, până când Hog şi-a dat seama ce se petrecea, Basil a dus-o pe 
femeie în spate, a violat-o şi a tăiat-o, iar sângele era peste tot, timp în 


care Hog s-a uitat şi a analizat cum puteau să scape neprinşi. 

Tăietorul de lemne de lângă uşă avea peste un metru şi jumătate 
înălţime, fiind sculptat. Avea o secure adevărată, veche de tot, cu 
coada din lemn, curbată şi cu lama sclipitoare din oţel, jumătate din 
ea vopsită în roşu. Hog a fost acela căruia i-a venit ideea. 

O oră mai târziu, Hog a cărat afară pungile cu gunoi, asigurându-se 
că nu-l vede nimeni. Le-a pus în portbagajul maşinii lui Basil. Nu i-a 
observat nimeni. 

Am avut noroc, i-a spus Hog lui Basil, când au ajuns înapoi la locul 
lor secret şi s-au apucat să sape o groapă. Să nu mai faci asta. 

O lună mai târziu, a făcut din nou ceva, a încercat să răpească două 
femei deodată. Hog nu era cu el. Basil le-a suit cu forța în maşină, 
apoi rabla lui s-a stricat. Basil n-a vorbit de Hog. L-a apărat. Acum e 
rândul lui Hog. 

Ăia de acolo fac un studiu, i-a scris Hog. Cei de la închisoare ştiu 
despre asta şi au cerut voluntari. Ar fi bine pentru tine. Ai putea face ceva 
constructiv. 

Era o scrisoare plăcută, nevinovată. Nici un funcţionar al închisorii 
nu a acordat vreo atenţie acelei scrisori. Basil i-a sugerat gardianului 
că voia să se ofere pentru un studiu ce se desfăşura în Massachusetts, 
că dorea să facă ceva prin care să plătească pentru păcatele lui, că 
dacă doctorii puteau afla ceva despre ceea ce se petrece anapoda cu 
oameni ca el, ar fi fost bine. Nu se poate preciza cu certitudine dacă 
gardianul s-a lăsat manipulat de Basil. Cu toate acestea, în decembrie, 
Basil a fost transferat la Spitalul de Stat Butler. 

Totul, datorită lui Hog. 

După aceea, comunicarea dintre ei s-a desfăşurat cu multă 
ingeniozitate. Dumnezeu i-a arătat lui Hog cum să-i transmită lui Basil 
ce vrea. Dumnezeu are un coeficient de inteligenţă de 150. 

Hog îşi găseşte un loc la poarta 21. Stă cât de departe poate de 
restul pasagerilor, aşteptând zborul de ora nouă dimineaţa. A ajuns la 
vreme. Va ateriza la amiază. Trage fermoarul şi scoate scrisoarea pe 
care Basil i-a trimis-o cu mai bine de o lună în urmă. 


Am primit revistele de pescuit. Multe mulţumiri, învăţ o mulţime de lucruri din articole. 
Basil Jenrette. 

P.S. Or să mă bage din nou în tubul acela nenorocit — joi, 17 februarie. Dar mi-au promis 
că n-o să mă ţină mult. „Intru la cinci şi ies la cinci şi un sfert.” Promisiuni, promisiuni. 

Ninsoarea s-a oprit, iar supa de pui fierbe. Scarpetta măsoară două 
căni de orez şi desface o sticlă de vin sec alb. Se apropie uşă şi strigă 
spre Benton. 

— Poţi coborî? 

— Vrei să urci până aici, te rog? vine răspunsul lui din biroul aflat 
la etaj, unde se ajunge pe scara din spate. 

Ea topeşte unt într-o tigaie de aramă şi începe să rumenească puiul. 
Toarnă orezul în supă. Telefonul mobil sună. E Benton. 

— Ridicol, spune ea, uitându-se către treptele care duc spre biroul 
lui de la etaj. Chiar nu poţi coborî? Gătesc. Lucrurile au luat foc în 
Florida. Trebuie să ne sfătuim. 

Toarnă o lingură de supă peste puiul care se rumeneşte. 

— Iar eu aş dori să arunci o privire la ceva, îi răspunde el. 

I se pare ciudat să-i audă vocea de la etaj şi la telefon în acelaşi 
timp. 

— E ridicol, repetă ea. 

— Vreau să te întreb ceva, se aude vocea lui simultan — la telefon şi 
de sus — de parcă ar vorbi două voci identice. De ce are femeia asta 
aşchii între omoplaţi? De ce? 

— Aşchii de lemn? 

— O zonă de abraziune, cu aşchii înfipte în piele. Pe spate, între 
omoplaţi. Şi mi-ai putea spune dacă asta s-a întâmplat înainte sau 
după moartea ei. 

— Dacă a fost târâtă pe o podea de lemn ori bătută cu ceva din 
lemn. Ar putea exista mai multe explicaţii, aşa presupun. 

Apoi întoarce puiul rumenit cu o furculiță. 

— Dacă asta s-a întâmplat ca urmare a târârii, nu trebuia să aibă 
aşchii şi pe alte porţiuni ale corpului? Presupunând că era goală când 
a fost târâtă pe o podea cu aşchii. 

— Nu neapărat. 

— Te-aş ruga să vii până sus. 

— Prezintă răni provocate de încercări de apărare? 

— De ce nu urci? 

— Imediat ce rezolv cu mâncarea. A fost abuzată sexual? 

— Nu există asemenea probe, dar sigur e vorba de sex. Deocamdată 
nu mi-e foame. 

Scarpetta mai amestecă în orez şi aşază lingura pe un şerveţel de 
hârtie împăturit. 

— Altă sursă posibilă de ADN? întreabă ea. 

— Cum ar fi? 

— Nu ştiu. Poate l-a muşcat de nas, sau de deget; sau ceva recuperat 


din stomacul ei. 

— Serios? 

— Salivă, păr, sânge de la el, spune ea. Sper că au scotocit-o peste 
tot şi au verificat-o la sânge. 

— Ce-ar fi să discutăm despre asta aici? 

Scarpetta îşi scoate şorțul şi porneşte spre scară în timp ce continuă 
să vorbească la telefon, gândindu-se cât de ridicol este să te afli în 
aceeaşi casă cu cineva şi să comunici prin telefon. 

— Închid, spune ea, ajunsă în capul scărilor şi privindu-l. El stă pe 
scaunul îmbrăcat în piele neagră şi ochii li se întâlnesc. 

— Mă bucur că n-ai urcat cu o secundă mai devreme, spune el. 
Tocmai vorbeam la telefon cu o femeie incredibil de frumoasă. 

— Bine că nu erai în bucătărie să auzi cu cine vorbeam eu. 

Îşi aduce un fotoliu pe rotile aproape de el şi se uită la fotografiile 
de pe ecranul computerului, vede femeia moartă cu faţa în jos pe o 
masă de autopsie şi amprentele palmare de pe corpul ei. 

— Probabil pictate cu o pensulă sau cu un aparat de vopsit cu aer 
comprimat, spune ea. 

Benton măreşte zona de piele dintre omoplaţi, iar ea examinează 
abraziunile până la sânge. 

— Ca să-ţi răspund la una dintre întrebări, spune ea, da, e posibil de 
precizat dacă o abraziune în care sunt înfipte aşchii s-a produs înainte 
ori după deces. Depinde dacă există reacţie a țesutului. Nu cred că s-a 
făcut examinare histologică, aşa e? 

— Dacă acestea sunt diapozitive, n-am de unde să ştiu, îi răspunde 
Benton. 

— Thrush are acces la un microscop electronic de scanare cu sistem 
radiografie de dispersie a energiei? 

— Laboratoarele poliţiei au toate dotările. 

— Ţi-aş sugera să iei o mostră din presupusele aşchii, să le măreşti 
între o sută şi de cinci sute de ori ca să vezi cum arată. Şi ar fi bine să 
verifici şi conţinutul de cupru. 

Benton se uită la ea şi ridică din umeri. 

— De ce? 

— S-ar părea că găsim cupru peste tot. Chiar şi în zona de 
depozitare de la fostul magazin cu obiecte de Crăciun. Probabil de la 
substanţe de pulverizare care conţineau cupru. 

— Familia Quincy s-a ocupat de aranjarea grădinilor. Presupun că 
mulţi crescători de citrice folosesc substanţe de pulverizare cu cupru. 
Poate că familia a dus urmele şi în Magazinul de Crăciun. 

— Şi poate că a făcut şi pictura pe corp tot acolo — în depozit, unde 
am găsit sânge. 

Benton rămâne tăcut, pentru că-şi aduce aminte altceva. 

— Un numitor comun la toate crimele comise de Basil, spune el. 


Toate victimele, cel puţin acelea ale căror cadavre le-am găsit, 
prezentau urme de cupru. Mostra aceea prezenta urme de cupru, dar 
şi polen de citrice, ceea ce nu însemna mare lucru. În Florida polenul 
de citrice este prezent pretutindeni. Nimeni nu s-a gândit la 
pulverizatoare cu cupru. Poate le-a dus în vreun loc unde se foloseau 
lichide de pulverizare cu cupru, unde cresc pomi fructiferi. 

Se uită pe fereastră, către cerul cenuşiu şi la un plug de zăpadă care 
degajează strada cu zgomot. 

— La ce oră vrei să pleci? 

Scarpetta dă clic pe o fotografie a zonei cu abraziuni de pe spatele 
femeii. 

— Abia după-amiază târziu. Basil intră la cinci. 

— Minunat. Vezi ce inflamată e pielea în acea zonă? zice ea şi arată. 
O suprafaţă unde s-a produs îndepărtarea stratului superficial al pielii 
prin frecarea de o suprafaţă aspră. lar dacă măreşti porţiunea - şi 
Scarpetta o măreşte — se poate vedea că, înainte ca trupul să fie 
curăţat, a prezentat fluid serosangvinolent pe suprafaţa abraziunii. 
Vezi aici? 

— Da. Ceea ce pare a fi o crustă subţire. Dar nu toată zona. 

— Dacă abraziunea este suficient de adâncă, se produc pierderi de 
lichid din vase. Şi ai dreptate, nu toată zona a făcut coajă, ceea ce mă 
face să cred că suprafața roasă este alcătuită din câteva abraziuni 
rezultate din frecare, în perioade diferite, răni provocate de contactul 
repetat cu o suprafaţă aspră. 

— Ciudat. Încerc să-mi imaginez. 

— Era bine dacă aveam histologia. Celulele albe polimorfonucleare 
ar arăta probabil că rana are cinci sau şase ore vechime. În ce priveşte 
cojile roşiatic-cafenii, ele se văd la minimum opt ore de la rănire. A 
trăit o vreme după ce s-a ales cu rănile astea, adică rosăturile. 

Examinează mai multe fotografii, se uită atentă la ele. Îşi notează pe 
un blocnotes. Apoi spune: 

— Dacă te uiţi la fotografiile de la 13 la 18, vezi, foarte discret, 
zone care prezintă umflături roşii localizate pe dosul pulpelor şi pe 
fese. Mie mi se par a fi înţepături de insecte care au început să se 
vindece. lar dacă revenim la imaginea cu rosăturile, există o umflătură 
localizată şi o hemoragie punctiformă abia vizibilă, care poate fi 
produsă de muşcătura de păianjen. Dacă nu mă înşel, microscopic 
vorbind, se văd o congestie a vaselor de sânge şi o infiltraţie de celule 
sanguine albe, în principal eozinofile, în funcţie de reacţia femeii. Nu 
este foarte precis, dar putem căuta nivelul triptazei, în eventualitatea 
că a prezentat o reacţie anafilactică. Dar m-ar surprinde aşa ceva. 
Sigur n-a murit de şoc anafilactic din cauza unei înțepături sau 
muşcături de insectă. Mare păcat că nu avem analiza histologică. Ar 
putea fi şi altceva decât aşchii. Perişori iritanţi. Păianjenii — mai 


precis, tarantulele — aruncă cu perişori din aceştia, ca mijloc de 
apărare. Biserica lui Ev şi Kristin se află în apropierea unui magazin 
de animale care vinde tarantule. 

— Şi dă mâncărimi? întreabă Benton. 

— Dacă asta s-a întâmplat, femeia a avut nişte mâncărimi 
îngrozitoare, spune Scarpetta. Probabil s-a scărpinat de ceva, s-a 
scărpinat până la sânge. 

A suferit. 

— Indiferent unde a fost sechestrată, a suferit înţepături care au fost 
dureroase, care i-au dat mâncărimi teribile, spune Scarpetta. 

— Ţânţari? sugerează Benton. 

— Doar unul? Doar o înţepătură urâtă între omoplaţi? Nu există 
abraziuni similare cu asemenea inflamații nicăieri altundeva pe corpul 
ei, decât pe coate şi genunchi, continuă ea. Mici rosături, coji, de 
genul celor care apar când cineva stă în genunchi ori se propteşte în 
coate pe o suprafață aspră. Dar zonele acelea de rosături nu arată 
nicidecum aşa. 

Arată din nou la zona inflamată dintre omoplațţi. 

— Teoria mea este că a îngenuncheat când el a împuşcat-o, spune 
Benton. După stropii de sânge de pe pantaloni. Putea să facă rosături 
dacă avea pantalonii îmbrăcaţi când a îngenuncheat? 

— Sigur. 

— Înseamnă că întâi a ucis-o, apoi a dezbrăcat-o. Asta sugerează 
altă variantă, nu-i aşa? Dacă a vrut să o umilească din punct de vedere 
sexual şi să o terorizeze, ar fi pus-o să se dezbrace, să îngenuncheze în 
pielea goală, după care i-ar fi vârât ţeava puştii în gură şi ar fi tras. 

— Dar cum explici prezenţa tubului în rect? 

— Semn de furie. Probabil că a vrut ca noi să-l găsim şi să facem 
legătura cu cazul din Florida. 

— Sugerezi că omorul s-a făcut în mod impulsiv, sub imperiul 
furiei? Cu toate astea, mai sugerezi un element clar de premeditare, de 
joc riscant, ca şi cum ar fi vrut ca noi să facem legătura dintre femeia 
asta şi cazul de efracţie şi omucidere, spune Scarpetta şi-l priveşte. 

— Totul are o semnificaţie, cel puţin pentru el. Bun venit în lumea 
bolnavilor psihic violenţi. 

— Fi, un lucru este limpede, spune ea. O vreme, cel puţin, a fost 
ţinută ostatică undeva unde existau insecte. Pesemne furnici, poate 
păianjeni, iar o cameră obişnuită de hotel nu este infestată de furnici 
sau păianjeni, cel puţin prin zona asta. Şi în perioada asta a anului. 

— Cu excepţia tarantulelor. De obicei, ele sunt ţinute ca animale de 
companie, indiferent de climă, spune Benton. 

— A fost adusă aici din altă parte. Unde a fost găsit cadavrul? 
întreabă ea apoi. Chiar la Walden Pond? 

— La aproximativ cincisprezece metri de o potecă pe care nu se 
prea circulă în perioada asta. O familie care mergea pe lângă lac a 
găsit cadavrul acolo. Labradorul lor a fugit în pădure şi a început să 
latre. 

— Ce lucru mai îngrozitor ţi s-ar putea întâmpla atunci când îţi vezi 


de treaba ta la Walden Pond? 

Scarpetta examinează raportul de autopsie care apare afişat pe 
ecran. 

— Cadavrul n-a stat multă vreme acolo, l-a aruncat după căderea 
întunericului, spune ea. Dacă ceea ce văd aici e adevărat. Partea 
privitoare la ora abandonării are logică. Şi probabil că a plasat-o 
acolo, nu chiar pe cărare şi nu la vedere, pentru că n-a riscat să fie 
observat. Dacă se întâmpla să apară cineva — deşi era puţin probabil 
după căderea întunericului — el rămânea nevăzut în pădure, cu toate 
că era cu ea. Iar treaba asta — şi face semn către faţa acoperită cu o 
glugă şi cu ceea ce seamănă a scutec — o poţi realiza în câteva clipe 
dacă ai premeditat totul şi ai tăiat deja găurile pentru ochi în chiloţi, 
dacă trupul era deja dezbrăcat şi aşa mai departe. Asta mă face să cred 
că omul cunoaşte bine zona. 

— Aşa se pare. 

— Ţi-e foame, ori vrei să te laşi obsedat de întrebări toată ziua în 
faţa computerului? 

— Ce ai pregătit? După aceea, îţi spun. 

— Risotto alla Sbirraglia. Altfel spus, risotto de pui. 

— Sbirraglia? se miră el şi o ia de mână. Ăsta-i un fel exotic de pui 
venețian? 

— Se spune că derivă de la cuvântul sbirri, care e un termen 
peiorativ pentru poliție. Puțin umor într-o zi ce nu a fost defel 
amuzantă. 

— Nu înţeleg ce legătură este între poliție şi un fel de mâncare din 
carne de pasăre. 

— Se spune că la ocuparea Veneţiei de către austrieci, poliţiştilor le 
plăcea tare mult acest fel de mâncare, dacă e să dau crezare surselor 
mele culinare. Şi mă gândeam la o sticlă de Soave sau un Piave Pinot 
Bianco ceva mai tare. Ai şi de unul şi de celălalt în pivniţă şi, aşa cum 
spuneau venețienii, „Cine bea bine doarme bine, iar cel ce doarme 
bine nu are gânduri rele, nu face fapte rele şi merge în rai”, sau ceva 
de genul ăsta. 

— Regret, dar nu cred că există vin pe lume care să mă împiedice să 
mă gândesc la rău, spune Benton. Şi nu cred în rai. Doar în iad. 

La parterul sediului spaţios al Academiei, lumina roşie stă aprinsă 
deasupra uşii laboratorului pentru testarea armelor de foc, iar din hol, 
Marino aude bubuitul înfundat al unui foc tras. Intră, fiindcă atâta 
vreme cât trăgătorul este Vince, nu-i pasă dacă în vreun poligon se 
trage. Vince scoate un pistol de dimensiuni reduse din deschizătură 
tancului din inox pentru recuperarea gloanţelor, care cântăreşte cinci 
tone când este plin cu apă, ceea ce explică de ce laboratorul se află la 
parter. 

— Ai zburat deja? îl întreabă Marino, urcând treptele scării de 
aluminiu către platforma de tragere. 

Vince poartă un costum negru de zbor şi ghete negre din piele, 
înalte până dincolo de glezne. Când nu se pierde cu totul în lumea lui, 
alcătuită din instrumente şi arme de foc, este unul dintre piloţii de 
elicopter ai lui Lucy. Lucru care se verifică şi în cazul altor membri ai 
instituţiei, înfăţişarea lui nu trădează ceea ce ştie şi face. Vince are 
şaizeci şi cinci de ani, a zburat pe un elicopter de luptă Black Hawk în 
Vietnam, apoi a lucrat la ATFs. Are picioarele scurte şi un piept 
masiv, la care se adaugă o coadă de cal despre care spune că nu şi-a 
tăiat-o de zece ani. 

— Ai zis ceva? întreabă Vince, scoţându-şi căştile antifonice şi 
ochelarii de tragere. 

— De mirare că mai auzi. 

— Nu mai am urechile de altădată. Când ajung acasă, sunt surd ca 
un zid, aşa susţine soţia mea. 

Marino recunoaşte pistolul pe care îl testează Vince-Black Widow, 
cu tocul din lemn de trandafir, găsit sub patul lui Daggie Simister. 

— Simpatic mititelul ăsta, spune Vince. M-am gândit că n-ar strica 
să-l adaug la baza de date. 

— După părerea mea, nu s-a tras niciodată cu el. 

— Nici nu mă miră. Greu de spus câţi oameni posedă arme ca să-şi 
apere locuinţa şi nici nu-şi mai amintesc de ele ori unde le-au pus şi 
nu-şi dau seama dacă le-au dispărut din casă. 

— Chiar avem o problemă cu ceva ce lipseşte, spune Marino. 

Vince deschide o cutie de muniţie şi se apucă să vâre cartuşe de 
calibrul 5,58 în cilindru. 

— Vrei să-l încerci? Un pistol cam ciudat pentru autoapărarea unei 
bătrâne. Pariez că i l-a dat cineva. De obicei, recomand ceva mai uşor 
de manevrat, cum ar fi un Lady Smith calibrul 9,65 ori un câine 
pitbull. Înţeleg că a fost găsit sub pat, unde nici nu putea ajunge la el. 

— Cine ţi-a spus asta? îl întreabă Marino, având aceeaşi senzaţie pe 
care o are mereu în ultima vreme. 


— Doctor Amos. 

— Dar el n-a fost la faţa locului. Ce dracu’ ştie el? 

— Nici jumătate din ce-şi închipuie. Vine pe aici mai tot timpul, mă 
enervează la culme. Sper că doctor Scarpetta nu are intenţia să-l 
angajeze după ce-şi termină pregătirea. Dacă o face, eu mă duc să 
muncesc la Wal-Mart. Poftim. 

Îi întinde pistolul lui Marino. 

— Mulţumesc, nu vreau. Acum n-aş vrea să trag decât în individul 
ăsta. 

— Ce voiai să spui mai devreme, cum c-ar lipsi ceva? 

— A dispărut o puşcă cu ţeava retezată din colecţia de referinţă, 
Vince. 

— Nu se poate, spune el, clătinând din cap. Coboară de pe 
platformă, iar Vince aşează pistolul pe tăblia mesei de probe care este 
plină de alte arme de foc având ataşate bileţele, cutii cu muniţie, o 
varietate de ţinte cu şabloane de testare a prafului de puşcă, pentru 
stabilirea distanţei de la care s-a tras şi o fereastră spartă a unui 
automobil. 

— Mosberg 835 Ulti-Mag cu manşon de încărcare, spune Marino. 
Folosită în efracţia şi omuciderea de aici, petrecută în urmă cu doi ani. 
Cazul a fost lămurit când vânzătorul l-a doborât pe suspect. 

— Bizar să menţionezi tocmai arma asta, spune Vince, complet 
derutat. Doctorul Amos mi-a telefonat cu mai puţin de cinci minute în 
urmă şi m-a întrebat dacă poate cobori să verifice ceva pe computer. 

Vince se deplasează către o masă pe care tronează microscoape de 
comparaţie, un dispozitiv digital de declanşare şi un computer. Bate 
ceva la tastatură cu arătătorul, deschide un meniu şi selectează 
colecţia de referinţă. Intră la puşca cu ţeava retezată în chestiune. 

— I-am spus că nu, ca să fiu sincer. Efectuam nişte trageri de testare 
şi nu era cazul să vină aici. L-am întrebat ce vrea să verifice şi mi-a zis 
că nu mai e cazul. 

— Nu-mi dau seama cum a aflat de toate astea, spune Marino. De 
unde? Nu ştie decât un prieten de la poliţia din Hollywood, dar el n-ar 
sufla o vorbă. Iar ceilalţi care ştiu sunt doamna doctor, iar acum, tu. 

— Pat scurt, ţeava de şaizeci de centimetri, vizor cu tritiu pentru 
vedere nocturnă, citeşte Vince. Ai dreptate. 

Folosită într-o omucidere. Suspectul mort. Donaţie din partea 
poliţiei Hollywood, din martie anul trecut. Ridică apoi privirea spre 
Marino. Dacă-mi aduc aminte, e vorba de vreo zece sau douăsprezece 
arme pe care le-au scos din inventarul lor, arătându-se generoşi 
nevoie-mare. Cu condiţia să le oferim instruire şi consultaţii pe gratis, 
bere şi premii. la să vedem. Potrivit datelor din computer, a fost 
verificată doar de două ori de când a fost primită. O dată de mine în 8 
aprilie anul trecut — pe platforma de tragere de la distanţă, ca să mă 


conving că nu avea vreo defecţiune. 

— Mare jigodie, spune Marino, citind peste umărul lui. 

— Iar doctor Amos a verificat-o a doua oară pe 28 iunie anul trecut, 
la ora trei şi un sfert după-amiază. 

— Pentru ce? 

— Probabil că a efectuat o tragere de probă în gelatină care imită 
densitatea corpului uman. Doctor Scarpetta începuse să-i dea lecţii de 
preparare a gelatinei. Din nefericire, intră aici atât de des, încât mi-e 
greu să ţin minte. Aici scrie că a folosit-o în 28 iunie şi a returnat-o în 
aceeaşi zi, la cinci şi un sfert. Uite, caut data asta pe computer şi 
există o intrare. Asta înseamnă că eu am scos-o din camera blindată şi 
tot eu am pus-o înapoi. 

— Şi atunci cum de-a ajuns în stradă şi sunt ucişi oameni cu ea? 

— Doar dacă nu cumva evidenţele de aici sunt anapoda, spune 
Vince, cu un aer gânditor şi încruntându-se. 

— Poate că tocmai de aceea a vrut să verifice în computer. Mare 
jigodie. Cine ţine jurnalul? Tu, ori utilizatorul? Se mai atinge cineva 
de computerul ăsta în afară de tine? 

— Electronic vorbind, doar eu. Solicitantul face o cerere scrisă în 
caietul de acolo - iar Vince arată către un registru cu arc aflat lângă 
telefon - apoi semnezi când pleci cu arma şi când o înapoiezi, totul 
scris de mâna ta şi cu iniţiale. După aceea, introduc informaţia în 
computer ca să verific dacă ai folosit arma şi dacă a fost înapoiată în 
camera blindată. Cred că nu te-ai jucat niciodată cu armele de aici. 

— Eu nu sunt examinator de arme de foc. Te las pe tine să faci asta. 
Mare ticălos. 

— În cerere, scrii ce tip de armă de foc doreşti şi când vrei să-ţi faci 
o rezervare pentru poligon şi tancul cu apă. Să-ţi arăt. 

Trage registrul spre el şi-l deschide la ultima pagină completată. 

— Uite-l din nou pe doctor Amos, spune el. Tragere de testare cu un 
Taurus PT-45, folosindu-se gelatină, în urmă cu două săptămâni. La 
acea dată s-a ostenit măcar să treacă în registru. Acum vreo două zile 
a fost din nou aici, dar n-a catadicsit să scrie ceva în registru. 

— Şi cum a ajuns în camera blindată? 

— Şi-a adus propriul pistol. Şi el colecţionează arme, e împătimit. 

— Poţi să-mi spui când s-a făcut înregistrarea în computer pentru 
Mossberg? îl întreabă Marino. Ca atunci când te uiţi la un fişier şi vezi 
ziua şi ora când a fost salvat ultima oară, înţelegi? Mă întreb dacă 
există vreo posibilitate ca Joe să fi modificat intrările în computer 
după acea acţiune, dacă a introdus arma cu ţeava retezată ca şi când 
tu i-ai fi dat-o, iar apoi a înapoiat-o în camera blindată. 

— Există doar un fişier ce prelucrează texte şi se numeşte Log. O să- 
l închid acum fără să salvez şi apoi o să ne uităm la ultima accesare. 
Se uită concentrat la ecran şi pare şocat. Aici îmi spune că a fost salvat 


acum douăzeci de minute. Nu se poate! 

— Chestia asta nu e protejată cu parolă? 

— Sigur că e. Sunt singura persoană care poate intra în computer. 
Bineînțeles, cu excepţia lui Lucy. De aceea mă mir de ce doctorul 
Amos m-a sunat şi a zis că vrea să coboare să verifice computerul. 
Dacă a modificat în vreun fel jurnalul computerului, de ce s-ar mai 
deranja să mă sune? 

— Asta e uşor de înţeles. Dacă tu ai deschide fişierul în locul lui şi 1- 
ai slava la ieşire, atunci asta ar explica modificarea de dată şi oră. 

— A dracului de deşteaptă treabă. 

— Mai vedem noi cât de deştept e. 

— Toată treaba asta m-a dat peste cap. Dacă a făcut asta, înseamnă 
că-mi ştie parola. 

— Ai scris-o undeva? 

— Nu. Am fost foarte prevăzător. 

— În afară de tine, cine mai ştie combinaţia pentru camera 
blindată? De data asta vreau să-l prind. Într-un fel sau altul, nu-mi 
scapă. 

— Lucy. Ea are acces oriunde. Vino mai aproape. Să ne uităm. 

Camera blindată este o încăpere ignifugată, cu uşă din oţel, care 
necesită un cod pentru a fi deschisă. Înăuntru se află sertare cu dosare 
şi mii de specimene de gloanţe şi cartuşe, iar în stelaje şi atârnând de 
cuiere se află sute de puşti, puşti cu ţeava retezată şi arme de mână, 
toate având un bileţel de înregistrare. 

— Parcă-i un magazin de dulciuri, spune Marino, uitându-se în jur. 

— N-ai mai intrat aici? 

— Nu mă dau în vânt după arme. Am avut nişte experienţe 
nefericite cu ele. 

— Cum adică? 

— Adică a trebuit să le folosesc. 

Vince verifică din ochi armele care trebuie rezemate de umăr pentru 
a trage cu ele, ridică fiecare puşcă cu ţeava scurtă şi îi verifică biletul 
de înregistrare. O face de două ori. Împreună cu Marino se deplasează 
de la un rastel la altul, căutând arma Mossberg. Aceasta nu se află în 
camera blindată. 


Scarpetta arată şablonul de livor mortis, o decolorare violacee- 
roşiatică, provocată de sângele care nu mai circulă şi se sedimentează 
datorită forţei gravitaționale. Decolorarea pielii pe obrazul drept, pe 
sâni, pe pântece, coapse şi partea interioară a braţelor femeii moarte a 
fost provocată de faptul că acele zone ale corpului ei au stat presate pe 
o suprafaţă rigidă, probabil pe podea. 

— A stat o vreme cu faţa în jos, spune Scarpetta. Cel puţin câteva 
ore, cu capul răsucit spre stânga, de aceea i s-a albit obrazul drept — 


acesta a stat pe podea sau pe suprafaţa plată pe care a rămas întinsă. 

Aduce altă fotografie pe ecranul computerului, aceasta arătând 
femeia moartă cu faţa în jos pe masa de autopsie după ce a fost 
spălată, având corpul şi părul ude, amprentele palmare roşii fiind 
strălucitoare şi intacte, evident impermeabile. Revine la fotografia la 
care tocmai s-a uitat, trecând înainte şi înapoi peste o mulţime de 
fotografii, încercând să pună laolaltă elementele privitoare la moartea 
femeii. 

— Aşadar, după ce a ucis-o, spune Benton, probabil că a întors-o cu 
faţa în jos ca să picteze amprentele palmare pe spate, lucrând la asta 
câteva ore. Sângele ei s-a lăsat în jos şi a început să apară lividitatea şi 
tocmai de aceea avem acest şablon. 

— Eu am alt scenariu în minte, spune Scarpetta. A pictat-o cât 
stătea cu faţa în sus, după care a întors-o şi a continuat lucrarea, apoi 
a lăsat-o aşa. Sigur că nu s-a ocupat de ea afară, pe întuneric şi frig. A 
făcut asta într-un loc unde nu exista riscul să audă cineva bubuitura 
armei sau să-l vadă străduindu-se să vâre cadavrul într-un vehicul. De 
fapt, a făcut toate astea în vehiculul cu care a transportat-o, adică într- 
o furgonetă, maşină de teren ori camionetă. A împuşcat-o, a pictat-o, 
apoi a transportat-o. 

— O treabă făcut-o dintr-un foc. 

— Păi asta ar fi redus riscurile, nu? A răpit-o, apoi a dus-o într-un 
loc izolat şi a ucis-o în interiorul vehiculului — atâta vreme cât acesta 
oferea suficient spaţiu în partea din spate — apoi a scăpat de cadavru. 

Cu clicuri repetate, trece prin mai multe fotografii, oprindu-se la 
una pe care a privit-o deja îndelung. De astă dată o vede altfel, e 
vorba de fotografia creierului femeii, aşezat pe o placă de tăiere. 
Membrana dură, fibroasă, care căptuşeşte interiorul craniului, dura 
mater, trebuie să aibă o culoare alb-crem. În fotografie, aceasta apare 
portocaliu-gălbuie, de aceea şi le imaginează pe cele două surori, Ev şi 
Kristin, cu bastoanele lor de mers pe munte, cu pleoapele strânse, din 
fotografia aflată pe servanta din dormitorul lor. Îşi aduce aminte de 
tenul gălbui, hepatic, al uneia dintre ele şi revine la raportul de 
autopsie, verificând ceea ce se constatase în legătură cu albul ochilor. 
Acesta este normal. 

Îşi aduce aminte de legumele crude, de cele nouăsprezece pungi de 
morcovi din frigiderul din casa lui Ev şi Kristin şi se gândeşte la 
pantalonaşii din pânză albă pe care femeia moartă îi purta ca un 
scutec, îmbrăcăminte care se justifică într-o climă caldă. Benton se 
uită curios la ea. 

— Xantocromia pielii, spune Scarpetta. O decolorare gălbuie care 
nu afectează albul ochilor. Probabil provocată de carotenemie. S-ar 
putea să aflăm cine e. 

Aflat în biroul său, doctorul Bronson plimbă un frotiu prin faţa 
microscopului complex. Marino bate la uşa deschisă. 

Doctorul Bronson este inteligent şi competent, întotdeauna îmbrăcat 
cu un halat alb de laborator, bine scrobit. A fost un şef de treabă. Dar 
nu se poate despărţi de trecut. El efectuează lucrările la fel ca 
altădată, iar asta se referă şi la modul în care evaluează alte persoane. 
Marino se îndoieşte că doctorul Bronson se deranjează să facă 
verificări sau să apeleze la alte tipuri de analize amănunțite, care au 
ajuns a fi practicile standard din prezent. 

Ciocăneşte din nou la uşă, de astă dată mai tare, iar doctorul 
Bronson ridică ochii de la microscop. 

— Intră, te rog, spune el zâmbind. Cărei probleme îi datorez această 
plăcere? 

Este un om aparţinând lumii vechi, politicos şi fermecător, cu capul 
perfect chel şi cu ochi cenuşii, destul de greu de definit. O pipă din 
lemn stă aşezată frumos într-o scrumieră de pe biroul ordonat, iar 
aroma slabă a tutunului persistă în încăpere. 

— Bine măcar că aici, în sudul însorit, încă se îngăduie fumatul în 
interiorul clădirilor, spune Marino, trăgându-şi scaunul mai aproape. 

— Da, ar trebui să mă mai abţin, spune doctorul Bronson. Soţia îmi 
zice mereu că o să fac un cancer al laringelui sau limbii. I-am spus că 
dacă se va întâmpla aşa, măcar n-o să mă plâng prea mult că mor. 

Marino îşi aduce aminte că nu a tras uşa. Se ridică, o închide şi se 
aşază la loc. 

— Dacă or să-mi extragă limba ori coardele vocale, cred că n-o să 
mă văicăresc prea mult, spune doctorul Bronson, ca şi cum Marino n- 
ar fi priceput gluma. 

— Am nevoie de câteva lucruri, spune Marino. În primul rând, am 
dori să rulăm o mostră din ADN-ul lui Johnny Swift. Doctorul 
Scarpetta spune că ar trebui să existe câteva cartele ADN în dosarul 
lui. 

— Ar trebui să-mi ia locul, înţelegi? Nu m-ar deranja dacă ea m-ar 
înlocui, spune el şi felul în care exprimă asta îl face pe Marino să 
priceapă că doctorul Bronson probabil ştie prea bine ce gândesc 
ceilalți. 

Toţi vor ca el să se pensioneze. Au vrut asta cu ani în urmă. 

— Eu am construit acest loc, înţelegi? continuă el. Nu pot permite 
oricărui nepriceput să vină aici şi să facă praf totul. Nu e cinstit faţă 
de public. Dar, în primul rând, n-ar fi cinstit faţă de oamenii mei. 
Ridică receptorul şi apasă un buton. Polly? Te rog frumos adu-mi 
dosarul Johnny Swift. O să avem nevoie de toate documentele 


corespunzătoare. Ascultă, apoi zice: Pentru că trebuie să-i dăm o 
cartelă ADN cu recipisă lui Pete. Vor să facă o analiză în laborator. 

Închide, îşi scoate ochelarii şi-i şterge cu batista. 

— Aşa, trebuie să înţeleg că au apărut elemente noi? întreabă el. 

— Cam aşa s-ar părea, îi răspunde Marino. În caz că se confirmă, o 
să fii primul care va afla. Dar să exprimăm lucrurile şi altfel: au apărut 
anumite lucruri care indică destul de clar că Johnny Swift a fost ucis. 

— Mă bucur să schimb maniera, dacă reuşiţi să demonstraţi asta. 
Niciodată nu am fost prea încântat de rezolvarea acelui caz. Dar a 
trebuit să mă mulţumesc cu probele obţinute şi n-a existat nimic 
important în cadrul investigaţii ca să mă convingă de ceva anume. Am 
presupus în primul rând că era vorba de o sinucidere. 

— Cu excepţia puştii, care a dispărut de la locul morţii, nu se poate 
abţine Marino să-i reamintească. 

— Pete, să ştii că se petrec tot soiul de ciudăţenii. Nici nu-ţi dai 
seama de câte ori am descoperit că familia a distrus complet orice 
indiciu, doar ca să protejeze demnitatea decedatului. Mai ales în cazul 
unor asfixieri autoerotice. Ajung la faţa locului şi nu găsesc la vedere 
nici o revistă pornografică în care să fie prezentate acte similare. Care 
seamănă cu sinuciderile. Familiile nu vor ca vestea să se răspândească, 
ori ţin să primească banii pentru asigurare, astfel că ascund pistolul 
ori cuțitul. Oamenii fac tot soiul de lucruri. 

— Trebuie să discutăm despre Joe Amos, spune Marino. 

— Mare dezamăgire, spune el, iar expresia de pe faţa lui, în mod 
normal plăcută, dispare. Adevărul este că eu l-am recomandat 
instituţiei voastre. Îmi pare foarte rău, întrucât Kay merită oameni mai 
buni decât acest individ arogant şi de două parale. 

— Tocmai la asta mă refeream. Pe ce bază? L-ai recomandat din ce 
motive? 

— Educaţie impresionantă şi referințe aidoma. Are un adevărat 
pedigri. 

— Unde-i este dosarul? Îl mai ai? De original vorbesc. 

— Sigur că-l am. Am păstrat originalul. Un exemplar i l-am dat lui 
Kay. 

— Când ai citit despre educaţia şi referinţele lui excelente, ai 
verificat să te convingi că erau autentice? îl întreabă Marino, deşi 
detestă să ridice asemenea chestiuni. În zilele noastre, oamenii 
falsifică o sumedenie de lucruri. Mai ales graţie graficii pe computer, a 
Internetului şi aşa mai departe. Tocmai de aceea, furtul de identitate a 
devenit o problemă extrem de gravă. 

Doctorul Bronson îşi trage fotoliul mobil spre un dulap cu dosare şi 
deschide un sertar. Îşi plimbă degetele printre dosarele notate precis şi 
trage afară unul, pe care scrie Joe Amos. I-l întinde lui Marino. 

— Poftim, spune el. 


— Te deranjează dacă rămân aici câteva minute? 

— Nu înţeleg de ce-i trebuie atâta timp lui Polly, spune doctor 
Bronson, aducându-și fotoliul până lângă microscop. Pete, nu există 
nici un motiv să te grăbeşti. Eu mă-ntorc la frotiurile mele. Tare triste 
sunt. O femeie găsită într-o piscină. Reglează focalizarea şi rămâne cu 
capul aplecat peste ocular. Fetiţa ei de zece ani a găsit-o. Problema 
este dacă s-a înecat, ori dacă a suferit un infarct miocardic. Era 
bulimică. 

Marino se uită prin scrisorile de recomandare scrise de şefi de 
catedră de la facultatea de medicină şi de patologi. Frunzăreşte o 
prezentare lungă de cinci pagini. 

— Doctore Bronson. Ai telefonat vreunuia dintre aceşti oameni? îl 
întreabă Marino. 

— Despre ce? spune Bronson, fără să ridice capul de deasupra 
ocularului. Nu se văd cicatrice vechi la inimă. Sigur, dacă ar fi suferit 
un infarct şi ar fi supravieţuit câteva ore, nu am ce să văd. Am 
întrebat dacă a fost curățată ceva mai devreme. Asta ar putea da peste 
cap tot ce ţine de electroliți. 

— În privinţa lui Joe, spune Marino. Ca să te convingi că aceşti 
doctori de renume chiar îl cunoşteau. 

— Sigur că-l cunoşteau. Doar au scris toate scrisorile acelea. 

Marino ridică o scrisoare şi o ţine în dreptul luminii dinspre 
fereastră. Observă un filigran care înfăţişează o coroană străpunsă de 
o spadă. Ţine în dreptul luminii şi celelalte scrisori. Toate prezintă 
acelaşi filigran. Antetul fiecărei scrisori este convingător, dar cum 
acesta nu este nici gravat, nici gofrat, oricare dintre ele putea fi scanat 
sau reprodus cu ajutorul unui program de grafică. Ridică scrisoarea 
care, după toate aparențele, a fost trimisă de şeful secţiei de patologie 
de la John Hopkins şi formează numărul de telefon care apare pe 
scrisoare. Îi răspunde o recepţioneră. 

— E plecat din oraş, îi spune ea. 

— Am telefonat în legătură cu doctorul Joe Amos, spune Marino. 

— Cine? 

Îi explică. O întreabă dacă ar putea verifica fişierele. 

— A redactat o scrisoare de recomandare pentru Joe Amos cu ceva 
mai mult de un an în urmă, pe 7 decembrie, îi zice Marino. Aici, în 
partea de jos a scrisorii, scrie că persoana care a redactat documentul 
are inițialele LFC. 

— Nu avem pe nimeni aici cu asemenea inițiale. Şi, pe de altă parte, 
eu aş fi dactilografiat o asemenea scrisoare, iar acelea nu sunt 
inițialele mele. Despre ce este vorba? 

— Un simplu caz de înşelătorie, spune Marino. 

Lucy merge cu una dintre motocicletele V-Rod la nord de AIA şi, în 
drum spre locuinţa lui Fred Quincy, prinde toate stopurile. 

Acesta îşi desfăşoară afacerea de proiectare Web de la domiciliul 
său din Hollywood. Nu o aşteaptă, însă ea ştie că e acasă, ori cel puţin 
era când a telefonat în urmă cu jumătate de oră ca să-i vândă un 
abonament pentru The Miami Herald. A fost politicos, mult mai amabil 
decât s-ar dovedi Lucy dacă vreun agent ar îndrăzni să o abordeze la 
telefon. Adresa lui este la două intersecţii spre vest de plajă şi asta 
înseamnă că are bani. Casa lui are două etaje, cu stuc de un verde-pal 
la exterior şi cu gard din fier forjat, iar pentru a pătrunde pe alee 
trebuie să treci de o poartă. Lucy opreşte motocicleta şi apasă pe un 
buton. 

— Cu ce vă pot fi de folos? îi răspunde o voce bărbătească. 

— Poliţia, spune Lucy. 

— N-am chemat poliţia. 

— Am venit să discutăm despre mama şi sora dumneavoastră. 

— De la care departament al poliţiei? întreabă el cu glas bănuitor. 

— Al şerifului din Broward. 

Îşi scoate portofelul şi întoarce documentul fals, apoi ţine portofelul, 
împreună cu insigna, în faţa camerei video cu circuit închis. Se aude 
un sunet, iar poarta din fier forjat începe să se deschidă prin glisare. 
Ea bagă motocicleta în viteză şi porneşte hurducându-se pe dalele din 
granit, parcând în faţa uşii mari şi negre care se deschide imediat ce 
ea opreşte motorul. 

— Asta zic şi eu motocicletă, spune bărbatul despre care ea 
presupune că este Fred. 

Este de înălțime medie, cu umeri înguşti şi corp zvelt. Are părul 
blond-închis şi ochi de un albastru-cenuşiu. Prin trăsăturile delicate, 
este atrăgător. 

— Nu cred c-am mai văzut un asemenea Harley Davidson, spune el, 
dând roată motocicletei. 

— Îţi place să goneşti? îl întreabă ea. 

— Nu. Las altora plăcerile astea periculoase. 

— Deci tu eşti Fred, spune Lucy şi îi strânge mâna. Te deranjează 
dacă intru? 

Îl urmează în holul de intrare pardosit cu gresie, ajungând într-un 
living din care se vede un canal îngust şi noroit. 

— Ce-mi puteţi spune despre mama şi Helen? Aţi găsit ceva? 

Întreabă cu un ton ce sugerează că poliţia ar fi trebuit să le 
găsească. Nu e doar curios ori paranoic. Durerea îi răzbate din ochi şi 
ea percepe o stare de aşteptare, o idee de speranţă. 


— Fred, îi spune ea. Nu lucrez la Departamentul Şerifului din 
Comitatul Broward. Deţin investigatori şi laboratoare private şi ni s-a 
solicitat să dăm o mână de ajutor. 

— Aşadar, te-ai dat drept altcineva la poartă, spune el, iar expresia 
din ochi devine neprietenoasă. N-ai procedat chiar elegant. Pariez că 
tot tu ai telefonat şi te-ai prezentat ca fiind de la Herald. Ca să vezi 
dacă sunt acasă. 

— Ai dreptate în ambele privinţe. 

— Şi trebuie să stau de vorbă cu tine? 

— Regret, spune Lucy. Ar fi fost prea greu de discutat la intercom. 

— Ce s-a întâmplat de s-a redeschis cazul? Şi de ce tocmai acum? 

— Îmi pare rău, dar eu trebuie să pun întrebările, spune ea. 


„Unchiul Sam împunge cu degetul spre TINE şi spune VREAU POMII 
TĂI FRUCTIFERI.” 

Doctor Self face o pauză dramatică. Cu un aer stăpânit şi încrezător 
în propriile puteri, stă pe un fotoliu de piele în studioul în care se 
realizează emisiunea ei, Să ne analizăm sentimentele. În această parte a 
transmisiei nu are nici un invitat. Nu simte nevoia vreunuia. Are un 
telefon aşezat pe mijlocul mesei de lângă fotoliu, iar camerele o 
surprind din diferite unghiuri în timp ce apasă pe taste şi spune: 

— Sunt doctor Self. Aţi intrat în direct. Ce părere aveţi? 
Departamentul Agriculturii ne încalcă drepturile garantate prin 
Amendamentul al Patrulea? 

Capcana este foarte eficientă, iar ea abia aşteaptă să se vâre pe gâtul 
neghiobului care tocmai a sunat. Aruncă o privire la monitor şi este 
satisfăcută de iluminare şi de unghiurile care o pun în valoare. 

— Sigur că le încalcă, spune nătărăul la telefonul pus pe sistem 
„conferinţă”. 

— Cum spuneaţi că vă numiţi? Sandy? 

— Da, eu... 

— Dobori fără să măsori, Sandy? 

— Eu, poftim...? 

— Îl asociem pe Unchiul Sam cu securea? Nu asta este imaginea pe 
care şi-a format-o publicul? 

— Suntem traşi pe sfoară. Avem de-a face cu o conspirație. 

— Aşadar, care este părerea ta? Bunul Unchi Sam îţi taie copacii. 
Cioc, boc. 

Doctor Self se uită la cameramani şi observă că producătorul 
zâmbeşte. 

— Ticăloşii mi-au intrat în curte fără aprobare şi după aceea am 
aflat că toţi pomii mei fructiferi vor fi tăiaţi... 

— Sandy, unde locuieşti? 

— Cooper City. Nu-i acuz pe cei care vor să-i împuşte ori să asmuţă 


câinii asupra lor... 

— Sandy, hai să analizăm. Doctor Self insistă asupra ideii pe care 
vrea să o lanseze, iar camerele măresc prim-planul cu ea. Oameni 
buni, se pare că nu acordaţi atenţie faptelor. Aţi participat la adunări? 
Le-aţi scris legislatorilor? V-aţi deranjat să puneţi întrebări fără 
menajamente şi să vedeţi dacă nu cumva, poate, da, poate, explicaţiile 
oferite de Departamentul Agriculturii sunt nejustificate? 

Stilul ei este de a adopta opinia contrară faţă de cea a 
interlocutorului. Aşa şi-a creat şi faima. 

— Păi şi chestiile privind uraganele sunt nişte (bip), se răsteşte 
găgăuţă, iar doctor Self bănuieşte că nu va trece multă vreme şi omul 
îşi va da arama pe faţă în privinţa limbajului. 

— Nu sunt bip, îl imită ea. Aici nu mai e vorba de bip. Adevărul este 
— spune ea şi se întoarce cu faţa către camera de televiziune — că în 
toamna trecută am avut patru uragane mari şi este o realitate că 
ulceraţiile la pomii fructiferi reprezintă o boală bacteriană răspândită 
de vânt. Când vom reveni, vom explora realitatea acestui flagel 
îngrozitor şi vom analiza în amănunt cu invitatul nostru special. 
Rămâneţi alături de noi. 

— Am ieşit din emisie, o anunţă un cameraman. Doctor Self întinde 
mâna după sticla ei cu apă. 

Soarbe o gură printr-un pai, ca să nu-şi întindă rujul de pe buze şi 
aşteaptă machioarea să-i tamponeze fruntea şi nasul, uşor iritată că 
aceasta întârzie, apoi şi mai iritată că nu se grăbeşte să termine şi să 
se îndepărteze. 

— În regulă. Bun. De ajuns, spune doctor Self, ridicând o mână şi 
uşuind-o pe machioare. Lucrurile merg bine, i se adresează ea 
producătorului. 

— Cred că în următoarea parte a emisiunii va trebui să ne 
concentrăm atenţia asupra psihologiei. Tocmai de aceea te privesc 
atâţia oameni, Marilyn. Nu politica îi interesează, ci problemele lor cu 
prietenele, şefii, mamele şi taţii lor. 

— N-am nevoie de îndrumări. 

— Dar n-am vrut... 

— Ascultă, emisiunile mele sunt unice prin amestecul de activităţi 
curente şi reacţii emoţionale. 

— Evident. 

— Trei, doi, unu. 

— lată-ne reveniţi în emisie, spune doctor Self zâmbind către 
cameră. 

Marino stă sub un palmier din apropierea clădirii Academiei, 
urmărind-o pe Reba îndreptându-se către maşina ei, un Crown 
Victoria al poliţiei fără însemnele. Remarcă sfidarea din mersul ei şi 
încearcă să stabilească dacă aceasta este autentică, ori doar rezultatul 
unui efort deliberat. Se întreabă dacă ea îl vede cum stă sub palmier şi 
fumează. 

I-a spus că e o jigodie. I s-a spus asta de nenumărate ori, dar nu a 
crezut că şi ea îi va adresa acest cuvânt. 

Îşi descuie maşina, apoi pare să se răzgândească şi nu vrea să mai 
urce. Nu se uită în direcţia lui, dar el are senzaţia că ea ştie de 
prezenţa lui acolo, în umbra palmierului, cu aparatul Treo în mână, 
casca în ureche şi cu ţigara fumegând. Ea n-ar fi trebuit vorbească 
astfel. Nu avea dreptul să facă acele afirmaţii despre Scarpetta. Effexor 
a stricat totul. Dacă Marino nu a fost deprimat până în acel moment, 
după aceea a fost, apoi a urmat acel comentariu despre Scarpetta, 
despre toţi poliţiştii cărora le sfârâie călcâiele după ea. 

Effexor a fost o pacoste. Doctor Self nu avea dreptul să-i recomande 
folosirea unui medicament care i-a distrus viaţa sexuală. Nu avea 
dreptul să vorbească mereu de Scarpetta, de parcă Scarpetta ar fi fost 
cea mai importantă persoană din viaţa lui. Reba a trebuit să-i aducă 
aminte de asta. Şi a spus asta ca să-i aducă aminte că nu poate face 
sex, ca să-i aducă aminte de bărbaţii care pot şi vor să aibă relaţii cu 
Scarpetta. Marino nu a luat Effexor de câteva săptămâni, iar situaţia se 
ameliorează, doar că se simte deprimat. 

Reba eliberează încuietoarea de la portbagaj, apoi ocoleşte maşina 
şi îl deschide. 

Marino se întreabă ce face Reba. Consideră că n-ar fi rău să afle şi 
să se dovedească îndeajuns de bine crescut încât să o informeze că el 
nu poate aresta pe nimeni şi că nu i-ar strica ajutorul ei. Îi poate 
amenința pe oameni cât pofteşte, dar, din punct de vedere legal, nu 
are cum să aresteze pe cineva. E singurul element ce-i lipseşte ca să se 
simtă cu adevărat poliţist. Reba scoate din portbagaj un sac ce pare a 
fi cu obiecte de spălat şi îl azvârle pe bancheta din spate cu un gest 
care sugerează iritarea. 

— Ai vreun cadavru acolo? o întreabă Marino nepăsător, în timp ce 
se îndreaptă spre ea, azvârlind chiştocul în iarbă. 

— N-ai auzit de coşuri de gunoi? 

Reba trânteşte uşa, abia învrednicindu-l cu o privire. 

— Ce ai în sac? 

— Trebuie să mă duc la spălătorie, dar nu cred că asta te priveşte în 
vreun fel, spune ea, ascunzându-şi ochii îndărătul unor ochelari de 


soare. Nu mă mai trata ca pe un gunoi, măcar în faţa altora. Dacă ţii 
să fii o jigodie, fă-o cel puţin cu discreţie. 

Fl se uită înapoi, spre palmier, ca şi cum ar fi locul lui preferat, apoi 
priveşte clădirea din stuc profilată pe cerul albastru şi limpede, 
încercând să decidă cum să se exprime. 

— Păi, te-ai arătat lipsită de respect, spune el. Ea se uită la el 
uimită. 

— Eu? La ce te referi? Ai înnebunit? Din câte-mi amintesc, ultima 
oară am făcut o cursă plăcută, iar tu m-ai târât la Hooters, apropo, 
fără să-ţi pui întrebarea dacă acela era locul unde voiam să merg. N- 
am înţeles nicicum de ce ţii să apari cu o femeie într-un local ca acela, 
unde nu vezi decât ţâţe şi funduri. Tu vorbeşti de lipsă de respect? 
Poate glumeşti. M-ai făcut să stau acolo, în vreme ce tu te holbai la 
toate muierile ce se vânturau prin dreptul nostru. 

— Ba nu. 

— Ba te uitai la ele. 

— Zău că nu, spune el, scoţându-şi încet pachetul de ţigări. 

— Fumezi prea mult. 

— Nu mă holbam la nimic. Îmi vedeam de ale mele şi-mi beam 
cafeaua, apoi, din senin, tu te-ai apucat să-mi spui o grămadă de 
rahaturi despre doamna doctor şi al naibii să fiu dacă ţin să ascult 
asemenea porcării lipsite de respect. 

E geloasă, gândeşte el cu încântare. A spus că a procedat aşa pentru 
că i s-a părut că el se holba la chelneriţele de la Hooters şi probabil nu 
s-a înşelat. Ca să spună lucrurilor pe nume. 

— Lucrez cu ea de un milion de ani şi nu permit nimănui să 
vorbească astfel despre ea şi nici n-o să încep asta acum, continuă el, 
aprinzându-şi ţigara şi mijindu-şi ochii din cauza soarelui puternic, 
observând un grup de cursanţi îmbrăcaţi în salopete care trec pe drum 
prin dreptul lui, îndreptându-se către maşinile de teren din parcare, 
probabil mergând la terenurile de instrucţie ale poliţiei pentru o 
demonstraţie a echipei de dezamorsare a bombelor. 

Se pare că aveau programare pentru azi, urmând să se joace cu 
Eddie, robotul de intervenţie la distanţă, să se uite cum se deplasează 
acesta pe şenile, făcând zgomot ca un crab ce se târâie pe o rampă de 
aluminiu, legat printr-un cablu cu fibră optică, apoi la câinele Bunky, 
specialist în detectarea de bombe, care se dă mare şi la pompieri, cu 
maşinile lor arătoase care sar în ochi şi la indivizi purtând costume 
speciale, care se foiesc peste tot cu un aer important, făcând 
demonstraţii cu dinamită şi fitiluri şi întrerupătoare care, până la 
urmă, vor arunca un automobil în aer. 

Marino duce dorul unor asemenea spectacole. S-a săturat să fie 
ignorat. 

— Îmi pare rău, spune Reba. N-am vrut să zic nimic nepoliticos 


despre ea. N-am spus decât că unii dintre indivizii cu care lucrez... 

— Vreau să arestezi pe cineva, i-o taie el, uitându-se la ceasul de la 
încheietură şi nedorind să audă din nou ceea ce i-a spus ea la Hooters, 
pentru că nu are interes să fie pus faţă în faţă cu o ipostază trecută a 
lui. 

Deşi acea ipostază era reprezentativă pentru el. Effexor-ul. Mai 
curând ori mai târziu, Reba ar fi aflat. Nenorocitul acela de 
medicament l-a nenorocit. 

— Poate peste vreo jumătate de oră. Dacă poţi amâna chestia cu 
spălătoria, spune el. 

— Spălătoria chimică, jigodie, spune ea, cu o ostilitate care nu prea 
convinge. 

Încă ţine la el. 

— Am şi eu maşină de spălat acasă, spune ea. Doar nu trăiesc într-o 
rulotă. 

Marino încearcă să dea de Lucy pe mobil, în timp ce îi spune Rebei: 

— Am o idee. Nu-s convins că va merge, dar poate avem noroc. 

Lucy îi răspunde şi-i spune că nu poate vorbi. 

— E important, spune Marino, uitându-se la Reba, amintindu-şi 
sfârşitul de săptămână petrecut la Key West, când nu lua Effexor. 
Acordă-mi două minute, insistă el. 

O aude pe Lucy vorbind cu cineva, spunând că trebuie să întrerupă 
şi va reveni cât se poate de curând. Un bărbat afirmă că nu e nici o 
problemă. Marino o aude pe Lucy păşind. Se uită la Reba şi-şi aduce 
aminte că la Paradise Lounge de la Hollyday Inn s-au îmbătat cu rom 
Captain Morgan şi au urmărit apusuri de soare şi au rămas până târziu 
în noapte în apa fierbinte din cadă, înainte de a începe el tratamentul 
cu Effexor. 

— Mai eşti acolo? îl întreabă Lucy. 

— Aş putea avea o discuţie stil teleconferință în trei, cu două 
mobile, o linie terestră şi cu doar două persoane? întreabă el. 

— Asta-i o întrebare de la testul de inteligență Mensa? 

— Vreau doar să las impresia că vorbesc cu tine de la telefonul din 
birou, dar de fapt să stau de vorbă cu tine de pe mobil. Alo? M-auzi? 

— Vrei să dai de înţeles că cineva ţi-ar putea monitoriza apelurile 
de pe un telefon multilinie, conectat la sistemul de centrală? 

— La nenorocitul de telefon de pe biroul meu, spune el, observând 
că Reba se uită la el şi încercând să constate dacă ea e impresionată de 
ceea ce aude. 

— La asta mă refeream. Cine? întreabă Lucy. 

— Asta vreau să aflu, dar sunt aproape convins că ştiu. 

— Nimeni n-ar pute face asta fără să cunoască parola 
administratorului de sistem. Iar persoana asta aş fi eu. 

— Cred că a mai aflat-o cineva. Asta ar explica o sumedenie de 


lucruri. Se poate realiza ceea ce am propus? o întreabă el din nou. Pot 
să te sun de la telefonul din biroul meu, apoi să realizăm o conferinţă 
pe mobilul meu, după care să lăsăm linia de la telefonul din biroul 
meu deschisă, ca să lăsăm impresia că vorbesc de acolo? 

— Da, se poate, spune ea. Dar nu chiar în clipa asta. 


Doctor Self apasă un buton de pe telefonul ei, care se aprinde 
intermitent. 

— Următoarea persoană care ne apelează - ei, stă în aşteptare de 
câteva minute deja şi are şi o poreclă neobişnuită. Hog? Îmi cer scuze. 
Mai eşti pe fir? 

— Da, doamnă, se aude un glas domol, care pare să umple studioul. 

— Eşti în direct, spune ea. Aşa, Hog. Ce-ar fi să ne povesteşti întâi 
despre porecla ta? Am convingerea că toată lumea ar vrea să afle. 

— Aşa mă cheamă. 

Se lasă tăcere, dar doctor Self o alungă imediat. Când te afli în 
emisie, nu se admit timpi morţi. 

— Bine, Hog, fie. Bun, mi-ai telefonat ca să-mi spui o poveste 
şocantă. Te ocupi de îngrijirea peluzelor. Şi ai fost într-un anumit 
cartier şi ai observat ulceraţia la citrice în curtea cuiva?... 

— Nu. Situaţia nu e chiar aşa. 

Doctor Self se simte iritată, doar o împunsătură. Hog nu respectă 
scenariul. Marţea trecută, când a telefonat, iar ea s-a dat drept altă 
persoană, el a spus clar că a descoperit ulceraţii la pomii fructiferi din 
curtea unei bătrâne din Hollywood, doar un portocal fiind afectat, iar 
acum toţi pomii din curtea ei şi din curţile vecinilor trebuie tăiaţi, iar 
când el a menţionat problema către bătrâna proprietară a pomului 
infectat, aceasta a ameninţat că se va sinucide dacă Hog va raporta 
Departamentului Agriculturii cazul de îmbolnăvire a pomului. Femeia 
a ameninţat că se va împuşca, folosind puşca cu ţeava retezată a 
regretatului ei soţ. 

Soţul bătrânei plantase pomii imediat după ce se căsătoriseră. El a 
murit între timp şi doar pomii i-au rămas de la el, tot ce mai era viu în 
cursul vieţii lui. Tăierea pomilor ar însemna distrugerea unei părţi de 
preţ din viaţa ei, lucru pe care nimeni nu are dreptul să-l facă. 

— Distrugerea acelor pomi ar însemna acceptarea morţii. Şi, 
procedând în acest fel, ea nu vede nici un scop în viaţă. Vrea să 
moară. Asta e dilema în care te găseşti, nu-i aşa Hog? Să joci rolul lui 
Dumnezeu, spune ea către telefonul pus pe sistem conferinţă. 

— Eu nu joc rolul lui Dumnezeu. Eu fac doar ce spune Dumnezeu. Şi 
nu e un joc. 

Doctor Self este debusolată, dar continuă: 

— Asta este, într-adevăr, o hotărâre importantă. Ai respectat 
reglementările guvernamentale, ori ai urmat îndemnul inimii? 


— Am trasat cercuri roşii în jurul trunchiurilor, spune el. Acum, ea 
e moartă. Urmai tu. Dar nu mai avem vreme. 

Stau în bucătărie, la o masă din faţa ferestrei care dă spre canalul 
îngust, murdar şi noroios. 

— Când a intervenit poliţia, tocmai spune Fred Quincy, mi s-au 
cerut câteva obiecte care ar putea avea urme din ADN-ul lor. Perii de 
păr, periuţe de dinţi, am uitat câte altele. N-am aflat niciodată ce au 
făcut cu lucrurile acelea. 

— Pesemne că nu le-au analizat, spune Lucy, gândindu-se la ceea ce 
tocmai i-a spus Marino. Probabil că ele nici n-au ajuns în depozitul de 
probe. Îi putem întreba, dar aş prefera să ne grăbim. 

Sugestia că cineva ar fi putut obţine acces la parola 
administratorului de sistem i se pare incredibilă. O face să se simtă 
îngreţoşată, temătoare. Îi este imposibil să-şi mute gândul de la asta. 

— Evident, cazul nu reprezintă o prioritate pentru ei. S-a bănuit de 
la început că ele au fugit. Nu s-a descoperit nici o urmă de violenţă. 
Au spus că ar fi trebuit să se descopere semne de violenţă ori că cineva 
ar fi trebuit să observe ceva. Totul s-a petrecut la mijlocul dimineţii şi 
în jur era lume. Iar automobilul de teren al mamei lipsea. 

— Mi s-a zis că maşina ei a rămas pe loc. Un Audi. 

— Ba nu a rămas acolo. Şi nici nu avea Audi. Asta era maşina mea. 
Pesemne că cineva a văzut maşina mea când am ajuns la magazin, 
ceva mai târziu, ca să le caut. Mama avea un Chevy Blazer. Îl folosea 
ca să transporte diverse lucruri şi marfă. Oamenii încurcă lucrurile 
uneori, dar rău de tot. Portofelul şi Blazer-ul mamei au dispărut şi nici 
urmă de sora mea. 

— Existau semne că au intrat în magazin? 

— Nu era aprinsă nici o lumină. Iar plăcuţa cu „închis” era pusă la 
uşă. 

— Lipsea ceva? 

— Nu mi-am dat seama. Evident, nimic care să sară în ochi. Nimic 
din casa de marcat, dar asta nu însemna ceva în mod obligatoriu. 
Pesemne că s-a întâmplat ceva, dacă vreţi aşa, dintr-odată, ADN-ul lor. 

— O să te informăm, spune Lucy. S-ar părea că avem nişte indicii. 

— Şi nu-mi poţi spune şi mie? 

— Promit că te voi ţine la curent. Care a fost primul tău gând când 
te-ai dus să le cauţi la magazin? 

— Vrei să ştii adevărul? M-am gândit că nici nu au ajuns acolo, că 
dispăruseră undeva, dincolo de curcubeu. 

— De ce te exprimi astfel? 

— Existaseră o mulţime de probleme. Suişuri şi coborâşuri 
financiare. Probleme personale. Tata avusese firma aceea de 
peisagistică, afacere care se bucurase de un succes deosebit. 


— La Palm Beach. 

— Acolo se afla sediul. Însă avea sere şi ferme de pomi în alte 
locuri, inclusiv în zonă. Apoi, pe la mijlocul deceniului opt, a pierdut 
aproape totul din cauza ulceraţiei la citrice. Tot ce însemna citrice a 
fost distrus, iar el a trebuit să-şi concedieze aproape toţi angajaţii, 
fiind cât pe ce să fie declarat falit. Asta a constituit o lovitură pentru 
mama. Fl s-a pus din nou pe picioare şi a avut şi mai mult succes, dar 
şi asta a afectat-o pe mama. Nu ştiu dacă-ţi dai seama, dar nu-s 
convins că ar trebui să-ţi povestesc toate astea. 

— Fred, eu nu vreau decât să te ajut. N-o pot face dacă nu-mi oferi 
sprijin. 

— Să începem cu perioada când Helen avea doisprezece ani, spune 
el. Eu eram în primul an de colegiu. Sunt mai în vârstă, evident. 
Atunci, Helen a locuit vreme de şase luni la fratele tatei şi la soţia 
acestuia. 

— De ce? 

— Ne-a întristat pe toţi, pentru că era o fată drăguță şi talentată. A 
fost acceptată la Harvard când avea doar şaisprezece ani, n-a rezistat 
acolo nici un semestru, a suferit o criză şi a revenit acasă. 

— Când asta? 

— Trebuie să se fi întâmplat în toamna dinainte de dispariţia 
mamei. A ţinut până în noiembrie — la Harvard. 

— Cu opt luni înainte ca ea şi mama ta să dispară? 

— Da. Helen a avut parte de o moştenire genetică foarte proastă. 

Face o pauză, ca şi când s-ar chinui să decidă dacă este cazul să 
continue, apoi spune: 

— În fine. Mama nu era cea mai stabilă persoană din lume. Probabil 
că ţi-ai dat deja seama de asta, din cauza obsesiei pe care o avea cu 
Crăciunul. Demenţă, criză după criză, încă de când eram mic. Dar 
lucrurile s-au înrăutățit cu adevărat când Helen avea doisprezece ani. 
Mama a făcut unele lucruri absurde. 

— Mergea la un psihiatru din zonă? 

— la cei mai buni, indiferent cât ar fi costat. Până şi la o 
celebritate. Pe vremea aceea locuia în Palm Beach. Doctor Self. Ea a 
recomandat spitalizarea. Acesta este şi motivul pentru care a trimis-o 
pe Helen să locuiască la mătuşa şi unchiul meu. Mama era internată, 
iar tata avea mult de lucru şi nu părea dispus să se ocupe singur de un 
copil de doisprezece ani. Apoi, mama s-a întors acasă. După aceea, a 
revenit şi Helen, dar nici una dintre ele nu avea o purtare normală. 

— Şi Helen a mers la psihiatru? 

— Pe vremea aceea, nu, spune Fred. Ea doar avea nişte ciudăţenii. 
Nu prezenta instabilitate, ca mama, dar era ciudată. Rezultate bune la 
şcoală, chiar foarte bune, după care a plecat la Harvard, unde a ars ca 
o flacără şi s-a terminat, fiindcă a fost găsită în holul unei case 


funerare şi nici nu ştia cum o cheamă. Şi, ca şi cum asta n-ar fi fost de 
ajuns, tata a murit. Mama s-a prăbuşit şi ea, pleca uneori în weekend, 
nici nu-mi spunea unde e, speriindu-mă de moarte. A fost o perioadă 
îngrozitoare. 

— De aceea poliţia a considerat că a avut o criză şi a dispărut pur şi 
simplu, fugind undeva cu Helen? 

— Şi eu mi-am pus întrebarea asta. Încă mai cred că mama şi sora 
mea sunt în viaţă undeva. 

— Şi cum a murit tatăl tău? 

— A căzut de pe o scară în biblioteca în care ţinea rarităţi. Casa din 
Palm Beach avea două etaje, numai marmură şi dale de piatră 
naturală. 

— Era singur când s-a petrecut accidentul? 

— Helen l-a găsit, pe palierul de la etajul întâi. 

— La ora aceea era singura persoană din casă? 

— Cu vreo prietenă, poate. Nu ştiu cu cine. 

— Când s-a întâmplat asta? 

— Cu două luni înainte de dispariţia ei şi a mamei. Helen avea 
şaptesprezece ani şi era precoce. Da, serios, după ce s-a întors de la 
Harvard, nimeni nu se mai înțelegea cu ea. Mereu mi-am pus 
întrebarea dacă asta nu era cumva o reacţie față de tata, față de 
unchiul meu sau faţă de rudele din partea tatei. Extrem de religioasă 
şi serioasă, lisus în stânga, lisus în dreapta, numai de biserică vorbea. 
Diaconi, profesori de la şcoala de duminică, gata oricând să 
mărturisească pentru câte cineva. 

— Ai cunoscut vreo prietenă sau vreun prieten al ei? 

— Nu. Umbla peste tot, uneori dispărea cu zilele. O belea pe capul 
oricui. Eu nu veneam pe acasă decât dacă eram silit. Obsesia mamei 
cu Crăciunul era o glumă de nedescris. În casa noastră nu s-a 
sărbătorit niciodată Crăciunul. Cumplit, cumplit. Se ridică de la masă. 

— Te deranjează dacă-mi iau o bere? 

— Chiar te rog. 

Îşi ia o bere Michelob şi răsuceşte capacul. Închide apoi uşa 
frigiderului şi se aşază. 

— Sora ta a fost vreodată internată? 

— Da, în acelaşi spital ca mama. Vreme de o lună, după ce a fost 
exmatriculată de la Harvard. Eu îi spuneam Clubul McLean. Spital 
pentru genele familiilor vechi. 

— McLean din Massachusetts? 

— Da. Nu iei niciodată notițe? Nu-mi dau seama cum o să ţii minte 
toate astea. 

Lucy frământă între degete un pix, având un înregistrator minuscul 
şi nevăzut în buzunar. 

— Avem nevoie de ADN-ul mamei şi al surorii tale, spune ea. 


— N-am idee cum l-am mai putea procura acum. Decât dacă poliţia 
mai are probele recoltate atunci. 

— E bun şi al tău. Gândeşte-te la el ca la ADN-ul familiei tale, spune 
Lucy. 

Scarpetta se uită pe geam, către strada îngheţată şi albită de zăpadă. 
E aproape trei, iar ea a vorbit la telefon toată ziua. 

— Ce fel de verificare s-a făcut pentru emisiune? Trebuie să existe 
un sistem pentru a controla cine intră în direct, spune ea. 

— Desigur. Unul dintre producători discută cu persoana şi se 
asigură că aceasta nu e nebună. 

Alegerea acelui ultim cuvânt este cam ciudată pentru un psihiatru. 

— În cazul de faţă, eu discutasem deja cu acel bărbat, care se ocupă 
cu întreţinerea peluzelor. Dar povestea e cam lungă, spune doctor Self, 
care vorbeşte extrem de repede. 

— Când ai vorbit cu el prima oară a zis că-l cheamă Hog? 

— La vremea respectivă nu m-am gândit la asta. Există mulţi 
oameni care au porecle deşucheate. Vreau să ştiu dacă există vreo 
bătrână care s-a sinucis? Tu trebuie să ştii, nu? A ameninţat că mă va 
ucide. 

— Îmi pare rău, dar de regulă apar multe bătrâne moarte, îi 
răspunde Scarpetta pe un ton evaziv. N-ai putea să-mi dai mai multe 
amănunte? Ce a spus, mai precis? 

Doctor Self relatează istoria cu pomii infectați din curtea bătrânei, 
despre durerea ei pentru pierderea soţului, despre ameninţarea ei că 
se sinucide folosind puşca cu ţeava retezată a soţului dacă omul care-i 
îngrijeşte peluza - Hog - îi distruge pomii. Benton intră în living 
aducând două ceşti cu cafea, iar Scarpetta pune telefonul pe 
teleconferinţă. 

— Apoi a ameninţat că mă va ucide şi pe mine, repetă doctor Self. 
Ori că voise s-o facă, dar s-a răzgândit. 

— Sunt cu cineva care ar trebui să audă asta, spune Scarpetta şi îl 
prezintă pe Benton. Povesteşte-i şi lui aceste lucruri. 

Benton se aşază pe canapea, în vreme ce doctor Self răspunde că nu 
înţelege de ce un psiholog criminalist din Massachusetts ar fi interesat 
de o sinucidere din Florida, însă el ar putea formula o părere logică 
privind ameninţarea la adresa vieţii ei, iar ea ar dori să-l aibă ca 
invitat într-o emisiune. Ce fel de persoană ar putea-o ameninţa în 
acest fel? E în primejdie? 

— Studioul ţine evidenţa apelurilor prin identificarea celor care 
telefonează? o întreabă Benton. Numerele sunt păstrate, fie şi 
temporar? 

— Aşa cred. 

— Aş vrea să ştiu asta imediat, spune el. Să vedem dacă putem 
stabili de unde a telefonat. 

— Ştiu doar că nu se acceptă apeluri neidentificate. Trebuie să se 


deblocheze sistemul de ascundere a identităţii, deoarece am avut 
odată un apel de la o femeie cu tulburări mintale care a ameninţat în 
direct că mă va ucide. Şi nu a fost singura întâmplare de acest fel. 
Apelul ei a apărut ca neidentificabil. Nu mai vrem aşa ceva. 

— Atunci, înseamnă că se rețin numerele tuturor persoanelor care 
telefonează, spune Benton. Aş vrea un desfăşurător al numerelor celor 
care au apelat în timpul emisiunii din această după-amiază. Ai 
numărul omului care se ocupă de peluze, de când ai vorbit prima oară 
cu el? Când s-a întâmplat asta? Apelul a fost local? S-a reţinut 
numărul undeva? 

— Joia trecută, după-amiază. N-am identificator de numere la 
telefonul meu. Numărul meu e la secret şi nu am nevoie de aşa ceva. 

— Şi omul s-a prezentat? 

— Sub numele de Hog. 

— Te-a sunat acasă? 

— La biroul meu. Primesc pacienţii într-un birou aflat în spatele 
casei. De fapt, e o casă de oaspeţi lângă piscină. 

— Cum ar fi putut obţine numărul de telefon? 

— N-am idee, fiindcă tot ai adus vorba. Sigur, colegii, persoanele cu 
care colaborez şi pacienţii mei au numărul de acolo. 

— Există posibilitatea ca omul să fie vreunul dintre pacienţii tăi? 

— Nu i-am recunoscut vocea. Nu cred că e vorba de vreuna dintre 
persoanele pe care le tratez. Se petrece şi altceva aici. Consider că am 
dreptul să ştiu dacă e vorba şi de altceva decât ceea ce pare la prima 
vedere. În primul rând, nu mi-ai confirmat dacă vreo bătrână s-a 
sinucis cu o puşcă din cauza pomilor bolnavi. 

— Nu există un asemenea caz, spune Scarpetta. Însă există unul 
foarte recent, care seamănă cu ceea ce tocmai ne-ai povestit; o femeie 
în vârstă, ai cărei pomi erau marcați pentru tăiere. A murit împuşcată. 

— Dumnezeule! Şi s-a întâmplat după ora şase, joia trecută? 

— Probabil înainte de asta, spune Scarpetta, aproape sigură că ştie 
de ce doctor Self îi pune această întrebare. 

— Asta vine ca o uşurare. Înseamnă că era deja moartă când mi-a 
telefonat Hog, îngrijitorul de peluze. M-a sunat probabil la şase şi cinci 
sau şi zece şi m-a rugat să-l primesc în emisiune şi mi-a relatat 
povestea bătrânei care ameninţase că se sinucide. Deci ea o făcuse 
deja. N-aş vrea să cred că moartea ei are vreo legătură cu dorinţa lui 
de a apărea în emisiunea mea. 

Benton îi aruncă lui Scarpetta o privire care spune Ce muiere 
nesimţitoare şi narcisista, apoi rosteşte în microfon: 

— Doctor Self, acum încercăm să stabilim o mulţime de alte lucruri. 
Şi ne-ar fi de mare ajutor dacă ne-ai putea informaţii despre David 
Luck. I-ai prescris Ritalin. 

— Vrei să sugerezi că i s-a întâmplat şi lui ceva cumplit? Ştiu că a 


dispărut. Aţi aflat ceva nou? 

— Avem motive să fim foarte îngrijoraţi. Suntem îngrijoraţi în 
privinţa lui, a fratelui său şi a celor două surori cu care locuiau. De cât 
timp îl ai pe David ca pacient? 

— De vara trecută. Cred că prima oară a venit în iulie. Ori la 
sfârşitul lui iunie. Ambii părinţi au murit într-un accident, iar el 
suferea foarte mult, având rezultate slabe la şcoală. El şi fratele lui 
primeau educaţie la domiciliu. 

— L-ai consultat des? întreabă Benton. 

— De obicei, o dată pe săptămână. 

— Cine îl aducea la şedinţe? 

— Uneori, Kristin. Alteori, Ev. Din când în când, veneau amândouă, 
iar uneori mă întâlneam cu toţi trei. 

— Şi cum ţi-a fost recomandat David? Acum Scarpetta este cea care 
întreabă. Cum de-a ajuns să fie tratat de tine? 

—A, a fost ceva mişcător. Kristin a telefonat în cursul unei 
emisiuni. Evident, asculta des emisiunile mele şi a socotit că mă putea 
aborda astfel. A telefonat în timpul emisiunii mele de la radio şi a 
povestit că îngrijea un copil sud-african care îşi pierduse ambii părinţi 
şi avea nevoie de ajutor etc. Povestea mi-a frânt inima şi am fost de 
acord chiar în emisiune să-l primesc. Aţi rămâne uimiţi dacă aţi şti 
câtă corespondenţă am primit după aceea de la ascultători. Încă sosesc 
scrisori prin care oamenii se interesează de starea micuţului orfan din 
Africa de Sud. 

— Există vreo înregistrare a emisiunii de care vorbeşti? o întreabă 
Benton. O mostră audio? 

— Totul se înregistrează. 

— Cât de repede îmi poţi trimite extrasul audio, plus unul din 
emisiunea de televiziune pe care ai avut-o astăzi? Îmi pare rău, dar am 
rămas blocaţi din cauza ninsorii — pe moment, mai precis. Facem tot 
ce se poate de aici, dar avem resurse destul de limitate. 

— Da, am auzit că aţi avut viscol acolo. Sper să nu rămâneţi fără 
electricitate, spune ea, de parcă toţi trei şi-ar fi petrecut ultima 
jumătate de oră într-o discuţie de complezenţă. O să-l sun chiar acum 
pe producător şi o să vă trimită el ceva prin e-mail. Sunt convinsă că 
va dori să discute cu tine despre prezenţa ta în emisiune. 

— Şi numerele de telefon ale celor care au apelat, îi reaminteşte 
Benton. 

— Doctor Self, spune Scarpetta, privind deconcertată pe fereastră. A 
reînceput să ningă. Ce ne poţi spune despre Tony? Fratele lui David. 

— Se băteau mereu. 

— L-ai avut şi pe Tony ca pacient? 

— Nu l-am văzut niciodată, răspunde ea. 

— Ai spus că le cunoşti pe Kristin şi pe Ev. Una dintre ele avea 


probleme de nutriţie? 

— Nu am avut-o pe nici una în tratament. Nu mi-au fost paciente. 

— Eu cred că-ţi puteai da seama doar privindu-le. Una dintre ele 
ținea regim cu morcovi. 

— După cum arăta, e vorba de Kristin, răspunde doctor Self. 

Scarpetta se uită la Benton. I-a pus pe cei de la laboratorul ADN de 
la Academie să ia legătura cu detectivul Thrush când a descoperit că 
dura mater avea o coloraţie gălbuie. ADN-ul femeii moarte a fost 
identificat ca identic cu cel obţinut din petele gălbui de pe o bluză pe 
care Scarpetta a recuperat-o din casa lui Kristin şi Ev. Cadavrul din 
morga de la Boston este mai mult ca sigur al lui Kristin, dar Scarpetta 
nu are intenţia să-i pună această informaţie doctorului Self, care ar 
putea să vorbească despre asta în emisiunea ei. 

Benton se ridică de pe canapea ca să mai pună un buştean pe foc, în 
timp ce Scarpetta încheie convorbirea. Se uită cum ninge. Fulgii cad 
cu rapiditate prin dreptul lămpilor de la poarta casei lui Benton. 

— Nu mai vreau cafea, spune el. Îmi ajunge. 

— Aici mai există ceva în afară de ninsoare? 

— Probabil că s-au curăţat deja străzile principale. Se acţionează 
uimitor de rapid. Nu cred că băieţii au vreo legătură cu cazul ăsta. 

— Ba sigur că au, spune Scarpetta apropiindu-se de foc şi aşezându- 
se alături. Au dispărut. După toate probabilitățile, Kristin e moartă. 
Probabil nimeni din familia aceea n-a rămas în viaţă. 


60 


Marino îl apelează pe Joe, în timp ce Reba stă tăcută alături de el, 
cercetând reconstituiri. 

— Aş vrea să analizez câteva lucruri împreună cu tine, îi spune 
Marino lui Joe. Avem o problemă. 

— Ce fel de problemă? întreabă el, circumspect. 

— O să afli direct de la mine. Trebuie să răspund la câteva telefoane 
din birou, să rezolv nişte treburi. Unde o să te găsesc în următoarea 
oră? 

— Camera 112. 

— Acum eşti acolo? 

— Nu, acolo mă duc. 

— Dă-mi voie să ghicesc, spune Marino. Prelucrezi altă reconstituire 
pe care ai furat-o de la mine? 

— Dacă despre asta vrei să vorbim... 

— Nu despre asta, spune Marino. E mult mai grav. 


— Eşti grozav, îi spune Reba lui Marino, lăsând dosarul cu 
reconstituiri pe birou. Sunt extraordinare. Sclipitoare, Pete. 

— O să facem asta peste cinci minute, să-i lăsăm timp să ajungă în 
biroul lui. Apoi vorbeşte la telefon cu Lucy: Ia spune, cum procedez? 

— O să închizi, la fel o să fac şi eu, după care pui telefonul din 
biroul tău pe sistem conferință şi formezi numărul meu de mobil. 
După ce răspund, mai apeşi o dată pe butonul de conferinţă şi formezi 
numărul tău de mobil. Apoi pui telefonul din birou pe aşteptare ca să 
laşi linia deschisă, ori îl laşi cu receptorul ridicat din furcă. În cazul în 
care cineva îţi ascultă convorbirile, va presupune că te afli în birou. 

Marino aşteaptă câteva minute, apoi procedează cum i-a spus Lucy. 
El şi Reba ies din clădire, în vreme ce cu Lucy vorbeşte pe mobil. 
Poartă o conversaţie reală, iar Marino speră din tot sufletul ca Joe să o 
intercepteze. Deocamdată, el şi Lucy au noroc. Recepţia este bună. 
Glasul ei se aude de parcă s-ar afla într-o cameră alăturată. 

Flecăresc despre motociclete. În timp ce merg, discută despre o 
sumedenie de lucruri. 

Motelul Last Stand” este o rulotă de două ori mai lată decât una 
normală, care a fost împărţită în trei camere care se folosesc pentru 
simulări de scene ale crimelor. Fiecare secţiune are o uşă separată, cu 
un număr pe ea. Camera 112 se află la mijloc. Marino observă că 
perdeaua este trasă peste fereastra mare şi aude zgomotul făcut de 
aparatul de aer condiţionat. Încearcă uşa, dar aceasta e încuiată, de 
aceea o izbeşte cu gheata masivă şi grea, model Harley Davidson, iar 
uşa subţire se deschide brusc şi se trânteşte de perete. Joe stă la birou, 


cu receptorul la ureche, cu un casetofon conectat la telefon, cu o 
expresie şocată pe faţă, care se transformă într-una de groază. Marino 
şi Reba se uită la el. 

— Ştii de ce se cheamă Ultima Redută? îl întreabă Marino, 
apropiindu-se de Joe, înşfăcându-l de pe scaun de parcă n-ar cântări 
decât câteva grame. Pentru că eşti un om mort, cât se poate de mort. 

— Dă-mi drumul! răcneşte Joe. 

Nu atinge podeaua cu tălpile. Marino îl ţine ridicat de subsuori, iar 
fețele lor se află la câţiva centimetri una de alta. Marino îl împinge în 
perete. 

— Dă-mi drumul! Mă doare! 

Marino îi dă drumul. Joe cade în fund pe podea. 

— Ştii de ce e şi ea de faţă? face Marino şi arată spre Reba. Ca să te 
aresteze, nenorocitule. 

— Dar n-am făcut nimic! 

— Falsificare de evidențe, furt cu consecințe deosebit de grave, 
probabil şi omucidere, întrucât ai furat o puşcă folosită în alt stat 
pentru a spulbera capul unei femei. A, la asta se adaugă înşelătoria, 
continuă Marino să înşiruie acuzaţiile, fără să se sinchisească dacă are 
dreptate sau nu. 

— Ba nu! Nu ştiu despre ce vorbeşti! 

— Nu mai urla. N-am surzit. Vezi, îl avem pe detectivul Wagner ca 
martor, corect? 

Ea încuviinţează din cap, cu o expresie foarte serioasă. Marino n-a 
văzut-o niciodată arătând atât de ameninţător. 

— M-ai văzut atingându-l cu vreun deget? o întreabă el pe Reba. 

— Nu, sigur nu, spune ea. 

Joe e atât de înspăimântat, încât lasă impresia că se va scăpa în 
pantaloni. 

— Ne spui şi nouă de ce ai furat puşca cu ţeava retezată şi cui i-ai 
dat-o ori vândut-o? Marino trage scaunul de la birou, îl răsuceşte şi se 
aşază având spătarul în faţă, rezemându-şi braţele uriaşe pe el. Ori 
poate tot tu i-ai spulberat capul acelei femei. Poate că trăieşti 
reconstituiri, dar pe asta nu am scris-o eu. Cred c-ai furat-o de la 
altcineva. 

— Ce femeie? N-am ucis pe nimeni. N-am furat nici o puşcă. Ce 
puşcă cu ţeava retezată? 

— Cea pe care ai scos-o pe 28 iunie la ora trei şi un sfert, anul 
trecut. Cea care se găseşte în evidenţa computerizată pe care tocmai ai 
actualizat-o, falsificând-o. 

Joe a rămas cu gura căscată şi ochii cât cepele. Marino duce mâna 
la un buzunar de la spatele pantalonilor, scoate o foaie de hârtie, o 
desface şi i-o întinde. Este o fotocopie a paginii din registrul de 
evidență, unde se vede că Joe a semnat pentru scoaterea puştii 


Mossberg din depozit şi, după câte se pare, pentru returnarea ei. 

Joe se holbează la fotocopie şi mâinile îi tremură. 

— Jur pe Dumnezeul meu că n-am luat-o. Ţin minte ce s-a 
întâmplat. Făceam nişte cercetări cu gelatină şi cred că am tras doar o 
dată cu ea. Apoi am plecat să fac ceva în bucătăria laboratorului, cred 
că voiam să verific nişte blocuri pe care le pregătisem, cele pe care le 
foloseam pentru a simula pasagerii la prăbuşirea unui avion. Nu ţii 
minte când Lucy a folosit elicopterul acela mare pentru a da drumul 
unui fuzelaj de avion să cadă de sus, pentru ca studenţii să vadă?... 

— Vino la subiect! 

— Când m-am întors, puşca dispăruse. Am presupus că Vince a 
încuiat-o la loc, în camera blindată. Se făcuse deja târziu. Probabil c-a 
încuiat-o pentru că voia să plece acasă. Îmi aduc aminte că asta m-a 
cam înfuriat, deoarece voiam să mai trag de vreo două ori. 

— Nici nu-i de mirare că trebuie să-mi furi ideile de simulare, spune 
Marino. N-ai nici un pic de imaginaţie, încearcă altceva. 

— Spun adevărul. 

— Vrei să te scoată de aici în cătuşe? întreabă Marino, făcând un 
semn cu degetul către Reba. 

— Nu poţi dovedi că am făcut ceva. 

— Pot dovedi că ai comis înşelătoria, spune Marino. Vrei să vorbim 
despre toate referinţele pe care le-ai falsificat pentru ca Scarpetta să te 
ia colaborator? 

Vreme de o clipă, Joe rămâne fără grai. Apoi începe să-şi recapete 
siguranţa de sine. Pe faţa lui apare din nou expresia de mare şmecher. 

— Dovedeşte-o, spune el. 

— Toate scrisorile acelea sunt scrise pe hârtie care are filigranul 
identic. 

— Asta nu-i o dovadă. 

Joe se ridică în picioare şi se freacă la şale. 

— O să te dau în judecată, spune el. 

— Bun. Atunci pot să te mai buşesc niţel, îi răspunde Marino, 
frecându-şi un pumn cu cealaltă mână. Poate-ţi rup gâtul. Detectiv 
Wagner, nu m-ai văzut atingându-l, bine? 

— N-am văzut nimic, spune ea. Apoi: Dacă n-ai luat tu puşca aceea 
cu ţeava retezată, atunci cine a luat-o? Mai era cineva cu tine în 
laboratorul de arme în după-amiaza aceea? 

Joe se gândeşte o clipă, apoi în ochi îi apare o sclipire. 

— Nu, spune el. 

Gardienii din camera de control îi monitorizează douăzeci şi patru 
de ore pe zi pe deţinuţii care prezintă risc de sinucidere. Stau cu ochii 
pe Basil Jenrette. Îl urmăresc dormind, făcând duş, mâncând. Îl 
urmăresc folosind toaleta din oţel. Îl urmăresc întorcând spatele 
camerei video cu circuit închis şi eliberându-şi tensiunile sexuale pe 
sub cearşafurile patului îngust din oţel. 

El şi-i imaginează pe gardieni râzând de el. Îşi închipuie ce-şi spun 
în camera de control când îl urmăresc pe monitoare. Se distrează pe 
seama lui, făcând glume către ceilalţi gardieni. Îşi dă seama de asta 
după rânjetele de pe feţele lor când îi aduc mâncarea ori îl scot din 
celulă ca să facă mişcare ori să dea un telefon. Uneori, fac şi 
comentarii. Alteori, apar în dreptul celulei exact când îşi eliberează 
tensiunile sexuale şi imită sunetele scoase de el, râd şi bocănesc în 
uşă. 

Basil stă pe pat, ridicând privirea spre camera montată sus, pe zidul 
din partea opusă. Frunzăreşte exemplarul din această lună al revistei 
Field & Stream şi se gândeşte la prima oară când l-a întâlnit pe Benton 
Wesley şi a făcut greşeala de a răspunde sincer la una dintre 
întrebările acestuia. 

Te gândeşti vreodată să-ţi faci rău ori să faci rău altora? 

Le-am făcut rău altora, înseamnă că mă gândesc la asta, a răspuns 
Basil. 

Ce gânduri ai, Basil? Poţi descrie ce îţi imaginezi când te gândeşti să-ţi 
faci rău şi să le faci rău şi altora? 

Mă gândesc să fac ceea ce obişnuiam să fac. Să văd o femeie şi să simt 
dorința. Să o sui în maşina mea de poliţie şi să scot pistolul şi probabil 
insigna şi să-i spun că o arestez, iar dacă se opune, chiar dacă atinge doar 
uşa, nu voi avea de ales decât să o împuşc. Toate au cooperat când le-am 
spus asta. 

Nici una nu ţi s-a opus. 

Doar ultimele două. Din cauză că s-a defectat maşina. Ce ridicol. 

Celelalte, înaintea celor două, au crezut că reprezentai poliţia şi că le 
arestai? 

Au crezut că sunt poliţist. Dar ştiau ce se întâmpla. Am vrut ca ele să 
ştie. Mă excitam. Le arătam că eram excitat şi le făceam să pună mâna. 
Urmau să moară. Ce ridicol. 

Ce este ridicol, Basil? 

Ce ridicol. Am spus asta de un milion de ori. M-ai auzit spunând asta, 
adevărat? N-ai prefera să te împuşc pe loc în maşină decât să te duc 
undeva ca să mă distrez cu tine? De ce m-ai lăsa să te duc într-un loc 
secret şi să te leg? 


Spune-mi cum le legai, Basil. Întotdeauna în acelaşi fel? 

Da, am o metodă tare de tot. Absolut unică. Eu am inventat-o când m- 
am apucat să operez arestări pe cont propriu. 

Prin arestări te referi la răpirea femeilor şi la violarea lor. 

Când am început, aşa era. 

Basil zâmbeşte în timp ce stă pe pat, amintindu-şi de plăcerea de a 
răsuci umeraşele din sârmă în jurul încheieturilor şi gleznelor şi 
împletind frânghie printre ele, astfel încât să le poată transforma pe 
femei în marionete. 

Erau păpuşile mele, i-a explicat el doctorului Wesley în timpul primei 
discuţii, întrebându-se ce ar trebui să facă pentru a obţine o reacţie a 
acestuia. 

Indiferent ce spunea Basil, doctorul Wesley a rămas cu privirea 
netulburată, fără să lase ca pe faţă să îi apară vreo expresie sau 
emotie. Poate nu simţea nimic. Poate îi seamănă lui Basil. 

Înţelegi, în locul ăsta pe care-l aveam, existau grinzi la vedere, unde 
tavanul se prăbuşise, mai ales în camera aceea din spate. Azvârleam 
frânghiile pe după grinzi şi le puteam strânge ori lărgi după cum voiam, 
acordându-le o lesă mai lungă ori mai scurtă. 

Şi nu se opuneau niciodată, nici măcar atunci când îşi dădeau seama ce 
le aşteaptă, mai ales după ce vedeau clădirea aceea? Ce era acel loc? O 
casă? 

Nu mai ţin minte. 

Basil, ţi se opuneau? Mi separe că ar fi fost greu să le legi în felul acela 
atât de complicat în vreme ce trebuia să le ameninţi cu pistolul. 

Mereu am avut fantezia asta, să mă urmărească cineva. Basil nu a 
răspuns la întrebare. Apoi să fac sex după ce totul se termina. Să fac sex 
cu trupul lor chiar acolo, pe aceeaşi saltea. 

Sex cu cadavrele, ori cu altă persoană? 

N-am decăzut chiar atât de mult. Nu-i de mine aşa ceva. Mie-mi place 
să le aud. Adică, cred că le durea cumplit. Uneori li se dislocau umerii. 
După aceea, le dădeam frâu liber, cât să folosească baia. Asta era partea 
care nu-mi plăcea. Să golesc găleata. 

Dar ce făceai cu ochii lor, Basil? 

A, să vedem. Nu, asta nu-i o glumă. 

Doctorul Wesley nu a râs, iar asta l-a iritat puţin. 

Le lăsam să danseze puţin la capătul frânghiei; nici de data asta nu am 
vrut să fac o glumă Tu nu zâmbeşti niciodată? Uite, serios, o parte din 
chestiile astea sunt amuzante. 

Te ascult, Basil. Sunt atent la fiecare cuvânt pe care-l spui. 

Asta era bine, măcar atât. Şi adevărat. Doctorul Wesley l-a ascultat 
şi considera că fiecare cuvânt era important şi fascinant, a socotit că 
Basil era cea mai interesantă şi originală persoană cu care a discutat 
vreodată. 


Imediat ce urma să fac sex cu ele, a continuat el, atunci mă ocupam de 
ochii lor. Înţelegi, dacă m-aş fi născut cu o sculă de dimensiuni normale, n- 
ar fi fost necesar aşa ceva. 

Deci erau conştiente când le orbeai. 

Dacă aş fi avut vreun anestezic, le-aş fi dat, ca să le ameţesc cât mă 
ocupam de chirurgia asta, serios că aş fi făcut-o. Nu-mi plăcea să le aud 
urlând şi să le văd zbătându-se cumplit. Dar nu puteam face sex cu ele 
decât după ce le orbeam. Le explicam asta. Spuneam: îmi pare foarte rău 
că trebuie să fac asta, înţelegi? O să lucrez cât de repede pot. O să doară 
puţin. Nu ţi se pare amuzant? O să doară puţin. De fiecare dată când îmi 
spune cineva un asemenea lucru, ştiu că o să doară al dracului de rău. 
Apoi le spuneam că o să le dezleg pentru a putea face sex. Spuneam că 
dacă vor încerca să fugă ori vor face vreo prostie, o să le fac ceva şi mai 
rău decât până atunci. Asta era. Şi făceam sex. 

Şi cât dura totul? 

Te referi la sex? 

Cât timp le ţineai în viaţă şi cât timp făceai sex cu ele? 

Depindea. Dacă-mi plăcea de ele, uneori le ţineam şi câteva zile. Cred că 
cea mai lungă perioadă a fost de zece zile. Dar asta nu era bine, pentru că 
se infectau foarte grav şi era dezgustător. 

Le mai făceai şi altceva? Altceva, în afară de a le orbi şi de a face sex? 

Experimentam. Cu unele. 

Ai încercat vreodată tortura? 

Eu aş spune că scoaterea ochilor cu cuţitul..., i-a răspuns Basil, iar 
acum regretă că a afirmat asta. 

Declaraţia a inaugurat o nouă serie de întrebări. Doctorul Wesley s-a 
referit la deosebirea dintre bine şi rău şi la înţelegerea suferinţei pe 
care Basil o provoca altor fiinţe umane, spunând că, dacă el îşi dădea 
seama că un lucru devenea tortură, atunci ştia că ceea ce făcea în 
momentul respectiv era rezultat al premeditării. Nu a spus totul exact 
astfel, dar cam acolo bătea. Cam acelaşi cântec şi dans pe care l-a 
auzit şi la Gainsville, când psihiatrii au încercat să stabilească dacă 
putea fi adus în fața tribunalului. N-ar fi trebuit să le permită să afle 
că acţionase deliberat. Şi asta a fost o prostie. Un spital psihiatric e ca 
un hotel de cinci stele în comparaţie cu închisoarea, îndeosebi dacă 
ajungi în şirul morţii, stând în celula minusculă, claustrofobică, 
semănând cu acel clovn, Bozo, îmbrăcat cu pantaloni vărgaţi şi bluza 
oranj. 

Basil se ridică de pe patul de oţel şi se întinde. Se preface că nu 
bagă în seamă camera de pe perete. N-ar fi trebuit să recunoască 
nicicum că s-a gândit să se sinucidă, că modalitatea preferată ar fi 
tăierea venelor de la încheieturile mâinilor, iar apoi s-ar privi cum 
sângerează, pic cu pic, ar vedea cum se formează băltoaca de sânge pe 
podea, pentru că asta i-ar aminti de plăcerile pe care şi le-a satisfăcut 


cu multe femei. Probabil că au fost opt. Aşa i-a spus doctorului 
Wesley. Ori au fost zece? 

Se mai întinde puţin. Foloseşte toaleta din oţel şi revine la pat. 
Deschide ultimul număr din Field & Stream, se uită la pagina 52, la 
ceea ce ar trebui să fie un articol despre prima puşcă pe care o poate 
folosi un vânător începător şi despre amintiri plăcute de la vânătoarea 
de iepuri şi oposum şi despre pescuitul în fluviul Missouri. 

Această pagină 52 nu este adevărată. Adevărata pagină 52 a fost 
extrasă şi scanată pe un computer. Apoi, cu fonturi identice şi într-un 
format identic, s-a inclus o scrisoare în revistă, cu ajutorul unei 
cantităţi mici de adeziv, iar ceea ce pare a fi un articol dezinvolt 
despre vânătoare şi pescuit a devenit o comunicare clandestină 
destinată lui Basil. 

Gardienilor nu le pasă că deţinuţii primesc reviste despre pescuit. 
Puțin probabil ca ei să le răsfoiască, mai ales că sunt reviste 
plicticoase, fără sex şi violenţă. 

Basil se vâră sub cearşafuri, se întoarce pe partea stângă, cu spatele 
la cameră, la fel cum face când trebuie să-şi elibereze tensiunile 
sexuale. Vâră mâna sub salteaua subţire şi extrage fâşii subţiri de 
bumbac alb din două perechi de boxeri, pe care îi deşiră de o 
săptămână. 

Pe sub cearşafuri, începe o tăietură cu dinţii, apoi rupe. Leagă 
fiecare fâşie strâns la ceea ce a devenit o frânghie înnodată, lungă de 
aproape doi metri. Are țesătură cât să mai facă două porţiuni. Rupe cu 
dinţii şi sfâşie. Respiră apăsat şi se leagănă puţin, ca şi cum şi-ar 
elibera tensiunile sexuale, sfâşie şi leagă o altă o fâşie la frânghia 
făcută până acum, apoi o leagă şi pe aceasta la precedenta. 

În centrul informatic al Academiei, Lucy stă în faţa a trei mari 
ecrane video şi, imediat ce reuşeşte să le recompună în server, citeşte 
e-mailuri. 

Ea şi Marino au descoperit până acum că, înainte de a-şi începe 
pregătirea, Joe Amos a luat legătura cu un producător de televiziune 
care s-a arătat interesat să mai realizeze o emisiune de medicină legală 
pentru una dintre reţelele de televiziune prin cablu. Pentru contribuţii, 
lui Joe i se promiseseră cinci mii de dolari pentru fiecare episod, 
presupunând că emisiunile aveau să fie difuzate. Evident, Joe a 
început să aibă idei sclipitoare la sfârşitul lunii ianuarie, cam în 
momentul când Lucy s-a simţit rău în timpul testării aparaturii de zbor 
a unuia dintre elicopterele ei, a fugit până la toaletă şi şi-a uitat 
telefonul Treo în elicopter. La început, el nu a abuzat de informaţiile 
obţinut, mulțumindu-se doar să copieze scenele de iad. Apoi s-a 
obrăznicit, furându-le după pofta inimii, chiar în timp ce ele intrau în 
baza de date. 

Lucy recompune încă un e-mail, acesta fiind din data de 10 
februarie, în urmă cu un an. A fost trimis de cursanta din vara trecută, 
Jan Hamilton, care s-a înţepat într-un ac de seringă şi a ameninţat că 
va da Academia în judecată. 


Stimate doctore Amos, 

Te-am ascultat la emisiunea radio a doctorului Self de seara trecută şi am rămas 
fascinată de ceea ce aveai de spus despre Academia Naţională de Medicină Legală. Pare 
un loc uimitor şi, apropo, felicitări pentru primirea bursei. Asta mă impresionează peste 
măsură. Mă întreb dacă m-ai putea ajuta să urmez şi eu un curs acolo în perioada de 
vară. Studiez biologie nucleară şi genetică la Harvard şi aş dori să ajung specialist în 
medicină legală, cu specializarea în ADN. Anexez un fişier care cuprinde fotografia mea 
şi alte informaţii privind persoana mea. 

Jan Hamilton 

P.S. Cel mai bine este să mă contactezi la această adresă. Contul meu de la Harvard 
este protejat cu firewall şi nu-l pot utiliza decât atunci când mă aflu în campus. 


— Drace, spune Marino. A naibii chestie! 

Lucy recompune alte e-mailuri, le deschide cu zecile, observă că ele 
devin tot mai personale, apoi romantice, după care sunt chiar 
schimburi lubrice între Joe şi Jan, care au continuat pe durata 
prezenţei ei la Academie, ajungându-se până la un e-mail pe care el i 
l-a trimis în iulie, sugerându-i să aplice puţină creativitate la o 
reconstituire care avea să aibă loc la Ferma de Cadavre. A aranjat ca 
ea să treacă pe la biroul lui să ia ace de seringă şi orice altceva cu care 
ai dori să te înţepi. 

Lucy nu a văzut încă filmul reconstituirii, care a decurs extrem de 
rău. Nu a văzut nici filmele realizate la celelalte reconstituiri. Până 


acum, nu a interesat-o acest lucru. 

— Cum se cheamă? întreabă ea, devenind agitată. 

— Ferma de Cadavre, spune Marino. 

Găseşte fişierul video şi îl deschide. 

Amândoi urmăresc studenţii păşind în jurul cadavrului unuia dintre 
cei mai graşi bărbaţi pe care Lucy i-a văzut vreodată. Zace pe pământ, 
complet îmbrăcat cu un costum ieftin, de culoare gri, probabil ceea ce 
avea pe el când s-a prăbuşit în urma unui stop cardiac. Începe să intre 
în descompunere. Pe faţă îi colcăie viermi. 

Camera este direcţionată către o femeie atrăgătoare care vâră mâna 
în buzunarul hainei bărbatului, se întoarce spre obiectiv, îşi retrage 
mâna şi urlă — răcneşte că s-a înţepat prin mănuşă. 

Stevie. 

Lucy încearcă să ia legătura cu Benton. Acesta nu răspunde. Atunci 
încearcă să dea de mătuşa ei, dar nu o găseşte. Face o încercare la 
laboratorul de tomografie, iar doctorita Susan Lane îi răspunde la 
apel. Ea îi spune că Benton şi Scarpetta trebuie să ajungă acolo dintr-o 
clipă în alta, sunt programaţi să discute cu un pacient pe nume Basil 
Jenretie. 

— Îţi trimit prin e-mail un clip video, spune Lucy. În urmă cu trei 
ani, ai scanat o tânără pe nume Helen Quincy. Mă întreb dacă nu 
cumva e vorba de persoana din filmul pe care îl trimit. 

— Lucy, nu am voie. 

— Ştiu, ştiu. Dar te rog. Este extrem de important. 


BANG... BANG... BANG... BANG... 

Doctor Lane îl are pe Kenny Jumper în interiorul magnetului. 
Tomografia structurală e în plină desfăşurare, iar în laborator se aud 
zgomotele obişnuite. 

— Poţi intra în baza de date? o întreabă doctor Lane pe asistenta ei 
de cercetări. Vezi dacă am scanat o pacientă pe nume Helen Quincy. 
Cam în urmă cu trei ani. Josh, i se adresează ea tehnicianului, rezişti 
fără mine câteva clipe? 

— Mă străduiesc, spune el şi zâmbeşte. 

Beth, cercetătoare asistentă, tastează ceva la computerul de pe masa 
aflată în partea din spate a laboratorului. Nu-i trebuie multă vreme ca 
să găsească numele Helen Quincy. Doctoriţa Lane vorbeşte cu Lucy la 
telefon. 

— Ai o fotografie a ei? întreabă Lucy. 

BUF... BUF... BUF... BUF... Sunetul scos de deplasarea aparatului 
care ia imagini îi aminteşte doctorului Lane de sonarul unui submarin. 

— Doar a creierului ei. Noi nu fotografiem pacienţii. 

— Te-ai uitat la filmuleţul video pe care ţi l-am trimis prin e-mail? 
Poate-ţi sugerează ceva. 


Glasul lui Lucy trădează frustrarea şi dezamăgirea. 

— Stai puţin. Dar nu ştiu ce-ţi închipui că ai putea face cu asta, 
spune doctoriţa Lane. 

— Poate-ţi aminteşti de ea, de când a venit să facă tomografia. Tot 
acolo lucrai şi acum trei ani. Scanarea ai făcut-o tu, ori altcineva. În 
perioada aceea, Johnny Swift beneficia de o bursă. Poate că a văzut-o 
şi el. I-a examinat tomografia. 

Doctoriţa Lane nu e convinsă că a înţeles. 

— Poate că ai scanat-o chiar tu, insistă Lucy. Poate ai văzut-o acum 
trei ani, ori poate-ţi aminteşti de ea dacă vezi filmuleţul acela. 

Doctoriţa Lane nu-şi aminteşte. A văzut prea mulţi pacienţi, iar trei 
ani reprezintă o perioadă foarte lungă. 

— Stai puţin, spune ea din nou. BUF... BUF... BUF... 

Trece la terminalul de computer şi intră în propriile e-mailuri fără 
să se aşeze. Deschide fişierul cu clipul video şi îl rulează de câteva ori, 
o urmăreşte pe tânăra cu păr blond-închis şi ochi negri ridicând 
privirea de lângă cadavrul unui bărbat extrem de gras, pe a cărui față 
colcăie viermii. 

— Dumnezeule mare! exclamă doctoriţa Lane. Tânăra atrăgătoare 
din clipul video se uită în jur, apoi îşi îndreaptă ochii spre obiectivul 
camerei şi priveşte exact spre doctoriţa Lane, după care îşi vâră mâna 
înmănuşată în buzunarul hainei bărbatului mort. Acolo se opreşte 
filmul, iar doctor Lane îl mai rulează o dată, dându-şi seama de ceva. 

Se uită prin despărţitura de plexiglas către Kenny Jumper şi abia 
dacă îi vede capul la celălalt capăt al magnetului. E mic şi zvelt, cu 
haine largi, de culoare închisă, părând a fi un om fără locuinţă, însă 
fiind atrăgător şi delicat, cu părul blond închis strâns la ceafă într-o 
coadă de cal. Are ochii întunecaţi, iar percepţia doctorului Lane 
devine mai acută. Seamănă extrem de mult cu fata din fotografie, atât 
de mult încât ar putea fi frate şi soră, poate chiar gemeni. 

— Josh? spune doctor Lane. Poţi realiza încă o dată şmecheria ta 
preferată referitoare la afişarea haşurată a suprafeţei? 

— La pacientul nostru? 

— Da. Imediat, spune ea cu un aer încordat. Beth, dă-i CD-ul cu 
cazul Helen Quincy. Cât mai repede, te rog. 

Lui Benton i se pare cam curios că în faţa laboratorului de 
tomografie cerebrală se află parcat un taxi. Este un taxi albastru cu 
tracţiune integrală, iar în el nu se află nimeni. Poate o fi taxiul care 
trebuie să-l ducă pe Kenny Jumper până la casa funerară Alpha & 
Omega, dar de ce a fost parcat exact acolo şi unde este şoferul? În 
apropierea taxiului se găseşte furgoneta închisorii care l-a adus pe 
Basil până aici pentru discuţia de la ora cinci. Acesta nu se simte bine. 
Spune că în aceste momente are dorinţe sinucigaşe şi vrea să renunţe 
la participarea la studiu. 

— Am investit foarte mult în el, îi spune Benton lui Scarpetta, în 
timp ce intră în laborator. Nici n-ai idee ce grav este când aceşti 
oameni renunţă. Mai ales când e vorba de unul ca el. La naiba! Poate 
reuşeşti să-l influenţezi în bine. 

— Nici n-am de gând să comentez, spune ea. Gardienii stau în faţa 
micii încăperi în care Benton va sta de vorbă cu Basil, încercând să-l 
convingă să nu se retragă din programul PRĂDĂTOR şi să nu se 
sinucidă, încăperea face parte din spaţiul rezervat laboratorului de 
tomografie, acelaşi spaţiu pe care Benton l-a folosit înainte, când a 
mai discutat cu Basil. Lui Scarpetta i se reaminteşte că gardienii nu 
sunt înarmaţi. 

Ea şi Benton pătrund în sala de discuţii. Basil stă jos la masa mică. 
Nu este legat, nu poartă nici măcar cătuşe din plastic. Ea apreciază 
programul PRĂDĂTOR şi mai puţin, pentru că nu şi-a închipuit că aşa 
ceva ar fi posibil. 

— Ea e doctor Scarpetta, îi spune Benton lui Basil. Face parte din 
echipa de cercetare. Te deranjează dacă participă şi ea la discuţie? 

— Ar fi chiar plăcut, spune Basil. 

Ochii lui par să se rotească. Arată straniu. Par să se răsucească în 
jurul propriei axe atunci când o privesc pe Scarpetta. 

— Ia spune-mi, ce s-a întâmplat cu tine? îl întreabă Benton, în timp 
ce el şi Scarpetta se aşază la masă. 

— Voi doi sunteţi foarte apropiaţi, spune Basil, uitându-se la 
Scarpetta. Nu te acuz, i se adresează el lui Benton. Am încercat să mă 
înec în toaletă şi ştii ce m-a amuzat în toată treaba asta? Paznicii nici 
măcar n-au observat. Ţin camera aia tot timpul asupra mea ca să mă 
spioneze, iar când încerc să mă sinucid, nimeni nu bagă de seamă. 

Poartă blugi, tenişi şi o cămaşă albă. Nu are curea. Nici bijuterii. Nu 
arată defel aşa cum şi l-a închipuit Scarpetta. Ea îl credea mai masiv. 
E mărunt şi cu o înfăţişare nesemnificativă, firav, cu păr blond care se 
răreşte, nu tocmai urât, doar de neluat în seamă. Presupune că atunci 
când îşi aborda victimele, acestea aveau probabil acelaşi simţământ, 


cel puţin la început. Nu le ameninţa prin nimic, era doar un bărbat cu 
un zâmbet nevinovat. Singurul lucru care îl evidenţiază sunt ochii. În 
aceste clipe, de exemplu, sunt stranii şi tulburători. 

— Pot să-ţi pun o întrebare? i se adresează Basil lui Scarpetta. 

— Poftim, spune ea. 

Nu se arată prea amabilă faţă de el. 

— Dacă te-aş întâlni pe stradă şi ţi-aş spune să te urci în maşina 
mea, că altfel o să te omor, cum ai reacţiona? 

— M-aş lăsa împuşcată, spune ea. Nu m-aş urca nicicum în maşina 
ta. 

Basil se uită la Benton şi îndreaptă arătătorul spre el de parcă ar fi 
ţeava unui pistol. 

— La fix, spune el. Merită păstrată. Ce oră e? În încăpere nu se află 
nici un ceas. 

— Cinci şi unsprezece minute, spune Benton. Trebuie să discutăm 
cu tine ca să aflăm de ce ai dori să te sinucizi, Basil. 


Peste două secunde, doctor Lane primeşte pe ecranul computerului 
afişarea haşurată a suprafeţei în cazul Helen Quincy. Alături de 
aceasta se află o afişare a aşa-zisului pacient normal din interiorul 
magnetului. Kenny Jumper îl cheamă. 

Cu mai puţin de un minut în urmă, a întrebat prin intercom ce oră 
este. Apoi, la mai puţin de un minut după aceea, a început să se agite, 
manifestându-şi nemulţumirea. 

BANG-BANG-BANG... în sala tomografului, Josh roteşte pe ecran 
capul fără ochi, fără păr şi albicios al lui Kenny Jumper. Roteşte 
imaginea încă o idee, apoi încearcă să recreeze poziţia exactă a 
capului detaşat de corp, fără ochi sau păr, al lui Helen Quincy, pe un 
alt ecran. 

— Doamne! face el. 

— Aş vrea să ies de aici, se aude gasul lui Kenny prin intercom. Ce 
oră e acum? 

— Doamne! îi spune Josh doctoriţei Lane după ce roteşte imaginea 
încă puţin, plimbându-şi ochii de la un ecran la celălalt. 

— Vreau afară. 

— Încă puţin, tocmai zice doctor Lane, uitându-se ba la un ecran, ba 
la celălalt, comparând capetele palide, fără ochi şi fără păr. 

— Vreau să ies! 

— Asta e, spune Lane. Dumnezeule! 

— Extraordinar! exclamă Josh. 

Basil devine tot mai agitat, aruncând priviri precipitate către uşa 
închisă. Apoi întreabă din nou cât e ceasul. 

— Cinci şi un sfert, spune Benton. Trebuie să ajungi undeva? 
adaugă el cu o nuanţă ironică. 


Unde ar trebui să se afle Basil la ora asta? Într-o celulă, loc nu 
tocmai plăcut. Are noroc să fie aici. Nu merită asta. 

Basil trage ceva din mânecă. La început, Scarpetta nu-şi dă seama ce 
este şi nu înțelege ce se petrece, dar curând Basil sare de pe scaun şi 
ajunge în partea cealaltă a mesei, iar ceea ce are în mână se înfăşoară 
în jurul gâtului lui Scarpetta. Ceva lung, alb şi subţire, stă prins în 
jurul gâtului ei. 

— Dacă încerci ceva, o să strâng de frânghie, uite aşa! spune Basil. 

Scarpetta conştientizează că Benton stă în picioare şi răcneşte la 
Basil. Simte cum îi creşte pusul. Apoi se deschide uşa. După aceea, 
Basil o trage afară din cameră, iar ea îşi simte pulsul bubuind în cap 
şi-şi duce mâinile la gât, însă el trage de frânghia lungă şi albă, prinsă 
strâns în jurul gâtului ei, iar Benton strigă şi gardienii strigă şi ei. 

În urmă cu trei ani, Helen Quincy a fost diagnosticată la McLean cu 
tulburare disociativă de identitate. Probabil că nu avea cincisprezece 
ori douăzeci de alte personalităţi, ci doar trei, patru, ori opt. Benton 
continuă să explice o tulburare care este provocată de îndepărtarea 
unei persoane de personalitatea sa de bază. 

— Este vorba de o reacţie de adaptare la o traumă copleşitoare, 
spune Benton în timp ce el şi Scarpetta se îndreaptă spre vest, către 
Everglades. Cam 97% din persoanele diagnosticate astfel au suferit 
abuzuri sexuale ori fizice, sau ambele, iar probabilitatea de a suferi de 
această tulburare este de nouă ori mai mare pentru femei decât pentru 
bărbaţi, spune el, moment în care soarele face parbrizul să se albească, 
astfel că Scarpetta strânge din pleoape, cu toate că poartă ochelari de 
soare. 

Departe în faţă, elicopterul lui Lucy zboară pe deasupra unei livezi 
abandonate de citrice, o porţiune de teren aflată încă în proprietatea 
familiei Quincy - mai precis, a unchiului, Adger Quincy. Epidemia de 
ulceraţii a lovit livada în urmă cu aproape douăzeci de ani şi toţi 
pomii de grepfrut au fost tăiaţi şi arşi. De atunci încoace, livada, 
năpădită de buruieni, a rămas la fel, cu casa ei dărăpănată aşteptând o 
investiţie, eventual o construcţie de locuinţe. Adger Quincy încă 
trăieşte, este un bărbat firav, deloc impresionant prin înfăţişare, 
extrem de religios - un maniac al Bibliei, după cum se exprimă 
Marino. 

Adger respinge ideea că s-ar fi întâmplat ceva neobişnuit când 
Helen avea doisprezece ani şi a locuit cu el şi soţia sa, pe perioada 
spitalizării lui Florrie la McLean. Fără să i-o ceară nimeni, Adger 
spune că i-a acordat atenţie fetei incontrolabile şi cu apucături 
ciudate, care trebuia mântuită, cât a stat la ei. 

Am făcut tot ce-am putut, totul, a spus el când Marino a înregistrat 
discuţia cu el. 

De unde a ştiut ea de livada abandonată, despre casa ta cea veche? A 
fost una dintre întrebările pe care i le-a adresat Marino. 

Adger nu s-a arătat dispus să discute prea mult despre asta, însă a 
spus că din când în când a dus-o pe Helen, fata de doisprezece ani, în 
livada în paragină ca să poată ține lucrurile sub control. 

Ce lucruri? 

Ca să mă asigur că nu se petreceau acte de vandalism sau mai ştiu eu ce. 

Ce să fie vandalizat acolo? Patru hectare de pomi arşi, năpădite de 
buruieni şi o casă dărăpănată? 

Dar nu-i deloc rău să ţii lucrurile sub control. Şi mă rugam cu ea. Îi 
vorbeam despre Dumnezeu. 


— Faptul că s-a exprimat astfel, comentează Benton în timp ce 
conduce, iar elicopterul lui Lucy pare să coboare lin ca o pană, gata să 
aterizeze departe, dincolo de livada abandonată care a rămas încă în 
proprietatea lui Adger, arată că el ştie că a făcut ceva rău. 

— Un monstru, spune Scarpetta. 

— Pesemne că nu vom afla niciodată ce îi făceau el şi, probabil, 
alţii, spune Benton cu o atitudine stăpânită, obişnuită când conduce, 
însă trădându-şi sentimentele prin falca încordată. 

E iritat. Îl înfurie ceea ce bănuieşte. 

— Însă măcar atât este evident, continuă el. Entităţile ei diferite, 
alter-egourile ei erau o reacţie de adaptare la trauma insuportabilă 
când nu avea cui să-i ceară ajutor, acelaşi lucru pe care îl descoperi la 
unii supraviețuitori din lagărele de concentrare. 

— Monstrul! 

— Un om foarte bolnav. Iar acum o tânără foarte bolnavă. 

— N-ar trebui să scape nepedepsit. 

— Mă tem că a scăpat deja. 

— Sper să ajungă în iad, spune Scarpetta. 

— Probabil că deja se află acolo. 

— De ce trebuie să-l aperi? întreabă ea, privindu-l şi frecându-şi 
gâtul cu un aer absent. 

Gâtul prezintă contuzii. Încă o doare şi, de fiecare dată când se 
atinge, îşi aduce aminte că Basil a strâns-o cu o frânghie confecţionată 
de el din fâşii de pânză, strivind pentru scurtă vreme vasele care 
alimentau creierul cu sânge şi, bineînţeles, cu oxigen. A leşinat. Acum 
se simte bine. N-ar mai fi aşa dacă paznicii n-ar fi sărit aproape 
imediat. 

Basil şi Helen sunt închişi în siguranţă la Butler. Basil nu mai e 
subiectul de vis al programului PRĂDĂTOR, la care Benton ţinea atât 
de mult. Basil nu va mai veni la McLean. 

— Nu-l apăr. Încerc să explic situaţia, spune Benton. Încetineşte pe 
şoseaua South 27, în apropiere de o bretea care duce spre un popas 
CITGO, folosit de camionagii. Coteşte la dreapta pe un drum 
neamenajat şi opreşte maşina. Un lanţ ruginit se întinde de-a latul 
drumului de ţară, pe care se văd multe urme lăsate de pneuri. Benton 
coboară şi desface lanţul prins cu un cârlig de un inel şi îl aruncă într- 
o parte. Acesta zornăie când cade la pământ. Trece cu maşina de lanţ, 
opreşte, apoi coboară şi-l prinde la loc, aşa cum fusese înainte. Presa şi 
curioşii nu au habar ce se petrece aici. Un lanţ ruginit nu-i va 
împiedica pe cei nedoriți şi neinvitaţi. Dar nu strică să le bareze calea. 

— Unii spun că după ce ai văzut un caz, două, de tulburare 
disociativă de identitate, poţi considera că ştii totul despre boala asta, 
zice el. Întâmplător, nu aprob ideea, dar pentru ceva atât de complicat 
şi de bizar, simptomele sunt remarcabil de consecvente. O 


metamorfoză impresionantă când o ipostază se transformă în alta, 
fiecare dintre ele fiind dominantă, fiecare determinând 
comportamentul. Modificări faciale, schimbări de postură, ținută, 
ticuri, până şi alterări dramatice ale timbrului vocal sau ale felului de 
a vorbi. O tulburare asociată deseori cu posedarea de către diavol. 

— Crezi că ipostazele lui Helen - Jan, Stevie, persoana care se 
dădea drept inspector de pomi fructiferi şi împuşca oameni, ucigându- 
i şi Dumnezeu ştie cine altcineva mai este ea — ştiu una de cealaltă? 

— Când s-a aflat la McLean, ea a respins ideea că avea mai multe 
personalităţi, chiar dacă angajaţii au asistat în mod repetat la trecerea 
ei de la o ipostază la alta chiar sub ochii lor. A suferit halucinaţii 
auditive şi vizuale. Uneori, o ipostază se adresa celeilalte chiar în faţa 
medicului clinician. Apoi redevenea Helen Quincy, şezând politicoasă 
pe scaun, zâmbind dulce, purtându-se ca şi cum psihiatrul ar fi fost 
persoana bolnavă psihic pentru că era convins că ea avea personalităţi 
multiple. 

— Mă întreb dacă adevărata Helen va mai apărea, spune Scarpetta. 

— Când, împreună cu Basil, a ucis-o pe Florrie, Helen şi-a schimbat 
identitatea, devenind Jan Hamilton. Acest lucru s-a făcut din raţiuni 
utilitare, Kay. Să nu o consideri pe Jan drept o personalitate, sper că 
înţelegi ce vreau să spun. Era doar o identitate falsă în spatele căreia 
se ascundeau Helen, Stevie, Hog şi Dumnezeu mai ştiu eu cine. 

Maşina ridică o dâră mare de praf în timp ce se deplasează pe 
drumul de ţară plin de hârtoape, iar în depărtare se vede o casă 
dărăpănată, înconjurată de bălării şi tufişuri. 

— Figurativ vorbind, cred că Helen Quincy a încetat să mai existe 
când avea doisprezece ani, spune Scarpetta. 

Elicopterul lui Lucy a coborât într-un mic luminiş, iar palele încă se 
rotesc, deşi motorul s-a oprit deja. În apropierea casei se află o 
furgonetă folosită la mutări mobilier, trei maşini purtând însemnele 
poliţiei, două vehicule de teren ale Academiei şi Ford-ul LTD al Rebei. 


Sea Breeze Resort: este amplasată prea spre interiorul 
continentului ca să se bucure de briza mării şi nici nu este o staţiune 
de odihnă. Nu există nici măcar o piscină acolo. Potrivit bărbatului 
din biroul ca vai de lume, cu un aparat de aer condiţionat care scoate 
un zdrăngănit supărător şi plin cu plante din plastic, închirierile pe 
termen lung beneficiază de reduceri speciale de preţ. 

El mai spune că Jan Hamilton avea un program ciudat, dispărând 
uneori zile în şir, îndeosebi în ultima vreme, iar în unele ocazii se 
îmbrăca straniu. Când sexy, când ca o cerşetoare sau travestită. 

Trăieşte şi lasă-i şi pe alţii să trăiască, ăsta-i mottoul meu, a spus 
bărbatul de la recepţie când Marino a descoperit că acolo locuise Jan. 

Nu i-a fost greu. După ce s-a târât afară din interiorul magnetului, 


iar gardienii l-au imobilizat pe Basil la podea, ea s-a ghemuit speriată 
într-un colţ şi a început să plângă. Nu mai era Kenny Jumper, nici nu 
auzise de el, negând că ar avea cunoştinţă despre ce vorbeau oamenii 
din jur, nu-l cunoştea nici pe Basil şi nu mai ştia nici de ce se afla pe 
podeaua sălii de tomografie de la Spitalul McLean din Belmont, 
Massachusetts. S-a arătat foarte politicoasă şi cooperantă faţă de 
Benton, i-a pus la dispoziţie adresa şi a zis că lucra ca barmaniţă cu 
program redus la un restaurant numit Rumours, aflat în proprietatea 
unui bărbat foarte amabil, pe nume Laurel Swift. 

Marino se ghemuieşte în faţa dulapului deschis. Nu are uşă, ci doar 
o bară pe care stau agăţate haine. Pe covorul mizer sunt maldăre de 
haine frumos împăturite. Având mănuşi pe mâini, Marino a umblat 
prin ele, simțind cum sudoarea îi picură în ochi, deoarece aparatul de 
aer condiţionat nu prea îşi face treaba. 

— O haină lungă şi neagră cu glugă, îi spune el lui Gus, unul dintre 
agenţii operativi speciali ai lui Lucy. Asta-mi sună cunoscut. 

Îi întinde haina respectivă lui Gus, care o pune într-o pungă din 
hârtie cafenie, scrie data, articolul şi locul unde a fost găsit acesta. 
Există deja zeci de pungi de hârtie cafenie, toate sigilate cu bandă 
adezivă pentru probe criminalistice. În esenţă, toate obiectele din 
cameră sunt ridicate. Marino a scris mandatul de percheziţie din iad: 
Se ridică totul ca probe, inclusiv chiuveta din bucătărie. 

Palmele lui masive, înmănuşate, sortează prin alt morman de 
îmbrăcăminte, haine sărăcăcioase, largi, de bărbat, o pereche de 
pantofi cu călcâiele decupate, o şapcă de baseball având inscripţia 
Miami Dolphins, o bluză albă cu inscripţia „Departamentul 
Agriculturii” pe spate, doar atât, nu numele complet: Departamentul 
Agriculturii şi Serviciilor pentru Consumatori din Florida, ci doar 
Departamentul Agriculturii, scrisul cu litere mari de tipar fiind realizat 
cu un şablon Sharpie, după cum bănuieşte Marino. 

— Cum de nu-şi dădea lumea seama că nu era cu adevărat bărbat? 
îl întreabă Gus, în timp ce sigilează încă o pungă de hârtie. 

— Şi tu ai fi fost înşelat. 

— Te cred pe cuvânt, spune Gus, întinzând mâna şi așteptând 
următorul obiect, o pereche de dresuri negre. 

Gus este înarmat şi poartă salopetă, deoarece aşa se îmbracă 
întotdeauna agenţii de Operaţiuni Speciale ai lui Lucy, chiar dacă nu 
este necesar, iar într-o zi când temperatura este de 30: C, când 
suspectul, o fată de douăzeci şi unu de ani, este închis în siguranţă în 
spitalul de stat din Massachusetts, probabil că nu era nevoie să aducă 
patru agenţi la Briza Mării. Însă aşa a dorit Lucy. Şi agenţii ei au dorit 
asta. Indiferent cât de amănunţit a explicat Marino ceea ce Benton i-a 
relatat despre multiplele personalităţi ale lui Helen, agenţii nu cred că 
nu mai există şi alţi oameni periculoşi încă în libertate, poate Helen 


are complici — precum Basil Jenrette, spun ei. 

Doi dintre ei verifică un computer aflat pe un pupitru de lângă 
fereastra care dă spre parcarea hotelului. Mai există un scanner, o 
imprimantă color, pachete de hârtie de calitate şi şase reviste de 
pescuit. 


Scândurile de pe veranda din față s-au curbat, unele din ele au 
putrezit, altele lipsesc cu totul, lăsând la vedere solul nisipos de sub 
casa fără etaj, cu vopseaua exterioară scorojită, situată nu departe de 
Everglades. 

Este linişte, cu excepţia traficului din depărtare, care răsună ca un 
vâjâit constant al vântului; se mai aud acum şi scrâşnetele scoase de 
cazmale. Moartea a cotropit aerul, iar arşiţa sfârşitului de după- 
amiază pare să vibreze ca un abur întunecat, în valuri care devin 
insuportabile în apropierea gropilor adânci. Agenţii, poliţia şi 
specialiştii au descoperit patru gropi. Judecând după denivelările 
solului, trebuie să existe mai mult de patru. 

Scarpetta şi Benton se află în hol, foarte aproape de uşă, unde este 
un acvariu şi un păianjen mare, mort, care stă chircit pe o piatră. 
Proptită de un perete, se văd o puşcă cu ţeava retezată de calibrul 12, 
marca Mossberg şi cinci cutii de cartuşe. Scarpetta şi Benton urmăresc 
doi oameni în costum cu cravată, dar purtând mănuşi, care transpiră 
abundent şi împing o targa ale cărei roţi zdrăngăne, cu rămăşiţele lui 
Ev Kristin vârâte într-un sac de plastic. Cei doi se opresc în dreptul 
uşii larg deschise. 

— După ce ajungeţi la morgă, le spune Scarpetta, va trebui să vă 
întoarceţi aici cât de curând. 

— Ne-am închipuit asta. Cred că e cea mai cumplită situaţie pe care 
am văzut-o vreodată, îi spune unul dintre cei doi. 

— Ne-am găsit de lucru din plin, adaugă celălalt. 

Cu pocnete sonore, cei doi pliază picioarele tărgii pe care se află 
cadavrul lui Ev Kristin şi o duc spre furgoneta albastru-închis. 

— Cum se va sfârşi totul la tribunal? se gândeşte să întrebe unul 
dintre brancardieri când ajunge la picioarele scării. Cu alte cuvinte, 
dacă femeia asta s-a sinucis, cum poţi acuza pe cineva de crimă? 

— Vă aşteptăm să reveniţi cât mai repede, spune Scarpetta. 

Bărbaţii ezită, apoi îşi continuă drumul, iar ea o urmăreşte pe Lucy, 
care apare din spatele casei. Poartă îmbrăcăminte de protecţie şi 
ochelari negri, dar şi-a scos masca şi mănuşile. Se grăbeşte către 
elicopter, cel în care şi-a uitat aparatul Treo nu cu mult timp înainte 
ca Joe Amos să-şi înceapă perioada de intern. 

— Nu există nimic să infirme că ea ar fi făptaşul, spune Scarpetta 
către Benton în timp ce desface două seturi de îmbrăcăminte de unică 
folosinţă — unul pentru ea, altul pentru el — iar prin ea, Scarpetta se 


referă la Helen Quincy. 

— Dar nici ceva care să confirme asta. Au dreptate băieţii. Benton 
priveşte lung la targa şi la încărcătura ei macabră, iar brancardierii 
desfac din nou picioarele pliante ca să poată deschide uşile din spate 
ale furgonetei. O sinucidere care e omucidere, iar făptaşul - o 
persoană suferind de tulburări disociative. Avocaţii vor avea de lucru 
din plin. 

Brancarda se înclină pe solul nisipos, înecat de buruieni, iar 
Scarpetta se teme că s-ar putea răsturna. S-a mai întâmplat aşa ceva, 
un cadavru aflat în sac aterizează pe pământ, lucru nelalocul său, care 
ar trăda o lipsă crasă de respect. Pe măsură ce clipele trec, îngrijorarea 
ei creşte. 

— Autopsia va dovedi probabil că avem un deces prin spânzurare, 
spune ea, privind lung şi parcă evaluând după-amiaza toridă şi 
orbitoare, dar şi activitatea febrilă, în timp ce o urmăreşte pe Lucy 
scoțând ceva din partea posterioară a elicopterului, un recipient cu 
gheaţă. 

Acelaşi elicopter în care şi-a uitat telefonul Treo, o scăpare ce, într- 
un fel, a declanşat totul şi a adus atâta lume aici, în acest iad, acest loc 
plin de gropi. 

— Asta va fi tot ce se va dovedi în privinţa cauzei morţii, spune 
Scarpetta. Însă restul este o altă poveste. 

Restul se referă la suferinţele şi durerile îndurate de Ev, la trupul ei 
legat cu frânghii petrecute pe după o grindă, una dintre ele trecută şi 
peste gâtul ei. Are trupul plin de muşcături şi înțepături de insecte, de 
ulceraţii şi umflături, iar încheieturile mâinilor şi picioarelor prezintă 
infecţii în plină evoluţie. Când Scarpetta i-a palpat capul, a perceput 
fragmente de oase fracturate deplasându-se sub degetele ei, deoarece 
femeia avea faţa pulverizată, scalpul îi era înţepat, plus contuzii pe tot 
corpul şi zone roşietice de rosături provocate aproape de momentul 
morţii. Scarpetta bănuieşte că Jan, sau Stevie sau Hog, ori 
personalitatea care era în momentele când o tortura pe Ev în casă, a 
lovit cadavrul cu brutalitate, de multe ori, după ce a descoperit 
sinuciderea. În regiunea lombară a lui Ev, pe pântece şi pe fese, există 
semne slabe de forma tălpilor unor bocanci sau pantofi. 

Reba se apropie dintr-o latură a casei şi urcă atentă treptele 
putrezite, apoi traversează veranda. E îmbrăcată în costumul de 
protecţie de unică folosinţă; îşi pune masca pe faţă. Duce într-o mână 
o pungă de hârtie cafenie, bine îndoită la gură. 

— Am găsit nişte pungi de gunoi din plastic negru, spune ea. Într-un 
mormânt separat, unul săpat superficial. Şi câteva podoabe de Crăciun 
înăuntru. Sunt strivite, dar arată ca Snoopy purtând o căciuliţă de Moş 
Crăciun şi probabil Scufiţa Roşie. 

— Câte cadavre înseamnă asta? întreabă Benton, care şi-a intrat în 


rol. 

Când are în faţă moartea, până şi cea mai cumplită formă de 
moarte, el nici nu tresare. Pare calm şi raţional. Lasă impresia că nici 
nu se sinchiseşte, ca şi cum Snoopy şi Scufita Roşie sunt doar nişte 
simple informaţii ce trebuie îndosariate. 

Probabil se dovedeşte raţional, dar calm nu este. Scarpetta a 
remarcat comportarea lui în urmă cu doar câteva ore, în maşină şi 
ceva mai recent, în interiorul casei, când au început să înţeleagă mai 
limpede natura crimei originale, cea petrecută când Helen Quincy 
avea doisprezece ani. În bucătărie se găseşte un frigider ruginit, iar în 
el sunt băuturi cu ciocolată Yoo-hoo, suc acidulat de portocale şi 
grepfrut marca Nehi, plus un carton de lapte cu ciocolată al căror 
termen de valabilitate a expirat în urmă cu opt ani, pe vremea când 
Helen avea doisprezece ani şi a trebuit să stea cu mătuşa şi unchiul ei. 
Există şi zeci de reviste porno datând tot din perioada aceea, sugerând 
că Adger, educatorul extrem de religios de la şcoala de duminică şi-a 
adus probabil micuța nepoată acolo şi nu doar o dată. De multe ori. 

— Uf şi cei doi băieţi, spune Reba, iar masca i se mişcă în dreptul 
bărbiei când vorbeşte. Am impresia că au fost loviți tare de tot în cap. 
Dar asta nu e specialitatea mea, îi spune ea lui Scarpetta. Apoi sunt 
nişte rămăşiţe amestecate. Corpul pare dezgolit, dar sunt şi ceva haine 
acolo. Nu pe cadavre, ci aruncate în gropi, semn că întâi erau aruncate 
corpurile, iar după aceea şi hainele lor. 

— Evident, a ucis mai multe persoane decât a declarat, spune 
Benton, văzând-o pe Reba desfăcând punga de hârtie. Pe unele le 
arunca, pe altele le îngropa. 

Reba ţine punga astfel încât Scarpetta şi Benton să poată vedea 
tubul de respirat şi pantoful sport murdar, de culoare roz, marca Keds, 
mărime pentru fete, care se află înăuntru. 

— Perechea acestuia e pantoful găsit pe saltea, spune Reba. Pe 
acesta l-am găsit într-o groapă unde bănuiam că se află mai multe 
cadavre. N-am găsit însă decât asta. Arată spre tubul de respirat în apă 
şi pantoful roz. Lucy le-a descoperit. Eu n-am nici un indiciu. 

— Regret, dar cred că am eu unul, spune Scarpetta, ridicând tubul 
de respirat şi pantoful între degetele înmănuşate, imaginându-şi-o pe 
Helen de doisprezece ani în groapa aceea, în timp ce pământul este 
împins înăuntru cu lopata, iar tubul rămâne singurul ei mijloc de a 
respira cât unchiul ei o tortura. 

— Nici nu este de mirare că are atâtea personalităţi, spune Benton, 
de astă dată mai puţin stoic. Mare ticălos. 

Reba se întoarce cu spatele, priveşte în depărtare şi înghite în sec. 
Se stăpâneşte şi îndoaie gura pungii din hârtie cafenie, încet, cu 
precizie. 

— În fine, zice ea, dregându-şi glasul. Avem ceva rece de băut. N- 


am atins nimic. N-am desfăcut pungile de gunoi din groapa unde am 
găsit podoabele cu Snoopy, dar după cum arată şi după miros, acolo se 
află şi fragmente de cadavre. Una dintre pungi prezintă o ruptură şi se 
vede ceea ce mi s-a părut a fi păr roşcat şi încâlcit — vopsit roşcat, 
aproape sigur. Apoi, un braţ şi o mânecă. Mi s-a părut că acel cadavru 
a rămas îmbrăcat. Restul nu sunt aşa. Avem Coke fără zahăr, Gatorade 
şi apă. Aştept comenzile. Ori, dacă vreţi altceva, putem trimite pe 
cineva. Sau poate nu. 

Se uită spre spatele casei, către gropi. Continuă să înghită cu greu şi 
clipeşte des, iar buza de jos îi tremură uşor. 

— Nu cred că vreunul dintre noi arată acceptabil, adaugă ea, 
dregându-şi glasul încă o dată. Probabil că n-ar trebui să călcăm în 
vreun Fast Food mirosind astfel. Nu înţeleg cum... Dacă a făcut asta, 
trebuie să-l prindem. Ar trebui să sufere la fel ca ea! Să fie îngropat de 
viu, dar să nu i se pună la dispoziţie un tub de respirat! Să i se taie 
boaşele! 

Hai să ne punem costumele de protecţie, propune Scarpetta cu glas 
potolit, adresându-se lui Benton. 

Îşi despachetează salopetele albe şi încep să le îmbrace. 

— N-o să putem dovedi nimic din toate astea, spune Reba. N-avem 
nici o şansă. 

— Nu fi atât de convinsă, îi spune Scarpetta şi îi întinde lui Benton 
şosete din plastic pentru a le trage peste pantofi. A lăsat o mulţime de 
resturi acolo, fiindcă nu şi-a închipuit că va veni cineva să 
scotocească. 

Îşi pun glugile pe cap şi-şi trag mănuşile, apoi îşi acoperă feţele cu 
măşti şi coboară scara nesigură, cu trepte scorojite. 


{1} Coroner — procuror însărcinat cu anchetarea morţilor suspecte (n. red.). 

(2) În engleză, hog înseamnă porc (n. tr.). 

(3) În engleză, hand of God (n. tr.). 

{4 3,3 grade Celsius (n. tr.). 

{5} National Integrated Ballistics Information Network — Reţeaua Naţională Integrată de 
Informaţii Balistice, un program naţional american pentru identificarea armelor de foc şi a 
muniției folosite, având o bază de date cuprinzătoare, în cadrul căruia FBI asigură reţeaua de 
comunicaţii iar ATF (Biroul pentru Alcool, Tutun, Arme de foc şi Explozivi)asigură activitatea 
teritorială (n. tr.). 

{6} Revistă destinată amatorilor de pescuit şi vânătoare (n. tr.). 

{7} Reviste de pescuit (n. tr.). 

(8) Titlul unui album lansat în 1982de Nicolette Larson (n. tr.). 

{9} Martha Stewart — vedetă de televiziune, autoare a unor cărți de bucate şi editoare a 
unor reviste de promovare a unui anumit stil de viaţă (n. tr.). 

(10) Biblia; Exodul 20.3 (a treia poruncă) (n. tr.). 

(11) Personaj din serialul Star Trek (n. tr.). 

{12} Titlul unui single de mare succes (Another One Bites the Dust) din 1980 al grupului 
Queen, care a intrat direct pe locul 1 în topul Billboard, inclus ulterior pe albumul The Game 
(n. tr.). 

(13) În traducere, „Vagabonzii plajei” (n. tr.). 

{14} V-Rod, un tip de motocicletă Harley Davidson lansat în 2001, al cărei motor de 115 
CP e fabricat de firma Porsche (n. tr.). 

(15) Noroc, în limba engleză (n. tr.). 

{16} Sun Pass este un sistem electronic folosit pe autostrăzile expres din Florida unde se 
percep taxe de acces, acestea fiind deduse în mod automat, fără ca şoferul să mai oprească la 
punctele de colectare, evitându-se astfel opririle şi ambuteiajele (n. tr.). 

{17} Grup american de rock alternativ. Single-ul The Reason, extras de pe albumul cu 
acelaşi nume, a ocupat locul 2 în clasamentul Billboard Hot 100 în aprilie 2004 (n. tr.). 

(18) Test psihologic în care atunci când un cuvânt denotând o culoare este scris cu o 
culoare diferită (de exemplu verde scris cu galben)se produc întârzieri sau chiar greşeli în 
procesul de identificare a culorii. Poartă numele celui care a descoperit fenomenul, John 
Ridley Stroop (n. tr.). 

{19} Personaj din lut cu trăsături umanoide, care a apărut, începând din 1955, în 
numeroase spectacole de televiziune şi desene animate, peste două sute în decurs de treizeci şi 
cinci de ani (n. tr.). 

{20} CODIS (Combined DNA Index System) — Sistemul de indexare combinată a ADN-ului — 
un program de computer care caută şi compară în bazele de date locale, statale şi naţionale 
profilurile ADN colectate de la infractori condamnaţi, persoane dispărute şi de la locul 
comiterii unor omucideri (n. tr.). 

{21} Substanțe endogene sau exogene care stimulează receptorii presinaptici sau 
postsinaptici ai dopaminei. În acest caz, este vorba de agonişti cu efect central (n. tr.). 

{22} Poker run, cursă de motociclete la care participantul trage o carte la fiecare dintre cele 
cinci opriri. La încheierea cursei, se prezintă cărţile extrase şi se stabileşte câştigătorul în 
funcţie de „mâna” cea mai buna (n. tr.). 

(23) Jackie Gleason (1916-1987), actor de comedie şi unul dintre primii artişti care s-au 
bucurat de statutul de stea de televiziune (n. tr.). 

(24) Deuce înseamnă şi „diavol” (n. tr.). 

{25} Prescurtare pentru Scanning Electron Microscopy şi Energy Dispersive Spectrometer — 
Microscopie cu scanare electronică şi spectrometrie cu dispersie de energie (n. tr.). 

(26) Bureau of Alcool, Tobacco and Firearms — Biroul pentru alcool, tutun şi arme de foc, 
aflat în subordinea Departamentului Trezoreriei (n. tr.). 

(27) Last Stand — în traducere, înseamnă ultima redută (n. tr.). 

(28) În traducere: Staţiunea de odihnă Briza Mării (n. tr.). 

